
Patru bărbaţi stăteau în jurul unei mese pe care erau 
împrăştiate cărţi de joc, fise, două scrumiere pline, pahare şi o 
sticlă cu whisky. 

Camera era cufundată în penumbră, cu excepţia unei lumini 
verzui aruncată direct asupra mesei de un bec cu abajur. O 
ceaţă de fum atârna deasupra capetelor şi se risipea departe în 
umbrele încăperii. 

Morgan, un bărbat voinic, cu o privire rece şi neliniştită şi cu 
buze subţiri, puse pe masă patru popi şi se lăsă pe spate, 
răpăind încet cu degetele pe masă. 

Se făcu tăcere, apoi, bombănind dezgustaţi, ceilalţi trei 
bărbaţi îşi aruncară cărţile din mână. 

Gypo, născut Giuseppe Mandini, un grăsan cu păr negru 
cârlionţat, încărunţit pe la tâmple, brunet la faţă şi cu un nas 
mic şi ascuţit, îşi împinse fisele peste masă spre Morgan şi rânji 
şiret. 

— Asta m-a curăţat, spuse el. Ce ghinion! N-am avut decât 
nişte perechi de nouă toată seara! 

Ed Bleck îşi pipăi teancurile de fise frumos aranjate, luă 
patru dintre ele şi le făcu vânt spre Morgan. Era un bărbat 
înalt, blond şi foarte bronzat. Avea o frumuseţe brutală care 
atrăgea femeile, dar îi făcea pe bărbaţi să fie precauţi cu el. 
Purta un costum de flanel gri, călcat cu grijă şi o cravată 
pictată de mână, având pe ea o potcoavă galbenă pe un fond 
verde închis. Dintre cei patru bărbaţi, el era cel mai bine 
îmbrăcat. 

Al patrulea bărbat era Alex Kitson. Era cel mai tânăr dintre 
ei, având în jur de douăzeci şi trei de ani. Era un tânăr voinic, 
brunet, cu o faţă lungă, un nas turtit, de boxer profesionist, şi 
cu ochi negri şi bănuitori. Purta o cămaşă deschisă la gât şi 
pantaloni negri de catifea. Zvârli lui Morgan ultimele lui fise şi 
se strâmbă. 

— Şi pe mine, spuse el. Am avut patru dame şi-am crezut... 
Se întrerupse, dându-şi seama că ceilalţi doi îl priveau cu 
atenţie pe Morgan şi nu ascultau cuvintele lui. 


Morgan aranjă fisele primite în trei grămăjoare frumoase. 
Între buzele lui subţiri îi atârna o ţigară, iar ceilalţi trei bărbaţi 
îi ascultau respiraţia rapidă şi egală. Când termină de aranjat 
fisele pe gustul lui, îşi ridică privirea. Ochii lui negri de reptilă 
se mutară încet de la o faţă la alta. 

Bleck spuse nerăbdător: 

— La ce te gândeşti, Frank? Toată seara ai părut preocupat. 

Morgan continuă să răpăie pe masă cu vârful degetelor 
câteva secunde, apoi vorbi brusc: 

— Cum v-ar place, băieţi, să vă alegeţi cu două sute de mii de 
dolari? A 

Cei trei bărbaţi înlemniră. Îl cunoşteau destul de bine pe 
Morgan ca să fie siguri că nu glumea. 

— Ce-ai spus? întrebă Gypo, aplecându-se înainte. 

— Două sute de mii de dolari fiecare, răspunse Morgan, 
apăsând pe ultimul cuvânt. Ne stau la dispoziţie, dar nu va fi 
uşor deloc. 

Bleck scoase un pachet de ţigări. Luă una şi începu s-o frece 
între degete în timp ce-l privea pe Morgan gânditor. 

— Vrei să spui că miza totală e de opt sute de mii de dolari? 
întrebă el. 

— E de un milion, spuse Morgan. O împărţim în cinci, dacă 
vreţi să participaţi. 

— În cinci? Cine-i al cincilea? se răsti Bleck. 

— Ajungem la asta mai târziu, zise Morgan. Işi împinse 
scaunul în spate şi se ridică. Se sprijini cu mâinile pe masă şi se 
aplecă înainte. Faţa lui palidă se contractă când vorbi:O mare 
lovitură. E foarte grea, dar rezultatul e un milion de dolari în 
bani gheaţă. Bani pe care îi poţi vâri în buzunar fără niciun 
risc. Nicio hârtie mai mare de zece dolari. Dar, să fim clari, e o 
treabă grea. 

— Două sute de mii de dolari? Gypo rămase cu gura căscată. 
Nu există atâta bănet în lumea întreagă! 

Morgan îl privi dispreţuitor. Pe faţă i se întipărise o expresie 
care îl făcea să semene cu un lup flămând. 

— E lovitura cea mare, repetă el. Cu atâta bănet, ai lumea în 
buzunar! 

— Frank, cred că ştiu ce vrei, spuse Bleck. Te gândeşti la 
banii de salarii de la Centrul de Cercetări Spațiale, nu-i aşa? 

Morgan îşi reluă locul la masă. Dădu din cap, zâmbind 


încântat. 

— Eşti deştept, Ed. Despre asta e vorba. Ce părere ai? Suma 
totală se ridică exact la un milion. În hârtii mici. Ne aşteaptă. 

Îşi mută privirea la Kitson care îl urmărea cu o expresie de 
mare uimire. 

— M-ai auzit, băiete. Banii ne aşteaptă. 

— Ai înnebunit de-a binelea? spuse Kitson, strângându-şi 
mâinile lui mari. E o lovitură pe care n-o s-o dăm, Frank, şi ştiu 
ce vorbesc. 

Morgan îi zâmbi aşa cum un om în vârstă îi zâmbeşte unui 
tânăr care a spus ceva stupid. Îşi mută privirea la Bleck, dându- 
şi seama că acesta avea un simţ al loviturilor şi a ce se putea 
face. Bleck era cel deştept între ei. Junele Kitson avea curaj, 
ştia să se bată, să conducă o maşină, dar n-avea nimic în capul 
lui. Dacă Bleck spunea că lovitura nu se putea da, atunci nu-i 
rămânea decât să mai reflecteze. 

— Ce părere ai, Ed? 

Bleck îşi aprinse o ţigară şi se încruntă. 

— În ciuda sumei, e o lovitură care nu mă atrage. Dacă ai 
însă o soluţie, sunt gata să te ascult. 

Aşa era Bleck. Nu exprima niciodată o părere mai înainte de- 
a avea toate informaţiile. 

Gypo îşi suci neliniştit trupul masiv, uitându-se de la Kitson 
la Morgan cu o expresie uluită. 

— Care-i atunci problema cu lovitura? întrebă el. 

Morgan făcu un semn cu mâna spre Kitson. 

— Spune-i, băiete. Eşti în măsură să ştii. Ai lucrat pentru 
acea întreprindere. 

— Mda, zise Kitson, ştiu despre ce e vorba. E o lovitură pe 
care n-o poate da nimeni. Oricine e destul de nebun ca să 
încerce să pună mâna pe banii de salarii, are să dea de dracu. 
Se uită în jurul mesei la ceilalţi trei, jenat să se adreseze astfel 
unor oameni mai în vârstă şi nesigur de el. Nu glumesc. 
Compania de Camionete Blindate Welling e bine pusă la punct 
ca să preîntâmpine orice problemă. Ştiu ce vorbesc. Am lucrat 
pentru ei. 

Gypo se frecă la faţă şi se uită încruntat la Morgan. 

— Tu însă ai găsit o cale de-a da lovitura, nu-i aşa Frank? 

Morgan îl ignoră. Continuă să-l fixeze pe Kitson. 

— Continuă, băiete, spuse el. Nu te opri. Spune-le cât e de 


greu. 

Kitson luă una din fisele lui Morgan. Începu s-o joace între 
degetele lui groase, privind-o încruntat. 

— Înainte de-a pleca de la ei, zise el, au primit o nouă 
camionetă blindată. Mai înainte se foloseau de un furgon însoţit 
de patru agenţi înarmaţi drept pază. Noua camionetă n-are 
nevoie de agenţi care s-o păzească. E ultimul strigăt în materie 
de tehnică. Compania e aşa de sigură că nu poate fi atacată, 
încât nu şi-a mai bătut capul să asigure banii dinăuntru. 

— Ce-o face să fie aşa de specială? întrebă Morgan. 

Kitson îşi trecu degetele groase prin păr. li venea greu să 
vorbească, dar era decis să dovedească tuturor că de data asta 
Morgan se înşela când propunea o astfel de lovitură. Până 
acum avusese multă încredere în Morgan. Toţi patru operaseră 
împreună în ultimele şase luni şi dăduseră mai multe lovituri 
destul de satisfăcătoare. Nu se aleseseră cu prea mulţi bani, 
dar nu existase niciun risc. Fiecare lovitură fusese pusă la cale 
de Morgan. Kitson era gata să recunoască faptul că două sute 
de mii de dolari nu erau de disprețuit, dar la ce folosea să se 
gândească la ei? Morgan spusese că banii îi aşteaptă. Se înşela 
grosolan! Habar n-avea de ce spunea! 

— Continuă, băiete, îl îndemnă Morgan cu o expresie 
batjocoritoare în privire. Ce-are aşa de special noua camionetă? 

Kitson respiră adânc. 

— Nici n-ai să ajungi vreodată lângă ea, Frank, răspunse el. 
Era atât de nerăbdător să le dovedească că are dreptate, încât 
vocea începu să-i tremure. Camioneta e făcută dintr-un aliaj 
special pentru maşinile blindate. Nu poţi să tai prin el. S-ar 
putea eventual topi la o căldură extrem de ridicată şi continuă, 
dar va trebui să lucrezi la asta ore întregi, poate zile întregi. 
Partea cea mai solidă e uşa. Se încuie cu ceas. După ce banii 
sunt încărcaţi, se încuie uşa. Camionetei îi trebuie cam trei ore 
de condus rapid pentru a ajunge la Centrul de Cercetare. 
Ceasul e pus ca să opereze timp de patru ore după ce 
camioneta a plecat de la companie. Asta îi lasă şoferului destul 
timp la îndemână ca să rezolve probleme de circulaţie sau 
accidente. Puse fisa pe masă şi se uită la ceilalţi doi care se 
aplecaseră înainte şi îl ascultau cu mare atenţie. Pe tabloul de 
bord se află un buton care, controlează ceasul. În clipa când 
are o problemă serioasă, şoferul apasă pe buton şi ora stabilită 


e anulată automat. 

— Şi ce se întâmplă? îl întrebă Morgan ironic. 

— După ce şoferul a apăsat pe buton, nimeni nu mai poate 
deschide uşa până când ceasul intră din nou în funcţie, iar asta 
e o treabă de expert. Kitson îşi aprinse o ţigară şi dădu drumul 
la fum prin nările lui largi. Mai e şi altceva: şoferul şi 
însoţitorul lui au la îndemână un aparat radio cu unde 
ultrascurte prin care pot transmite orice mesaj, aşa că din clipa 
când pleacă de la Centrul de Cercetare sunt în permanentă 
legătură prin radio cu compania. Conştient de faptul că Morgan 
rânjea la el ironic, Kitson se întoarse spre Gypo şi îi vorbi 
direct: Ascultă, să presupunem că un nebun încearcă să 
jefuiască camioneta. Să presupunem că un nebun blochează 
drumul şi opreşte maşina. Şoferul şi gardianul intră imediat în 
acţiune. Şoferul apasă pe butonul care anulează ora de 
deschidere a uşii iar gardianul trage de-o manivelă care 
declanşează obloane de oţel peste parbriz şi ferestre, 
transformând camioneta într-o cutie ce nu poate fi deschisă cu 
forţa. Apoi gardianul pune în mişcare un dispozitiv care 
activează aparatul de transmisie care emite un semnal 
continuu. Orice poliţai cu un aparat de radio receptează 
semnalul şi, indiferent de unde se află camioneta, maşina 
poliţiei are s-o găsească. După ce-au pus în funcţie cele trei 
dispozitive, cei dinăuntru nu mai au decât să aştepte în cutia 
lor de oţel ca să li se vină în ajutor. Scutură cenuşa ţigării 
tremurând de nervozitate. Cum am mai spus, nimeni nu poate 
jefui această camionetă. Au prevăzut orice problemă. 

Gypo se scărpina pe ceafă cu o expresie plictisită pe faţa lui 
puhavă. Bleck luase un pachet de cărţi de joc şi le amesteca 
distrat în timp ce îl aţintea pe Morgan cu ochii lui pali. 

— Ce se întâmplă cu şoferul şi cu gardianul? întrebă Morgan. 
Cum ajungem la ei? 

Kitson făcu un gest nerăbdător cu mâna. 

— Să ajungi la ei? La cei doi? Ţi-ai pierdut complet minţile? 
Ce ţi-am spus până acum? 

O sclipire primejdioasă trecu prin ochii lui Morgan. 

— Ţi-am pus o întrebare, răspunse el. Nu fi obraznic şi nu-mi 
spune că mi-am pierdut minţile. Nu-mi place. 

Văzându-i expresia furioasă, Bleck vorbi blând: 

— Nu te enerva, Frank. Băiatul ne-a informat bine. Cel puţin 


pare să ştie ce spune. 

Morgan îl ironiza. 

— A, da? O să vedem noi. Se uită la Kitson. Continuă. Spune- 
le de ce nu putem ajunge la cei doi. 

Kitson începuse să transpire. Broboanele de sudoare făceau 
ca nasul lui turtit să lucească în lumina dură. 

— Am lucrat cu cei doi, zise el, privindu-l fix pe Morgan. Îi 
cunosc. Şoferul se numeşte Dave Thomas iar gardianul Mike 
Dirkson. Sunt brutali, deştepţi şi trag bine cu arma. Ştiu că 
dacă împiedică un jaf, fiecare va primi o răsplată de două mii 
de dolari. Mai ştiu că nu există o cale de a deschide camioneta 
cu forţa pentru a ajunge la bani, aşa că nu sunt nebuni ca să 
devină complici cu noi şi să-şi piardă o slujbă atât de frumos 
plătită. Cei doi sunt cinstiţi. O să aflaţi imediat dacă încercaţi 
vreo manevră cu ei. 

Gypo îl întrerupse: 

— Dacă o să fie aşa de greu, nu vreau să mă amestec. Două 
sute de mii de dolari e o groază de bani, dar nu sunt de ajuns 
dacă nu apuci să trăieşti ca să-i cheltuieşti. 

Morgan zâmbi. 

Gypo era un defetist. Avea unele calităţi, dar curajul şi 
abnegaţia nu erau printre ele. Era un tehnician. Nu existau 
multe broaşte pe care degetele lui fine să nu le poată stăpâni. 
Deschisese multe broaşte, aparent imposibile, la vremea lui, 
dar operase întotdeauna în linişte. Nu fusese solicitat niciodată 
să lucreze sub presiune, iar Morgan îşi dădea bine seama că în 
această lovitură avea să acţioneze sub cea mai mare tensiune. 
Se întrebă dacă Gypo avea să treacă examenul. Morgan avea 
destulă încredere în sine pentru a fi sigur că-l putea convinge 
pe Gypo să accepte, deşi nu putea fi cu totul sigur. La 
momentul necesar, când cărţile erau pe masă şi tensiunea urca, 
totul avea să depindă de îndemânarea lui Gypo. Dacă îl lăsau 
nervii, atunci lovitura eşua. 

— Calmează-te, spuse el şi îşi puse mâna pe umărul lui Gypo. 
De când noi patru lucrăm împreună, v-am aranjat lovituri 
profitabile, nu-i aşa? 

Gypo dădu din cap în timp ce ceilalţi doi se uitau fix la 
Morgan şi aşteptau. 

— Nimic grozav, continuă Morgan, dar toţi v-aţi ales cu câte 
ceva. Mai devreme sau mai târziu poliţia are să ne dea de 


urmă. Nu putem continua la infinit dând mici lovituri, fără s-o 
păţim. Aşa că mi-am spus să dăm lovitura cea mare, luăm banii, 
ne despărţim şi fiecare îşi vede de treabă. Două sute de mii de 
dolari îţi oferă destule distracţii. Lovitura poate fi dată. E 
numai o chestiune de-a o studia cu atenţie. Îmi dau seama cât 
de greu este. Kitson v-a spus esenţialul. Are dreptate, dar a 
uitat un lucru. Îi privi pe cei trei şi observă că Gypo era 
neliniştit, Kitson, speriat şi încăpățânat, iar Bleck indiferent, 
aşteptând să fie convins. Ceea ce a uitat să vă spună e că noua 
camionetă e folosită de cinci luni, săptămână după săptămână 
şi că toată lumea e convinsă că e impecabilă. Toată lumea, 
inclusiv Kitson, e ferm convinsă că niciun om în toate minţile n- 
are să încerce s-o jefuiască. Când ţi-a intrat în cap această idee, 
îţi expui bărbia şi îţi cobori garda. Nu-i nevoie decât de-o 
directă şi ţi-ai curăţat adversarul. 

Folosise premeditat limbajul din lumea boxerilor fiindcă 
dorea să capteze atenţia lui Kitson. Trebuia să-l atragă, ca şi pe 
Gypo, de partea lui. Işi dădu seama că reuşise. Kitson părea 
mai puţin încăpățânat şi mai interesat. 

— Tot ce v-a spus Kitson despre camionetă am citit în ziare 
acum câteva luni, continuă Morgan. Proprietarii camionetei 
erau atât de încântați, încât i-au făcut mare publicitate. Sunt 
convinşi că nimeni nu poate pătrunde în ea şi îşi închipuie că 
dând tot mai multe amănunte maşina are să apară mai sigură şi 
are să atragă alţi clienţi. De când am citit despre camionetă, nu 
m-am gândit la altceva decât cum s-o sparg. O putem face dacă 
aveţi nervi destul de tari ca să lucraţi cu mine. Va fi nevoie de 
curaj, dar nu uitaţi că răsplata e două sute de mii de dolari 
pentru fiecare. E 

Bleck îşi stinse ţigara şi îşi aprinse imediat o alta. Il privea pe 
Morgan cu ochii lui palizi închişi pe jumătate. 

— Şi ai o soluţie la problemă? îl întrebă el. 

— Mda. Morgan îşi aprinse şi el o ţigară şi suflă fumul peste 
masă spre Gypo. Am o soluţie la problemă. Cel puţin, avem 
destul timp ca să ne gândim la ea. Camioneta are să ducă cinci 
milioane de dolari în fiecare săptămână pentru următorii cinci 
ani şi poate şi mai mult. Recunosc că sunt pregătiţi pentru 
orice problemă, dar, pe timp ce trec săptămânile, au să devină 
mai puţin atenţi, mai puţin alerţi şi în acea clipă intrăm pe fir şi 
dăm lovitura. 


— Stai o clipă, spuse Kitson, aplecându-se înainte şi cu faţa 
îmbujorată. Baţi câmpii. Cât timp îi trebuie unuia, chiar aţipit, 
ca să apese pe un buton? Două secunde? Cu siguranţă, nu mai 
mult. Şase secunde ca să apese pe trei butoane, iar apoi 
camioneta se transformă într-o ţestoasă de oţel şi nu mai e 
nimic de făcut. Îţi închipui că poţi s-o opreşti, să spargi uşa şi 
să te ocupi de şofer şi de gardian în şase secunde? Trezeşte-te 
la realitate! Îţi faci iluzii! 

— Aşa crezi? spuse Morgan batjocoritor. 

— Sunt sigur de ce spun! Opreşte camioneta şi, mai înainte 
de-a ajunge la un metru de ea, dispozitivul de anulare a 
ceasului are să intre în funcţie, obloanele au să coboare şi 
radioul are să urle după ajutor! 

— Eşti sigur? spuse Morgan şi zâmbetul lui ironic îi dădu 
chef lui Kitson să-l pleznească peste mutră. 

— Sunt sigur, şi nimic din cele spuse de tine nu mă poate 
convinge de contrariu, răspunse Kitson, încercând cu greutate 
să se controleze. 

— Ce-ar fi să le calmezi şi să-l laşi pe Frank să ne explice 
poziţia lui? spuse Bleck. Dacă îţi închipui că eşti mai deştept ca 
el, de ce nu conduci tu grupul nostru? 

Kitson se înroşi de furie, se strădui să se calmeze şi se lăsă 
pe picioarele din spate ale scaunului. Se uită posac mai întâi la 
Bleck şi apoi la Morgan. 

— În regulă, dar ascultaţi-mă pe mine, nu-i nimic de făcut, 
zise el. 

Bleck îi aruncă o privire lui Morgan. 

— Spune-ne cum crezi c-o să putem da lovitura, Frank. 

— Ieri m-am dus şi-am aruncat o privire la itinerariul urmat 
de camionetă de la companie la Centrul de Cercetări, zise 
Morgan. E o distanţă bună, cam vreo sută şi patruzeci de 
kilometri cronometraţi. Vreo sută şi cinci sunt pe autostradă, 
cincisprezece pe un drum secundar, alţi cincisprezece pe un 
drum neasfaltat şi cinci pe o cale care duce direct la Centrul de 
Cercetări. M-am uitat după un loc unde putem opri camioneta. 
Autostrada e exclusă. Drumul secundar de asemenea. 
Circulaţia pe ambele e intensă şi neîntreruptă. Calea privată e 
păzită ziua şi noaptea, deci e în afara discuţiei. Nu ne rămâne 
decât drumul neasfaltat. Scutură cenuşa ţigării şi îşi strânse 
pleoapele în timp ce se uita la cei trei bărbaţi din faţa lui. 


Cincisprezece kilometri de drum. La vreo şase kilometri de 
drumul secundar, pe cel neasfaltat, se face un drum lateral 
care duce la autostrada numărul 10. Circulaţia pe aici nu e 
prea deasă şi foloseşte un drum din dosul Centrului de 
Cercetare, căci e cu vreo trei kilometri mai scurt şi într-o stare 
mai bună decât drumul neasfaltat. La vreo trei kilometri spre 
Centru, drumul se îngustează din cauza a două stânci mari pe 
fiecare parte. În jurul stâncilor sunt o mulţime de desişuri. Un 
loc perfect pentru un atac sau un accident. 

Bleck dădu din cap în semn de asentimenit. 

— Ai dreptate, spuse el, am mers pe acel drum şi aproape c- 
am avut un accident acolo. Dacă ai să coteşti în viteză, ajungi la 
cele două stânci mai înainte de-aţi da seama. Au pus un semn 
pe margine din cauza numărului mare de accidente. 

— Perfect adevărat, spuse Morgan. Imaginaţi-vă pe cei doi în 
camionetă. Pe vremea asta e groaznic de cald înăuntru. Au 
mers pe drumul ăsta de zeci de ori şi, din cauza plictiselii şi a 
căldurii, au să fie mai puţin prevăzători. Ajung la stânci. Când 
să cotească, zăresc o maşină zdrobită de una din stânci, pe 
margine. În mijlocul drumului zace o femeie, plină de sânge şi 
arătând groaznic. 

Se aplecă înainte şi se uită fix la Bleck. 

— Spune-mi, ce crezi c-au să facă cei doi din camionetă, au 
să-şi continue drumul sau au să se oprească pentru a vedea cât 
e de grav rănită femeia? 

Bleck rânji. Se uită la Kitson. 

— Asculţi, cretinule? Şi mai spui că e o fantezie! 

— Aşa că ce-au să facă? repetă Morgan în timp ce Kitson se 
foia pe scaun roşu la faţă de furie. 

— Au să se oprească, spuse Bleck. Bănuiesc că unul din ei 
are să iasă din camionetă iar celălalt are să cheme ajutor 
folosind aparatul de transmisie. Asta dacă sunt atât de 
scrupuloşi în ce priveşte securitatea, cum pretinde Kitson. 

Morgan se uită peste masă la Kitson. 

— Ce părere ai? Ce crezi c-au să facă? 

Kitson ezită să răspundă, apoi dădu din umeri enervat şi 
spuse: 

— Bănuiesc că Ed are dreptate. Dirkson are să iasă din 
camionetă iar Thomas are să rămână pe loc. Dirkson are să 
încerce să-şi dea seama cât e de rău rănită femeia şi s-o mute 


de pe drum, apoi are să se întoarcă la maşină şi are să cheme 
ajutor, iar apoi au să-şi vadă de drum, urmând ca o ambulanţă 
să se ocupe de ea. 

— Perfect, aşa gândeam şi eu, zise Morgan. Nu se sinchisi să 
ceară părerea lui Gypo. Gypo rareori exprima o părere care 
merita atenţie, afară de cazul că era în legătură cu spargerea 
unei broaşte sau deschiderea unui lacăt complicat. 

— Aşa că suntem în situaţia următoare, continuă Morgan: 
gardianul afară din camionetă iar şoferul încă înăuntru. Vreau 
să ştiu un lucru, spuse el şi se uită direct la Kitson. E cu putinţă 
ca într-o astfel de situaţie şoferul să anuleze ceasul şi să 
coboare obloanele de oţel peste parbriz şi ferestre? 

Kitson îşi scoase batista şi se şterse pe faţă. 

— Bănuiesc că nu, răspunse el posac. 

Morgan se uită la Bleck. 

— Ce părere ai? 

— Fireşte că n-are s-o facă, spuse Bleck hotărât. Din cele 
relatate de Kitson, dacă ceasul se anulează, e nevoie de un 
expert ca să-l pună din nou la punct, iar şoferul n-are să facă 
aşa ceva atât timp cât nu crede că e în primejdie. N-are să 
declanşeze obloanele fiindcă e curios să vadă ce se întâmplă şi 
cât e de rău rănită femeia. 

Morgan dădu aprobator din cap. 

— Deci am realizat ceva. Camioneta s-a oprit şi nimeni n-a 
apăsat pe butoane. Arătă cu degetul spre Kitson. Ai spus că o 
asemenea situaţie e cu neputinţă. Ai spus că e o nebunie, o 
fantezie. Ce părere ai acum? _ 

— Şi la ce-are să ne folosească? exclamă Kitson furios. In 
regulă, recunosc că m-am înşelat, dar nu văd ce-o să faceţi de- 
acum înainte. 

Morgan suflă un nor subţire de fum de ţigară spre tavan. 
Avea aerul că se amuză bine. 

— N-a fost prea rău până aici, nu-i aşa? zise el. Am oprit 
camioneta şi am scos gardianul din ea. Imaginaţi-vă situaţia la 
faţa locului, acolo unde s-a oprit camioneta. De fiecare parte a 
drumului sunt desişuri în care se pot piti doi, trei oameni. 
Gardianul iese din camionetă şi se apropie de femeia de pe 
drum. Să nu-mi spuneţi că în căldura asta înăbuşitoare cei doi 
conduc maşina cu ferestrele închise peste o sută şi patruzeci de 
kilometri. Crezi că şoferul are să lase obloanele când gardianul 


iese din maşină? 

Kitson ezită din nou să răspundă, apoi dădu din cap enervat. 

— Nu cred c-are s-o facă. 

— Nici vorbă. Va fi destul de fierbinte în cutia lor de oţel şi 
fără să mai închidă ferestrele. Aşadar, avem camioneta pe loc, 
destul de aproape de desişurile în care se pot ascunde cu 
uşurinţă doi oameni. Şoferul se uită la gardian prin parbriz şi 
urmăreşte ce face. Colegul lui se apropie de femeie. Nu 
anticipează neplăceri. E un loc unde s-au petrecut multe 
accidente. In ultimele şase luni au avut loc cinci ciocniri 
violente. Am să fiu ascuns în desişuri, cam la trei metri de 
camionetă. Am să ies prin spatele maşinii în timp ce gardianul 
se apleacă asupra femeii, am să ajung la fereastra din partea 
şoferului şi-am să-i vâr o armă în faţă. Se aplecă înainte şi îşi 
stinse ţigara. Spuneţi-mi ceva. Ce-au să facă cei doi în acea 
situaţie? Au să facă pe eroii? 

— Sunt în stare, răspunse Kitson. Sunt curajoşi. 

— De acord, sunt curajoşi, dar nu sunt scrântiţi la cap. Fac 
pariu c-au să se predea. 

Urmă o pauză lungă şi apăsătoare, apoi Gypo spuse cu o voce 
tremurătoare: 

— Ce se întâmplă dacă nu se predau? 

Morgan se uită la el şi ochii lui negri sclipiră. 

— Miza e un milion de dolari. Două sute de mii fiecare. Dacă 
nu se predau, au să fie răniţi. Nu poţi pune mâna pe asemenea 
bănet fără să comiţi vreo violenţă împotriva cuiva. 

Urmă o altă tăcere şi Gypo vorbi din nou: 

— Nu-mi place treaba asta, Frank. Poate că-i prea grea 
pentru noi. 

Morgan îi înlătură obiecţia cu un gest nerăbdător. 

— Nu ştiu ce te supără. Nici n-ai să fii acolo. Am o treabă 
pentru tine şi n-are să fie prea grea, îţi promit. 

Kitson se aplecă peste masă. 

— Ce se întâmplă cu mine? Nu vreau să fiu vârât într-o 
crimă. Scoate-mă din combinaţie! 

Morgan se uită la Bleck care îşi aprindea o ţigară. 

— l-am auzit pe cei doi fricoşi. Tu ce părere ai? 

Bleck îşi strânse buzele în timp ce arunca chibritul stins într- 
un colţ al camerei. 

— Sunt sigur că şoferul şi gardianul au să se predea. Dacă n- 


o fac, îmi pare rău de ei. 

— Asta-i şi părerea mea, zise Morgan. În regulă. Deci noi doi 
şi fata o să ne ocupăm de treabă. Gypo şi Kitson vin la urmă, 
dar le tăiem din partea ce li se cuvine. Noi ne asumăm toate 
riscurile, aşa că merităm mai mulţi bani. E cinstit, nu-i aşa? 

Kitson se încruntă neliniştit. Gândul la ce va putea face cu 
două sute de mii de dolari începuse să-l obsedeze. 

— Asta depinde de cât de mare e pierderea mea, zise el. 

— Ai să primeşti doar o sută şi douăzeci şi cinci de mii de 
dolari, răspunse Morgan pe loc. Fiindcă Gypo e tehnician, va 
primi o sută şi şaptezeci şi cinci de mii. Suta de mii rămasă o 
voi împărţi cu Ed. 

Kitson şi Gypo schimbară priviri. 

— Dacă cei doi se decid să facă pe eroii, unul dintre doi, sau 
poate mai mulţi, pot fi ucişi, spuse Kitson, respirând greoi. Nu- 
mi place. Până acum, loviturile noastre au fost uşoare şi 
mărunte. În cel mai rău caz ne-am fi putut alege cu un an de 
închisoare, dar de data asta e vorba de-o crimă. Scoate-mă din 
afacere. 

— Kitson are dreptate, spuse Gypo. Scoate-mă şi pe mine. 

Morgan zâmbi şiret. 

— De acord. Hai să votăm. Regula bandei noastre e să votăm 
pentru orice lovitură. Aşa că hai să votăm. 

— Nu-i cazul să mai votăm, îl repezi Kitson. Suntem la 
egalitate şi regula a fost că în caz de egalitate nu dăm lovitura, 
mai ţii minte? 

— Sigur că ţin minte, răspunse Morgan ironic. Hai să votăm 
totuşi. Să ne ţinem de reguli. Indiferent de hotărâre, rămânem 
împreună, de acord? 

Kitson dădu indiferent din umeri. 

— Mda, dar nu văd de ce ne mai pierdem timpul. 

Morgan îşi împinse scaunul şi se sculă. Trupul lui masiv şi 
muşchiulos aruncă o umbră peste masă. 

— Pregăteşte biletele de votat, Gypo. 

Gypo, cu o expresie de uimire pe faţa lui rotundă ca o lună, 
scoase un carneţel şi rupse o foaie. O tăie în patru părţi cu un 
briceag şi lăsă bucăţelele de hârtie pe masă. 

— Uite-le, spuse el. Serviţi-vă singuri. 

— De ce-ai tăiat numai patru, Gypo? îl întrebă Morgan calm. 

Gypo îl privi uluit. 


— Nu suntem întotdeauna doar patru? 

Morgan zâmbi. 

— Ai uitat că împărţim în cinci? Fata are şi ea dreptul la vot. 

Se îndreptă spre uşă, o deschise brusc şi spuse: 

— Vino încoa, Ginny. Vor să voteze şi am nevoie de ajutorul 
tău. 

O 

Păşi din beznă în lumina dură a lămpii din tavan şi rămase în 
picioare lângă Morgan, uitându-se la cei trei care se holbau la 
ea. 

Era tânără, n-avea mai mult de douăzeci şi trei de ani, şi 
puţin mai înaltă ca media femeilor. Avea păr de culoarea 
bronzului, ridicat pe vârful capului. Avea ochi mari, verzi- 
cenuşii, la fel de lipsiţi de expresie şi de impersonali ca un 
pahar cu apă de mare. Gura îi era lungă, cu buze pline şi 
senzuale iar poziţia bărbiei exprima aroganță şi hotărâre. 

Purta o bluză de un roşu ca sângele, vârâtă într-o fustă 
neagră despicată. Avea sâni plini şi o talie strâmtă. Şoldurile i 
se prelungeau în picioare lungi şi suple. Era un gen de trup 
adus la modă de vedetele filmelor italiene şi reţinu atenţia celor 
trei bărbaţi, aşa cum o momeală atrage un peşte. 

Ochii negri ai lui Morgan se plimbară de la o faţă la alta, apoi 
rânji. Ştia că fata avea să le facă impresie şi voia să afle cât de 
mare avea să fie acea impresie. 

Mâna lui Gypo se repezi la cravata lui roşie subţire pentru a 
o potrivi, în timp ce-şi dezlipea buzele groase pentru a scoate la 
iveală dinţii lui de o albeaţă orbitoare într-un zâmbet obscen. 

Bleck, sincer surprins, îşi înălţă sprâncenele şi îşi strânse 
buzele într-un fluierat de admiraţie mută. 

Kitson avea aerul că l-a pocnit cineva cu un ciocan în 
creştetul capului. Se zgâi la fată ca un taur chinuit de matador 
în clipa dinaintea unei estocada.! 

— V-o prezint pe Ginny Gordon. 

Bleck se sculă în picioare. După un moment de ezitare, Gypo 
se sculă şi el, dar Kitson rămase pe scaun, cu labele pe masă, 
cu ochii cam sticloşi şi cu un aer uluit. 

— De la stânga la dreapta, continuă Morgan, Ed Bleck, care e 
răspunzător de bandă când nu sunt aici. Gypo Mandini, 
tehnicianul nostru, apoi Alex Kitson, care se ocupă de maşină 


1 Împunsătură cu sabia (sp.). 


când avem nevoie de ea. 

Kitson sări brusc în picioare, răsturnând aproape masa. 
Continuă să se holbeze la fată, cu mâinile făcute pumn. 

Ochii fetei se mutară de la o faţă la alta, apoi trase un scaun 
lângă Morgan şi se aşeză pe el. 

— Le-am dat băieţilor o idee generală a planului, îi spuse 
Morgan fetei, stând în picioare alături de ea. Doi dintre ei cred 
că e prea grea pentru noi. Regula noastră e ca atunci când nu 
suntem de acord să votăm. Aşa c-o să votăm acum. 

Fata se încruntă, figura ei căpătând o expresie de uimire şi 
încruntare. 

— Prea grea pentru ei? repetă ea. Vrei să spui că doi dintre 
ei nu vor să se aleagă cu două sute de mii de dolari? 

Avea o voce rece, uimită. 

— N-aş spune asta, zise Morgan şi rânji. Cred că cineva ar 
putea fi rănit în timpul loviturii şi asta îi deranjează. 

Fata se uită la Gypo, apoi ochii ei verzi-cenuşii se deplasară 
la Bleck, de unde se mutară la Kitson. 

— Am avut impresia că echipa ta e de calitate, spuse ea. 

Dispreţul din vocea ei îl făcu pe Kitson să se cambreze şi să 
roşească. 

— Aşa am crezut şi eu, zise Morgan şi rânjetul i se accentuă. 
Asta e însă prima lovitură plănuită pe scară mare şi doi dintre 
noi nu sunt prea încântați. 

— E cu adevărat mare lovitura, răspunse fata încordat. E 
vorba de un milion de dolari. Mi-ai spus că echipa ta se poate 
ocupa de ea, iar eu te-am crezut, fiindcă altminteri n-aş fi venit 
la tine. Ce se întâmplă? 

Cei trei din jurul mesei tresăriră. Nota de dispreţ şi de 
încredere din vocea fetei îi irita. 

Bleck, care avea reputaţia de-a se purta brutal cu femeile, 
spuse: 

— Eşti cam obraznică, fetiţo. Ce-ar fi să te mai calmezi niţel. 

Fata îşi împinse scaunul în spate şi se sculă. Avea o figură 
rece şi dură. 

— Bănuiesc că am greşit adresa, îi spuse ea lui Morgan. Hai 
să ne vedem de treabă. Am să mă adresez unei echipe care are 
sânge în vine. N-am timp de pierdut ca nişte fricoşi. Se întoarse 
pe călcâie şi o porni spre uşă. 

Morgan, continuând să rânjească, întinse braţul şi o apucă de 


mână. 

— Ila-o mai încet, spuse el. Băieţii sunt în regulă. Trebuie 
doar să se obişnuiască cu planul. Gypo e cel mai priceput 
spărgător din branşă. Ed are nervi la fel de solizi ca ai mei. 
Kitson poate conduce o maşină mai bine ca oricine. Aşa că ia-o 
mai încet. Ne-ai găsit într-un moment greu. Poate că n-ar fi 
trebuit să le dau datele aşa de repede. Băieţii sunt perfecţi din 
punct de vedere tehnic, dar se tem că cineva ar putea fi rănit. 

Fata rămase în picioare privindu-i pe rând. 

— Rănit? Care-i idiotul care îşi închipuie că putem pune 
mâna pe un milion de dolari, fără ca cineva să nu fie rănit? 
Vocea ei suna aspră în timp ce îi privea pe cei trei. E vorba de 
un milion de dolari! Pentru o asemenea sumă nu-mi pasă ce mi 
se poate întâmpla mie sau altora! Se eliberă din mâna lui 
Morgan şi înaintă din nou în lumina brutală a becului. 

Îl fixă pe Kitson cu privirea: 

— Ţi-e frică să nu capeţi vreo vânătaie pe tenul tău frumos 
când e vorba de două sute de mii de dolari de cap? 

Kitson trebui să facă un efort ca să susţină privirea ei 
dispreţuitoare şi neclintită. 

— Lovitura nu poate fi dată, răspunse el posac. Sunt convins. 
Am lucrat pentru acei oameni. Riscăm o sentinţă pentru crimă 
şi n-am chef să fiu amestecat. 

— În regulă, dacă aşa crezi, spuse fata, ne putem lipsi de 
ajutorul tău. Dacă nu vrei banii, a venit vremea să-ţi ridici de pe 
scaun trupul muşchiulos şi frumos şi să te cari! 

Faţa lui Kitson se întunecă şi îşi împinse scaunul în spate. 

— Cu cine îţi închipui că stai de vorbă? Îţi spun că lovitura 
asta nu se poate da! E o aiureală! 

Fata îi arătă spre uşă cu degetul. 

— Atunci şi tu eşti o aiureală! Intinde-o, fricosule! O putem 
da şi fără tine. 

Kitson se îndreptă pe picioare, răsuflând greu prin nasul 
turtit. Ocoli masa şi se apropie de fată care se întoarse pe 
călcâie ca să-i facă faţă. 

Cei trei bărbaţi de la masă urmăriră scena. Bleck părea 
preocupat. Ştia că Kitson avea un temperament imprevizibil. 
Gypo se încruntă. Morgan continua să rânjească. 

— Nimeni nu vorbeşte aşa cu mine! spuse el şi înfruntă fata. 

Erau un cuplu caraghios. Capul ei de-abia ajungea la umărul 


lui, şi stând în faţa ei, Kitson părea cel puţin de trei ori mai lat 
ca ea. 

Fata continuă să-l privească cu aceeaşi expresie 
dispreţuitoare. 

— În cazul când nu m-ai auzit, am să repet ce-am spus: 
„Întinde-o fricosule! O putem da şi fără tine!” 

Kitson scoase un mârâit înfundat şi ridică mâna ameninţător. 

— Nu te opri! Loveşte-mă! spuse fata. Nu mi-e frică să fiu 
rănită! 

Morgan râse. 

Kitson lăsă să-i cadă mâna şi se îndreptă spre uşă. 

— Kitson! răcni Morgan. Vino înapoi şi stai jos! Avem de 
votat. Dacă pleci acum, ai terminat definitiv cu noi! 

Kitson ezită, apoi se întoarse încet, cu o expresie confuză şi 
morocănoasă, se apropie de masă şi luă din nou loc. 

Morgan se uită la Gypo. 

— Mai avem nevoie de o altă hârtie. 

Gypo îşi scoase carnetul şi tăie o altă bucată de hârtie. 

— Mai înainte de-a vota, Frank, spuse Bleck, aş dori să ştiu 
mai mult despre lovitură. Cum a ajuns ea să fie amestecată? 
Arătă cu degetul mare spre fată. 

— În ultimele cinci luni am tot încercat să găsesc o metodă 
de-a jefui camioneta, spuse Morgan, şi n-am găsit niciuna. 
Acum trei seri, Ginny a venit să mă vadă şi mi-a pus în poală 
soluţia. E ideea ei, iată de ce împărţim în cinci. Ginny a rezolvat 
toate problemele şi sunt mulţumit că planul ei are să meargă. 

Bleck se uită la fată. 

— De unde ai apărut, fetiţo? o întrebă el. Cine ţi-a băgat 
ideea asta în capul tău nostim? 

Fata îşi deschise poşeta ieftină şi jerpelită şi scoase 
dinăuntru un pachet de ţigări şi nişte chibrituri. Işi aprinse o 
ţigară în timp ce se uita la Bleck cu ochii ei reci şi impersonali. 

— Nu te priveşte şi nu-i treaba nimănui, i-o tăie ea. Mi-a 
venit ideea fiindcă aveam nevoie de bani. Şi fiindcă discutăm 
despre asta, nu-mi place să fiu numită „fetiţo”, aşa că las-o 
baltă. 

Bleck rânji. Îi plăcea o femeie înfiptă. 

— În regulă, am să renunţ. Ce te-a făcut să ne alegi pe noi 
pentru o lovitură de calibrul ăsteia? 

Ginny arătă spre Gypo. 


— E din cauza lui. M-am interesat. Mi s-a spus că e cel mai 
bun expert din regiune când e vorba de broaşte şi avem nevoie 
de el în această istorie. Mi-au mai spus că ai curaj, că Morgan 
se pricepe să organizeze iar Kitson e cel mai bun şofer din 
California când va trebui să scăpăm. 

Gypo începu să zâmbească. Îi plăcea să fie măgulit. Fata avea 
mare dreptate, îşi spuse el. Nu exista un om mai capabil ca el 
în branşa lui. 

Kitson îşi pierduse expresia mohorâtă. Părea doar jenat, cu 
privirea lăsată în jos, uitându-se la cercul umed lăsat pe masă 
de paharul cu whisky. 

— Cine anume ţi-a vorbit despre noi? o întrebă Bleck. 

— Unul şi altul. Ne pierdem vremea, spuse ea. M-am 
interesat fiindcă voiam să fiu sigură că dau de o echipă 
potrivită, dar am impresia că m-am înşelat. Dacă e aşa va trebui 
să caut în altă parte. 

Bleck îşi aprinse o ţigară în timp ce o privea. 

— Cred c-ai ales partea cea mai grea, dacă tu eşti aceea care 
va zace pe şosea. A fost ideea ta? 

— Fireşte. 

— Hai să vedem despre ce vorbeşti. Ai să zaci în mijlocul 
şoselei. Ai să ai o armă sub tine. Când gardianul se apropie, îl 
ameninţi cu arma... aşa e? 

Fata dădu afirmativ din cap. 

— S-ar putea să fie complicat, zise Bleck. Două lucruri se pot 
întâmpla: gardianul ridică mâinile şi se predă sau nu te ia în 
serios şi încearcă să-ţi ia arma. Ce se întâmplă atunci? 

Fata dădu drumul la fum pe nări. 

— E vorba de un milion de dolari, zise ea cu o voce rece şi 
inexpresivă. Dacă încearcă să-mi ia arma, are să fie împuşcat. 

Gypo îşi scoase batista şi se şterse cu ea pe faţă. Vârful limbii 
îi apăru între buze şi se uită neliniştit la Morgan iar apoi la 
Kitson. 

— E lovitura cea mare, zise Morgan. Va trebui să vă asumaţi 
riscuri, băieţi. Dacă nu vă place, puteţi să nu luaţi parte. 

Bleck o studie pe fată. 

„Nu glumeşte”, îşi spuse el. „Sfinte Dumnezeule! E dură ca 
un diamant. Are să omoare gardianul, dacă acesta va încerca 
ceva. Cu niţel noroc, va citi hotărârea în ochii ei când îl va 
ameninţa cu revolverul. Dacă are să-şi dea însă seama, n-are să 


facă o mişcare. În situaţia de-a mă uita la o armă ţinută de ea, 
cred c-aş înceta să mai respir şi, cu atât mai puţin, să fac vreo 
mişcare necugetată”. 

— În regulă. Voiam doar să ştiu în ce direcţie mergem, spuse 
el şi scoase o ţigară din pachet şi o bătu de masă. 

Morgan clătină din cap. 

— Nu  auziţi restul până nu votăm, zise el. Asta-i 
aranjamentul. Mi-a spus că s-a ocupat de toate amănuntele şi-a 
eliminat toate problemele. Ce v-am spus nu-i decât o mostră din 
plan. Dacă o să cădem de acord să operăm împreună cu ea, 
atunci auzim şi restul, dacă nu, e liberă să meargă în altă parte. 
Mi se pare echitabil. Ce părere aveţi? 

— Dar a eliminat cu adevărat toate problemele? întrebă 
Bleck. Mi se pare că sunt o mulţime. Am oprit camioneta şi ne- 
am îngrijit de gardian şi de şofer. Un lucru pe care nu l-am 
crezut cu putinţă mai înainte. Dar din ce-mi spui tu, maşina e în 
legătură continuă cu compania. În clipa când legătura se 
întrerupe, vor începe cercetările. Ştiu unde s-o caute şi, în plus, 
în afara poliţiei, e şi armata, ceea ce înseamnă sute de oameni, 
avioane şi maşini. Un avion poate acoperi distanţa în câteva 
minute. Camioneta va fi vizibilă pe drum ca un furuncul pe gât. 
Avem mai puţin de douăzeci de minute ca să dispărem. Am 
putea s-o facem dacă nu va trebui să oprim camioneta lângă 
stânci. De acolo înainte solul e gol ca dosul mâinii mele. Va 
trebui să mergem vreo patruzeci de kilometri ca să găsim un 
adăpost şi-au să-şi dea seama unde suntem şi-au să ne caute 
acolo. Nu văd cum putem spera să oprim camioneta, s-o 
deschidem cu forţa, să luăm banii şi să dispărem înainte de 
sosirea armatei. 

Morgan dădu din umeri. 

— M-am gândit şi eu la asta. 

Făcu un semn spre fată. 

— Mi-a spus c-a găsit soluţia. 

Bleck se uită la Ginny. 

— Serios? Ai găsit într-adevăr o soluţie? 

— Da, zise ea cu vocea ei rece şi lipsită de emoţii. Asta a fost 
partea cea mai grea. M-am ocupat de ea. 

Vorbea cu atâta convingere încât Kitson, care o asculta cu 
cinism, avu brusc sentimentul că fata ar putea fi în stare să 
reuşească lovitura. 


Bleck îşi desfăcu degetele şi dădu indiferent din umeri. 

— În regulă. Te cred pe cuvânt, dar ai săvârşit într-adevăr o 
minune. Mai rămân însă două probleme. Prima priveşte faptul 
că după ce-am oprit camioneta, s-ar putea să ne pomenim cu 
alte maşini pe drum în clipa când dezarmăm gardianul. Drumul 
nu e foarte folosit, dar are totuşi circulaţie pe el. S-ar putea să 
fim surprinşi. 

Fata luase o expresie apatică şi plictisită în timp ce se lăsa pe 
spatele scaunului, bluza ei roşie întinzându-se peste sânii ei 
provocatori. 

— Asta-i uşor, nu-i aşa? Sunt două drumuri de acolo, ambele 
conducând la autostrada 10. Nu avem decât să punem un semn 
la marginea drumului după ce-a trecut camioneta şi restul 
circulaţiei va folosi celălalt drum. Ce-i aşa de complicat? 

Bleck rânji. 

— Da, e adevărat ce spui. Acum, deşteapto, rezolvă şi 
problema asta: am oprit camioneta şi avem pe cei doi sub 
supraveghere. Cum o deschidem? După cele spuse de Kitson e 
făcută dintr-un material impregnabil. Va trebui să operăm 
rapid. Cum ai rezolvat asta? 

Ginny clătină din cap. 

— Asta-i treaba lui, spuse ea şi arătă spre Gypo. Ele 
expertul. Am aranjat ca să aibă camioneta. Nu-i nicio grabă. 
Poate să lucreze la ea o lună întreagă, şi chiar două luni, dacă e 
nevoie. Ochii ei de un verde-marin se mutară asupra lui Gypo. 
Eşti în stare să deschizi acea camionetă dacă ai o lună de lucru 
neîntrerupt la ea? 

Înflăcărat de măgulirile anterioare, Gypo dădu din cap 
entuziasmat. 

— Pot să pătrund şi în Ford Knox? dacă am la dispoziţie o 
lună de zile, răspunse el. 

— Asta ai să ai, zise Ginny. Cel puţin o lună şi chiar mai mult, 
dacă va fi nevoie. 

— În regulă, am discutat destul, spuse Morgan. Ginny a 
rezolvat toate problemele şi sunt satisfăcut de explicaţiile ei. 
Hai acum să votăm. Va trebui să vă decideţi dacă sunteţi gata 
să fiţi răniţi, sau să răniţi pe alţii, vreau să spun dacă cineva, fie 


> Orășel din statul Kentucky; în 1937, Treasury Department a stabilit acolo 

din partea noastră, fie din cealaltă parte e eventual omorât. 
Dacă vreunul din ceilalţi e ucis sau rănit şi facem o greşeală, 
avem de înfruntat de la zece la douăzeci de ani de puşcărie. Pe 
de altă parte, e vorba de un milion. Fiecare dintre noi va primi 
două sute de mii de dolari şi e o groază de bani. lată situaţia. 
Hai să votăm, afară de cazul că cineva mai are de pus întrebări. 
Se opri şi se uită la cei trei bărbaţi. După ce-am votat, urmăm 
decizia luată. Cunoaşteţi regulile echipei. Cine pierde la vot, 
având o majoritate împotriva lui, lucrează cu noi sau pleacă de- 
a binelea. Nu vă grăbiţi. Miza e de două sute de mii. Dacă dăm 
faliment, ajungem la închisoare pentru vreo douăzeci de ani, şi 
dacă iese şi mai rău ne aşteaptă scaunul electric. lată cum stau 
lucrurile. Vreţi să vă mai gândiţi, băieţi? 

Se uită mai întâi la Bleck care părea destins, apoi la Ginny, 
cu o adevărată admiraţie în privire. În continuare, îl privi pe 
Gypo care se uita fix la masă, cu faţa concentrată şi 
sprâncenele groase şi negre încruntate. Apoi îl cercetă pe 
Kitson care o urmărea pe Ginny, respirând scurt şi repede prin 
nasul lui turtit. 

— Hai să votăm, zise Bleck şi, aplecându-se înainte, luă una 
din bucăţelele de hârtie. 

Ginny luă o alta. 

Morgan apucă cele trei bucăţi de hârtie rămase, aruncă una 
în faţa lui Gypo, alta lui Kitson şi, luând un stilou din buzunar, 
mâzgăli ceva pe bucata rămasă, o împături şi o lăsă să cadă în 
mijlocul mesei. 

Ginny îi împrumută stiloul, scrise şi ea ceva şi lăsă hârtia 
lângă cea a lui Morgan. 

Beck îşi dăduse părerea pe bucata lui de hârtie folosind un 
stilou cu peniţa de aur. Scutură hârtia în aer, apoi o împături şi 
apoi o puse lângă celelalte două în mijlocul mesei. 

Gypo rămase câteva clipe uitându-se la hârtia lui. În cele din 
urmă, scrise ceva pe ea şi o lăsă alături de celelalte. 

Nu mai rămăsese decât Kitson care părea preocupat şi privea 
fix hârtia. 

Fata, împreună cu ceilalţi trei, îl urmărea din privire. 

— Nu te grăbi, zise Morgan batjocoritor din nou. Avem la 
dispoziţie toată noaptea. 

Kitson îşi ridică privirea, îl aţinti cu privirea, apoi se uită la 
fată. O vreme îndelungată Kitson îl privi pe Morgan, apoi îi luă 


stiloul, mâzgăli ceva, împături hârtia şi o aruncă peste celelalte. 

Urmă o clipă de tăcere, apoi Morgan trase spre el cele cinci 
bucăţi de hârtie şi desfăcu una din ele. 

— „Da”. 

Despături o alta. 

— „Da”. 

Degetele i se mişcară rapid desfăcând cele trei bucăţi de 
hârtie rămase. 

— „Da, da, da”. 

Se uită în jurul mesei, buzele lui subţiri erau încordate într- 
un zâmbet şiret. 

— Aşadar, dăm lovitura. Aşa sperăm c-au să decurgă 
lucrurile. Două sute de mii de dolari fiecare! O treabă grea, dar 
ce recompensă! 

Kitson se uită peste masa lui Ginny. 

Ea îi întoarse privirea, bărbia îi tremură, apoi brusc expresia 
i se îndulci şi îi zâmbi. 


Capitolul Il 


Puțin după ora opt, a doua zi dimineaţa, un Buick Century 
negru şi prăfuit se opri la câţiva metri de intrarea la Compania 
de Camionete Blindate Welling. 

Pe fiecare parte a străzii largi se aflau parcate maşini, lăsate 
acolo peste noapte şi Buickul deveni şi el o altă maşină parcată 
acolo. 

La volan se afla Morgan cu pălăria lui slinoasă şi pătată 
lăsată pe ochi şi cu o ţigară atârnând între buze. Alături şedea 
Ed Bleck. 

Cei doi se uitară la porţile înalte de lemn ale companiei. Pe 
vârful lor se vedea sârmă ghimpată, apoi mai jos un mâner 
strălucitor de bronz ce servea drept sonerie iar în mijloc, 
înşurubată pe una din uşi, o firmă pictată în litere mari şi roşii 
pe un fond alb, cu următorul cuprins: 


„COMPANIA DE CAMIONETE BLINDATE WELLING 
Doriţi siguranţă - V-o oferim! 
Cele mai sigure şi mai bune camionete blindate din lume!” 


— Par să aibă o foarte bună părere despre ei, zise Bleck după 
ce citi firma. Au să aibă o surpriză. 

— Sau noi o să avem una, spuse Morgan cu rânjetul lui 
arogant. 

— Am o intuiţie c-o să ne reuşească lovitura, zise Bleck. Fata 
a pus totul la punct, nu-i aşa? 

— Mda. Morgan îşi luă ţigara dintre buze şi se uită lung la 
vârful ei incandescent. Planul e în regulă, dar totul depinde de 
cum îl vom pune în aplicare. Există mai multe legături slabe. 
Gypo mă nelinişteşte. E o tâmpenie ce spune fata că avem tot 
timpul să deschidem camioneta. Nu-i adevărat. De acord, 
dispunem de ceva timp, dar asta-i tot. De îndată ce încep să 
caute camioneta, presiunea are să crească şi cu cât o 
deschidem mai rapid, cu atât o să fim mai în siguranţă. Aşa că 
Gypo va trebui să lucreze sub tensiune. E un lucru nou pentru 
el. S-ar putea să-şi piardă controlul. 


— Va trebui să ne îngrijim ca asta să nu se întâmple, zise 
Bleck. Nu-mi fac griji în privinţa lui. Îl privi pe Morgan cu ochii 
lui palizi, duri şi nervoşi. Cu cât mă gândesc mai mult la plan, 
cu atât mi se pare mai limpede că va trebui să ucidem doi din 
camionetă. Dacă n-o facem, au să ne descrie şi asta ne poate 
înfunda. 

Morgan dădu sceptic din umeri. 

— Mda, îmi dau seama, dar nu-i ceva care trebuie discutat. 
Ceilalţi sunt destul de nervoşi şi aşa. 

Bleck se uită la el. 

— Ea nu-i nervoasă. 

— Perfect adevărat. 

— Cine-i fata, Frank? 

Morgan dădu din umeri indiferent. 

— N-am idee. Nu-i din oraş. Am impresia c-a mai lucrat cu 
alte bande mai înainte. 

— Aşa cred şi eu. Bleck se uită la ceasul de mână. Ştii ceva? 
Nu cred c-a pus de una singură la cale acest plan. Nu cred că o 
fată de vârsta ei poate găsi toate soluţiile, aşa cum pretinde. 
Nu m-ar surprinde dacă o altă bandă a studiat planul - o bandă 
din care făcea şi ea parte - şi fie că s-au speriat, fie c-au să dea 
lovitura, iar ei i-a venit ideea să le-o ia înainte. Poate că n-au 
vrut să-i dea destui bani. Va trebui să fim atenţi cu ea, Frank. 
Nu-i cazul ca o altă bandă să opereze în acelaşi timp cu noi şi 
nici să ne-o ia înainte. 

— Mda. Morgan îşi împinse pălăria pe ceafă cu un gest 
nervos şi se încruntă. M-am gândit şi eu la asta. Nu putem 
acţiona până vineri, poate nici atunci. Avem o groază de lucruri 
de făcut. Cât e ceasul? 

— Opt şi jumătate exact. 

— Autobuzul trebuie deci să sosească. 

— Mda. 

Se uitară în lungul străzii la staţia de autobuz unde aşteptau 
mai mulţi oameni. 

— E o bucăţică aleasă, nu? spuse Bleck şi se uită prin 
parbriz. Are un trup nemaipomenit. 

Morgan se încruntă. Ochii lui inexpresivi şi negri se aţintiră 
asupra feţei lui Bleck. 

— Fiindcă ai pomenit de asta, vreau să-ţi spun un lucru, zise 
el aspru. Fata trebuie lăsată în pace. Nu vreau prostii. Are să 


fie cu noi două săptămâni, poate mai mult. Condiţiile în care 
vom trăi vor face ca situaţia să fie dificilă. Are să fie în mijlocul 
nostru fără întrerupere douăzeci şi patru de ore pe zi. Nu vreau 
să vă faceţi idei greşite în privinţa ei. Nu vreau prostii. Să fim 
clari de la bun început. 

Bleck ridică din sprâncene şi îl privi cu o expresie cinică pe 
faţa lui atrăgătoare. 

— Ai rezervat-o pentru tine, Frank? 

Morgan clătină din cap. 

— Nu-i adevărat. Repet: trebuie tratată serios. Planul e mult 
prea important şi suma mult prea mare ca să ne încurcăm cu 
femei. Nu vreau prostii şi vorbesc serios. Oricine încearcă ceva 
cu ea, are să dea de dracu cu mine. 

Bleck se uită la ochii reci de şarpe ai lui Morgan şi rânji puţin 
nesigur. 

— Ai discutat asta cu Kitson? El e cel ce trebuie urmărit. O 
privea aseară ca un taur în călduri. 

— Trebuie să vă urmăresc pe toţi trei, îl repezi Morgan. Nici 
tu şi nici Gypo nu sunteţi nişte sfinţi de ghips. 

O luminiţă de furie apăru în privirea lui Bleck. 

— Ţi-ai lustruit haloul de deasupra capului azi-dimineaţă, 
Frank? 

Morgan se pregătea să-i dea un răspuns tăios, apoi se opri 
căci văzu autobuzul dând colţul străzii. 

— Uite că vine, zise el. Urmăreşte-l cu atenţie. 

Se aplecară amândoi ca să se uite prin parbriz. 

Autobuzul ajunse la staţie şi doi bărbaţi se dădură jos din el. 
Unul era scund şi subţire. Celălalt avea cam doi metri, umeri 
laţi, şolduri strâmte şi mergea ţeapăn şi pompos. Purta o bluză 
şi pantaloni bej, uniforma Companiei de Camionete Blindate 
Welling. Pe cap avea pusă ţanţoş o şapcă cu emblema 
strălucitoare a Companiei. Pantofii fuseseră lustruiţi până 
arătau ca de lac, ca şi centura şi tocul pistolului. Mergea cu un 
pas sprinţar şi rapid, cu mişcările unui atlet de competiţie. 

Cei doi din Buick îl urmăriră când trase de mânerul de bronz 
al uşii. 

— El e? întrebă Bleck. 

— Mda. Morgan îl măsură pe om din priviri şi avu un 
sentiment de nelinişte. Asta-i Dirkson. Thomas are să sosească 
cu autobuzul următor, căci vine din direcţia opusă. 


— Poate fi foarte dur, zise Bleck, căruia înfăţişarea 
gardianului nu-i plăcea de asemenea. Are să fie rapid ca un 
şarpe şi are curaj. Uită-te la bărbia lui! 

Dirkson se întorsese şi se uita nepăsător spre Buickul parcat, 
fără însă să-l vadă. Avea vreo douăzeci şi cinci de ani. Greu de 
spus că era arătos, deşi avea forţă şi caracter întipărite pe faţă, 
trăsături imediat recunoscute de Morgan. 

— Va trebui ca fata să-l omoare, zise Bleck şi simţi brusc că 
transpiră la subsuoară. L-a văzut cumva? 

— Mda, l-a văzut ieri. N-o sperie. Spune că se poate ocupa de 
el. 

Uşa se deschise şi Dirkson dispăru de la vedere. Uşa se 
închise în urma lui. 

— Un tip hotărât şi cu mult curaj, zise Bleck serios. Cred că 
Kitson avea dreptate. Individul n-are să renunţe cu una cu 
două. Va trebui să folosim forţa. 

— Va fi treaba ta. N-o putem lăsa pe seama fetei. Nu-i poate 
face faţă, tipul e prea rapid, zise Morgan fără să se uite la 
Bleck. Am să mă ocup de şofer. Ai să fii ascuns cu o puşcă. 
Când iese din camionetă, va trebui să-l iei la ochi. Dacă 
încearcă ceva cu fata, va trebui să-l ucizi. Ai priceput? 

Bleck simţi că i se usucă gura, dar dădu afirmativ din cap. 

— În regulă. Am să mă ocup de el. 

— Uite că vine şi celălalt autobuz, zise Morgan. Îmi soseşte 
clientul. 

Thomas, şoferul, era un om înalt, muşchiulos, cu o faţă ca o 
scripcă, cu ochi reci, o bărbie proeminentă şi o gură subţire şi 
strânsă. Era îmbrăcat la fel de îngrijit ca şi Dirkson şi mergea 
la fel de ţeapăn ca amicul lui. Părea mai în vârstă, să fi avut în 
jur de treizeci şi cinci de ani. Se deplasa cu o siguranţă care îl 
impresionă pe Morgan, care îşi strânse ochii, făcând să-i apară 
cute pe faţă. 

— Uită-te la el, e la fel ca celălalt, spuse Morgan dezgustat. 
Au angajat, nici vorbă, doi oameni deştepţi care ştiu cum să 
conducă maşina, nu-i aşa? O să ne facă neplăceri. Va trebui să-l 
curăţ pe frumosul ăsta. Nu-mi fac nicio iluzie. N-are să se 
predea. 

Bleck îşi scoase pălăria şi se şterse pe frunte. Inima îi bătea 
neregulat. 

— Dacă ratăm lovitura, Frank, dăm de dracu. 


— Miza e un milion de dolari, zise Morgan. Uite ce cred eu: 
am patruzeci şi doi de ani. Cincisprezece ani de viaţă i-am 
petrecut la răcoare. Restul de timp am trăit într-o altfel de 
închisoare. Singurul lucru care mai contează în viaţa mea sunt 
banii. Fără bani nu eşti nimic. Cu bani eşti cineva. E simplu, 
nu? Cu două sute de mii de dolari în buzunar simt că trăiesc. 
Fără ei, nu-mi rămâne decât să mor. Aşa că, ce risc? lată ce 
cred eu. Nimeni, şi cu atât mai puţin un gardian deştept şi dur, 
n-are să mă împiedice să pun mâna pe bani. Să zicem că nu 
reuşim şi dăm de dracu. E cu putinţă. N-o neg, dar nu-ți dai 
seama în ce situaţie disperată suntem cu toţii? Cui îi pasă dacă 
vreunul din noi moare? Cui îi pasă dacă vreunul trăieşte? Cui îi 
pasă de noi, în primul rând? Dar dacă fiecare din noi are două 
sute de mii de dolari în buzunar, e altă poveste. Devenim 
oameni ca lumea, şi asta doresc să devin. Asta vom deveni cu 
toţii, nu-i aşa? 

Bleck îşi puse pălăria pe cap. 

— Asta-i şi părerea mea, dar ştii ce cred? Cred că Gypo şi 
Kitson au fost influenţaţi de fată. Cred că n-au voit ca ea să-şi 
închipuie că n-au curajul să ia parte la lovitură. Iată de ce-au 
votat cu noi. 

— Atât timp cât au votat, de ce ne batem capul? spuse 
Morgan. Vor trebui acum să ia parte la plan. 

— Dacă îi ţin nervii. 

— Trebuie să-i ţină. 

— Sper să ai dreptate, zise Bleck şi arătă cu mâna. Dacă 
aceşti doi... 

— Dacă punem mâna pe camionetă, spuse Morgan, vorbind 
încet şi clar, cu o ameninţare în fiecare cuvânt, o s-o deschidem 
cu sau fără ei doi. Nu-ţi închipui c-am să renunţ în clipa aceea? 

Bleck dădu afirmativ din cap. 

— In regulă. Mai e ceva. Cred că va trebui să găsim cel puţin 
două mii de dolari ca să finanţăm această operaţiune. N-am 
discutat acest lucru aseară. Cum găsim banii? 

— Va trebui să dăm o lovitură, zise Morgan. Una mică, ceva 
care să nu ne cauzeze probleme. Mă gândesc la asta. Ţinând 
seama de marea lovitură pe care o plănuim, n-am chef să facem 
ceva care să pună poliţia pe urma noastră. 

Bleck trase din ţigară. 

— Ce părere ai de staţia de benzină de pe autoruta 10? Cea 


de pe stânga când pleci din Dukas. 

— E cu putinţă, răspunse Morgan. Am putea s-o jefuim 
pentru două mii de dolari, deşi mă gândesc la ceva mai liniştit 
şi nu pe autorută. Mă gândeam la acea cafenea deschisă toată 
noaptea de pe Maddox Street. La închiderea cinematografelor 
se umple de clienţi, de oameni care au bani. S-ar putea să ne 
alegem cu mai mult decât două mii de dolari, dacă avem noroc. 
Ar fi o lovitură simplă. O pun la cale. 

Bleck se strâmbă. 

— S-ar putea să fie complicat, Frank. Nu-mi place genul ăsta 
de lovitură. S-ar putea ca cineva să facă pe eroul. 

— Va fi un bun antrenament, spuse Morgan cu un zâmbet 
trist. Suntem siguri că cei doi vor face pe eroii. Va trebui să ne 
obişnuim cu această idee. Dacă avem noroc, ne putem alege cu 
vreo trei mii de dolari de la cafenea. Pe deasupra, vom lua fata 
cu noi. Vreau să-mi dau seama dacă e atât de capabilă cum 
pretinde. 

— Cine va mai participa? 

— Kitson se va ocupa de maşină. Noi doi îi ţinem la respect şi 
fata are să strângă banii. 

— Gypo va scăpa uşor din nou? 

— Ascultă, Ed, văd că tot faci la glume pe seama lui. N-avem 
nevoie de el pentru o asemenea lovitură. El e tehnicianul 
nostru. Nu-i de niciun folos în treaba asta. El se va ocupa cu 
deschiderea camionetei. Nimeni altul nu-i în stare s-o facă, aşa 
că l-am rezervat pentru marea lovitură şi nimic altceva. Ai 
priceput? 

— În regulă. Într-o bună zi, am să devin şi eu un tehnician, 
zise Bleck dând din umeri plictisit. De unde procurăm 
caravana? 

— De la o firmă din Marlow. De îndată ce punem mâna pe 
bani, am să trimit acolo pe Kitson şi pe fată. Au să spună că 
pleacă în luna de miere. 

Bleck zâmbi. 

— Ai grijă ca Kitson să nu-şi ia rolul în serios. 

— Vrei să încetezi cu asta? se răţoi Morgan la el. Avem 
destule pe cap şi fără poveşti cu femei. [i-am spus o dată 
pentru totdeauna: nu vreau niciun fel de prostii. Kitson e cel 
mai tânăr din noi patru. Va juca rolul soţului, dar asta nu 
înseamnă nimic. Dacă îşi închipuie, are să discute cu mine. 


— Ce se întâmplă cu damicela? întrebă Bleck. Ai întrebat-o 
cum are să-şi ducă viaţa sexuală? 

Morgan respiră adânc şi regulat. 

— Am prevăzut problema asta, zise el cu o voce scăzută şi 
violentă. De când am văzut trupul ei, am ştiut că trei golani au 
să se dea la ea. I-am spus pe şleau: dacă începe să facă prostii, 
ne scăpăm de ea. Buzele i se strâmbară într-un zâmbea dur. Ai 
fi fost surprins dacă ai fi fost acolo când i-am spus asta. Nu-ţi 
face nicio iluzie: în viaţa ei nu există decât un singur lucru, şi 
anume bani, nu sex. Nu te lăsa înşelat. Nici tu, nici Kitson şi 
nici Gypo n-o să realizaţi nimic cu ea. În ce-o priveşte e doar 
bani la început şi bani la sfârşit. Dacă Kitson n-o lasă în pace, 
are să aibă un şoc. Acelaşi lucru în ce te priveşte, sau cu Gypo. 
Aşa că vezi-ţi de treabă. Fata nu vrea prostii. Iar eu spun că nu 
vreau prostii şi vorbesc foarte serios. Ai priceput? 

Bleck râse. 

— Desigur. Mi se pare că n-au să fie prostii. 

Morgan îl apucă pe Bleck de încheietura mâinii cu degetele 
lui subţiri şi reci şi o strânse. Surprins, Bleck se uită grăbit de 
jur-împrejur, apoi în ochii strălucitori şi negri ai lui Morgan. 

— Nu glumesc, Ed, zise Morgan încet. Asta-i singura şansă 
ca să scap din închisoarea care e viaţa mea. E marea miză. 
Dacă îţi închipui c-am să ratez totul fiindcă tu te-ai îndrăgostit 
de o fată de douăzeci şi doi de ani, ar trebui să te gândeşti mai 
bine. Te împuşc în dos dacă ai să încurci lucrurile. Nu uita. 
Asta-i o şansă în viaţa mea şi n-am s-o ratez fiindcă tu, Gypo 
sau Kitson v-aţi înfierbântat după ea. Ai înţeles? 

Bleck zâmbi forţat în timp ce spuse: 

— Ce-i cu tine, Frank? Nu înţelegi de glumă? 

Morgan se aplecă niţel înainte. Respirația lui puţind a tutun 
îl izbi pe Bleck în faţă. 

— Sper să fie o glumă. 

Se lăsă o tăcere lungă şi apăsătoare în timpul căreia cei doi 
se uitară fix unul la altul. Bleck făcu un efort ca să vorbească şi 
spuse calm: 

— Eşti sigur că maşina asta poate trage o caravana după ea? 
Va fi enorm de grea. 

— Trebuie s-o tragă, spuse Morgan, făcându-se comod pe 
banchetă şi răpăind cu degetele lui pătate de nicotină pe volan. 
Nu avem dealuri prea rele. Prima jumătate de oră va fi cea mai 


grea. Trebuie să ne îndepărtăm cât putem de mult de zona 
strâmtă a drumului. După aceea va fi uşor. Aş vrea să verifici 
maşina, Ed, şi s-o verifici serios. Dacă avem o pană când punem 
mâna pe camionetă, dăm de dracu. 

— Sigur. Am s-o verific bine. Te poţi bizui pe mine. Va trebui 
să furăm o maşină pentru fată. Când o facem? 

— Cu două zile înainte de lovitură. Tu şi Gypo va trebui să-i 
găsiţi noi plăci de înmatriculare iar Gypo va trebui s-o 
vopsească. Nu ne putem îngădui ca cineva să recunoască 
maşina când are s-o conducă Ginny. 

Bleck îi dădu un ghiont lui Morgan când văzu că porţile mari 
de la Compania de Camioane Blindate Welling se deschid. 

— Uite-o că vine... 

Camioneta blindată ieşi prin porţile deschise. Cei doi o 
vedeau pentru prima oară şi ambii se holbară la ea, 
fotografiind-o mintal. 

Bleck fu surprins să observe cât era de mică. Se aşteptase la 
ceva mult mai mare. Era ca o cutie de oţel pe roate, plus cabina 
şoferului. Îi puteau vedea pe Dirkson şi pe Thomas prin parbriz. 
Dirkson stătea ţeapăn, uitându-se înainte. Thomas se comporta 
firesc, ca un şofer înnăscut, cu mâinile pe volan în poziţia 
limbilor ceasului la ora două. Vâri maşina uşor în circulaţie în 
timp ce Morgan pornea motorul Buickului şi intră şi el în şirul 
de automobile, la două maşini în urma camionetei. 

— Am crezut c-are să fie mai mare, zise Bleck, încercând să 
vadă ceva din dosul maşinii pe lângă Lincolnul care era în faţă. 
Nu mi se pare aşa de temută. 

— Serios? Poate că-i mică, dar să nu-ți închipui cu e uşor de 
spart, zise Morgan. 

Văzu un spaţiu în circulaţie, apăsă pe accelerator şi trecu 
înaintea Lincolnului. Nu mai aveau înainte decât o maşină de 
sport joasă şi putea vedea bine dosul camionetei. Pe spatele 
maşinii era scris: 


COMPANIA DE CAMIONETE BLINDATE 
WELLING - SERVICII 


„Aveţi în faţa ochilor cea mai sigură camionetă blindată 
inventată vreodată. Dacă aveţi orice lucru de valoare care 
trebuie transportat, folosiţi serviciile noastre. Cele mai sigure 


şi mai bune servicii de transport din lume.” 


Bleck se pomeni respirând adânc în timp ce privea camioneta 
care se deplasa lin şi rapid prin traficul de dimineaţă. Semăna 
cu un cub de oţel pe roţi. Instinctiv simţi că acest cub 
reprezenta nu numai o provocare la adresa viitorului său, dar 
chiar la adresa vieţii lui. 

— Uită-te la dreapta, spuse Morgan brusc. 

Ochii palizi ai lui Bleck se răsuciră spre dreapta. 

Un poliţai de circulaţie, pe o motocicletă, tocmai îşi pornise 
maşina şi îşi făcea loc prin circulaţie. 

— A venit vremea să ne cărăm, spuse Morgan. Au să fi 
întovărăşiţi de caraghiosul ăsta până ies din oraş. Dacă ne 
ţinem după ei, are să vrea să afle de ce-o facem. 

Întoarse volanul şi viră Buickul afară din circulaţie pe o 
stradă laterală. 

Bleck zări camioneta pentru ultima oară, în timp ce înainta 
uşor, având în urmă poliţaiul de la circulaţie. I se luă o greutate 
de pe suflet când o pierdu din vedere. 

Morgan încetini, intră într-un parcaj pustiu şi opri maşina. 

— Ai văzut-o deci... 

— Da, o cutie de oţel. Simpla vedere nu înseamnă mare 
lucru. Ai notat ora exactă la care a plecat de la companie? 

— Da. La ora opt şi patruzeci şi trei de minute. Morgan 
scoase o ţigară şi o aprinse. La trei ore de acum va trebui să 
treacă prin drumul îngust. Sunt sigur că Gypo şi Kitson 
transpiră în caniculă, aşteptându-i. 

— Vederea camionetei şi a celor doi face ca lovitura să 
devină mai realistă, spuse Ed, foindu-se pe banchetă. Ai 
dreptate, Frank, e marea lovitură şi n-are să fie uşor. 

— Cu puţin noroc, o să fie în regulă, zise Morgan. Hai să 
aruncăm o privire la acea cafenea care e deschisă toată 
noaptea. Vreau să văd cum arată drumul pe care vom pleca de 
acolo. Va trebui să ne cărăm rapid. Asta e o treabă, Ed, la care 
nu ne putem îngădui nicio greşeală. 

— Asta şi lovitura cea mare, zise Bleck, închizând ochii pe 
jumătate. De-acum înainte, nicio greşeală, nu-i aşa? 

Morgan dădu afirmativ din cap, scoase maşina din parcaj şi o 
luă spre oraş. 

O 


Puțin după ora unsprezece şi jumătate dimineaţa, Kitson şi 
Gypo sosiră la îndoitură în Lincolnul rablagit al lui Gypo, cam la 
vreo trei kilometri de intrarea la Centrul de Cercetări. 

Kitson era la volan şi, fiindcă Gypo nu voia să meargă pe jos, 
se opri la drumul îngustat şi-l lăsă pe Gypo să coboare, apoi mai 
conduse vreo sută cincizeci de metri până la un luminiş unde 
putea ascunde maşina. 

Parcă maşina ca să nu fie văzută de nimeni de pe şosea şi se 
înapoie pe jos la locul unde îl lăsase pe Gypo. 

Soarele ardea şi îi încingea capul neacoperit, aşa că în 
curând începu să transpire. 

Avea pe el o cămaşă albastră, deschisă la gât, o pereche de 
blugi şi pantofi de tenis. Se mişca uşor, pendulându-şi pumnii 
mari, cu capul ţinut sus şi respirând rapid şi scurt prin nasul 
turtit. Îi păru bine că avea ocazia să-şi întindă picioarele lungi 
şi puternice şi, în timp ce înainta, examină terenul pe ambele 
părţi al drumului prăfos şi pârjolit de secetă. 

Era, fără îndoială, o regiune aridă, îşi spuse el în timp ce 
păşea înainte, ridicând praful în urmă şi lăsându-şi umerii în 
jos, mândru de felul în care îi funcționau muşchii sub cămaşa 
pătată de sudoare. Putea găsi însă destulă umbră şi drumul 
îngustat era perfect pentru lovitură. 

Ajunse lângă ea şi se opri să-l cerceteze mai bine. 

Drumul se îngusta brusc în acest loc, strâns între două stânci 
uriaşe care căzuseră de pe dealurile din jur. Pe lângă stânci se 
găseau desişuri care ofereau o ascunzătoare ideală. 

Se uită pretutindeni şi nu-l văzu pe Gypo, deşi era conştient 
că acesta era în apropiere şi îl spiona. 

Faptul că Gypo se putuse ascunde atât de bine ridică niţel 
încrederea cam zdruncinată a lui Kitson. 

Îi era sincer frică de această lovitură. Nu avea nicio îndoială 
că mai înainte ca Dirkson şi Thomas să se predea, cineva avea 
să fie rănit. 

De şase luni, de când părăsise ringul, Kitson intrase sub 
influenţa lui Morgan. Morgan fusese singurul care rămăsese 
alături de el în vestiar după ce Kitson fusese învins ruşinos de 
către un boxer pe jumătate mai mic ca el şi cu câteva kilograme 
mai puţin, dar cu un creier mai bine dezvoltat decât al lui. 

Tot atunci antrenorul lui Kitson aruncase două hârtii de zece 
dolari pe masa de masaj şi îi spusese lui Kitson că e terminat. 


Antrenorul ieşise şi Morgan intrase în încăpere. 

Morgan îl ajutase să se îmbrace şi îl condusese, pe jumătate 
orbit şi pe jumătate năucit de bătaia pe care o încasase, afară 
din stadion la maşina lui Morgan. Apoi îl condusese acasă. 

— Gata cu luptele dacă îţi faci creierii pane, spusese Morgan 
când Kitson zăcea pe spate în pat în cămăruţa sordidă pe care o 
numea locuinţa lui. Ştii ceva? Noi doi, băiete, am putea lucra 
împreună. Am văzut cum ştii să conduci o maşină. Adun o 
echipă mică. Băieți care pot da lovituri uşor şi discret şi care 
vor să câştige nişte bani. Ce spui? 

La douăzeci şi trei de ani, Kitson îşi dăduse seama că 
ajunsese pe ultima treaptă de jos a ambițiilor sale. Sperase să 
devină Campion Mondial la Categoria Grea, dar bătaia primită 
îl convinsese pe deplin că ambiția lui era o iluzie şi că nu era 
decât un alt boxer aruncat la lada de gunoi. Avea douăzeci de 
dolari în buzunar, niciun prieten şi viitorul îi apărea sinistru. 
Chiar şi atunci ezitase. 

Îl cunoştea pe Morgan după reputaţie. Ştia că Morgan 
stătuse cincisprezece ani la închisoare, că era un om violent şi 
primejdios. Ştia, de asemenea, că va da de neplăceri dacă se va 
alipi lor, deşi era mult mai speriat de a fi lăsat pe contul lui, 
încercând să-şi facă un viitor, decât să dea urmare invitaţiei lui 
Morgan, aşa că se hotărî să devină membru al bandei. 

Cele cinci lovituri date împreună cu echipa lui Morgan îi 
procuraseră destui bani ca să trăiască destul de confortabil. 
Erau lovituri care nu comportau multe riscuri: mărunte şi bine 
puse la punct, iar pe deasupra, ştia că dacă avea să fie prins nu 
se va alege decât cu de la trei la şase luni de închisoare ca o 
primă infracţiune. 

Era destul de inteligent ca să priceapă că toate aceste 
coscării erau doar pregătirea pentru marea lovitură. Ştia 
destule despre Morgan ca să-şi dea seama că Morgan n-avea să 
fie niciodată mulţumit să continue la scara asta. Mai devreme 
sau mai târziu, avea să plănuiască o lovitură care avea să coste 
douăzeci de ani la închisoare, iar Kitson avea să ia parte la ea. 

În timp ce încerca să-şi facă un nume în lumea boxului, 
Kitson lucrase ca şofer pentru Compania de Camionete 
Blindate Welling. Nu rămăsese acolo decât zece zile. Disciplina 
de la Companie îl învinsese. Pantofii lui nu erau niciodată la fel 
de bine lustruiţi ca ai altor şoferi. Condusul lui fusese doar niţel 


prea neglijent, atât cât să-i aducă mai multe puncte rele. 
Punctualitatea lui lăsa de dorit. Antrenamentul de tir provocase 
comentarii sarcastice şi neplăcute de la instructor. Nu fu deloc 
surprins când un reprezentant al companiei îl plăti şi îi spuse să 
nu se mai întoarcă. 

Şi, totuşi, în acele zece zile învățase destule despre metodele 
companiei şi oamenii care lucrau acolo pentru a-şi da seama că 
Morgan se angaja într-o cauză pierdută. Era ca şi cum s-ar fi 
suit pe ring ca să lupte cu Floyd Patterson’. Poate că avea o 
şansă la un milion de-a învinge pe campion, dar o şansă la un 
milion e ridicolă. 

Ştia că nici Dirkson şi nici Thomas n-aveau să se dea bătuţi şi 
asta însemna un conflict. Cineva putea fi ucis. Dacă erau prinşi, 
sentinţa era douăzeci şi cinci de ani sau scaunul electric. 

Se hotărâse încă din clipa când Morgan detaliase planul să 
nu aibă nimic de-a face cu el. Prefera să părăsească banda la 
nevoie. Era gata s-o facă, dacă n-ar fi fost fata cu părul arămiu. 

Nicio fată nu-i vorbise sau se uitase la el ca ea. Până în clipa 
când o văzuse şi observase mai ales disprețul din ochii ei, 
înțelegând că fata nu se temea absolut deloc de el, Kitson îşi 
închipuise că avea un fel de putere asupra femeilor. E adevărat 
că exercitase un fel de atracţie animală asupra unora care se 
ţineau după boxerii de mâna a doua, dar această fată cu părul 
ca pala focului îi dovedise că puterea de care fusese atât de 
mândru era foarte îngrădită. li lăsase o impresie care îl 
zdruncinase rău de tot şi nu se mai putea gândi la altceva. 

Aşa că numai din cauza ei se hotărâse să participe la 
lovitură. Ştia că se amesteca în ceva peste puterile lui, ceva ce 
nu putea duce la capăt, dar nu avea curajul să facă faţă 
dispreţului ei. 

Rămase pe loc uitându-se la teritoriul plin de desişuri, dar 
nu-l zări pe Gypo. 

Faţa în formă de luna a lui Gypo răsări din dosul a două 
stânci. Gypo îi făcu semn cu mâna lui Kitson. 

— Aici sunt, amice. Ce părere ai? Eu şi omul invizibil suntem 
totuna, zise el şi ridică două degete strânse. 

Kitson părăsi drumul şi i se alătură. 

— Un loc perfect pentru un atac neaşteptat, spuse el şi se 
ghemui alături de Gypo. Se uită la ceas. Au să fie aici cam în 


3 Boxer american, fost campion mondial Ia categoria grea. 


douăzeci de minute, dacă au să conducă rapid. 

Gypo se întinse pe spate. Scoase din buzunar o aşchie de 
lemn şi începu să se scobească în dinţi cu ea în timp ce privea 
albastrul strălucitor al cerului. 

— Vezi cerul ăla, amice? întrebă el. Îmi aminteşte de orăşelul 
meu natal. Nicăieri în lume nu există un astfel de cer. 

Kitson se uită la el. Îi plăcea Gypo. Grăsanul avea un caracter 
bun, prietenos care te atrăgea. Gypo nu semăna cu Ed. Bleck se 
lăuda tot timpul cu cuceririle lui amoroase, ceea ce irita 
oamenii, bătându-i la cap şi jucându-le farse urâte. Ed era 
deştept, avea mult sânge rece, dar nu era genul de om la care 
să mergi dacă aveai probleme, în timp ce Gypo era. Gypo avea 
să-ţi împrumute ultimul lui dolar fără să pună vreo întrebare, în 
timp ce de la Bleck nu aveai să scoţi niciodată ceva, decât cu 
tot felul de condiţii. 

— Unde-i, Gypo? Unde-i oraşul tău natal? îl întrebă Kitson, 
întinzându-se pe burtă şi ridicând capul ca să aibă o vedere 
clară a drumului. 

— Fiesole, lângă Florenţa, în Italia, spuse Gypo, strângând 
din pleoape şi din nas. Ai fost vreodată în Italia, amice? 

— Nu. 

— Nu există o altă ţară ca ea în lumea întreagă, zise Gypo cu 
un suspin adânc. N-am mai fost acasă de douăzeci de ani. E 
prea mult. Ştii ce-am să fac când pun laba pe partea mea de 
bani? Am să merg acolo. Am să-mi iau un bilet de clasa întâi la 
transatlantic. Am să-mi cumpăr o maşină Alfa Romeo de îndată 
ce sosesc şi am să merg în ea la Fiesole. Bătrâna mea mamă 
are să aibă un şoc. Am să-mi iau o mică vilă pe dealul spre 
Florenţa. Tata a murit cam acum zece ani şi mama are să fie 
acolo ca să mă aştepte. Am să mă însor, am să mă fixez acolo 
şi-am să fac o groază de copii. Banii îţi cumpără orice. Cum a 
zis Frank: o să avem lumea în buzunar. Are dreptate. Asta am 
să am: lumea în buzunar. 

„Afară de cazul că eşti împuşcat”, reflectă Kitson. „Afară de 
cazul că poliţia nu pune mâna pe tine până să te sui pe vapor”. 

Gypo îl privi, îşi lăsă capul pe braţ şi rânji. 

— Ce-ai să faci cu banii tăi, amice? Te-ai gândit? Ce planuri 
ai? 

Ascultându-l pe Gypo vorbind, Kitson avea impresia că 
ascultă un copil. 


— Cred c-am să aştept până pun mâna mai întâi pe bani, zise 
el. E prea devreme ca să fac planuri. Poate că nu-i vom avea 
niciodată. 

Gypo se strâmbă la el. 

— Ştii ceva, amice? A face planuri e lucrul cel mai plăcut în 
viaţă. Poate că nu se realizează. Poate că ceva nu merge bine, 
şi planul se duce de râpă. Dar ce distracţie să-l pui la cale! Imi 
place să privesc înainte şi să fac planuri. O fac de ani de zile. 
De acord, o recunosc, niciunul din planurile mele nu s-a 
îndeplinit, deşi de data asta s-ar putea s-o facă. Gândeşte-te la 
tot ce poţi cumpăra cu acei bani! 

Kitson dădu indiferent din umeri. 

— Mda, zise el, m-am gândit, dar deocamdată nu-i avem. 

— Pariez c-ai să-ţi cumperi o maşină mare, zise Gypo, săpând 
în nisip cu degetele lui grase şi scoțând la iveală un pumn de 
pământ nisipos pe care îl lăsă să se scurgă printre degete. E 
adevărat? N-am cunoscut niciodată pe cineva care să conducă o 
maşină ca tine. Meriţi să ai o maşină mare şi rapidă. Ţinând 
seama de cum conduci, ai să-ţi găseşti o fată. O fată şi o 
maşină, şi poate nişte haine pe cinste. Dădu din cap şi rânji. Ce 
părere ai de această Ginny? E grozavă, nu? Ce părere ai? Ce 
trup! Ascultă-mă pe mine, are un trup ca al italiencelor, cu un 
dos solid, cu o talie strâmtă şi sâni frumoşi. Cred că e cam 
tânără pentru mine, altminteri m-aş gândi la ea, dar e pe 
măsura ta, amice. Voi doi vă potriviţi. Nu-i cazul să-ţi baţi capul 
în ce priveşte felul ei de-a fi. E doar la suprafaţă. O femeie 
clădită ca ea e făcută pentru amor. Ai s-o topeşti pe picioare. 
Acea duritate, acei ochi nu înseamnă nimic. Trebuie să te 
adresezi inimii ei. 

Kitson îl ascultă, simțind soarele fierbinte pe ceafă. Dacă 
oricine altcineva i-ar fi vorbit astfel, i-ar fi spus să tacă din 
gura, dar Gypo era diferit de toţi ceilalţi. Gypo spunea exact ce 
gândea şi gândea ce spunea. Kitson se întrebă ce fel de fată era 
Ginny. Poate că Gypo avea dreptate. Poate că era făcută pentru 
dragoste, dar apoi îşi aminti ochii ei reci, impersonali, de un 
verde-marin şi se îndoi. 

— Ascultă, amice, vorbeşte cu mine, zise Gypo cu ochii 
închişi şi cu faţa lui ca o lună îndreptată spre soare. Spune-mi 
ce crezi. Vreau să ştiu. Poate că ţi se pare caraghios, dar 
vorbesc serios. Aseară, după ce m-am decis să particip la 


lovitură, m-am gândit la tine. Ştiam că tu eşti ca mine. N-ai voit 
să iei parte, nu-i aşa? Nici eu n-am vrut, apoi brusc ai spus da. 
De ce-ai făcut-o, amice? 

Kitson se şterse pe faţă cu dosul mâini. 

— Dar tu de ce-ai făcut-o, Gypo? 

— Din cauza acelei fete, răspunse Gypo. Când a intrat în 
cameră, arătând aşa cum ştim, şi când şi-a dezvăluit planul, am 
căpătat încredere. După ce Frank ne-a explicat cum are să 
decurgă lovitura, n-am voit să am nimic de-a face cu ea. Apoi a 
intrat în cameră fata. Nu ştiu. Într-un fel ea a făcut ca totul să 
devină posibil. Mi-am dat seama deodată de tot ce se poate 
cumpăra cu acei bani. Şi mi-am spus ce surprinsă are să fie 
mama când are să mă vadă conducând un Alfa Romeo şi 
îmbrăcat ca lumea. Într-un fel, a făcut posibile toate lucrurile 
despre care doar am visat. 

— Da, fata are ceva, spuse Kitson tulburat. N-avea curajul să 
recunoască de faţă cu Gypo că votase împreună cu restul, 
fiindcă se temea de disprețul fetei. Nu-şi făcea nicio speranţă 
că lovitura avea să reuşească. Era o prostie, prea complicată 
pentru ei, era sigur de asta şi brusc simţi un val de milă pentru 
Gypo fiindcă încerca să realizeze un vis. Aceasta era o lovitură 
care n-avea să reuşească. 

— E ciudat, nu-i aşa? spuse Gypo. E doar un copil, şi totuşi 
are ceva în persoana ei... se opri abrupt, îşi înălţă capul şi ochii 
lui mici şi negri deveniră atenţi. 

Kitson îl privi cu atenţie. 

— Ce s-a întâmplat? 

— Am auzit ceva, zise Gypo. Stătea nemişcat, trăgând cu 
urechea. S-a mişcat ceva. Sper că nu-i un şarpe? 

— Un şarpe? Ce contează? Un şarpe n-are să se apropie de 
noi, zise Kitson nervos. Dorea să continue conversaţia despre 
fată. Pentru el era cel mai important subiect de pe lume. 

— Asta e o regiune de şerpi, spuse Gypo. Am să-ţi spun ceva, 
amice. Mi-e groază de şerpi. Cred c-am auzit ceva mişcându-se 
pe acolo. 

Kitson se încruntă şi se întoarse în direcţia în care arăta 
Gypo. 

— Nu-ţi bate capul, zise el, enervat că Gypo întrerupsese 
subiectul conversaţiei. Niciun şarpe n-are să se apropie de tine 
dacă îl laşi în pace. 


— Fratele meu mai mic a fost omorât de un şarpe, zise Gypo 
încordat. Zăcea exact ca mine şi şarpele ăsta a venit de nu ştiu 
unde şi l-a muşcat de faţă. A murit mai înainte de-a apuca să-l 
duc acasă. Avea aproape zece ani. Închipuie-ţi asta: un copil 
nostim, grăsuţ şi bronzat ca o nucă. Şarpele... 

— Pentru numele lui Dumnezeu! izbucni Kitson. Nu mă 
interesează să aflu despre fratele tău! In regulă, a fost muşcat 
de un şarpe. I se poate întâmpla oricui. Las-o moartă, te rog. 

Gypo îşi înălţă capul şi îl privi cu reproş. 

— N-ai vorbi aşa dacă era fratele tău, zise el. E ceva care n- 
am să uit niciodată. Mi-e groază de şerpi. 

— Cum dracu am ajuns să discutăm despre şerpi? spuse 
Kitson. Vorbeam despre fată, şi apoi ne-am pomenit discutând 
tâmpeniile astea despre şerpi şi fratele tău. 

— Am avut impresia c-am auzit ceva... 

— În regulă, ai auzit ceva. Ei şi? Nu te mai tot gândi la 
prostia cu şarpele! 

Gypo se pregătea să spună ceva când văzu un nor de praf în 
depărtare. Puse mâna pe braţul lui Kitson şi arătă într-acolo. 

— Crezi că sunt ei? 

Kitson privi drumul lung, şerpuitor şi simţi brusc cum un nod 
de frică i se pune în gât. 

Instinctiv, îşi lipi şi mai mult trupul de pământ şi îl împinse în 
jos şi pe Gypo, şoptind: 

— Da, sosesc. 

Amândoi rămaseră nemişcaţi, privind camioneta care se 
apropia. 

Înainta cu o viteză surprinzătoare, ridicând nori de praf în 
urmă în timp ce se apropia de strâmtoare. Luă colţul şi dispăru 
o clipă de la vedere, apoi reapăru, circulând mai încet şi mai 
precaut, în timp ce Kitson se uita la ceasul de mână şi nota 
timpul la care maşina trecuse prin spaţiul îngust. 

În timp ce camioneta trecu vârtej pe lângă ei, zăriră scurt 
feţele impunătoare ale şoferului şi gardianului. 

Gypo se ridică în picioare, încercând să memoreze cu 
privirea cât mai mult din camionetă. O văzură cum dă colţul 
următor şi apoi cum dispare într-un nor de praf. Cei doi se 
relaxară, uitându-se tulburaţi unul la altul. 

— Mi se pare foarte greu, zise Gypo şi începu să se scarpine 
la subsuoară. Sfinte Dumnezeule! Mi se par extrem de duri! 


În timp ce camioneta trecea, Kitson îi văzuse destul de bine 
atât pe şofer cât şi pe gardian. Îi cunoştea destul de bine pe 
amândoi. Îl prevenise pe Morgan în privinţa lor, dar acum, 
văzându-i în dosul parbrizului, îşi dădu seama şi mai bine cât 
erau de formidabili şi îl trecu un fior rece de teamă la gândul că 
în câteva zile va avea o confruntare cu ei. 

— Ce te nelinişteşte? spuse el cât putu de degajat. Nu va 
trebui să-i ataci personal. De acord, sunt duri. Ce-ai crezut că 
sunt, nişte domnişoare? 

Gypo clătină din cap cu o expresie neliniştită. 

— Mi se par nemiloşi. Mă bucur că nu va trebui să-i atac eu. 

Kitson scoase carnetul şi notă ora la care trecuse camioneta 
prin strâmtoare. 

— Ţi-a cerut cineva să-i ataci? se răsti el. Morgan şi Bleck au 
să se ocupe de ei. 

— Iar fata, spuse Gypo, are partea cea mai primejdioasă. O 
fată ca ea... Mă gândesc tot timpul la ce-a spus că va face dacă 
gardianul va încerca să-i ia arma. Îl va împuşca. Crezi că 
vorbea serios? 

Kitson reflectase şi el la asta şi se întrebase ce se va 
întâmpla. Putea să vadă ochii de un verde-marin, acea expresie 
încordată şi se strâmbă. 

— Nu ştiu. Se ridică în genunchi şi se uită de sus în jos pe 
drum. Hai să mergem. Ce părere ai despre deschiderea cu forţa 
a camionetei? 

— Frank spune că voi avea trei sau patru săptămâni ca să mă 
ocup de ea. Nu va fi prea greu. Dă-mi sculele necesare şi tot 
acest timp şi nu există nicio camionetă pe care să n-o pot 
deschide. Indiferent de cât de grea e treaba, atât timp cât ai 
destul timp la dispoziţie, o poţi face. Frank spune trei sau patru 
săptămâni. În acel timp, am s-o sparg. 

— Aşa spune Frank, zise Kitson, uitându-se la Gypo, dar să 
presupunem că se întâmplă ceva. Să presupunem că va creşte 
presiunea, cât de mult timp îţi trebuie, Gypo, ca s-o deschizi? 

Figura lui Gypo exprimă brusc o mare nelinişte. 

— De ce tot vorbeşti aşa? Frank a spus trei sau patru 
săptămâni. În regulă. Până acum Frank a avut întotdeauna 
dreptate, nu-i aşa? E o camionetă greu de spart. Chiar şi un om 
ca tine, fără nicio experienţă în ce priveşte metalele, poate să-şi 
dea uşor seama. Trebuie să lucrezi la ea încet, consistent şi să 


ai mult timp la dispoziţie. Nu se poate deschide rapid. 

— Mă duc să aduc maşina, zise Kitson. Aşteaptă-mă aici. 

Gypo îl urmări cum pleacă cu o expresie neliniştită. 

Apoi se gândi la fată, la ochii ei de un verde-marin, plini de 
încredere, la felul dispreţuitor cum îl privise pe Kitson şi simţi 
că devine şi el mai încrezător. 

De ce se agitau atâta cu această lovitură? îşi spuse el, 
simțind cum soarele fierbinte se răsfrângea asupra lui. Frank 
spusese că totul avea să fie perfect şi până acum tot ce spusese 
Frank fusese în regulă. Fata avea toată încrederea din lume în 
ce priveşte lovitura. El unul nu va avea de participat la nicio 
operaţiune primejdioasă. Treaba lui era să deschidă camioneta 
şi Frank îi promisese că va avea trei sau patru săptămâni la 
dispoziţie. Oricine lucra cu metal şi se pricepea la broaşte 
putea s-o spargă, indiferent de cât de complicată era. 

Maşina de la Compania de Camionete Blindate Welling îşi 
continuă drumul spre Centrul de Cercetări. Nici şoferul şi nici 
gardianul nu-şi dăduseră seama că fuseseră spionaţi şi 
cronometraţi. 

Îşi văzură de drum, lăsând în urmă un nor de praf alb. 


Capitolul III 


Morgan convocase o întrunire la ora opt şi Bleck veni mai 
devreme. Sosi la Localul de Biliard al lui Strieger la ora şapte şi 
patruzeci şi cinci de minute doar fiindcă ceasul lui era înainte. 

Îşi croi drum prin barul aglomerat, plin de fum de ţigară 
până ajunse la Strieger, un tip cu faţa roşie, enorm de gras, 
care urmărea o partidă de biliard. 

— A urcat cineva, Lu? întrebă Bleck. 

— Nu încă, dar uşa nu e încuiată. Ce vrei să bei? 

— Am să beau un scotch whisky, răspunse Bleck şi după ce 
Strieger îl servi, se îndreptă spre un colţ al încăperii şi se 
aşeză, împingându-şi pălăria pe vârful capului şi desfăcându-şi 
cravata. 

Bleck era prost dispus şi morocănos în acea seară. Ideea lui 
Morgan de-a ataca acea cafenea îl neliniştea. 

Bleck îşi începuse viaţa având mai multe privilegii decât 
ceilalţi trei. Tatăl său, patronul unui magazin prosper, îi dăduse 
fiului său o bună educaţie. Voise să-l vadă doctor, dar 
plictiseala studiului fusese prea mult pentru Ed. După câţiva 
ani de colegiu, părăsise brusc şcoala şi căminul părintesc. Se 
făcuse vânzător de maşini şi îşi descoperise, în acelaşi timp, o 
poftă irezistibilă pentru femei. Incepu să cheltuiască mai mult 
decât câştiga şi când datoriile deveniră prea mari, se servi cu 
bani din seiful firmei, o sumă care se ridicase la aproape patru 
mii de dolari. Trăise cu impresia greşită că îşi calculase bine 
lovitura, aşa că avu un şoc când doi ofiţeri de poliţie îl ridicară 
mai înainte ca să aibă timp să cheltuiască mai mult de două 
sute de dolari din banii furaţi. Ajunse la închisoare pentru doi 
ani. Acest lucru se întâmplase când avea douăzeci şi doi de ani. 
Între timp, mai servise şi alte două condamnări: un an din cei 
doi la care fusese condamnat, şi un alt an din patru. Avea 
groază de închisori. 

În timp ce-şi petrecea ultima condamnare, îl întâlnise pe 
Morgan care completa o sentinţă de cincisprezece ani: o 
sentinţă care îi îngheţase sângele în vine lui Bleck. Ieşiseră 
împreună de la zdup şi când Morgan îi propuse să-şi unească 


forţele, Bleck consimţi. 

Acceptase mai ales din cauza reputației lui Morgan. Oameni 
bine informaţi îi spuseseră că Morgan avea să devină un Om 
Important în curând. Mai devreme sau mai târziu, Morgan avea 
să dea marea lovitură şi după ce-a dat-o avea să rămână o 
lovitură de care avea să-şi amintească toată lumea. 

La cei treizeci şi cinci de ani ai lui, Bleck era conştient că 
viitorul său era jalnic, afară de cazul când era dispus să rişte 
totul într-o afacere care promitea mari beneficii. Avea 
sentimentul că Morgan era în stare să ducă la capăt lovitura 
care avea să-i procure destui bani pentru restul vieţii. 

În timp ce şedea în colţul sălii de biliard, sorbindu-şi whisky- 
ul, Bleck se gândi la ce va face cu banii căpătaţi de pe urma 
loviturii. Două sute de mii de dolari! Avea să călătorească. Avea 
să se îndrăgostească de toate fetele din fiecare ţară din Europa. 
Avea să se ducă la Monte Carlo şi să câştige jucând la cazinou. 
Avea... 

Apoi o văzu pe Ginny Gordon intrând şi toate visurile lui 
fanteziste se întrerupseră brusc. Fata păşi prin ceața de fum de 
ţigară, cu bărbia ridicată, cu o expresie ostilă în priviri în timp 
ce clienţii se zgâiau la ea rânjind complice, făcându-şi cu ochiul 
şi dându-şi coate. Dacă Lu Strieger n-ar fi fost la faţa locului, ca 
să menţină ordinea în sala de biliard, fata ar fi fost asaltată de 
clienţi din clipa când a pătruns înăuntru. 

Arată bine, îşi spuse Bleck, urmărind-o din ochi când fata se 
opri în faţa unei uşi în dosul căreia se afla o scară abruptă care 
ducea la o odaie pe care Lu Strieger o închiria celor ce doreau 
un cadru privat. 

Ginny purta o pereche de pantaloni negri, strânşi pe trup şi o 
bluză verde-închis, desfăcută la gât. 

E o damă dură, îşi spuse Bleck şi îşi termină de băut whisky- 
ul. De unde apăruse oare? Ginny putea să aibă haz. Poate c-am 
s-o îmblânzesc niţel. După ce dăm lovitura, poate plecăm 
împreună în călătorie câteva săptămâni. E deşteaptă şi cu un 
trup ca al ei... 

Se sculă de pe scaun, traversă camera şi o urmă pe fată pe 
scări. O ajunse din urmă la palier. 

— Salut, Ginny, zise el. Noi suntem primii. Ai nişte pantaloni 
care se potrivesc geografiei tale. 

Ginny se întoarse şi îl privi. Ochii ei de un verde-marin erau 


tulburător de trişti. 

— Serios? spuse ea, apoi deschise uşa, intră în cameră şi 
întoarse comutatorul în timp ce vorbea. j 

Fata se apropie de masă şi se aşeză la ea. Işi deschise 
poşeta, scoase un piepten şi o oglindă şi începu să-şi pieptene 
părul de culoarea bronzului. 

Bleck trase un scaun şi se aşeză în faţa ei. Se uită la ea 
admirativ, privind mişcarea ondulatorie a sânilor sub materialul 
moale al bluzei în clipa când ea îşi ridică braţele. 

— Deci s-a hotărât pentru astă-seară, zise el. Eşti speriată? 

Ginny puse la loc pieptenul şi oglinda şi scoase un pachet de 
ţigări. 

— Speriată? De ce să fiu speriată? îl întrebă cu nepăsătoare. 

— Eşti foarte calmă, zise Bleck, uitându-se fix la ea. Nu cred 
că eşti speriată. 

Întinse mâna peste masă, oferindu-i flacăra brichetei. 

Ginny studie flacăra o clipă, apoi se aplecă şi vâri vârful 
ţigării în ea. Buzele ei pline şi roşii se curbară într-un zâmbet 
care apăru şi dispăru atât de rapid, încât Bleck nu mai era 
sigur dacă avusese loc cu adevărat. 

— Ce găseşti că-i aşa de nostim? o întrebă el înăsprindu-şi 
glasul. 

Ochii ei se aţintiră din nou asupra flăcării brichetei, iar Bleck 
se uită şi el la flacără. Observă că mâna îi tremura şi odată cu 
ea şi flacăra. O stinse şi se lăsă pe spate rânjind forţat. 

— Ai dreptate, mi-e frică şi-am să-ţi spun de ce. Îşi sprijini 
braţele de masă şi se aplecă pe ele. Mă tem că vom rata atât 
lovitura de astă-seară cât şi pe cea mare. Nu-mi place treaba 
asta. Am încercat să-l conving pe Frank să renunţe. Ar fi fost 
mult mai sigur dacă atacam acea staţie de benzină de la Dukas, 
dar el nu vrea să audă. La cafenea se poate ca cineva să facă pe 
eroul. Dacă are să se întâmple, o să trebuiască să tragem. Dacă 
cineva e împuşcat astă seară, presiunea are să fie atât de mare, 
încât cealaltă lovitură are să cadă de la sine. 

Fata dădu fumul pe nări şi se uită atent la el. 

— Atunci va trebui să avem grijă ca nimeni să nu facă pe 
eroul. 

— Uşor de zis, greu de făcut. 

Fata ridică mirată din sprâncene. 

— Serios? Dacă îl faci pe un câine rău să priceapă că nu ţi-e 


frică de el, n-are să te muşte. E acelaşi lucru cu oamenii. 

Bleck se încruntă. 

— Nu te mai înţeleg deloc. Ai mai operat şi cu alte bande? 

Ochii fetei se voalară. 

— Atunci nu-i cazul să mă înţelegi, i-o tăie ea. 

Bleck dădu din umeri resemnat. 

— În regulă, dacă vrei să faci pe misterioasa, n-ai decât. Dar 
ţine minte asta: astă-seară ai partea cea mai primejdioasă. Va 
trebui să strângi portofelele. S-ar putea ca unuia să-i vină ideea 
să te atace. Aşa că ai grijă. 

Fiind atât de neliniştit de lovitură, spera ca şi ea să devină 
neliniştită, dar expresia ei rămase neschimbată când îi 
răspunse: 

— N-are să-i vină nimănui această idee. 

Uşa se deschise şi Kitson şi Gypo intrară în cameră. 

Kitson se opri brusc când zări pe fată şi pe Bleck singuri, 
apoi se roşi la faţă şi în ochi îi apăru o expresie de furie. 

— Soseşte logodnicul, zise Bleck şi începu să fredoneze în 
batjocură un marş nuptial. 

Gypo chicoti, ochii lui negri umplându-se de amuzament. 
Gluma i se păruse nevinovată şi reuşită. 

Kitson se făcu alb la faţă. 

— Gura! strigă el. Scuteşte-mă de glumele tale! 

Bleck se opri din cântat şi se aplecă pe scaun cu un rânjet 
batjocoritor pe mutră. 

— Las-o moartă! Tu şi ea... făcu un semn cu mâna spre Ginny 
care stătea nemişcată, cu ochii aţintiţi asupra lui Kitson... voi 
doi sunteţi proaspeţii căsătoriţi, nu-i aşa? Frank mi-a spus că 
voi doi veţi închiria caravana pentru luna de miere. 

— Ţi-am spus să-ţi ţii gura! zise Kitson. 

— Ce te mănâncă, cretinule? Nu vrei să petreci o lună de 
miere cu ea? zise Bleck. Îţi revine partea uşoară a loviturii. Ce 
poate fi mai frumos decât să ai o damicelă ca ea singură în 
caravană. Asta, fireşte, dacă ştii ce să faci cu ea când vei fi 
singur... 

Kitson făcu doi paşi şi ajunse lângă masă. Ridică mâna şi îl 
pocni cu pumnul pe Bleck peste bărbie. 

Bleck se rostogoli pe spate, cu scaun cu tot, sfărâmându-l 
sub greutatea lui şi făcând un zgomot care răsună în odaie. 
Rămase pe duşumea, privindu-l pe Kitson năucit. 


— Scoală-te, canalie! zise Kitson, şi-am să te fac să-ţi înghiţi 
măselele! 

— Hei, las-o mai moale! strigă Gypo îngrozit. 

Îl înşfăcă pe Kitson de braţ, dar acesta îl îmbrânci şi Gypo 
ajunse şi el într-un colţ al camerei. 

Bleck clătină din cap. Se uită fix la Kitson cu o privire plină 
de ură. 

— Am voit întotdeauna să-ţi dau o lecţie, beţivanule, spuse el. 
Am să-ţi arăt ce înseamnă o bătaie bună! 

În timp ce se ridica în picioare, Morgan intră în încăpere. 

Gypo strigă cu respiraţia tăiată: 

— Opreşte-i, Frank! Vor să se încaiere! 

Morgan făcu patru paşi rapizi şi se opri între cei doi, cu 
spatele la Kitson şi cu faţa la Bleck. 

— Ai înnebunit cumva? întrebă el pe Bleck cu o politeţe 
nefirească, în timp ce ochii lui de şarpe străluceau. 

Bleck ezită, apoi dădu din umeri plictisit, îşi aranjă haina, 
trase un scaun şi se aşeză. Se uită la masă în timp ce-și freca 
bărbia care îl durea. 

Morgan se întoarse şi îl privi pe Kitson. 

— Dacă ai să ne faci probleme, zise el, ai să dai de dracu. N- 
am să te mai previn a doua oară. Stai jos! 

Kitson se târi la un scaun departe de Beck şi Ginny şi se 
aşeză pe el. 

Încă nervos, Gypo se apropie de masă şi se aşeză ezitând 
lângă Ginny. 

— Pot să stau aici? 

Ginny dădu indiferentă din umeri. 

— N-ai decât. 

Gypo se aşeză, vizibil jenat. 

Morgan începu să dea târcoale prin cameră, cu o ţigară între 
buzele lui subţiri şi cu pălăria lăsată pe ochi. 

— În regulă, zise el, fiţi atenţi la ce vă spun. Dăm lovitura 
astă-seară la ora douăsprezece şi zece. La acea oră localul e 
plin şi şansele ca cineva să dea peste noi sunt neînsemnate. 
Kitson se ocupă de maşină. Se opri şi se uită la Kitson. Cunoşti 
regiunea. Dacă lucrurile ies prost, ne aştepţi, apoi iei pe prima 
stradă la stânga ca să evităm luminile de semnalizare. Las pe 
seama ta ca să scapi de sub urmărire. Ai priceput? 

Continuând să se strâmbe, Kitson dădu afirmativ din cap. 


— Ginny, tu, cu Ed şi cu mine, îşi continuă Morgan 
expunerea, intrăm în cafenea. Lu îmi dă o mitralieră. Ed, tu ai 
arma ta. Ginny intră după mine, apoi Ed se ocupă de uşă. În 
clipa când suntem înăuntru, Ed are să tragă jaluzelele de pe 
uşă. Eu am să mă duc la bar ca să pot supraveghea întreaga 
sală. Mitraliera are să calmeze spiritele. De îndată ce-i punem 
la respect, Ginny face turul şi strânge portofelele. Nu luăm 
decât bani. Dacă intră cineva, e datoria ta să te ocupi de el, Ed. 
Întreaga lovitură nu trebuie să ia mai mult de cinci minute, 
dacă lucrăm rapid. Asta depinde de tine, Ginny. Fii atentă ca să 
nu atace vreun deştept în timp ce-i culegi portofelul. Nu tragem 
decât dacă lucrurile se complică rău. 

Ochii mici şi negri ai lui Gypo se agitară în timp ce asculta. 
Era încântat că nu participă la lovitură. 

Kitson îşi frecă încheieturile şi se uită la masă. Şi el era 
fericit că nu-i revenea decât să conducă maşina. Iti trebuia 
mare îndrăzneală ca să intri într-o cafenea şi să ţii la respect 
patruzeci sau cincizeci de oameni, şi nu era sigur c-ar fi fost la 
înălţime. 

Bleck fierbea încă de furie că fusese lovit de Kitson, dar 
cuvintele lui Morgan îi mutară gândurile la altceva şi simţi o 
senzaţie rece şi de încordare în stomac. 

— În regulă, zise el, dacă aşa crezi că trebuie să acţionăm, 
Frank, dar să şti că nu-mi place. Am putea ataca ceva mai puţin 
complicat şi riscant. 

Morgan se opri de a mai bate încăperea. 

— Ştiu asta, dar dăm lovitura pentru că are să ne 
pregătească pentru cea mare. Ştiu ce fac, Ed. Lovitura de astă- 
seară are să-mi arate care dintre voi nu e pregătit pentru 
cealaltă. Iată de ce-am decis aşa. Se apropie de masă şi se uită 
fix la Ginny. E un test pentru tine. Ai vorbit mult şi ne-ai 
convins. Acum vreau să-mi dau seama dacă nu-i decât vorbărie 
goală. lată de ce ţi-am încredinţat partea cea mai primejdioasă. 

Fata îl privi fără să clintească. 

— Am să mă achit cum trebuie. Nu-i o treabă atât de grea. 

Morgan zâmbi. 

— Vom vedea. În regulă, deci asta e situaţia. E vremea să ne 
despărţim acum. Kitson, adu maşina lui Gypo la ora 
douăsprezece şi zece noaptea. Verifică-ţi ceasul. Ce oră ai? 

— Opt şi douăzeci, spuse Kitson, uitându-se la ceasul de 


mână. 

— E opt şi douăzeci şi trei, zise Morgan, verificându-şi 
ceasul. Lu are să-ţi dea mitraliera. Pune-o pe bancheta din 
spate. Vii la cafenea de unul singur. Ed şi cu mine vom sosi pe 
jos. Înainte de-a intra, am să iau mitraliera. Se uită peste masă 
la Ginny. Ai să vii pe Maddox Street. Să fii acolo la 
douăsprezece şi zece. Trebuie să fii la timp. Ai un ceas? 

Ginny dădu afirmativ din cap. 

— În regulă, zise Morgan. la mitraliera mai înainte de-a 
pleca, Kitson. Gypo, mergi cu el şi fii sigur că rabla ta de 
maşină nu ne lasă în pană. Vă văd la douăsprezece şi zece, de 
acord? 

Kitson se sculă de pe scaun. Se opri, se uită neliniştit la 
Morgan, apoi la Ginny şi apoi în gol. Se întoarse şi se îndreptă 
spre uşă urmat de Gypo. 

După ce ieşiră, Morgan se aşeză jos. 

— Te simţi bine? întrebă el. 

Fata ridică sprâncenele. 

— Există vreun motiv să nu mă simt? 

— Ascultă, lasă prostiile! o repezi Morgan. Am dat zeci de 
lovituri ca asta, dar sunt încă niţel speriat. Nu încerca să mă 
tragi pe sfoară. Te întreb din nou: te simţi bine? Vrei încă să te 
ocupi de partea cea mai primejdioasă? 

Ginny îşi întinse mâna înainte, având între degete ţigara arsă 
pe jumătate. Fumul se înalţă drept. [igara stătea solid 
ancorată. 

— Arăt speriată? întreba ea, apoi îşi împinse scaunul şi se 
sculă. 

Cei doi bărbaţi se uitară fix la ea în timp ce ea îl privea direct 
pe Morgan. 

— La douăsprezece şi zece, spuse ea. Salut. 

Se întoarse şi se îndreptă spre uşă, mişcându-şi şoldurile 
provocator în timp ce mergea. Deschise uşa şi ieşi, închizând-o 
fără să arunce o privire în urmă. 

— E dură, spuse Bleck şi se strâmbă. 

— Poate că este, zise Morgan sumbru, dar am văzut mulţi 
oameni duri care îşi pierd cumpătul când nu trebuie. Vom 
vedea. Se ridică în picioare. În regulă, hai să plecăm de aici. 

La cinci minute după miezul nopţii, Morgan şi Bleck se 
dădură jos din autobuz la colţul cu Maddox Street. Traversară 


şoseaua şi se opriră în uşa unui magazin închis privind la 
Palaco All-Night Cafe de vizavi. 

Prin perdelele de la ferestre se vedea lumina. Prin uşa de 
sticlă zăriră o parte din bar. 

Morgan îşi aruncă ţigara fumată pe jumătate. 

— Uite cafeneaua, zise el. 

— Cred că Gypo îi mulţumeşte lui Dumnezeu că nu ia parte 
astă-seară, zise Bleck, conştient că inima îi bătea neregulat şi 
că mâinile îi asudaseră. 

— Slavă Domnului că nu e aici, spuse Morgan. Şi el era 
conştient că inima îi bătea nebuneşte şi că gura i se uscase. De 
îndată ce soseşte Kitson cu maşina, traversăm drumul. 

— Mda, zise Bleck pipăind în buzunarul de la pantaloni 
mânerul rece al unui pistol calibru 38. Uite că vine, spuse el 
văzând-o pe Ginny care se îndrepta spre cafenea. Purta din nou 
pantalonii negri şi bluza verde-închis, dar îşi ascunsese părul 
sub un batic verde şi, în timp ce trecea pe sub un felinar, Bleck 
îşi dădu seama cât de mult contribuia părul ei de culoarea 
bronzului la genul ei de frumuseţe. Fără să mai fie la vedere, 
Ginny părea destul de comună. 

În acel moment, Lincolnul înaintă pe stradă şi se opri în faţa 
cafenelei. 

— Hai să mergem spuse Morgan şi traversă strada cu paşi 
lungi şi repezi. 

Strada era pustie. Auziră tonomatul din cafenea cântând un 
vals. 

Morgan nu se opri decât atât timp ca să vâre mâna pe 
bancheta din spate şi să ia mitraliera. 

— Nu te grăbi, îi spuse el lui Kitson. După ce intrăm, lucrăm 
rapid. 

Kitson bombăni ceva. Îşi ţinea mâinile încleştate pe volan. 

Bleck îşi scoase batista şi o legă peste partea de jos a feţei. 
Mâinile îi tremurau aşa de rău că îi trebui un timp ca să 
înnoade batista. 

Ginny îşi mascase faţa între timp şi stătea la uşa cafenelei, 
ţinând în mână un revolver Police Special calibrul 38. 

Morgan nu-şi bătuse capul să-şi ascundă faţa. Dăduse multe 
lovituri şi ştia că oamenii vor fi atât de speriaţi încât deseori nu 
erau în stare să dea poliţiei o descriere utilă. 

— Hai să intrăm, zise el, şi răsuflă adânc. 


Se apropie de Ginny. 

— Deschide uşa, apoi dă-te la o parte. 

— Ştiu ce să fac. 

Vocea îi era calmă şi egală. Se priviră unul pe altul. 

E destul de calmă, îşi spuse el. N-aş fi crezut... o fetiţă ca ea. 

Ginny deschise uşa şi se sprijini de ea, făcându-i loc să intre. 
Morgan pătrunse în cafeneaua gălăgioasă şi fierbinte. 

Bleck, căruia transpiraţia îi umezise batista legată peste 
jumătatea de jos a feţei, păşi înainte în timp ce Ginny îl urma pe 
Morgan. Închise uşa după el şi trase jaluzeaua. 

La bar se aflau doi tipi care se uitară plictisiţi peste umăr 
când simţiră aerul rece al nopţii intrând prin uşa deschisă. Se 
holbară la Morgan şi apoi la mitraliera din mâna lui. Privirea 
lor uluită se mută la faţa mascată a lui Ginny şi înlemniră albi la 
faţă. 

Morgan strigă: 

— La o parte! Daţi-vă la o parte! 

Zgomotul conversaţiei din cafenea începu să se diminueze 
subit. Vocea lui Morgan tăiase aerul ca un brici care taie 
mătasea. 

Cei doi tipi de la bar fură cât pe-aci să cadă, în timp ce 
băteau în retragere. 

Morgan îşi puse o mână pe bar şi sări peste el. Făcu vânt 
paharelor şi sticlelor de pe bar, iar zgomotul spargerii lor ridică 
oamenii în picioare şi instaură o tăcere bruscă. 

— Nu vă agitaţi! urlă Morgan, măturând încăperea cu ţeava 
mitralierei. Vrem să dăm o lovitură! Nu vă mişcaţi şi n-o să fiţi 
răniţi! Staţi jos, toţi! Cine face o mişcare se va pomeni cu un 
glonţ! Staţi liniştiţi şi n-are să vi se întâmple nimic! 

Aproape orbit de transpiraţie, Bleck, a cărui inimă bătea atât 
de violent încât aproape că nu mai putea respira, îşi trase în jos 
batista care îl sufoca. 'Ţinea pistolul cu o mână tremurătoare în 
timp ce se uita peste sala plină de oameni, rugându-se la 
Dumnezeu ca nimeni să nu aibă vreo iniţiativă. 

O femeie ţipă. Doi oameni încercară să se scoale, dar fură 
traşi la loc de către femeile care îi întovărăşeau. Toată lumea 
din cafenea înlemni ca nişte statui. 

— În regulă, spuse Morgan ridicându-şi vocea. Vrem bani. 
Puneţi portofelele pe mese. Mai repede! Mişcaţi-vă! 

Cei mai mulţi dintre bărbaţi începură să caute prin buzunare 


şi Ginny intră în acţiune. Îşi scoase din buzunar sacul de pânză 
groasă pe care i-l dăduse Morgan. Apoi, ţinând sacul cu mâna 
stângă şi pistolul calibrul 33 în cea dreaptă, îşi începu drumul 
solitar printre ei, oprindu-se la fiecare masă ca să ia portofelele 
şi să le pună în sac. 

În picioare, lângă uşă, Bleck o privea. Fata se mişca lent şi 
prudent, ca cineva care merge pe gheaţă crăpată, dar fără să 
ezite. Se oprea la fiecare masă, lua portofelele de pe masă, le 
punea în sac şi îşi continua drumul. 

Morgan răcni: 

— Hai mai repede! Hai o dată! Scoateţi-vă portofelele! Sunt 
gata să trag, dar nu vreau să rănesc pe nimeni, dacă n-am să 
fiu silit! Scoateţi portofelele mai repede! 

Bleck se mai destinse. 

Morgan şi fata îşi făceau bine treaba. Ce stăpânire de sine! 
Ordinul din vocea lui Morgan merita să fie auzit. Felul în care 
stătea, uşor aplecat, cu mitraliera întinsă înainte făcea din el o 
figură care îţi îngheţa sângele în vine prin aerul ei ameninţător. 

Fata se opri deodată din drumul ei mecanic. Ajunsese la o 
masă unde o femeie, îmbrăcată într-o capă de vizon, stătea 
alături de un tip cu mutră dură. Pe masă nu se afla niciun 
portofel. 

Ginny se uită la el iar omul se zgâi la ea cu ochii lui cenuşii şi 
lucitori. 

— Ascultă, dom'le, zise ea, hai, dă portofelul. 

— N-am ce să-ţi dau, curvo, zise omul. N-am bani asupra 
mea. 

Bleck începu să transpire. Simţea că vor avea neplăceri. Se 
uită neliniştit la Morgan care stătea nemişcat, ţinând mitraliera 
rigid. O urmărea pe Ginny cu gura uşor deschisă şi cu o 
expresie şireată. 

— Dă-l încoa! spuse Ginny şi ridică vocea. 

— N-am ce să-ţi dau, scârbă! spuse omul uitându-se fix la ea. 

Însoţitoarea lui se înălbi brusc la faţă ca o zăpadă proaspătă 
şi închise ochii. Trupul ei masiv începu să se lase pe cel al 
bărbatului care o împinse încolo nerăbdător. 

Ginny ridică pistolul. 

— Las-o moartă, borţosule, spuse ea, sau ai să mori de 
intoxicare cu plumb! 

Figura bărbatului se contractă şi spuse: 


— N-am ce să-ţi dau! Întinde-o de aici! 

Morgan mută ţeava mitralierei, îndreptând-o spre bărbat, 
deşi îşi dădea seama că gestul era inutil. Ştia că bărbatul îşi 
dăduse seama, că n-avea să tragă pentru că Ginny era în raza 
directă a focului. 

Era rândul lui Ginny şi Morgan o urmări neliniştit, ştiind c-a 
venit clipa când avea să-şi dea arama pe faţă. Cărţile erau 
întinse pe masă şi presiunea urca. Avea să cedeze? 

Primi răspunsul mai repede decât ar fi crezut. 

Ginny îi zâmbi omului. Un zâmbet vag care apăru şi dispăru 
sub mască, dar rămase o clipă în ochii ei. Apoi îl plesni pe 
bărbat peste faţă cu ţeava pistolului. Mişcarea fusese atât de 
rapidă încât omul nu avu timp să se apere. Ţeava pistolului 
calibrul 38 îi tăie nasul şi obrazul şi sângele ţâşni brusc. Omul 
se prăbuşi pe spate, ducând mâna la faţă şi sforţându-se să 
scoată un mârâit. 

Ginny se aplecă peste masă şi îl lovi din nou. Butoiul armei îl 
izbi violent peste ţeastă şi bărbatul se împletici înainte, pe 
jumătate inconştient. 

Femeia în capă de vizon urlă şi alunecă de pe scaun leşinată. 

Morgan striga: 

— Nimeni nu mişcă! Oricine mişcă are să fie împuşcat. 

Vocea era atât de amenințătoare încât până şi Bleck îngheţă 
o clipă. 

Ginny se apropie de omul pe jumătate conştient, îl săltă 
brutal şi îi scoase portvizitul din buzunar. Apoi îl împinse 
violent, făcându-l să cadă peste masă în timp ce ea vâra 
portofelul în sac. 

Fusese de ajuns. 

Pe mese apărură ca prin minune portofele. Lui Ginny nu-i 
mai rămânea acum decât să meargă rapid printre mese, să le 
culeagă şi să le pună în sac. 

Bleck era atât de fascinat că nu mai dăduse atenţie uşii, aşa 
că avu un şoc când uşa se deschise pe neaşteptate şi un timp 
masiv, lat în umeri, intră înăuntru. 

Bleck se uită ca un prost la bărbat. Tipul voinic se uită la 
Bleck, la mâna lui în care ţinea neglijent arma. Omul acţionă 
rapid. Îl lovi peste mână pe Bleck şi arma zbură şi alunecă pe 
duşumea, oprindu-se lângă bar. 

În timp ce tipul se pregătea să-l lovească pe Bleck, Morgan 


îşi îndreptă mitraliera în direcţia lui şi urlă: 

— Stai pe loc! Sus mâinile! Mă auzi? 

Ochii bărbatului se îndreptară spre Morgan şi mitralieră şi 
curajul îl părăsi. Se îndepărtă de Bleck şi ridică braţele în sus. 

Un tip îndesat, cu o mutră furioasă, care îşi protejase 
portofelul, era aşezat la masa unde se afla Ginny. 

Observă că mitralieră lui Morgan nu mai era îndreptată în 
direcţia lui şi încercă să smulgă revolverul lui Ginny în clipa 
când ea îi lua portofelul. 

Mâna i se încleştă de patul armei şi de încheietura lui Ginny 
şi încercă să i-o smulgă. 

Ginny se cramponă de pistol şi se uită la ochii lui disperaţi şi 
speriaţi. Apăsă pe trăgaci. Pistolul explodă cu un zgomot care 
făcu să tremure geamurile. Omul dădu drumul armei, ca şi cum 
ar fi ţinut în mână un fier roşu. Glonţul trecuse prin mâneca 
hainei şi îl zgâriase. 

Ginny păşi înapoi, ameninţându-l cu pistolul în timp ce 
Morgan îl înjura şi ameninţa. 

— Dă-i bătaie! Dă-i bătaie! îi strigă Morgan lui Ginny. Hai 
mai repede! 

La fel de calmă ca un model la o paradă a modei, Ginny îşi 
văzu de drum, luând portofelele şi dându-le drumul în sacul pe 
care îl ducea. Nimeni nu se clinti. Stăteau nemişcaţi, albi la faţă 
şi cu groaza reflectată pe figuri. 

Afară, Kitson auzi împuşcătura şi se cutremură. Îi trebui un 
enorm efort de auto-control ca să nu fugă cu mașina. 

Rămase pe loc, cu mâinile încleştate pe volan, cu sudoarea 
şiroindu-i pe faţă, încercând să se stăpânească şi să stea 
nemişcat. 

Apoi totul se termină. 

Kitson auzi zgomotul unor paşi grăbiţi. Uşa din spate a 
Lincolnului se deschise violent şi trupuri se îmbulziră în 
automobil. Kitson simţi un corp fierbinte şi transpirat 
împingându-se de trupul lui în timp ce Bleck se instala pe 
bancheta din faţă. Cu un gest automat, porni maşina. 

— Mai repede! mai repede! îi urlă Morgan în ureche de pe 
bancheta din spate. Hai să ieşim o dată de-aici! 

Kitson, şuierând printre dinţii încleştaţi, porni maşina în 
trombă. Coti brusc la stânga cu un zgomot de cauciucuri 
chinuite, tăie printr-o alee strâmtă şi ajunse pe strada 


principală. 

Cu o îndemânare care ţinea de talent, traversă strada 
principală şi intră într-o străduţă laterală, încetinind puţin şi 
aprinzând şi stingând farurile pe rând în timp ce trecea prin 
intersecţii. 

Morgan se suci şi se uită prin fereastra din spate a maşinii, 
atent să vadă dacă nu sunt urmăriţi. După vreun kilometru de 
condus în aceste condiţii, spuse brusc: 

— Nu-i nimeni pe urma noastră. Hai să mergem acasă la 
Gypo. 

Toţi respirară uşuraţi. 

— A fost complicat! spuse Bleck şi se şterse pe faţă cu dosul 
mâini. S-ar fi putut transforma într-un dezastru dacă nu aveam 
mitraliera cu noi. Când idiotul ăla a încercat să-i ia arma lui 
Ginny... 

— Ce s-a întâmplat? întrebă Kitson cu o voce tremurătoare. 
De ce s-a tras cu arma? A fost rănit cineva? 

— Nu. Un tip a încercat să-i ia pistolul lui Ginny şi arma s-a 
descărcat. Nimeni n-a fost rănit. Sunt sigur că l-a speriat bine 
pe idiotul ăla. Apoi, un alt individ m-a luat prin surprindere şi 
mi-a dat peste mână, aşa c-am scăpat arma. Am avut emoţii 
mari. 

Ginny stătea alături de Morgan care îi simţea trupul 
tremurând. Se uită la ea cu colţul ochiului în timp ce treceau pe 
lângă o lampă şi observă că Ginny arăta rău, faţa ei având o 
culoare alb-albastră. 

O bătu pe genunchi. 

— Ai făcut foarte bine, fetiţo. Felul în care l-ai pocnit pe tipul 
ăla! N-am văzut niciodată aşa ceva. 

Ginny îşi mişcă genunchiul de sub mâna lui. 

— Încetează! spuse ea şi, spre surpriza lui, Ginny îşi întoarse 
faţa şi începu să plângă. 

Nici Kitson şi nici Bleck, aşezaţi în faţă, nu-şi dădură seama 
de ce se întâmpla. Morgan se trase de lângă ea şi o lăsă în 
pace. 

— Cum arată miza? întrebă Kitson, conducând cu atenţie şi 
îndreptându-se spre atelierul lui Gypo. 

— Ar trebui să fie bună. Cel puţin cincizeci de portofele şi 
apoi o groază de bani de la casă, spuse Morgan. Își aprinse o 
ţigară, observând cu mândrie că mâinile nu-i tremurau. 


Morgan auzi răsuflarea forţată a lui Beck. Îl urmărise în 
cafenea şi avea impresia că Bleck putea să cedeze la presiune. 
Lucrul îl supăra. Crezuse că Bleck avea nervi tari. Dar felul 
cum se purtase şi mai ales faptul că tipul voinic îl dezarmase îl 
preveniră pe Morgan că de-acum înainte va trebui să-l 
supravegheze atent pe Bleck. 

Nici Kitson nu acţionase prea bine când dăduseră buzna în 
maşină. Nu pornise aşa cum conveniseră. Dacă Morgan nu urla 
la el, ar fi condus aşa de încet, încât unul din clienţii cafenelei 
ar fi putut da o descriere a maşinii. 

Înainte de marea lovitură trebuiau să strângă cureaua în ce 
priveşte regulile. Cel puţin, era sigur în ce-o priveşte pe fată. 
Acţionase formidabil. Era cea mai bună din întreaga bandă. 

Se uită din nou la ea. Ginny încetase să mai plângă, şedea 
drept, cu faţa palidă şi lipsită de expresie, cu ochii puţin 
sticloşi, privind pe fereastra maşinii. 

Morgan îi întinse ţigara lui. 

— Ia-o, îi ordonă el. 

Fata luă ţigara şi o puse între buze fără să vorbească. 

Morgan îşi aprinse o alta. Kitson conducea pe drumul plin de 
hârtoape care ducea la atelierul lui Gypo. 

Atelierul se găsea într-o magazie mare şi o cabană în care 
locuia Gypo. În magazie se ocupa uneori de sudări, de porţi de 
fier forjat când avea clienţi, ceea ce nu se întâmpla decât 
rareori, făcea chei sau repara broaşte pentru o fierărie din 
oraş. 

Atelierul îi oferea lui Gypo o scuză legitimă de-a avea mai 
mulţi cilindri de acetilenă, ca şi câţiva cilindri de hidrogen 
nediluat, folositoare atunci când trebuia să spargă un seif. 
Banii care îi câştiga de pe urma atelierului nu-i ajungeau să 
plătească nici măcar chiria. 

Îl găsiră aşteptându-i neliniştit şi când farurile Lincolnului se 
fixară pe uşile duble, Gypo apăru și le deschise cu graba 
opintită a unui om speriat. 

Kitson vâri maşina în atelier şi se dădură cu toţii jos din ea. 

— Cum a mers? întrebă Gypo după ce închise uşile magaziei. 
Ce s-a întâmplat? 

— A fost în regulă, zise Morgan. Toţi avem nevoie să bem 
ceva. Ascultă, Kitson, scoate plăcile de înmatriculare, apoi 
goleşte radiatorul şi umple-l cu apă rece. Nu se ştie niciodată. 


S-ar putea ca poliţia să dea buzna peste noi. Grăbeşte-te. Gypo, 
dă-ne ceva de băut. Se uită la Bleck care îşi aprindea o ţigară 
cu o mână tremurătoare. Ajută-l pe Kitson, spuse el. 

Îşi termină instrucţiunile şi se îndreptă spre Ginny zâmbindu- 
i. 

— Eşti bine? 

Gura ei se contractă. Arăta încă destul de rău şi pielea îi 
căpătase acea culoare albăstrie. 

— Sunt bine. 

— Dacă ai să acţionezi şi la lovitura cea mare ca azi, atunci 
să ştii că vei merge de minune. 

— Încetează de-a-mi vorbi ca unui copil mic, exclamă ea 
iritată şi se întoarse, apropiindu-se de o masă de lucru pe care 
începu să mângâie distrată uneltele de lucru. 

Morgan făcu un gest de indiferenţă şi, după ce Gypo sosi în 
grabă cu o sticlă de whisky şi pahare, pregăti cinci băuturi şi se 
duse la Ginny ducând cu el două pahare. Îi oferi unul. 

— Dacă ai nevoie de whisky ca mine, atunci serveşte-te, 
spuse el. 

Ginny luă băutura, sorbi din ea, se strâmbă, şi paloarea îi 
dispăru de pe faţă. 

— A fost mult mai greu decât mi-am închipuit, zise ea. Era 
cât pe-aci să cedez. 

— Dar n-ai cedat. Morgan se opri ca să-şi bea jumătate din 
paharul de whisky, apoi continuă: Ai acţionat pe cinste. Hai să 
mergem şi să vedem cu câţi bani ne-am ales. 

În timp ce Gypo, Kitson şi Bleck lucrau în disperare la 
maşină, Morgan goli conţinutul sacului pe masa de lucru şi 
începu să scoată banii din portofele. Ginny îl ajută. 

— Ăsta e al lui, spuse fata şi ridică un portvizit din piele de 
porc. Cel pe care l-am lovit peste mutră. 

— Hai să vedem ce încerca să apere, zise Morgan. Cât e 
înăuntru? 

Ginny scoase zece hârtii de o sută de dolari şi le întinse pe 
masa de lucru. 

— Nu-i de mirare c-a opus rezistenţă. 

Cei trei, după ce terminară cu maşina, se apropiară şi îi 
urmăriră din priviri. 

După câteva minute Morgan şi fata terminară de golit 
portofelele. Morgan se aşeză pe o ladă şi începu să numere 


banii. 

Cei patru îl priveau. 

După ce puse pe masă ultima hârtie de cinci dolari, Morgan 
îşi ridică privirea spre ei. 

— Două mii, nouă sute şi şaptezeci şi cinci de dolari, zise el. 
Capitalul nostru de lucru. Acum ne putem vedea de plan. 

— E adevărat c-a trebuit să-l lovească pe unul? întrebă Gypo, 
cu ochii holbaţi de mirare. 

— E adevărat, spuse Morgan, aranjând banii cu grijă. Tipul 
şi-a primit răsplata. Ginny s-a purtat mai bine ca mine, mai bine 
ca oricare dintre voi. 

Ginny se îndreptă spre maşină. 

Cei patru se uitară la ea şi schimbară priviri. 

— Ginny are să acţioneze cum trebuie, spuse Morgan liniştit. 
Dacă şi voi o să acţionaţi ca ea, atunci marea lovitură are să ne 
reuşească. 

Morgan se uită direct la Bleck care încerca să-i susţină 
privirea, dar nu reuşi. Scoase o ţigară şi se prefăcu o vreme că 
îşi caută bricheta, conştient că ochii vii ai lui Morgan îl 
cercetau. 

— Ai auzit ce-am spus, Ed? 

Bleck îşi aprinse ţigara. 

— Sigur. 

Sensibil la schimbarea de atmosferă, Gypo întrebă: 

— Ceva n-a mers cum trebuie, Frank? 

— Ed. l-a lăsat pe unul să-l dezarmeze, spuse Morgan. Asta 
ne-ar fi putut fi fatal. 

Bleck se contractă şi se strâmbă. 

— M-a surprins. Se putea întâmpla oricui. 

— Mada, zise Morgan. Dar ai grijă să nu se mai întâmple. Se 
întoarse spre Kitson şi continuă: Şi tu, ai condus mult prea 
încet. Ar fi trebuit să scapi de acolo mult mai repede. 

Kitson îşi dădea seama că Morgan avea dreptate. Zgomotul 
împuşcăturii îl paralizase. Îşi închipuise că cineva din cafenea 
fusese omorât şi că afacerea devenise o acuzaţie de crimă. 

— Ginny... 

Fata se întoarse la sunetul vocii lui Morgan şi se apropie de 
grupul de bărbaţi care o aşteptau în picioare. 

— Putem să continuăm cu lovitura cea mare, zise Morgan. Tu 
şi Kitson mergeţi la Marlow mâine şi cumpăraţi caravana. Gypo 


are să vă dea măsurătorile. Morgan se aşeză pe masa de lucru, 
ţigara din mână trimițând în aer o spirală subţire de fum pe 
lângă nasul lui. Tocmiţi-vă. Vom avea nevoie de fiecare sfant. 
Nu trebuie să vă mai spun. Se uită la Kitson. Cunoşti povestea. 
Tu şi cu Ginny tocmai v-aţi căsătorit şi vreţi o caravană pentru 
luna de miere. Cei mai mulţi tineri cumpără caravane în acest 
scop şi va trebui să fiţi siguri că vânzătorul n-are să vă ţină 
minte. 

Kitson se uită bănuitor la Bleck, dar Bleck era cam dezgustat 
de sine, ştiind că nu făcuse mare impresie la cafenea şi nu mai 
avea chef de glume. 

— Încearcă să arăţi mai vesel, Kitson! continuă Morgan. Şi 
poartă-te ca şi cum ai fi îndrăgostit de ea, ori vânzătorul are să 
se întrebe despre ce fel de lună de miere e vorba. 

Gypo chicoti. 

— Poate c-ar trebui să mă laşi pe mine să mă ocup de asta, 
zise el. Sunt plin de afecţiune prin natura mea. Eu şi Ginny am 
face un cuplu foarte nostim. 

Până şi Ginny începu să râdă împreună cu ceilalţi. 

— Eşti prea bătrân şi prea gras, Gypo, spuse Morgan. S-ar 
putea ca vânzătorul să-şi amintească de tine. Kitson va trebui 
să meargă. 

Numără două mii de dolari şi îi înmână lui Kitson. 

— Încearcă s-o cumperi mai ieftin. Am să aduc Buickul cu 
clichetul de cuplare la tine acasă la ora unsprezece. Se uită la 
Gypo. Vino după mine mâine dimineaţă în Lincoln la Kitson 
acasă. Am să am nevoie de un mijloc de transport ca să mă 
întorc. 

— Sigur, zise Gypo. 

— În regulă, rămâne să ne despărţim acum, zise Morgan. 
Trebuie să înapoiez mitraliera lui Lu. Hai cu mine, Ed. Se uită 
la Ginny şi Kitson. Voi doi luaţi autobuzul. Va fi mai bine dacă 
nu suntem văzuţi împreună. 

Băgă restul de bani în buzunarul hainei. 

— Voi doi hotărâți unde ne întâlnim mâine, îi spuse el lui 
Ginny. Vreau să fiţi aici amândoi împreună cu caravana nu mai 
târziu de mâine după-amiază. Zvâcni cu capul spre Bleck. Hai 
să mergem. 

După plecarea lor, Ginny îşi scoase baticul verde şi îşi 
scutură părul de culoarea aramei. 


Kitson se uită la ea şi îşi spuse că era foarte frumoasă. 
Rămase în picioare lângă masa de lucru, frecându-şi mâinile, 
timid şi jenat. 

— Încă o băutură? întrebă Gypo. 

Fata clătină din cap. 

— Nu, mulţumesc. Îşi scoase un pachet de ţigări, puse una 
între buze şi se uită la Kitson. 

Kitson căută chibriturile, aprinse unul cu o mână nesigură şi 
îl ţinu ca să-i aprindă ţigara. Ginny îşi puse degetele reci pe 
mâna lui ca s-o calmeze şi senzaţia contactului îi provocă lui 
Kitson un fior erotic. 

Fata se îndreptă spre uşile duble. 

— Pe curând, îi spuse ea lui Gypo. 

— La revedere, spuse el, făcând cu ochiul lui Kitson care îl 
ignora şi o urmă pe fată în aerul fierbinte al nopţii. 

Merseră unul lângă altul până la şosea. 

— Unde locuieşti? îl întrebă Ginny când se opriră la staţia de 
autobuz. 

— Pe Lennox Street, răspunse Kitson. 

— Atunci te aştept la colţul străzii mâine la unsprezece. 

— Pot să vin să te iau de acasă, dacă vrei. 

— Nu-i nevoie. 

Urmă o pauză în timpul căreia Kitson se uită la fata de 
alături. 

— Acum câteva zile... spuse el abrupt, să ştii că nu te-aş fi 
lovit. Îmi pare rău că mi-am pierdut cumpătul. 

Ginny zâmbi. 

— Am crezut c-ai să mă loveşti. M-ai speriat. 

Kitson se înroşi. 

— N-aş fi făcut-o. Nu lovesc niciodată pe cineva mai mic ca 
mine. N-aş fi făcut-o. 

— Dacă ai fi făcut-o, aş fi meritat-o din plin. Am căutat de 
furcă. Îşi aruncă ţigara. A fost o bună idee să-l loveşti pe Bleck? 

Kitson se strâmbă. 

— A venit vremea ca cineva să-i bage minţile în cap 
golanului, spuse el. A meritat-o. 

— E adevărat, dar nu cred c-a fost o bună idee. Va trebui să-l 
supraveghezi. Nu e genul de om care să uite. 

Kitson dădu nepăsător din umeri. 

— Mă pot ocupa de el. 


— Sunt sigură că poţi. Te-am văzut pe ring acum un an. Când 
l-ai bătut pe Jackie Lazards. O luptă strânsă. 

Kitson se uită la ea şi se lumină la faţă. Fusese o luptă 
strânsă. Avusese noroc să-l învingă pe Lazards. Se luptaseră 
din greu timp de nouă runde şi nu ştia cine va câştiga. 

— Era un boxer bun. 

— Nici tu n-ai fost prea rău. De ce te-ai lăsat de box? 

Era o întrebare neplăcută şi Kitson se grăbi să improvizeze. 

— După ultima luptă am căpătat vedere dublă, spuse el 
plimbându-şi degetele prin părul cârlionţat. Asta m-a speriat. O 
duceam destul de bine, dar cu vedere dublă... Doctorul a spus 
să renunţ şi vorbea foarte serios. N-am voit. Aveam o şansă 
serioasă la titlu, dar când doctorul mi-a spus să mă las, ce 
puteam să fac? 

Asta era versiunea lui. Antrenorul lui i-ar fi relatat lui Ginny o 
istorie cu totul diferită. 

Kitson o privi neliniştit ca să observe dacă îl crede, dar 
expresia ei indiferentă nu-i spuse nimic. 

— Ce te-a făcut să iei legătura cu Frank? o întrebă el după o 
lungă tăcere. 

— Pe cine aveam să aleg în oraşul ăsta? răspunse ea. Uite 
autobuzul. 

Se suiră în autobuz. Ginny îl lăsă să cumpere bilete şi se 
aşezară unul lângă altul, cu feţele reflectate în geamul 
autobuzului. Maşina era ticsită. După un scurt interes când 
Ginny se îndreptase spre locul ei, iar bărbaţii se uitaseră la ea, 
nimeni nu-i mai dădu nicio atenţie. 

Călătoriră înapoi în oraş într-o tăcere deplină. 

La staţia de tren, fata spuse: 

— Cobor aici. Te văd mâine la unsprezece. 

Kitson se sculă ca să-i îngăduie să iasă şi simţi că-i năvăleşte 
sângele la cap când ea îl atinse în trecere. 

În timp ce autobuzul se îndepărta, Kitson îşi lipi faţa de 
geam, privind în beznă şi încercând să mai surprindă ceva din 
Ginny. 


Capitolul IV 


La ora şapte, a doua zi dimineaţă, Kitson conduse Buickul lui 
Morgan în afara oraşului, îndreptându-se spre Marlow, un 
drum de şaptezeci şi cinci de kilometri pe autostrada 10. 

Alături de el se afla Ginny pe care de-abia o recunoscu. Arăta 
exact aşa cum trebuia: o tânără femeie, proaspăt măritată şi 
gata să se bucure de plăcerea şi distracţia unei luni de miere. 
Rochia ei de vară simplă îi dădea un aer tineresc. Expresia i se 
îndulcise şi era surprinzător de vorbăreaţă. 

Kitson era uluit de această transformare. Se agitase în ce 
priveşte felul cum arăta şi acum lăsa impresia unui june destul 
de prosper, tocmai căsătorit şi cam jenat că s-ar putea să se 
ştie că era gata de plecare în luna de miere. 

Morgan adusese Buickul, cu clichetul de cuplare instalat, la 
locuinţa lui Kitson. Gypo îl urmase în Lincoln şi devenise 
sentimental când îi văzuse pe Kitson şi pe Ginny că pleacă 
împreună. 

— Par făcuţi unul pentru altul, nu-i aşa? îi spuse el lui 
Morgan în timp ce se uita lung după Buickul care dispărea. 
Fata nu-i aşa de dură cum vrea să para. Orice femeie cu un 
trup ca al ei e făcută pentru amor. Arată ca un cuplu de 
însurăţei. Ar putea avea copii nostimi. 

— Încetează cu prostiile! spuse Morgan. Ce se întâmplă cu 
tine? Vorbeşti ca o babă! 

Gypo îşi întinse mâinile înainte şi dădu resemnat din umeri. 

— În regulă, spun prostii. Aşa c-am să tac din gură. Dar fără 
niţică dragoste pe lume, unde ai să găseşti fericirea? 

— Hai acum, avem treabă. Du-mă la locuinţa lui Ed, spuse 
Morgan posomorât. 

Acest fel de-a vorbi aiurea nu prevestea nimic bun, îşi spuse 
el. Nu aveau timp să devină sentimentali. 

Bleck locuia într-un apartament de două camere într-o 
clădire de piatră pe marginea râului. 

Morgan luă liftul până la etajul patru, merse pe coridor şi 
apăsă pe butonul soneriei. 

După o mică întârziere, Bleck deschise uşa. 


Purta o pijama neagră cu vipuşcă albă şi inițialele lui brodate 
în alb pe buzunarul de la piept. Avea părul vâlvoi, ochii obosiţi 
şi cam apoşi. 

— Pentru numele lui Dumnezeu! strigă el, holbându-se la 
Morgan. Cât e ceasul? 

Morgan înaintă în casă şi îl împinse şi pe Bleck în camera de 
toate zilele, mobilată confortabil, dar în dezordine, având mai 
multe sticle de gin şi de whisky aliniate pe pervazul ferestrei. 

În cameră puţea a fum de ţigară şi a parfum. Morgan 
strâmbă din nas. 

— Miroase ca într-un bordel, zise el. Ce-ar fi să deschizi o 
fereastră? 

— Sigur. Bleck se îndreptă spre fereastră şi o deschise larg. 
Se uită la ceasul de pe consolă şi văzu că era ora unsprezece şi 
douăzeci. Ai venit cam devreme, nu-i aşa, Frank? A plecat 
Kitson? 

— Au plecat, zise Morgan. Se uită prin cameră, apoi spre uşa 
dormitorului. Ai pe cineva acolo? 

Bleck zâmbi timid. 

— Doarme. Nu-ti face griji în privinţa ei. 

Morgan întinse braţul şi îl apucă pe Bleck de buzunarul 
pijamalei, trăgându-l spre el. 

— Ascultă, Ed. Asta-i marea noastră lovitură. Aseară n-ai 
acţionat prea bine. Va trebui să acţionezi mult mai bine pe 
viitor, sau n-ai să ne fii de mare folos. Până nu încheiem 
afacerea, renunţă la băutură şi dame. Arăţi de parcă te-a cules 
o pisică. 

Bleck se trase înapoi şi figura i se înăspri. 

— Frank, nu-ţi dau voie să vorbeşti aşa cu mine... 

— Las-o moartă. Dacă vrei să-ţi spun pe şleau ce gândesc, am 
s-o fac. Mă pot ocupa de tine la orice eră din zi şi din noapte, 
nu uita. Ori faci ce-ţi spun, ori îţi iei catrafusele. 

Expresia din ochii negri şi plaţi ai lui Morgan îl îngheţă pe 
Bleck. 

— Am înţeles, spuse el grăbit. Am să am grijă ce fac. 

— Te sfătuiesc în mod serios, zise Morgan. 

Bleck se îndepărtă de el. 

— Ce scriu ziarele de lovitura de aseară? 

— Prostiile obişnuite. Toți au fost atât de speriaţi, încât 
nimeni n-a putut da poliţiei o descriere exactă... Cred c-o să 


scăpăm basma curată. Vreau să te duci imediat la locuinţa lui 
Gypo. Caută şuruburile lungi pentru placa de oţel şi ajută-l. Du- 
te. De acord? 

— În regulă, spuse Bleck prost dispus. N-avea chef de muncă 
în acea dimineaţă. 

— Grăbeşte-te! se răsti Morgan la el. Mă duc la Dukas să 
cumpăr o armă automată. Ernie are una şi vrea s-o vândă. 

— Sigur, zise Bleck. Plec imediat. 

După plecarea lui Morgan, Bleck înjură în surdină şi intră în 
dormitor, traversă odaia cufundată în penumbră şi trase 
jaluzelele, lăsând să cadă razele soarelui direct pe faţa unei 
fete din pat. 

— Ed, pentru numele lui Dumnezeu! protestă ea, ridicându- 
se în capul oaselor şi clipind la el. Era brunetă şi părul ei negru 
îi atârna pe frunte în cârlionţi. Avea ochi mari albaştri şi 
trăsături delicate. Purta o pijama galbenă care îi scotea în relief 
trupul frumos conturat. 

— Întinde-o fetiţo, spuse Bleck în timp ce se chinuia să-şi 
îmbrace cămaşa. Am treabă. Hai mai repede! Mişcă-te! 

— Ed, sunt frântă. Dacă trebuie să pleci, ai să mă laşi să 
stau, nu? 

— Nu! Nu te las aici de una singură! Hai o dată! Mişcă! 

Fata, pe nume Glorie Dawson, gemu înfundat, aruncă de pe 
ea cearşaful şi se bălăbăni părăsind patul. Îşi întinse braţele, 
căscă şi se îndreptă cu paşi nesiguri spre camera de baie. 

— De ce eşti aşa de neliniştit, scumpule? întrebă ea, 
trecându-şi degetele prin părul ei negru. Cine e prietenul tău? 

Bleck începu să se bărbierească, cu o maşină de ras 
electrică. 

— Hai o dată! Îmbracă-te şi întinde-o! spuse el. Mă grăbesc. 

Îşi lepădă pijamaua şi intră sub duş. 

— Uneori îmi spun că trebuie să fiu nebună, spuse ea, 
ridicându-şi vocea peste zgomotul duşului. E mereu aceeaşi 
poveste. Începe frumos: muzică plăcută, lumini scăzute, cuvinte 
dulci şi apoi brusc: îmbracă-te şi întinde-o! Ce manieră de-a 
vorbi cu o fată! Omul viselor mele! Prinţul meu fermecat! 

— Las-o moartă şi grăbeşte-te! spuse Bleck enervat. 

Scoase aparatul din priză şi intră în bucătărie ca să 
încălzească cafeaua. 

Îl durea capul rău de tot şi gura îi era căptușită cu felt. 


Regretă că băuse atât de mult în seara precedentă, dar avea 
nervii zdruncinaţi. Regretă, de asemenea, că o invitase pe 
Glorie să împartă patul cu el. Îşi dădu seama că îi lăsase o 
impresie proastă lui Morgan. 

Îşi turnă o ceaşcă de cafea, găsi un tub de aspirine şi înghiţi 
trei tablete, observând cu nelinişte că mâna îi tremura rău. 
Când îşi terminase de băut cafeaua, Glorie intră în bucătărie 
complet îmbrăcată. 

— Hm, cafea. Toarnă-mi şi mie o ceaşcă, iubitule. 

— N-am timp. Hai mai repede, trebuie să plecăm. N-ai decât 
să-ţi bei cafeaua peste drum. 

— Stai o clipă, Ed. În vocea ei apăruse o notă bruscă de 
asprime care îl făcu pe Bleck să se uite brusc la ea. 

— Morgan a fost aici, nu-i aşa? Vorbea despre lovitura cea 
mare? Ce-i asta? 

Bleck rămase trăsnit. O clipă o privi neliniştit pe Glorie. 

— Nu-ţi băga nasul în afacerile mele! o repezi el. Nu te 
priveşte! 

— Eddy, te rog, ascultă-mă, spuse ea şi îl apucă de braţ. 
Morgan e un escroc. Am auzit tot felul de lucruri pe seama lui. 
A fost vârât în tot felul de încurcături urâte toată viaţa. A făcut 
tot ce se poate, mai puţin crime, şi după cum merg lucrurile n- 
are să ezite. Eddy, nu te amesteca cu el! Ai să dai de dracu! 

Bleck şi-o luase ca amantă pe Glorie de aproape trei luni şi îi 
plăcea de ea. Era prima persoană pe care o cunoscuse care se 
interesa de el doar de dragul lui, dar asta nu însemna că avea 
s-o lase să-i dicteze ce să facă şi cu cine să se înhaite. 

— Nu mă bate la cap! bombăni el. Vezi-ţi de treabă şi eu am 
să-mi văd de-a mea! Hai acum! 

Fata dădu din umeri resemnată. 

— Foarte bine, iubitule, dar ţine minte ce ţi-am spus. N-am 
ce să-ţi fac, Eddy. Morgan are să te bage în încurcături. Nu te 
amesteca. 

— În regulă, în regulă, are să mă bage în încurcături, spuse 
Bleck nerăbdător. Hai, o dată, pentru numele lui Dumnezeu! 
Mă grăbesc! 

— Te văd astă-seară? 

— Nu. Am treabă. Am să te chem. Poate săptămâna viitoare, 
dar nu mai înainte. 

Glorie îl privi neliniştită. 


— Deci plănuieşti ceva împreună cu el. O, Eddy, te rog... 

Ed o apucă de braţ şi o împinse afară din apartament, 
încuind uşa în urmă. În timp ce întorcea cheia, îi spuse: 

— Vrei să te calmezi?! N-am să-ţi spun din nou! Marea e 
plină de peşte. Ţine minte asta! 

— În regulă, Eddy. Nu pot decât să te avertizez, dar dacă aşa 
crezi... 

— Aşa cred, îi spuse el, grăbindu-se să coboare scările. Vrei 
s-o laşi moartă?! 

Când ajunseră la uşa principală, Glorie îi spuse: 

— Am să te aştept. Nu întârzia prea mult. 

— Sigur, sigur, spuse Bleck nepăsător. O salută cu mâna şi o 
porni în goană spre staţia îndepărtată a autobuzului. 

Aşezat în autobuz, cu lumina caldă a soarelui pe faţă, mintea 
i se îndreptă spre Ginny. N 

Ce fată! Ce diferenţă între ea şi Glorie! Ce curaj! Imbrăcată 
frumos, avea stil, pe când toată lumea putea să vadă că Glorie 
era o târfă. 

Se strâmbă la gândul că Ginny era pe drum, jucând rolul unei 
fete proaspăt măritată. Niciun om în toate minţile nu l-ar fi 
considerat pe acel beţivan drept un rival serios. 

Bleck îşi frecă bărbia dureroasă şi ochii îi clipiră de furie la 
gândul că fusese bătut de Kitson. Era un lucru pe care n-avea 
să-l uite. Are să se răzbune la timpul cuvenit şi Kitson are să 
regrete că l-a pocnit. 

Se gândea încă la ea când autobuzul se opri la staţia de lângă 
atelierul lui Gypo şi, în timp ce mergea pe drumul bolovănos ce 
ducea la atelier, se întrebă ce-avea să găsească Kitson să-i 
spună lui Ginny. 

Kitson nu prea avea ce să-i spună lui Ginny şi se gândi 
deprimat la distanţa de şaptezeci şi cinci de kilometri pe care o 
avea de parcurs. 

Fusese întotdeauna destul de vorbăreţ cu fetele cu care avea 
legături, dar Ginny îl intimida. Îi crea un sentiment de 
inferioritate şi îl făcea să amuţească. Cu toate acestea, nicio 
altă fată nu-l înfierbântase ca ea. 

Spre surprinderea lui, Ginny vorbea mereu, dar doar în 
izbucniri scurte, punându-i întrebări abrupte despre viaţa lui ca 
boxer, dacă îşi mai amintea de unul sau de altul care fuseseră 
faimoşi pe ring şi ce credea despre ei. Kitson îi răspundea cu 


ezitări, cu figura contractată, în timp ce încerca să-i dea 
răspunsuri inteligente. Apoi mergeau şase sau şapte kilometri 
în tăcere, după care Ginny îşi relua interogatoriul. 

Brusc, Ginny îl întrebă: 

— Te-ai gândit la ce-ai să faci cu banii pe care ai să-i 
primeşti? 

În timp ce-l privea, Ginny îşi încrucişă picioarele suple, 
dezvelindu-şi genunchiul şi acoperindu-l apoi cu fusta cu o 
mişcare atât de bruscă încât captă atenţia lui Kitson care trebui 
să vireze ca să păstreze direcţia. 

— Nu m-am gândit încă, spuse el. Nu mi-am făcut planuri 
atât de îndepărtate. 

— Nu eşti convins ca-i să primeşti banii, nu-i aşa? 

Kitson ezită, apoi vorbi lent, cu ochii aţintiţi la şosea. 

— Avem noroc dacă punem mâna pe bani. Sunt conştient de 
asta. Am lucrat cu cei doi. N-au să se predea. 

— Asta depinde de noi, răspunse ea calm. Au să se predea 
dacă au să înţeleagă că suntem serioşi. În orice caz, ei nu 
contează. Îi putem controla. O să punem mâna pe bani. Sunt 
sigură. 

— Avem noroc dacă punem mâna pe bani, repetă Kitson. 
Planul e foarte bun. O ştiu. Ascunsul camionetei în caravană e o 
idee grozavă, dar asta nu înseamnă că vom reuşi s-o forţăm. Să 
presupunem că avem noroc şi reuşim, ce-ai de gând să faci cu 
banii? Două sute de mii de dolari e o puzderie de bani. Nu-i poţi 
depune la bancă. Poliţia are să aştepte o asemenea operaţie. 
Ce-ai să faci cu toţi acei bani? 

— Am să-i pun într-un seif personal la o bancă, zise Ginny. 
Nu-i foarte complicat, nu-i aşa? 

— Şi crezi că e o idee bună? Cunosc pe cineva care a dato 
lovitură la o bancă anul trecut şi-a depus banii într-un seif 
personal. Poliţia a deschis toate seifurile personale şi-a dat de 
bani, zise Kitson, strângând volanul până când încheieturile i se 
înălbiră. 

— Foarte bine, nu-i pui într-un seif aici, îi duci la New York 
sau San Francisco, sau chiar la un orăşel la kilometri depărtare 
de aici. Nu pot să deschidă fiecare seif personal din ţară. 

— Dar trebuie să duci banii acolo! zise Kitson. Toţi acei bani! 
Au să umple o valiză! Închipuie-ţi că te sui în tren cu o valiză 
plină de bani furaţi, fără să ştii dacă poliţia n-are să controleze 


trenul! După lovitura noastră, presiunea are să fie îngrozitoare! 
Poliţia n-are să ezite să facă orice pentru a recăpăta banii! 

— Cauţi neplăceri cu lumânarea! spuse Ginny şi Kitson fu 
surprins să găsească o notă de simpatie în glasul ei. Dacă eşti 
aşa de convins, de ce-ai votat pentru lovitură? 

Kitson nu intenţiona să-i dezvăluie adevărul. 

— Hai să nu mai vorbim despre asta, zise el. Bat câmpii, cum 
spune Frank. Cred că totul are să iasă bine. Ce-ai să faci cu 
partea ta de bani? 

Ginny se lăsă pe spate, odihnindu-şi capul de spătarul 
banchetei şi stând cu bărbia în sus. Kitson îi putea vedea 
reflecţia în geamul maşinii şi îşi spuse că era foarte frumoasă. 

— O, am unele planuri, dar nu cred c-au să te intereseze, 
spuse ea. Sunt aşa de multe lucruri care se pot face cu acei 
bani. Tatăl meu a murit anul trecut. Dacă avea bani, ar mai fi 
putut fi în viaţă. Pe atunci lucram ca plasatoare la un cinema. 
Nu l-am putut ajuta. Atunci când a murit, mi-am spus că n-am 
să ajung niciodată în situaţia lui. lată de ce-am pus la cale 
lovitura cu camioneta blindată. 

Această revelație  neaşteptată şi nesolicitată îi stârni 
curiozitatea lui Kitson. Rămase profund impresionat de decizia 
ei. 

— Dar de unde ai aflat de camionetă şi de bani? întrebă el. 

Fata începu să răspundă, apoi se răzgândi brusc. 

In tăcerea care să lăsase Kitson o cercetă şi se întristă când 
văzu din nou expresia ei indiferentă, rece. 

— Să nu-ți închipui că vreau să te trag de limbă, se grăbi el 
să spună. Eram doar curios. Nu da atenţie întrebărilor mele. 
Nu vreau să ştiu. 

Fata îl privi cu ochii ei verzi-marin şi impersonali, apoi se 
aplecă şi dădu drumul la radio. După ce tot suci la butoane, 
găsi o staţie cu muzică de dans şi dădu radioul mai tare... Apoi 
se aplecă din nou şi începu să bată ritmul cu piciorul. 

Kitson înţelese că Ginny nu mai avea chef să discute şi, 
enervat de prostia lui, acceleră motorul. 

După douăzeci de minute se opriră în faţa Târgului de 
Caravane. 

„Centrul de Maşini şi Caravane de Calitate” se află pe 
marginea autostrăzii, cam la un kilometru de centrul oraşului. 
Era un fel de maidan plin de maşini de ocazie, mai multe 


caravane şi o clădire de lemn curată, vopsită în alb şi verde 
care servea drept birou. 

De îndată ce Kitson parcă Buickul, un tânăr ieşi valvârtej din 
clădirea de lemn. Exact genul de om pe care Kitson îl ura cu 
înverşunare: era atrăgător şi blond, cu părul foarte ondulat. 
Purta un costum alb de vară, o cămaşă crem şi o cravată de un 
roşu aprins. Pe încheietura subţire şi bronzată a mâinii se afla o 
curea elastică de aur care susţinea un ceas de aur Omega. 

Înaintă spre ei pe alee ca o albină ambițioasă care a zărit o 
floare exotică ce trebuie mulsă de mierea ei. 

Mişcându-se rapid, ocoli Buickul şi deschise uşa ca să iasă 
Ginny. Îi zâmbi larg şi prietenos, dându-i chef lui Kitson să-l 
pocnească. 

— Bine aţi venit la Centrul de Caravane, spuse omul în timp 
ce-o ajuta pe Ginny să iasă. Bine aţi făcut c-aţi venit la noi! 
Vreţi să luaţi o caravană, nu-i aşa? Nu există loc mai bun! 

Kitson, care ieşise din maşină, bombăni nemulţumit. Tipul 
arătos şi vorbăreţ, cu aerul lui de viespe, îl scotea rău din 
sărite. 

— Îmi daţi voie să mă prezint, continuă tânărul înconjurând 
Buickul şi înşfăcând mâna inertă a lui Kitson. 

— Ai dreptate, zise Ginny brusc foarte tânără şi foarte veselă. 
Vrem să cumpărăm o caravană, nu-i aşa, Alex? 

— Aţi venit la locul cel mai potrivit, spuse omul zâmbind 
încântat. Mă numesc Harry Carter. Vă asigur că trăiţi un 
moment important în viaţa voastră, dar vă rog să vă destindeţi. 
Nu vindem niciodată o maşină cuiva care să nu fie complet 
satisfăcut. Avem tot felul de caravane. La ce v-aţi gândit? 

Kitson îşi eliberă mâna dintr-a vânzătorului şi mârâi: 

— La ceva ieftin. 

— Avem la toate preţurile, spuse Carter cu ochii aţintiţi la 
picioarele lungi şi frumoase ale lui Ginny. Ce-ar fi să facem un 
tur? Puteţi să vedeţi ce avem şi vă pot spune preţul oricărei 
caravane care vă place. 

Îl urmară pe aleea dintre bălării până la locul unde 
caravanele erau parcate pe două şiruri lungi. 

Îi trebui destul timp lui Kitson ca să găsească ce căuta. 
Maşina trebuia să aibă cel puţin cinci metri lungime şi să nu fie 
prea încărcată pe dinăuntru. O găsi în mijlocul celui de-al 
doilea şir şi se opri s-o cerceteze. Era o remorcă albă, cu 


acoperiş albastru şi cu două ferestre în faţă şi în spate. 

— Asta ar merge, spuse el şi se uită la Ginny, care aprobă din 
cap. Ce măsurători are? 

— Asta? zise Carter puţin surprins. Nu cred că veţi fi foarte 
confortabili în ea. Se uită la Kitson. Nu v-am reţinut numele. 

— Harrison, zise Kitson. Ce dimensiuni are? 

— Cinci şi ceva pe trei metri. Sincer, domnule Harrison, 
problema cu această caravană e c-a fost construită pentru a se 
merge cu ea la vânătoare şi e cam incomodă. Nu are mai nimic 
înăuntru. Nu e genul de caravană în care soţia dumneavoastră 
ar dori să locuiască, zise Carter cu privirea aţintită din nou la 
picioarele lui Ginny. Dacă vă place însă modelul, vă arăt alta 
care e complet echipată. Daţi-mi voie să v-o arăt. 

Kitson nu se clinti. Se uită la caravana albă şi albastră, la 
roţi, verificând puterea lor, la frânele automate despre care 
Gypo pomenise că sunt importante. 

— Soţul meu e foarte îndemânatic, zise Ginny. Intenţionăm 
să ne facem singuri caravana confortabilă. Ne putem uita 
înăuntru? 

— Fireşte... Uitaţi-vă la asta şi apoi la cealaltă. O să vedeţi la 
ce mă refeream. Asta n-are nimic înăuntru. 

Deschise uşa şi Kitson şi Ginny se uitară înăuntru. 

Kitson îşi dădu seama că era exact ce căutau. 

Echipamentul era inferior şi putea fi uşor înlăturat. 
Duşumeaua părea solidă şi când păşi în caravană văzu că se 
putea mişca stând drept în picioare şi cu câţiva centimetri până 
la tavan. 

Se uitară şi la cealaltă caravană, de aceeaşi mărime şi formă, 
dar mult mai bine echipată. Kitson aruncă o privire înăuntru şi 
fu satisfăcut că nu era ceea ce voiau să cumpere. 

— Bănuiesc că cealaltă e mai pe gustul nostru, zise el, 
înapoindu-se la caravana albă şi albastră. Cât costă? 

Carter, în picioare lângă caravană, îl măsura din priviri. 
Părea să calculeze câţi bani făcea Kitson. 

— Păi e o maşină bine construită, domnule Harrison Nu-i 
fragilă şi are să vă servească mulţi ani. Preţul original a fost de 
trei mii opt sute de dolari. Atâta v-ar costa dacă aţi cumpăra-o 
nouă... Dar e de ocazie, deşi, cum vedeţi, nu are o zgârietură. 
Doi tipi au cumpărat-o de la mine pentru o călătorie de 
vânătoare. N-au fost plecaţi mai mult de şase săptămâni, aşa că 


puteţi spune că e ca nouă. Dar fiindcă vă place şi sunteţi în 
voiaj de lună de miere, am să vă fac un preţ special. Să spunem 
două mii cinci sute de dolari. V-o dau aproape pe gratis. 

— O, nu, nu ne putem îngădui un asemenea preţ, spuse 
Ginny repede, întrerupând bombăniturile de protest ale lui 
Kitson. Dacă ăsta e preţul cel mai bun, domnule Carter, mă tem 
că va trebui să căutăm în altă parte. 

Carter îi zâmbi. 

— E un preţ rezonabil, doamnă Harrison, şi n-o să găsiţi prea 
multe caravane în zona asta. Dacă vă duceţi la St. Lawrence 
veţi da de caravane, dar şi de preţuri mult mai ridicate ca ale 
noastre. Poate că asta e cam scumpă, şi atunci vă pot găsi una 
mai mică. Am o altă caravană mai încolo, care costă doar o mie 
cinci sute, dar e mult mai mică şi nu atât de solidă. 

— Iţi dau o mie opt sute pentru ea, zise Kitson cu o voce 
decisă. Asta-i tot ce ne putem îngădui. 

Zâmbetul fals al lui Carter dispăru. 

— Nu doresc altceva, domnule Harrison, decât să facem o 
afacere, dar nu în aceste condiţii. O mie opt sute de dolari mă 
sileşte să pierd bani. Dar fiindcă văd că vă interesează, ce-ar fi 
să spunem două mii trei sute cincizeci de dolari? E cel mai 
scăzut preţ. 

Kitson simţi că e gata să se înfurie. Rezistă impulsului de a-l 
înşfăca pe Carter de cămaşă şi de a-l zgâlţâi bine. 

Stilul lipicios, manierele degajate, ochii şireţi şi necinstiţi îl 
scoteau din sărite. Carter reprezenta un tip cum dorea Kitson 
să devină, în haine imaculate şi cu o expresie de superioritate. 

— Nu ne putem îngădui atât de mult, domnule Carter, zise 
Ginny şi Kitson simţi un val de mânie urcând în el când observă 
felul în care fata îl privea pe Carter cu ochii ei mari şi 
atrăgători. Ginny reuşise oarecum să sugereze vânzătorului o 
atracţie sexuală care îl înfurie pe Kitson. Nu-l privise niciodată 
pe Kitson cu astfel de ochi. Nu-i cu putinţă să cădem de acord 
la două mii? Sincer, doar de atâta dispunem. N 

Carter îşi mângâie cu degetul mare mustaţa. In timp ce 
părea că ezită, ochii i se mutară la trupul lui Ginny cu un 
interes vădit, apoi dădu din umeri cu un fals aer de resemnare. 

— Nu pot să rezist la ofertă. Pentru dumneavoastră, doamnă 
Harrison, şi pentru nimeni altul, mă declar de acord. Nu-mi 
pare rău să vă spun că pierd o sută de dolari la vânzare. Dar ce 


înseamnă banii când sunteţi în luna de miere? În regulă, 
consideraţi preţul drept un cadou de nuntă. Dacă vreţi s-o luaţi, 
atunci preţul e de două mii. 

Kitson se înroşi la faţă şi îşi strânse mâinile. 

— Ascultă, amice, începu el, dar Ginny îl reţinu apucându-l 
de braţ. 

— Vă mulţumim, domnule Carter, spuse ca cu un zâmbet 
sugestiv şi încântător. O cumpărăm şi vă suntem recunoscători. 

— Aţi făcut o bună afacere, zise Carter. Să nu aveţi nicio 
îndoială. Am să chem ajutoarele ca s-o cupleze maşinii 
dumneavoastră iar între timp am să mă ocup de formalităţi. Se 
uită la Kitson de data asta cu un zâmbet puţin dispreţuitor. 
Felicitări, domnule Harrison. Aveţi o soţie care ştie să se 
târguiască. 

Intors în birou şi, o dată completate formalităţile de vânzare, 
Carter părea înclinat să trăncănească. Ridică factura între 
degete şi se uită la Ginny fără să-şi mai ascundă admiraţia din 
privire. 

— Şi unde plănuiţi să mergeţi în luna de miere, doamnă 
Harrison? întrebă el. Care e destinaţia? 

— Mergem la munte, spuse Ginny. Soţului meu îi place să 
pescuiască. Aşteptăm cu mare nerăbdare să sosim acolo. O să 
fie tare amuzant. 

Kitson se aplecă şi luă factura dintre degetele lui Carter. 
Felul în care Carter se uita la Ginny îl scotea din minţi. 

— Trebuie să plecăm, zise el. Avem o groază de lucruri de 
făcut. 

În timp ce se scula, Carter îl privi din nou condescendent. 

— Îmi închipui, spuse el. Vă doresc drum bun. Dacă vă 
decideţi să schimbaţi caravana pentru o alta mai bună, veniţi la 
mine. Dădu mâna cu Ginny şi îi reţinu mâna mai mult decât era 
necesar. 

Kitson hotări că nu avea să-i strângă mâna, aşa că-şi vâri 
pumnii în fundul buzunarelor şi o porni spre ieşire. 

Caravana era cuplată la Buick. O luară înapoi pe alee, în timp 
ce Carter vorbea cu Ginny. 

Kitson se înfurie când văzu pe Carter că o ajută pe Ginny să 
intre în maşină. Se abţinu cu greu să nu izbucnească în clipa 
când acesta îl bătu arogant pe umăr şi îi dori noroc. 

— E exact ce doream, spuse Ginny în timp ce se îndepărtau 


de Târgul Caravanelor. Morgan are să fie încântat. 

Kitson îi răspunse cu o voce joasă şi furioasă: 

— Felul în care scârba aia s-a uitat la tine... Ar fi trebuit să-l 
pocnesc! 

Ginny îşi întoarse brusc capul, îl privi atent cu ochii ei verzi- 
marin, deveniți duşmănoşi. 

— Ce vrei să spui? 

— Ce vreau să spun?! Kitson se enervase rău. Felul în care se 
uita la tine! Golanul! Ar fi trebuit să-l pocnesc! 

— Ce importanţă are cum se uită oamenii la mine? îl întrebă 
ea cu o voce glacială. Nu eşti căsătorit cu mine, nu-i aşa? De ce 
te tot enervezi? 

Labele lui mari se încleştară de volan şi Kitson roşi violent. 

Rămase tăcut tot timpul până când se întoarseră la atelierul 
lui Gypo. 

O 

Le trebuiră mai puţin de două săptămâni ca să pregătească 
caravana pentru scopul destinat. 

În timpul acelor unsprezece zile, Bleck se mută acasă la 
Gypo, locuind împreună în casa cam sordidă a acestuia. O 
făcuse dinadins, fiindcă îşi dăduse seama că pierduse o mare 
parte din încrederea lui Morgan şi dorea să-i dovedească cât e 
de serios. 

Dormitul în aceeaşi cameră cu Gypo fusese un coşmar. Gypo 
era un ţăran italian. Obiceiurile lui îl călcau pe nervi pe Bleck, 
mai ales indiferența lui sublimă faţă de murdărie şi lipsa de 
confort pe care Bleck nu reuşea să le înţeleagă. 

În fiecare dimineaţă, Kitson trebuia să vină la atelier la ora 
opt şi să plece de acolo la miezul nopţii. Cei trei bărbaţi 
munceau din greu ca să pregătească caravana pentru a suporta 
greutatea camionetei. 

În tot acest timp, atât Bleck cât şi Kitson trebuiră să 
recunoască competenţa tehnică a lui Gypo. Fără talentele lui şi 
spiritul lui de inovaţie n-ar fi ajuns nicăieri. 

Bleck, care îl dispreţuise întotdeauna pe Gypo, fu surprins să 
descopere cât îi era Gypo de superior din punct de vedere 
tehnic. Gândul îl supăra, dar fără expertiza tehnică a lui Gypo, 
lovitura nu putea fi dată. 

Kitson, pe de altă parte, căruia îi plăcea Gypo, se grăbi să 
admire abilitatea italianului, bucurându-se să vină la lucru în 


fiecare zi şi având sentimentul că pentru prima dată în viaţa lui 
învăţa ceva folositor. 

Lucrul se încheie marţi seara şi, în aceeaşi noapte, Morgan îi 
chemă la o întâlnire în atelierul lui Gypo. 

Niciunul nu dăduseră ochii cu Ginny în aceste douăsprezece 
zile. Fata îi lăsase lui Morgan un număr de telefon unde putea 
fi chemată în cazul unei schimbări de plan, dar nici Morgan şi 
nici ceilalţi nu ştiau unde locuia sau cu ce se ocupa în timpul 
liber. 

Kitson se gândise la ea în timp ce lucra la caravană. Se 
îndrăgostise de ea, cu totul împotriva voinţei lui, fiind sigur că 
nimic n-avea să se aleagă de legătura lor, aşa cum nimic n-avea 
să se aleagă de lovitura plănuită, poate cel mult un dezastru. 

Sentimentele lui faţă de ea erau însă mult prea puternice 
pentru a li se mai opune. Fata îi intrase în sânge ca un virus şi 
trebuia să accepte situaţia. 

În vreme ce ceilalţi lucrau la caravană, Morgan își petrecuse 
mult timp pe drumul între Compania de Camionete Blindate şi 
Centrul de Cercetări Spațiale. Bătuse fiecare drum lateral, 
căutând fiecare cale de scăpare, controlând, recontrolând şi 
desenând hărţi. 

Morgan nu lăsase nimic la voia întâmplării. De îndată ce 
puneau mâna pe camionetă, totul depindea de cât de rapid se 
puteau deplasa. Era extrem de important ca să pună o distanţă 
cât mai mare între locul loviturii şi ei mai înainte de-a se da 
alarma. 

Era deci nevoie de o planificare atentă şi de o familiarizare 
cu regiunea. 

Se simţea optimist în timp ce se îndrepta spre atelierul lui 
Gypo pe la ora opt dimineaţa. 

Pentru prima dată în acea lună, plouase bine pe pământul 
uscat, scoțând la iveală un miros jilav care îi plăcea. 

Nu se zărea nicio lumină din dosul ferestrelor atelierului, 
blocate cu mare grijă, iar magazia enormă avea un aer părăsit. 

Când se dădu jos din Buick şi mai înainte de-a stinge farurile, 
auzi paşi rapizi şi uşori, îndreptându-se spre el. Se opri, 
cercetând întunericul şi încleştându-şi mâna pe patul armei. 

Ginny se desprinse din întuneric şi pătrunse în raza farurilor. 
Purta un impermeabil albastru de plastic care strălucea în 
ploaie. Părul ei arămiu era apărat de o glugă de plastic. 


— Prima noapte cu ploaie în două săptămâni, spuse Morgan. 
Aş fi venit să te iau cu maşina, dacă as fi ştiut unde locuieşti. 

— N-are nicio importanţă, spuse ea scurt. 

Morgan păşi între ea şi atelier şi se îndreptă spre uşă, 
strângându-şi umerii împotriva ploii. 

— De fapt, unde locuieşti, Ginny? 

Fata se opri în timp ce ploaia continua să răpăie pe 
impermeabil şi se uită direct la Morgan. 

— Asta mă priveşte. 

Morgan o luă de braţ şi o trase spre el. 

— Ăsta nu-i un răspuns pentru mine, fetiţo, zise el. Te porţi 
puţin cam misterios. Nu ştiu cine eşti, de unde vii, cum ţi-a 
venit ideea sau unde locuieşti. Poţi să dispari dacă ceva nu 
merge, fără să laşi o urmă c-ai existat. 

Ginny îşi smulse mâna dintr-a lui. 

— Şi ce crezi c-ar fi o idee aşa de rea? spuse ea și îl ocoli 
rapid. Se îndreptă spre uşa atelierului şi bătu la ea. 

Morgan rămase un moment nemişcat, strângându-şi ochii lui 
negri şi inexpresivi. Când Kitson deschise uşa, se alătură fetei 
şi intră în atelier. 

— Salut, spuse el, scuturându-şi apa de pe haină. Cum 
merge? 

— Am terminat, zise Kitson, cu ochii la Ginny, în timp ce fata 
îşi scotea impermeabilul ud şi îl arunca pe masa de lucru. Purta 
o jachetă şi o fustă gri, împreună cu o bluză verde care îi reliefa 
părul. Kitson simţi un junghi în inimă, văzând cât e de 
frumoasă. O privi intrigat. 

După ce-i aruncă o scurtă privire, Ginny nu-i mai dădu nicio 
atenţie. Luă de pe masa de lucru un pachet îmbrăcat în hârtie 
cafenie, pe care îl adusese cu ea şi se apropie de locul unde se 
afla Gypo. I-l dădu. 

— Perdelele, spuse ea. 

Morgan se apropie de ei. 

— Ce părere ai? întrebă el, privind pe Gypo care îl fixa 
încântat şi cu mare mândrie. 

— Am terminat şi-am făcut o treabă pe cinste, Frank. Spuse 
Gypo, rupând hârtia de ambalaj. Dă-mi un minut ca să atârn 
perdelele şi apoi poţi să vezi frumuseţea. 

Bleck ieşi din umbră ştergându-şi mâinile pe nişte cârpe 
vechi. Observă că Kitson se uita la Ginny şi îşi fixă şi el privirea 


asupra ei. 

Bleck fusese izolat de prezenţa femeilor de unsprezece zile şi 
o găsea pe Ginny irezistibil de atrăgătoare. Il amuza să vadă 
cum o fixa Kitson. Ce-şi închipuia beţivanul? Era cumva convins 
c-are să devină intimul ei? O fată ca ea? Trebuie să-şi fi pierdut 
minţile! 

— Salut, îi spuse el lui Ginny. Nu te-am văzut de-o vreme. 
Unde ai stat ascunsă? 

Fata îi zâmbi şi asta îl surprinse. Bleck crezuse că va avea de 
muncit din greu ca să scoată un zâmbet de la ea. 

— Prin apropiere, răspunse ea calm. Pe ici pe colo, atât că nu 
m-am ascuns. 

— De ce n-ai dat pe aici din când în când? o întrebă Bleck 
oferindu-i port-ţigaretul său. Ne-ar fi distrat pe toţi o prezenţă 
feminină. 

Ginny luă ţigara şi acceptă focul oferit de Bleck. 

— Recunosc că sunt o femeie, dar nu recunosc a fi o sursă de 
amuzament. 

Kitson, care o privea şi o asculta, simţi un alt junghi la inimă. 
Conversaţia uşoară şi cam stupidă îl călca pe nervi. Işi dădea 
seama că n-ar fi fost niciodată în stare să conducă o asemenea 
conversaţie cu ea şi îl durea să observe că lui Ginny părea să-i 
placă. 

— Ai fi putut cel puţin să vii şi să ne saluti, zise Bleck. Am 
fost atât de singuratic! Închipuie-ţi! De zece nopţi dorm 
împreună cu Gypo! 

Fata râse. 

— Trebuie să fi fost o mare încercare, zise ea şi se întoarse 
îndreptându-se spre caravana în jurul căreia dădea târcoale 
Morgan, cercetând-o din toate unghiurile. 

Transpirat şi încălzit, Gypo ieşi din caravană după ce 
atârnase perdelele. 

— Intră şi uită-te, îl invită el. Am terminat. 

Morgan, continuă să se uite fix la caravană. 

— Ce se întâmplă cu uşa, Gypo? 

Gypo zâmbi încântat. Era triumful, capodopera lui! 

— Uşa merge la perfectie. Hei, băiete, i se adresă el lui 
Kitson, arată-i cum am aranjat-o. 

Kitson se îndreptă spre partea din faţă a caravanei, în timp 
ce Morgan şi Gypo rămaseră în urmă. 


Morgan cercetă dosul caravanei. Părea solid, parte a 
pereţilor. 

— Arată bine, nu? spuse Gypo, agitându-şi picioarele de 
nerăbdare. 

— Mi se pare în regulă, răspunse Morgan. 

— Deschide uşa, băiete, zise Gypo. 

Kitson trase de o manivelă şi dosul caravanei săltă în sus, 
asemeni capacului unei cutii, iar în acelaşi timp o parte din 
podeaua caravanei se înălţă şi alunecă în afară formând o 
rampă. 

— Merge grozav, nu? spuse Gypo, frecându-şi mâinile. Am 
avut multă bătaie de cap ca să sincronizez mişcarea uşii din 
spate cu rampa, dar am făcut-o şi lucrează perfect. Rampa are 
să suporte greutatea caravanei. După câte vezi, am fixat-o cu 
cabluri de oţel. 

Bleck şi Ginny se apropiară, iar Morgan îşi exprimă 
aprecierea. 

— E o treabă foarte bună, Gypo, spuse el. Vezi dacă operează 
din nou. 

Pentru a-l convinge definitiv pe Morgan, Gypo trebui să 
închidă şi să deschidă dosul caravanei de mai multe ori. 

— Mada, zise Morgan. E în regulă. Ai făcut o treabă pe cinste, 
Gypo. 

Se sui pe rampă şi intră în caravană. 

La fel de mândru ca o doamnă care-şi etalează noua locuinţă, 
Gypo rămase pe rampă şi arătă schimbările făcute. 

— Cârligele din tavan sunt pentru cilindrii de acetilenă şi 
hidrogen, zise el. Dulapul de colo e pentru scule. Cele două 
paturi laterale sunt pentru lucrurile pe care le vom lua cu noi. 
Duşumeaua a fost consolidată. Am pus două bare de oţel peste 
şasiu. Nu mai există primejdia ca duşumeaua să cedeze dacă 
trecem peste hârtoape. 

Morgan se uită la totul cu multă răbdare, concentrându-se 
mai ales asupra duşumelei. Se vâri pe spate sub caravană şi 
verifică cu o lampă barele de oţel care fuseseră sudate de 
şasiu. 

Gypo îl privea neliniştit. 

În cele din urmă, Morgan se îndepărtă şi rămase cu mâinile 
în buzunare şi cu ochii lucind de nerăbdare. 

— Asta-i o treabă bună. Gypo. Exact cum am voit. Are să care 


o greutate enormă, nu-i aşa? 

— Are să fie grea, zise Gypo, dar Buick-ul are s-o transporte. 
Ai spus că nu avem de urcat dealuri abrupte. 

— Nu, nu va trebui, dacă nu ne apropiem de munţi, spuse 
Morgan scărpinându-şi bărbia. O mulţime de lucruri depind de 
cât de rapid vei reuşi să spargi camioneta, Gypo. Dacă are să 
ţină mult, s-ar putea să mergem în munţi. Acolo ne vor pierde 
urma, deşi n-am chef s-o fac. Drumul pe acolo e prăpăstios şi 
nesigur. Nu sunt convins că Buickul va putea înainta, trăgând 
caravana după el. 

Gypo se nelinişti imediat. 

— Dar mi-ai spus că vom avea tot timpul necesar, Frank, 
spuse el ştergându-se de sudoare pe dosul pantalonilor. 

— În regulă, nu te agita, spuse Morgan împăciuitor în timp 
ce Ginny şi ceilalţi se uitau atent la Gypo. Nu mă aștept s-o 
deschizi în cinci minute. Avem la dispoziţie două sau trei 
săptămâni, dar după aceea va trebui să mergem la munte. 

Gypo îşi mută greutatea de pe un picior pe altul şi îşi 
contractă ochii lui mici. 

— Stai o clipă, Frank, ai spus că vom avea o lună întreagă ca 
să ne ocupăm de camionetă, iar acum vorbești de două, trei 
săptămâni. Camioneta e foarte greu de spart. Nu poţi să te 
grăbeşti într-o astfel de treabă. 

Morgan se gândi la sutele de oameni care aveau să participe 
la vânătoarea după ei în clipa când camioneta avea să dispară. 
Se gândi că helicoptere aveau să cerceteze fiecare drum şi că 
fiecare poliţai pe motocicletă avea să verifice fiecare maşină. 
Dacă voiau să scape cu bine, Gypo trebuia să se grăbească. Ştia 
cât de nervos putea fi Gypo şi îşi dădu seama că nu avea sens 
să-l neliniştească mai înainte ca să pună mâna pe camionetă. 
Va avea timp mai târziu ca să exercite presiune. 

— Mda, bănuiesc că ai dreptate, zise el. Poate că dacă avem 
niţel noroc, ai să dispui de o lună întreagă ca să lucrezi la ea. 
Cine ştie? S-ar putea să reuşeşti de la prima încercare. 

— E o camionetă greu de deschis, spuse Gypo şi se strâmbă. 
Are să ceară timp. 

Morgan îşi aprinse o ţigară. 

— Cred că suntem aproape gata, spuse el. 

Cei trei bărbaţi din faţa lui se încordară. 

Ginny îşi puse mâna pe aripa camionetei. Ochii îi deveniseră 


atenţi. 

— Azi e marţi. Ne rămân trei zile întregi pentru ultimele 
pregătiri, spuse Morgan. Aveţi vreo obiecţie ca să nu dăm 
lovitura vineri? 

Kitson simţi un nod în gât. În ultimele unsprezece zile fusese 
absorbit de lucrul la camionetă şi gonise din minte motivul 
pentru care lucra. Fusese o muncă care îl captivase, prima 
operaţie de construcţie făcută vreodată. 

Acum însă se trezi brusc la realitate şi se sperie. 

Bleck simţi o senzaţie ciudată pe spate, dar nu de frică. Cu 
puţin noroc, în câteva săptămâni avea să fie un om bogat. Avea 
să aibă două sute de mii de dolari! Gândul îi acceleră bătaia 
inimii. 

Gypo era foarte neliniştit. Nu-i plăcuse aluzia voalată că s-ar 
putea să trebuiască să deschidă camioneta rapid. Nu se temea 
să captureze camioneta fiindcă ştia că n-avea să joace un rol 
activ în operaţie, dar nu voia ca Frank să-şi închipuie că o 
putea sparge uşor. Nu voia ca Frank să aibă false impresii. 

— Hai să hotărâm pentru vineri, zise Bleck, ţinând morţiş ca 
Morgan să înţeleagă cât era el de interesat. 

— De acord, spuse Ginny. 

Morgan se uită la Kitson şi Gypo. 

Amândoi ezitau, dar Kitson, conştient că Ginny se uita lung la 
el. Spuse ursuz: 

— Desigur, de ce nu? 

Gypo înălţă indiferent din umerii lui graşi. 

— İn regulă în ce mă priveşte, zise el. 


Capitolul V 


Morgan se apropie de masa de lucru şi se aşeză pe ea. 

— Atunci avem o hotărâre unanimă, spuse el, uitându-se în 
jur la cei patru. Hai să ne ocupăm acum de lucrurile care au 
mai rămas. 

Ceilalţi găsiră locuri de stat pe tot felul de lăzi din atelierul 
lui Gypo. Atmosfera deveni brusc încordată. 

— Trebuie să procurăm o maşină pentru Ginny, zise Morgan. 
Avem nevoie de una cu două locuri, decapotabilă, model sport. 
Ed şi Kitson au să se ocupe de asta. Se uită la cei doi. Atunci 
când aţi pus mâna pe una, aduce-ţi-o aici şi Gypo are s-o 
vopsească şi să-i schimbe plăcile de înmatriculare. Va trebui 
răsturnată la stânci. Pe o parte a drumului îngust există un şanţ 
care merge paralel cu drumul. Avem nevoie de doi drugi de 
fier. Cu ajutorul lor putem răsturna uşor maşina. Gypo, tu le 
ocupi de drugi. 

— Desigur, zise Gypo. Am terminat şi semnele de drum. 

— Hai să le vedem. 

Gypo aduse cele două semne fixate pe stâlpi. Morgan dădu 
din cap aprobator. 

— Perfect. Acum trecem în revistă întregul plan, spuse el. 
Ce-ar fi ca cineva să ia note? Vreau ca fiecare să fie absolut clar 
în privinţa misiunii lui. Ginny, vrei să iei tu note? 

— Da, spuse fata, dacă îmi dai o hârtie şi un creion. 

Urmă o pauză în timpul căreia Gypo se duse la el acasă ca să 
ia un carnet de note şi un creion. 

De îndată ce ieşi din atelier, Bleck spuse: 

— Mi se pare nervos, Frank. Mă îngrijorează. 

— Ne vom ocupa de el. Va trebui să-i facem pe plac până 
punem mâna pe camionetă. Dacă îşi pierde cumpătul, strângem 
şurubul. 

— Sper să ai dreptate, spuse Bleck. 

Morgan se uită la Kitson. 

— Ascultă, băiete, cum te simţi? Ai început să plănuieşti ce-ai 
să faci cu banii? 

— Nu-i am încă, răspunse Kitson morocănos. O să am destulă 


vreme după ce pun mâna pe ei. 

Morgan îl privi gânditor, apoi se uită la Ginny. 

— Te simţi în puteri, Ginny? 

Ochii ei verzi-marini rămaseră inexpresivi îi timp ce 
răspundea: 

— De ce să nu mă simt? 

Gypo se întoarse cu un carnet şi un creion şi le dădu lui 
Ginny. 

— Am să trec în revistă întregul plan, spuse Morgan. Dacă 
vreunul dintre voi nu înţelege despre ce e vorba, atunci va 
trebui să mă opriţi. Ăsta e un lucru important. Fiecare trebuie 
să ştie ce-are de făcut, aşa că nu vă temeţi să puneţi întrebări. 
Morgan se opri ca să-şi aprindă o ţigară şi continuă: Ne 
întâlnim aici la ora opt dimineaţa. Ginny şi Kitson au să fie 
îmbrăcaţi ca pentru vacanţă. Kitson va conduce Buickul. Ginny 
va fi în maşina sport. Noi ceilalţi vom merge în caravană şi nu 
vom fi la vedere. Ginny se duce la Compania de Camionete 
Blindate, parchează acolo şi aşteaptă să iasă maşina lor. Kitson 
conduce Buickul care trage caravana până la începutul 
drumului de pământ bătut. Acolo îl lăsăm pe Gypo ca să pună 
unul dintre semne. Se uită la Gypo. Te lăsăm la capătul 
drumului. Ai destule locuri să te ascunzi şi poţi sta pitit fără 
nicio problemă. Treaba ta e ca să aştepţi să treacă camioneta. 
De îndată ce te-a depăşit, pui semnul şi deturnezi circulaţia pe 
celălalt drum, apoi mergi înapoi ca să te putem lua cu noi. Ai 
priceput? 

Cu ochii încă temători şi cu figura încordată, Gypo dădu 
afirmativ din cap. A 

— Kitson conduce maşina la drumul îngust şi se opreşte. În 
acel punct, Ed şi cu mine ne dăm jos ne ascundem pe marginea 
drumului. Kitson conduce mai departe. Uitându-se la Kitson, 
Morgan continuă: Ai să laşi caravana în pădurice şi ai s-o 
decuplezi. Ai să mergi în viteză până la capătul drumului şi ai 
să fixezi acolo cel de-al doilea semn de schimbare a drumului. 
Apoi te întorci, recuplezi caravana şi întorci maşina cu faţa în 
direcţia din care ai venit. Terenul din jurul drumului e destul de 
tare ca să te poţi întoarce. Ai să conduci maşina înapoi pe 
acelaşi fel de pământ până ajungi la cele două stânci. Întorci 
din nou maşina, împreună cu caravana aşa încât dosul ei să 
facă faţă camionetei. Va trebui să vă amintiţi că atunci când 


primiţi semnalul veţi acţiona rapid, şi când spun rapid înţeleg 
rapid! 

— Care va fi semnalul? întrebă Kitson. Când am să ştiu că 
sunteţi gata pentru mine? 

Morgan îşi scoase ţigara dintre buze şi se uită la capul ei, 
gânditor. 

— Cred c-ai să auzi nişte Împuşcături, dar dacă n-auzi nimic, 
am să am un fluier cu mine. Acţionezi când auzi fluierul. Un 
fluierat lung şi soseşti imediat. 

Kitson se contractă la faţă. 

— Crezi c-o să fie împuşcături? 

Morgan înălţă din umeri. 

— Nu ştiu. Nu cred, dar s-ar putea. 

Se uită la Bleck, apoi la Kitson. 

— În orice caz, vino când auzi fluieratul. Apoi se adresă lui 
Gypo: 

— Ai o treabă uşoară, dar misiunea ta s-ar putea să fie cea 
mai grea atunci când am terminat, ţine minte. 

Gypo dădu din cap agitat. Simţi un val de uşurare sufletească 
la gândul că nu va fi amestecat în împuşcături. Era un 
tehnician. Misiunea lui era să deschidă camioneta. Considera 
că era drept ca ceilalţi să nu aştepte de la el ca să fie amestecat 
în capturarea maşinii. 

— İnțelegi acum ce vei avea de făcut? întrebă Morgan 
întorcându-şi atenţia spre Kitson. 

— Da, răspunse Kitson. 

Şi el era uşurat să ştie că avea această misiune. Cel puţin nu 
va fi amestecat în împuşcături, dacă vor avea loc Împuşcături. 

— Tu, Ginny, spuse Morgan, întorcându-se ca şi se uite la 
fata care îl asculta cu o figură inexpresivă, tu ai să aştepţi în 
maşina sport în faţa companiei până iese camioneta. O urmezi, 
ţinându-te strâns de ea. Şoferul ei nu trebuie să te vadă. Ţinând 
seama că eşti într-o maşină scundă, nu-ţi va fi greu să eviţi să 
fii văzută. Când camioneta o apucă pe drumul secundar, 
apropie-te mai mult de ea. Începe să claxonezi. Şoferul are să 
te lase să treci trăgând într-o parte a drumului. Va trebui să-i 
atragi atenţia. Fă totul ca să-şi amintească de tine. Deci, 
continuă să claxonezi nebuneşte în timp ce-l depăşeşti şi fă-o 
cât poţi de repede. Vrem ca ei să-şi închipuie că eşti grăbită şi 
că rişti totul. Fă-le semn cu mâna când îi depăşeşti, apoi tine-o 


direct înainte. Dacă cronometrezi bine, ai să ai la dispoziţie un 
kilometru şi jumătate de drum. Maşina pe care o să ţi-o dăm 
poate merge uşor cu peste o sută şi cincizeci de kilometri pe 
oră şi vreau să exagerezi, aşa încât cei doi să creadă că mergi 
prea repede şi-ai să ai un accident. La cotitură, au să te piardă 
din vedere, dar menţine viteza şi vino cât poţi de repede fără să 
ai vreun accident. Nu va trebui să-ţi faci probleme cu circulaţia 
din direcţia opusă. Kitson a fixat semnul şi-a deturnat 
circulaţia, aşa că nu rişti nimic conducând rapid, dar, pentru 
numele lui Dumnezeu, nu te ciocni de ceva! Noi te aşteptăm în 
locul unde se îngustează drumul şi vom avea răngile gata. Ed şi 
cu mine vom răsturna maşina în şanţ. Vom avea cam 
cincisprezece minute ca să pregătim scena până la sosirea 
camionetei, depinde de cât de repede soseşti. Ca să facem 
spectacolul mai convingător, vom da foc la maşină. Avem 
nevoie de o cârpă lungă ca să facem să explodeze rezervorul de 
benzină. la notă de asta. Se uită la Kitson. Du-te la abatorul din 
Dukas şi cumpără câţiva litri de sânge de porc. Spune-le pe 
şleau că vrei să-l foloseşti ca îngrăşământ în grădină. Ginny, va 
trebui să mai ai o rochie cu tine. Cea pe care ai s-o porţi are să 
fie murdară de sânge. Trebuie să-i convingi pe cei doi că 
sângerezi de moarte când au să te vadă în mijlocul drumului. 
Se opri ca să adauge: E vreo întrebare? 

Ginny clătină din cap. 

— Până acum mi se pare în regulă. 

— Perfect. Ai să zaci pe drum într-o baltă de sânge. Maşina 
arde în şanţ. Ed şi cu mine ne-am ascuns. Camioneta apare şi 
se opreşte. Morgan îşi stinse ţigara. De aici înainte va trebui să 
ghicim ce-are să se întâmple şi poate că va trebui să 
improvizăm în funcţie de evenimente. E cu neputinţă să 
prevestim ce vor face şoferul şi gardianul când o vor vedea pe 
Ginny zăcând pe drum. Putem să ne bizuim pe un lucru: n-au să 
treacă peste ea, aşa că vor trebui să oprească. Poate că atât 
gardianul cât şi şoferul au să iasă, deşi nu sunt convins. Cred 
că gardianul are să se ducă la Ginny, lăsând şoferul în 
camionetă. Când e la câţiva paşi de Ginny, am să ies din dosul 
camionetei. Ed îl va ţine pe gardian la respect ca puşca. Când 
gardianul se apleacă asupra lui Ginny, am să mă apropii de 
camionetă pe partea şoferului şi-am să-l ameninţ cu arma. 
Ginny îi vâră arma ei în faţa gardianului. 


Urmă o pauză în timpul căreia cei patru îl priviră pe Morgan. 

— Vă puteţi închipui, ca şi mine, ce-are să urmeze, continuă 
Morgan. S-ar putea preda sau s-ar putea să opună rezistenţă. 
Trebuie să fim gata pentru neplăceri. Dacă gardianul începe 
ceva, Ed se va ocupa de el. Am să fac acelaşi lucru cu şoferul. E 
o operaţie pe care trebuie s-o mai punem la punct. Nu putem 
prezice nimic. Indiferent însă de ce se întâmplă, va trebui să-l 
opresc pe şofer de-a apăsa pe butoane. N-are să fie foarte greu 
dacă toată lumea îşi păstrează capul. Se uită la Bleck. Vei trage 
de la şapte metri, dacă va fi cazul să tragi. Ai să ai o puşcă şi nu 
uita că gardianul e foarte voinic. Ai grijă să tragi repede şi 
eficace. 

— Am s-o fac, răspunse Bleck, dar evită să se uite la Morgan. 

— În regulă, zise Morgan. Am scos din circulaţie gardianul şi 
şoferul. Am să fluier după Kitson. Ai să fii cam la cinci sute de 
metri mai încolo pe drum. Îşi întoarse capul ca să se uite la 
Kitson. Fii atent să auzi fluierul, şi când îl auzi, vino imediat. 

Kitson dădu din cap. Incepuse să respire greu, înecându-se 
niţel când trăgea aerul prin nasul lui turtit. 

— De aici înainte, va trebui să operăm foarte rapid, zise 
Morgan. Buickul soseşte şi întoarce, aşa încât dosul caravanei 
să fie în faţa camionetei. Am să sui camioneta pe rampă şi apoi 
în caravană. Tu, Ginny ţi-ai schimbat rochia între timp. Ed va 
strânge răngile şi le va pune în caravană, împreună cu puşca, 
apoi vă alăturaţi mie în camionetă. Ginny şi Kitson, se urcă în 
Buick. Kitson întoarce maşina şi caravana şi pornim pe drum 
înainte ca să dăm de Gypo care a început să se apropie de noi. 
Se suie şi el în camionetă. Aşa încât avem pe Ginny şi pe Kitson 
în Buick, camioneta înăuntrul caravanei, noi trei în cabina 
camionetei, ca să nu fim la vedere. Trebuie să ajungem la 
autostradă cât mai repede, dar asta nu înseamnă că Kitson va 
trebui să rişte. Cu puţin noroc, ajungem la autostradă în 
cincisprezece minute. Între timp, compania şi-a dat seama că 
maşina lor a încetat să mai transmită prin radio. E cu putinţă să 
creadă că radioul s-a defectat şi să verifice cu Centrul de 
Cercetări. Cred că avem la dispoziţie cam o jumătate de oră 
până îşi dau seama ce s-a petrecut şi dau alarma. O dată pe 
autostradă, Kitson nu va trebui să conducă prea repede, doar 
cu patruzeci şi cinci de kilometri pe oră. Până să ajungem 
acolo, circulaţia va fi intensă pe autostradă şi nimeni n-are să 


dea atenţie unei caravane trasă de o maşină cu doi tineri 
înăuntru, evident în vacanţă. Aveţi vreo întrebare? 

Kitson îşi vâri pumnul în palmă şi spuse: N 

— Ce se întâmplă cu gardianul şi cu şoferul? li lăsăm la fața 
locului sau ce facem cu ei? 

Enervat, Morgan îşi trecu degetele prin păr. 

— Nu-ţi bate capul cu ei. Ed şi cu mine ne vom ocupa de 
problemă. 

Kitson începu să transpire. Devenise sigur că atât gardianul 
cât şi şoferul aveau să fie omorâţi. 

— Au să vadă caravana, spuse el răguşit. Au s-o poată 
descrie, ca şi pe noi. 

— Va fi în regulă, spuse Morgan cu o voce subit plictisită. E 
ceva de care va trebui să ne ocupăm, nu-i aşa? Nu e cazul să te 
nelinişteşti pe seama asta. Ed şi cu mine rezolvăm chestiunea. 

Kitson se uită la Ginny. Expresia ei fadă nu-l încuraja. Ceva 
începu să-l îndemne să iasă din afacere. Avea să fie un caz 
criminal... Până şi un orb putea să-şi dea seama. N-au să 
îndrăznească să-i lase în viaţă pe şofer şi pe gardian. 

Gypo spuse nervos: 

— Ascultă, Frank, sunt neliniştit. Vreau un răspuns direct. 
Cum ai să te ocupi de gardian şi de şofer? Cum ai să poţi fi 
sigur că n-au să dea descrierea noastră poliţiei? 

Ochii lui Morgan se întristară şi figura i se înăspri. 

— Ce dracu vrei să fac, să-ţi desenez o hartă? se răsti el. 
Cum îţi închipui că ne vom ocupa de ei? Ascultă-mă: amândoi 
aţi votat ca să dăm lovitura. V-am prevenit că dacă facem vreo 
greşeală, riscăm scaunul electric. V-am spus să reflectaţi 
înainte de-a vota. Aţi votat amândoi să dăm lovitura. Nu-mi mai 
pune întrebări stupide despre cum o să facem ca să nu 
vorbească! Ştiţi la fel de bine ca şi mine cum o s-o facem! Nu 
vă cer s-o faceţi voi! Ed şi cu mine ne vom ocupa de asta! Dacă 
îţi închipui însă că poţi să baţi în retragere acum, te înșeli! 
Suntem cu toţii vârâţi în afacere! N-am de gând să dau faliment 
fiindcă voi doi sunteţi brusc cuprinşi de remuşcări! Pricepi ce 
spun? 

Gypo înghiţi în sec. Lumina crudă din ochii lui Morgan îl 
îngheţase. În clipa aceea avu sentimentul că Morgan n-avea să 
ezite deloc să-i tragă un glonţ în cap dacă mai protestează. 

— În regulă, zise Gypo cu o voce slabă. Tu eşti şeful, Frank. 


— Da, eu sunt şeful, zise Morgan şi se suci brusc ca să se 
uite lung la Kitson. Ce-ai de spus? 

Morgan nu-l speria pe Kitson, dar Ginny era în stare. Dacă ea 
avea curajul să continue, atunci şi el avea curajul. O ştia prea 
bine. 

— Am pus pur şi simplu o întrebare, zise el, uitându-se la 
rândul lui fix la Morgan. Ce-i rău în asta? 

— În regulă, spuse Morgan şi se destinse niţel. Ai primit 
răspunsul. Pot să continui acum sau voi doi vreţi să mai 
pierdem timp? 

— Continuă, zise Kitson roşu la faţă. 

— În clipa când ajungem pe autostradă, zise Morgan, ne 
îndreptăm spre Fawn Lake. Există acolo un mare parc de 
caravane şi ne vom stabili exact în mijlocul altor două sute de 
caravane. Va trebui să ajungem la Fawn Lake pe la prânz. In 
jurul lacului sunt cabane şi Kitson are să închirieze una. Vocea 
lui Morgan se înăsprise şi era încă încordată. Se uită la Kitson. 
Parchezi caravana aproape de cabană. Tu şi Ginny vă purtaţi ca 
nişte proaspăt căsătoriţi în luna lor de miere. Pescuiţi, înotaţi şi 
vă distraţi. Spuneţi oamenilor că sunteţi în luna de miere şi că 
voiţi să staţi mai retraşi. În timp ce voi o să creaţi această 
atmosferă, Gypo, Ed şi cu mine vom lucra la camionetă. 

— Pentru numele lui Dumnezeu! exclamă Ed, cu exasperare 
în voce. Golanul ăsta s-a ales cu partea cea mai uşoară a 
loviturii! 

Kitson se sculă cu pumnii încleştaţi şi roşu la faţă de furie. 

Morgan se răsti la ei: 

— Calmaţi-vă! Ordinul îl făcu pe Kitson să se oprească. 
Ascultă, Ed, fii atent la ce spun. Suntem o echipă. Kitson a 
primit misiunea cu luna de miere pentru că o poate duce la bun 
sfârşit mai bine ca oricare dintre noi. Incetează să-l mai ataci, 
altminteri ai să-mi dai socoteală. Sunt sătul de felul cum vă 
purtaţi. Singura care îşi ţine gura e Ginny. Dacă vreţi să 
reuşim, va trebui să lucrăm ca o echipă. Ţine minte asta şi taci 
din gură! 

Bleck dădu plictisit din umeri. 

— În regulă, dar ce, n-am şi eu dreptul să fac o observaţie? 

Morgan îl fixă mai mult timp şi, când Bleck îşi mută privirea, 
spuse: 

— De îndată ce parcăm caravana Gypo, începe să lucreze la 


camionetă. N-are să fie uşor. Nu-i prea mult spaţiu şi are să fie 
cald în caravană, dar va trebui să te obişnuieşti cu asta, Gypo. 
Ed şi cu mine o să stăm în cabina camionetei ca să nu te 
incomodăm. Dacă ai nevoie de ajutor, vom fi acolo. Noi trei 
avem partea cea mai dificilă a loviturii, pentru că va trebui să 
stăm în caravană până se întunecă. La căderea nopţii, ne 
mutăm în cabană, dar va trebui să ne întoarcem la caravană de 
îndată ce se crapă de ziuă. Nu trebuie să riscăm să fim văzuţi 
de cineva. Va trebui să avem grijă! S-ar putea să ne continuăm 
drumul dacă Gypo va crede că avem nevoie de mai mult timp. 
Dacă vom fi siliţi, vom merge sus pe munte, deşi nu vreau s-o 
fac. Mă tem că Buickul n-are să tragă încărcătura şi o să dăm 
de dracu dacă ne împotmolim. Se uită la Gypo. Ai vreo 
întrebare? 

— Vrei să spui că am să lucrez la camionetă în caravană? 
întrebă Gypo. Nu pot să folosesc lampa de acetilenă înăuntru. 
Are să fie văzută prin perdele şi, pe deasupra, poate fi 
primejdios. Caravana ar putea lua foc. 

— Poate că nu va trebui să foloseşti lampa, zise Morgan. 
Încuietoarea cu timp nu va mai funcţiona. Poate că dai de 
combinaţie. 

Gypo dădu din cap satisfăcut şi se lumină la faţă. 

Morgan cobori de pe masa de lucru şi se întinse. 

— Asta-i planul. E destul de cuprinzător, dar nu e perfect. 
Niciun plan nu este. Sunt aproape sigur că vom reuşi să ţinem 
camioneta ascunsă. Nimeni n-are să se gândească s-o caute 
printre alte sute de caravane. Asta-i partea cea mai bună a 
planului. Se uită la Ginny. A fost o idee pe cinste, într-adevăr 
inteligentă. 

— Are să meargă, spuse ea. Atât timp cât toţi vă îndepliniţi 
treaba. 

Expresia rece şi hotărâtă din privirea ei îl tulbură pe Kitson. 
Îşi aminti de cuvintele lui Gypo că o fată cu un trup ca al ei e 
făcută pentru dragoste. Urmărind însă acum faţa ei rece şi 
inexpresivă, ca şi privirea dură, îşi spuse că Gypo fantazase. 

— Deci asta este, zise Morgan şi se uită la ceas. Ed, tu şi 
Kitson luaţi maşina lui Gypo şi faceţi un tur în jurul parcajelor. 
Vreau să puneţi mâna pe o maşină sport astă-seară. Când o 
găsiţi, o aduceţi aici şi Gypo are s-o vopsească. Voi doi plecaţi 
acum. 


Încruntat fiindcă n-avea chef să-şi petreacă seara în 
compania lui Bleck, Kitson se sculă şi se îndreptă alene spre 
uşă. 

Bleck îl urmă fluierând în surdină şi făcându-i cu ochiul lui 
Ginny în timp ce trecea pe lângă ea. Ginny se uită neinteresată 
la el, dar Bleck continuă să rânjească şi la uşă se opri din nou 
ca să-i facă cu ochiul. 

După câteva minute auziră Lincolnul plecând. 

— Singurul lucru pe care vreau să-l faci, Ginny, spuse 
Morgan, e să te ocupi de hrană. Caută mai multe coşuri şi 
cumpără conserve. Scoase nişte bani din buzunar şi i-i dădu. 
Cumpără lucruri care au să ţină şi pune şi câteva sticle de 
whisky în coş. Asta-i tot ce-ai de făcut. Ne vedem vineri 
dimineaţa la ora opt. De acord? 

— Da. 

Ginny rupse câteva pagini de note din carnet şi i le dădu. 

— Pot să te duc undeva? întrebă el, ştiind care va fi 
răspunsul. Plouă încă. 

Fata îşi îmbrăcă impermeabilul de plastic şi clătina din cap. 

— Nu, mulţumesc. Am să iau autobuzul. Se uită la el. Eşti 
convins că totul are să meargă bine, nu? 

— Mda, zise el. Şi tu crezi la fel, nu-i aşa? 

— Da. Ezită, apoi dădu din cap. La revedere. Îl salută din cap 
şi pe Gypo şi ieşi repede în ploaie. 

Gypo se simţea foarte zdruncinat. Numai gândul că va pune 
mâna pe două sute de mii de dolari, ca şi ameninţarea tăcută a 
lui Morgan îl mai încurajau. De data asta era speriat de 
lovitură. Dacă ceva nu mergea? Dacă poliţia punea mâna pe el? 
Santa Maria! Ce-avea să creadă mama lui? 

Morgan îl bătu prieteneşte pe umăr. 

— Calmează-te, zise el. Pe vremea asta săptămâna viitoare o 
să avem lumea în buzunar. Merită să riscăm, nu-i aşa? Am să 
vin mâine dimineaţă. Ai făcut o treabă pe cinste în caravană, 
Gypo. La revedere, spuse el şi bătându-l uşor în piept, Morgan 
ieşi din atelier. 

N O 

În timp ce conducea maşina spre o mare parcare din spatele 
cinematografului Gaumont, Kitson se simţea complet confuz. 
Sperase că această lovitură n-avea să aibă loc. Se angajase într- 
o afacere criminală. Ideea l-ar fi înspăimântat, dacă n-ar fi auzit 


spusele lui Morgan. El şi Ginny aveau să facă pe proaspeţii 
căsătoriţi în luna lor de miere. Aveau să înoate şi să danseze şi 
să se distreze. Kitson ştia că Ginny vorbea serios, deşi nu se 
îndoia că avea să-şi joace rolul ca şi cum ar fi fost adevărat. 

Gândul că va petrece câteva zile foarte aproape de ea îi 
înlătură din plin frica de eşec şi de o arestare posibilă. 

Întins lângă el în Lincoln, Bleck îl spionă din colțul ochiului. 

— Ascultă băiete, zise el deodată, poate c-ar trebui să te 
informez. Nu vreau să-ţi faci idei greşite despre Ginny. Noi doi 
avem o înţelegere. La sfârşitul loviturii, ne aliem. l-am promis 
c-am să-i arăt Parisul şi Londra. Am crezut că merită s-o 
pomenesc în cazul că ţi-ai făcut planuri cu ea. 

Kitson aproape că se ciocni de spatele unui camion, care 
încetinise înainte de-a se opri la un stop când lumina roşie 
apăru. 

Se simţea de parcă cineva l-ar fi buşit rău sub inimă. 

Reugşi să încetinească şi se uită furios la Bleck. 

— Minti! spuse el furios. N-are să meargă nicăieri cu tine, 
golanule! Minţi! 

Bleck era încântat să observe că Kitson căzuse în cursă şi 
arăta ca un taur înfuriat. 

— Mda? râse el. Aici te înşeli, prostule. Ginny vrea să meargă 
cu un om ca mine decât cu unul ca tine. La urma urmei, eu sunt 
educat, pe când tu ai să pari stupid încercând să comanzi o 
masă la Paris sau s-o duci cu eleganţă să vadă locuri. Uite ce 
nas turtit ai! Nici nu ştii să citeşti, nu-i aşa? 

— Gura, spuse Kitson sau te pocnesc! 

— N-aş face-o, zise Bleck cu o voce subit răguşită. Ultima 
oară m-ai surprins, dar să nu încerci din nou, derbedeule. Ai să 
crezi că te-a lovit o bombă. 

Kitson se întoarse pe jumătate gata să-i tragă un pumn când 
un claxon din spate îl trezi la realitate. 

Văzu că lumina semnalizatorului se făcuse verde şi că 
maşinile din faţa lui aproape că dispăruseră de la vedere. 

Porni maşina respirând greu şi bombănind de unul singur. 

— Mda, continuă Bleck încântat să-l necăjească pe Kitson. 
Am avut o discuţie cu ea acum câteva zile şi-am ajuns să vorbim 
despre Paris. Am fost acolo acum vreo doi ani şi cunosc oraşul. 
Mi-a spus c-a dorit întotdeauna... 

— Taci din gură, exclamă Kitson, sau opresc maşina şi te fac 


să taci! 

— În regulă, în regulă, spuse Bleck condescendent. N-am voit 
decât să te previn că atunci când ai să-ţi joci rolul de soţ 
iubăreţ, să ţii minte că eu am prioritate. Dacă n-ai să-ţi 
aminteşti, atunci noi doi avem de discutat. 

Ajunseră la parcaj mai înainte ca Kitson să găsească un 
răspuns potrivit. Brusc se simţea deprimat. O fată ca Ginny 
putea să cadă victima unui şarlatan abil ca Bleck. Un tip care 
călătorise, era educat şi care probabil că avea o idee despre 
Paris, cum spusese. Un astfel de adversar îl copleşea pe Kitson. 

Nu era prea sigur dacă îl putea învinge pe Bleck într-o 
bătaie. Bleck era cu şapte kilograme mai greu ca el şi în formă 
bună. Kitson îl văzuse odată bătându-se într-o cârciumă şi 
fusese impresionat de forţa loviturilor lui. Era un bătăuş 
sălbatic, nemilos şi gata să folosească orice manevră murdară. 

Când ajunseră la parcaj descoperiră că nu exista un paznic 
care să se ocupe de maşinile parcate în două rânduri lungi. 

În timp ce coborau, Bleck îi spuse: 

— Ia rândul din faţă iar eu am să-l iau pe celălalt. Fluieră 
dacă găseşti ceva. 

Cei doi se despărţiră şi Kitson o apucă grăbit de-a lungul 
rândului de maşini, fierbând de furie. 

Încercă să se convingă că Bleck minţise în privinţa lui Ginny, 
că urma să plece împreună cu el, deşi se simţea neliniştit. Cel 
puţin, îşi spuse el, va avea două zile, trei cu puţin noroc, când 
va fi singur cu ea şi hotări că aceasta va fi singura lui ocazie ca 
s-o câştige de partea lui, un lucru de care se cam îndoia. În 
unele momente părea atât de dură şi de indiferentă încât 
Kitson se întreba cum ar fi putut orice bărbat s-o câştige de 
partea lui. 

Se opri abrupt când dădu de o maşină G.M. cu două locuri, 
model sport, parcată între un Cadillac şi un Jaguar. 

Are să meargă, îşi spuse el, şi se uită rapid în jur ca să se 
asigure că nu era nimeni la vedere. Apoi se apropie de maşină 
şi o cercetă. 

Avea cu el o mică lanternă şi cu ajutorul razei de lumină 
cercetă întreaga maşină. În buzunarul maşinii găsi cheia de 
contact. 

ll fluieră pe Kitson care mergea pe lângă un rând de maşini. 

Bleck i se alătură. 


— Asta mi se pare potrivită, zise Kitson, şi uite şi cheia de 
contact. 

Bleck se uită atent la maşină şi dădu din cap aprobator. 

— Mda. Devii tot mai deştept, ţărane. Il privi pe Kitson 
batjocoritor. Tu ai s-o conduci la Gypo. Fiindcă ai fost ales să 
faci pe deşteptul şi mai ai şi partea uşoară a loviturii, ai putea 
să-ţi iei un mic risc acum, mai înainte de-a face ochi dulci lui 
Ginny. 

Era mai mult decât putea îndura Kitson. Fără să se mai 
gândească îl pocni pe Bleck în cap. N 

Bleck spera să provoace reacţia şi se pregătise. Işi mută 
capul puţin la stânga aşa încât pumnul lui Kitson trecu peste 
umărul lui. Când Kitson se aplecă înainte, pierzându-şi 
echilibrul, Bleck îl lovi cu toată forţa în stomac, într-o lovitură 
în care puse toată greutatea şi puterea lui, fiind foarte scurtă 
ca mişcare. Kitson nu se mai antrenase de luni de zile şi 
muşchii i se înmuiaseră. Lovitura îl paraliză. Se prăbuşi în 
genunchi, gâfâind, devorat de o durere ca o flacără. 

Bleck se dădu îndărăt cu un zâmbet crud pe faţă. 

— Suntem la egalitate, golanule. Nu mai încerca să mă 
loveşti, sau am să te fac să-ţi pară rău. Du maşina la Gypo, dă-i 
bătaie! 

Se îndreptă spre Lincoln lăsând pe Kitson în genunchi, 
încercând să-şi recapete răsuflarea prin plămânii lui chinuiti. 

Îi trebuiră câteva minute ca să-şi revină de pe urma loviturii. 
În cele din urmă. Se ridică, mişcându-se cu greutate. Mintea îi 
ardea de pe urma umilinţei suferite; se sui în M.G., porni 
motorul şi ieşi din parcaj. 

O meritase, îşi spuse el furios şi ţinând-o pe străzile 
lăturalnice, se îndreptă spre atelierul lui Gypo. Data viitoare 
are să fie altfel. 

Era sigur că avea să aibă loc o înfruntare finală între el şi 
Bleck. De luni de zile Bleck îl tot chinuia şi dacă Bleck îşi 
închipuia că avea să i-o fure pe Ginny, se înşela. Când 
confruntarea avea să aibă loc, Kitson era prevenit. Bleck ştia să 
boxeze şi Kitson trebuia să evite acea dreaptă nimicitoare. 
Fiecare îl surprinsese pe celălalt cu o lovitură neaşteptată. 
Niciunul dintre ei nu avea să mai fie surprins din nou. 

În timp ce Gypo îşi continua drumul spre atelierul lui Gypo, 
Morgan se duse acasă la locuinţa lui pe o stradă din cele 


principale. 

Morgan era preocupat de lovitura proiectată. Verificase 
planul de mai multe ori, luând lovitura mult mai în serios decât 
ceilalţi trei bărbaţi. Avea să fie ultima lui lovitură, îşi spuse el, 
în timp ce conducea maşina prin circulaţia intensă. 

Ploaia încetase, dar străzile erau alunecoase şi luceau în 
lumina farurilor, aşa încât conduse cu grijă. 

De îndată ce puneau mâna pe bani, îşi spuse el, grupul avea 
să se despartă. Făcuse toate pregătirile pentru fuga lui. In 
portvizit avea un bilet de avion pentru un oraş de pe graniţa 
dintre Mexic şi Statele Unite. Un bilet special, fără dată pe el 
care îi dădea dreptul să se suie în orice avion în orice clipă. 
Închiriase un seif personal în oraşul unde intenţiona să ţină 
partea lui de bani. Apoi avea să treacă graniţa în Mexic şi să 
aştepte. Când avea să se simtă în destulă siguranţă, avea să 
cumpere acţiuni la purtător şi, după ce-a investit toţi cei două 
sute de mii de dolari în acţiuni, avea să simtă nu numai lumea 
în buzunar, dar şi la picioarele sale. 

Nu-şi făcea iluzii în privinţa loviturii. Avea cincizeci la sută 
şansă să supravieţuiască. Adversarii aveau să fie nemiloşi. 
Poliţia şi armata aveau să pună pe picioare fiecare om la 
dispoziţie şi aveau să se folosească de orice mijloc pentru a 
recăpăta banii. Nu se încredea în Bleck, Kitson sau Ginny. Atât 
timp cât îi conducea, avea să fie în regulă, dar în clipa când 
ridica mâna de pe cârmă, de îndată ce erau pe contul lor, 
şansele lor de-a scăpa erau minime. Îl supăra gândul că pusese 
la cale o lovitură de un milion de dolari şi nu se va alege decât 
cu o cincime. Era convins că restul de bani avea să ajungă în 
mâna poliţiei, poate cu excepţia părţii lui Ginny. 

Ginny îl intriga dar îl şi neliniştea. 

Planul ei de-a captura camioneta fusese complet şi 
formidabil. Nu-i venea să creadă că îl pusese singură la cale. 
Cine era în dosul ei? Îl înşelase? 

Îşi spuse că nu era treaba lui. Ginny îi dăduse planul şi avea 
să profite de pe seama lui. Ginny acceptase cea mai grea şi mai 
primejdioasă parte a loviturii. 

Dădu din umeri indiferent. Apoi, o izgoni pe Ginny din mintea 
lui şi se concentră din nou asupra planului. 


Capitolul VI 


La ora şase dimineaţa în acea vineri, după o noapte 
nedormită, Gypo se sculă din pat şi se duse la fereastră ca să se 
uite la soarele care răsărea dincolo de munţi. 

În două ore, lovitura, pe care o discutaseră şi o 
răsdiscutaseră până când îl apucase ameţeala, urma să aibă 
loc. Va trebui să-şi confrunte instruirea, talentul şi inteligenţa 
cu una din broaştele cele mai complicate inventate vreodată. 
Gândul îl făcea să se neliniştească. Ce se întâmpla dacă 
broasca învingea? Se îngrozi la gândul furiei lui Morgan. 

Făcu un efort ca să-şi controleze nervii şi se apropie de un 
lighean plin cu apă rece ca să se spele pe faţă. Se bărbieri, 
tăindu-se în mai multe locuri şi observând cu neplăcere că 
mâna îi tremură. Pentru a simţi cum se deplasează mecanismul 
din broască, pentru a prinde clipa când mişcând doar la 
distanţa unui fir de păr însemna să aibă o mână sigură. 

Privindu-şi mâinile cum tremurau, Gypo răsuflă adânc şi 
îndelungat. Va trebui să-şi controleze nervozitatea şi neliniştea, 
îşi spuse el. Se mândrise întotdeauna cu fineţea degetelor lui şi 
cu fermitatea mâinilor. Dacă se lăsa să devină nervos, broasca 
avea să reziste încercărilor lui. 

Se uită în partea opusă a încăperii unde atârna pe zid un 
crucifix de lemn foarte sculptat pe care i-l dăduse mama lui. 
Poate că era timpul să se roage, se gândi el, un lucru pe care 
nu-l mai făcuse de ani de zile. 

În altă parte a oraşului, în apartamentul lui de două camere. 
Bleck era încă în pat. Stătea culcat pe spate, urmărind cum 
lumina soarelui se înălța pe tavan şi ştiind că atunci când va 
ajunge în colţul din dreapta va trebui să se scoale. 

Bleck fusese tentat s-o cheme pe Glorie în seara trecută şi să- 
i ceară să petreacă noaptea cu el, deşi era conştient de 
primejdia gestului. Îşi făcuse bagajele şi obiectele personale 
fuseseră înlăturate. Glorie avea să-şi dea seama imediat că 
plănuia să părăsească oraşul şi avea să pună întrebări. Ar fi fost 
în stare şi de o scenă, aşa că în noaptea dinaintea loviturii 
Bleck fusele silit să doarmă singur, un lucru pe care nu-l mai 


făcuse de ani de zile. Noaptea i se păru lungă şi singuratică. 

Acum, în timp ce urmărea lumina soarelui înaintând încet în 
cameră, se întrebă cum avea să se simtă după ce-a omorât 
gardianul. Acesta avea să fie ultimul pas în cariera lui 
criminală. Nu plănuise niciodată să omoare pe cineva, având 
grijă întotdeauna ca loviturile lui să aibă loc în aşa fel ca nimeni 
să nu fie rănit. 

Nu avea nicio remuşcare în privinţa gardianului. Era parte 
din lovitură şi o acceptase ca pe un lucru necesar. Omul trebuia 
să moară, altfel planul avea să eşueze. În ciuda faptului că 
acceptase ideea crimei nu se putu împiedica să nu se întrebe 
cum avea să se simtă când avea să-şi părăsească 
ascunzătoarea, să se apropie de mort şi să-l privească. Pe 
vremea când fusese arestat vorbise cu criminali în închisoare şi 
zărise în ochii lor o expresie neclară, neliniştită, speriată când 
se lăudau de ce făcuseră. Ştia că aceşti criminali se considerau 
oameni aparte. Expresia din ochii lor nu o văzuse niciodată în 
ochii altor oameni, indiferent de cât de greu trăiseră. Se 
întrebă dacă şi el avea să arate astfel după ce-a omorât 
gardianu-l, şi gândul îl supără. 

Când avea să apese pe trăgaciul puştii nu avea doar să ucidă 
un om, avea să pună şi viaţa lui la dispoziţia şansei. Din clipa 
când glonţul avea să pornească, viaţa lui n-avea să mai fie în 
siguranţă până la moarte. 

Însemna că nu va mai putea să se încreadă în nimeni, că va 
înlemni întotdeauna când cineva bate la uşă, că mâinile i se vor 
umezi la vederea unui poliţist şi somnul îi va fi bântuit de vise. 
Va deveni şi el un om aparte. 

Lumina soarelui ajunsese în colţul din dreapta al tavanului şi 
Bleck aruncă cearşaful de pe el şi se dădu jos din pat. 

Traversă camera, luă o sticlă de whisky, pe jumătate goală, şi 
îşi turnă o duşcă serioasă într-un pahar. Se strâmbă în timp ce 
lichidul îi umplea gura, apoi îl înghiţi cu un efort. 

Câteva clipe rămase nemişcat apoi, când începu să simtă 
urmările băuturii, se duse la baie şi dădu drumul la duş. 

În cămăruţa mizerabilă de la ultimul etaj al unei pensiuni la 
mahala, Ginny închidea capacul unui geamantan care conţinea 
toate bunurile ei lumeşti. 

Se uită la ceas şi văzu că mai erau douăzeci de minute până 
la ora şapte. 


Nu trebuia să plece spre atelierul lui Gypo decât peste o 
jumătate de oră, îşi spuse ea, şi se apropie de fereastră ca să se 
uite la strada strâmtă şi murdară, cu lăzi de gunoi pe fiecare 
parte. 

Dacă aveau noroc, se gândi ea, în câteva zile sau câteva 
săptămâni această viaţă sordidă şi tristă avea să aparţină 
trecutului. Va avea bani. Se putea duce la New York să-şi ia 
haine, să închirieze poate un apartament de lux şi să trăiască 
viaţa pe care o visase de ani de zile. 

Dacă aveau noroc... N 

Avea încredere în Morgan. Gândea ca ea. li plăcuse fraza pe 
care o inventase: „am lumea în buzunar”. Fraza reprezenta 
exact viaţa pe care dorea s-o trăiască şi nu exista nicio altă cale 
de a obţine ceea ce dorea decât cu ajutorul unei mari sume de 
bani. 

Dacă cineva era capabil să captureze camioneta şi să pună 
mâna pe bani, acel om nu putea fi decât Morgan. 

Cât despre ceilalţi... 

Se strâmbă uşor de dezgust. 

O groază de lucruri depindeau de Gypo. Starea lui de 
nelinişte o făcea să fie nervoasă. Spera doar ca Morgan să ştie 
cum să se poarte cu el. 

Bleck putea să-i cauzeze probleme. Observase felul cum se 
uita la ea. Va trebui să fie foarte atentă când ajungeau la parcul 
de caravane şi să aibă grijă să nu rămână singură cu el. 

Se încruntă când se gândi la Kitson. Era atât de evident 
îndrăgostit de ea. Mintea ei rece şi calculată se încălzi puţin 
când îşi aminti expresia din ochii lui şi dorinţa disperată de a-i 
face plăcere în timpul drumului spre Marlow. 

Când avea să pună mâna pe bani, lupii aveau să se apropie 
de ea, încercând să i-i ia. Era convinsă de asta. N-ar fi fost o 
idee prea rea să se combine cu Kitson. Împreună vor dispune 
de aproape o jumătate de milion de dolari. Kitson n-avea să fie 
greu de mânuit și era sigură că-i un om de încredere. Avea să 
fie mult mai sigur. Oamenii s-ar putea întreba cum se face că o 
fată de douăzeci de ani a devenit atât de bogată: o fată cu bani 
era întotdeauna suspectă. 

Era un lucru la care trebuia să reflecteze. 

O 

Morgan sosi primul. 


Îşi parcă maşina lângă atelierul lui Gypo în clipa când 
minutarele ceasului de bord indicau ora opt fără zece minute. 

În noaptea trecută, el, împreună cu Bleck şi Gypo, lucraseră 
la maşină până când fuseseră satisfăcuţi că era sută la sută 
eficientă. Morgan o luase apoi la el acasă unde o încercase din 
nou. 

Îl găsi pe Gypo verificând uneltele pe care le pusese în 
dulăpiorul din caravană. 

Observă imediat că Gypo era palid şi că răsufla opintit. 
Mâinile îi tremurau când aranja uneltele. 

Are să-i treacă, îşi spuse Morgan. Trebuia să-i treacă. 

Deşi se simţea şi el nervos fiind atât de aproape de lovitură, 
îl putea ierta pe Gypo că se simţea neliniştit. Nu avea însă 
intenţia să-i găsească scuze dacă nu se calma şi nu-şi stăpânea 
nervii repede. 

— Salut, Gypo, spuse el. Cum te simţi? 

— În regulă, zise Gypo, evitând să-l privească. Va fi o zi 
caniculară. Mai bine să avem soare decât ploaie, nu-i aşa? 

Ginny intră în atelier ducând cu ea un coş de picnic şie 
valiză. 

Morgan îşi spuse că fata arăta ca şi cum ar fi dormit prost. 
Avea cearcăne la ochi şi părea palidă sub machiajul ei. 

— Deci asta este, zise el şi se apropie de ea. Eşti neliniştită? 

Fata îl privi cu ochii ei de un verde-marin, reci şi 
impersonali. 

— Nu mai mult ca tine. 

Morgan zâmbi ironic. 

— Asta înseamnă deci că eşti neliniştită, spuse el. 

Bleck intră în atelier întovărăşit de Kitson. 

Morgan bănui imediat că Bleck băuse. Avea faţa 
congestionată şi mergea clătinându-se. Morgan simţi un prim 
fior de îndoială. 

Kitson părea agitat, dar mult mai stăpân pe sine decât Gypo 
sau Bleck şi lucrul îl surprins pe Morgan. 

Era ora opt fără două minute şi Morgan îşi dădu seama că nu 
avea sens să rămână pe loc, întinzând şi mai mult nervii lui 
foarte încordaţi. 

— În regulă, amicilor, hai să mergem, spuse el scurt. Voi trei, 
scoateţi caravana. Ginny ia M.G.-ul şi du-te la companie. 

Merse cu ea până la maşină şi o urmări cum se suie în ea. 


Rămase în picioare alături, uitându-se la ea, gândindu-se cât 
era de calmă şi admirând-o. _ 

— Ştii ce-ai de făcut şi-ai s-o faci bine, zise el. Iți doresc 
noroc. 

Fata zâmbi vag şi porni maşina. 

Kitson veni în mare grabă. 

— Îţi doresc noroc, zise el. Ai grijă cum conduci. E o maşină 
rapidă. 

Ginny îşi înălţă privirea spre el şi dădu afirmativ din cap. 

— Mulţumesc. Îţi doresc şi eu noroc, zise ea pornind maşina 
şi ieşind din curtea atelierului. 

După cinci minute Buickul se strecură afară din atelier, 
trăgând caravana după el. 

Morgan şi Bleck stăteau pe podeau caravanei. Kitson 
conducea. _ 

Gypo închise uşile atelierului, apoi atârnă un semn: „Inchis 
pentru vară. Plecat în vacanţă.” 

Avu un sentiment brusc că n-avea să mai vadă vreodată acea 
locuinţă mizeră în care petrecuse cincisprezece ani de viaţă. 
Deşi nu câştigase mult cu atelierul, ajunsese să fie ataşat de el 
aşa cum numai un italian poate să iubească un loc ca acesta. În 
ochi îi apărură lacrimi când intră în caravană. 

— Ce se întâmplă, golanule? întrebă Bleck brutal. Avea o 
criză de nervi. De ce dracu eşti aşa de trist? 

— Gura! strigă Morgan, făcându-i loc înăuntru lui Gypo. 
Ochii lui reci şi primejdioşi îl făcură pe Bleck să-şi mute 
privirea în altă parte. Apoi, bătându-l uşor pe piept, Morgan îi 
spuse lui Gypo: Ai să ai ceva mult mai bun decât asta. Propria 
ta vilă, vinurile tale şi câte ţigări de foi vrei să fumezi. 
Gândeşte-te la câte femei se vor îngrămădi în jurul tău când au 
să ştie că ai două sute de mii de dolari! 

Gypo dădu din cap şi zâmbi vag şi forţat. 

— Aşa sper şi eu, Frank. Are să fie în regulă, nu-i aşa? 

Între timp ajunseră la şoseaua de pământ bătut ce ducea la 
drumul îngustat. 

Cei trei oameni din caravană erau înfierbântaţi, plini de 
vânătăi şi nervoşi. 

Nu-şi dăduseră seama cât avea să fie de cald în spaţiul 
restrâns în timp ce soarele ardea nemilos caravana. Niciunul 
dintre ei nu ştiuse că arcurile maşinii nu funcționau deloc. 


Kitson conducea destul de repede şi cei trei dinăuntru, fără 
să aibă de ce să se ţină, fură zgâlţâiţi rău în timp ce roţile fără 
arcuri ale maşinii treceau peste hârtoape. 

Gypo ieşi din caravană cu unul din semnele de schimbare a 
circulaţiei şi un ciocan. Era clar că nu-i făcea plăcere să fie 
lăsat singur şi totuşi se simţea uşurat că nu va mai participa la 
operaţia următoare. 

— Golanul! bombăni Bleck în timp ce Buickul, trăgând 
caravana, înainta pe drum. Dacă nu deschide camioneta, am să- 
i deschid eu ţeasta! 

Morgan întinse mâna şi luă puşca automată din clipsurile 
care o ţineau ataşata pe tavan. li vâri puşca în mâinile lui 
Bleck. 

— Concentrează-te asupra ei, spuse el cu o voce rece şi 
aspră. Nu-ţi mai bate capul cu Gypo. Ai grijă de treaba ta şi ai 
grijă să tragi cu precizie. 

Bleck luă puşca. 

— Am chef de-o băutură, Frank! Hai să luăm o duşcă. Sunt 
câteva sticle de whisky în coş. 

— Mai încolo, răspunse Morgan. Mai întâi îţi faci treaba şi 
sărbătorim după aceea. 

Caravana încetini şi se opri. Kitson deschise uşa din spate. 

Ajunseseră la drumul îngustat. 

Cei doi bărbaţi, Bleck ţinând în mână puşca şi Morgan un 
pistol calibrul 45, ieşiră din caravană. Rămaseră o clipă pe loc, 
trăgând în piept aerul proaspăt al dimineţii şi simțind soarele 
cald pe faţă. 

Morgan îi spuse lui Kitson: 

— Ştii ce-ai de făcut. Aşteaptă să auzi fluierul şi vino repede. 

Kitson făcu semn cu capul c-a înţeles. 

— Noroc, spuse el, uitându-se mai întâi la Bleck şi apoi la 
Morgan. 

— Ai haz! spuse Bleck batjocoritor. Nu crezi c-ai să ai şi tu 
nevoie de ajutor? 

Kitson dădu indiferent din umeri, schimbă vitezele şi începu 
să se îndepărteze cu maşina când Morgan îşi aminti că uitaseră 
răngile. 

— Hei! urlă el, opreşte-te! 

Kitson se întoarse şi scoase capul pe fereastră. 

— La dracu! zise Morgan uitându-se furios la Bleck. Trebuie 


să mă gândesc eu la toate? N-am luat răngile! 

Kitson deschise spatele caravanei şi Bleck luă răngile. 
Morgan, încă foarte enervat, îi făcu semn lui Kitson să-şi vadă 
de drum. În timp ce Buickul şi caravana se îndepărtau, Morgan 
luă una din răngi şi o duse la marginea drumului. 

Bleck îl urmă. 

Morgan cercetase terenul din jurul drumului îngustat de 
atâtea ori încât cunoştea fiecare desiş şi tufiş pe dinafară. li 
arătă lui Bleck unde să se ascundă. El se instală cam la şase 
metri de Bleck. 

Ambii bărbaţi se întinseră pe pământ şi spionară drumul. 

Era un loc perfect, îşi spuse Bleck ridicând arma la umăr şi 
uitându-se prin vizor. Era complet ascuns dar avea însă o 
vedere nestânjenită pentru a trage cu puşca. Începu să se simtă 
mai puţin neliniştit, deşi ar fi dorit să fi luat o înghiţitură de 
whisky înainte de-a ieşi din caravană. Cele trei pahare băute 
înainte de-a pleca de acasă îşi pierduseră efectul. Deşi era încă 
devreme, soarele îl făcea să transpire şi gura i se uscase. 

— În regulă? îi strigă Morgan. 

— Perfect, răspunse Bleck şi ajustă vizorul armei. Apoi o 
puse alături, îşi scoase batista şi se şterse pe mâini. 

Morgan îşi scosese cravata şi se deschisese la cămaşă. Se 
uită la ceas. Era ora unsprezece fără cinci. Dacă acea 
camionetă mergea cu viteza ei obişnuită, avea să ajungă la 
terenul îngustat la unsprezece şi jumătate. Îşi mai spuse că 
Ginny trebuia să sosească într-un sfert de oră. 

Venise vremea să fumeze o ţigară şi îşi scoase pachetul şi 
aprinse una. 

Văzându-l că fumează, Bleck îşi aprinse şi el o ţigară, îşi lăsă 
mâna pe puşcă şi observă că mâna îi tremura şi se încruntă. Se 
simţea încordat şi inima îi bătea nebuneşte. Aşteptarea îl făcea 
să se simtă prost. 

După cinci minute de tăcere, Morgan ridică brusc capul și 
trase cu urechea. 

— Mi se pare că vine o maşină, spuse el. 

Bleck se sculă în picioare. 

— Culcă-te, idiotule! strigă Morgan. Nu poate să fie ea! 
Ascunde-te! 

Bleck se piti la loc. 

La vreo şapte sute de metri depărtare văzură un vehicul ce 


venea într-un nor de praf. În timp ce se apropia, îşi dădură 
seama că era un camion militar. În faţă stăteau trei soldaţi. 
Camionul trecu pe lângă ei şi îşi continuă drumul. 

— Este poşta, spuse Morgan. Au întârziat. 

Arătătoarele ceasului înaintau. La unsprezece şi douăzeci, 
Morgan începu să se neliniştească. Oare Ginny avusese un 
accident? Îşi pierduse încrederea şi se dăduse bătută? 

Bleck spuse: 

— Sfinte Dumnezeule! Cât are să mai dureze? 

— Poate că circulaţia a fost intensă la ieşirea din oraş, spuse 
Morgan, încruntându-se agitat. 

— Ce se întâmplă dacă n-o lasă să-i depăşească? spuse Bleck, 
ridicându-se pe jumătate în picioare. Ce dracu facem dacă 
sosesc aici cu camioneta înaintea ei? 

— Nu facem nimic. Încercăm din nou mâine. 

— Dar au să devină bănuitori dacă o văd din nou pe drum, 
zise Bleck. Are să rateze tot planul! 

— Calmează-te! bombăni Morgan. Mai avem încă timp... 

Se întrerupse căci auzi în depărtare zgomotul înfundat al 
motorului unei maşini ce venea repede. 

— Uite-o! 

După câteva secunde zăriră M.G.-ul venind trombă pe 
drumul drept, cam la un kilometru şi jumătate de ei. 

— Conduce  drăceşte! exclamă Bleck, ridicându-se în 
picioare. Uite cum vine! 

Morgan, care se ridicase şi el în picioare, se uită la drum. 

— Poate că are camioneta chiar în urma ei. Hai o dată! 
Pregăteşte răngile! 

Scoase o cârpă lungă din buzunar şi începu să o înnoade ca 
pe o frânghie. Apoi luă o sticlă de benzină dintr-un alt buzunar 
şi păşi pe drum. 

O auzi pe Ginny schimbând viteza în clipa când ajunse la 
drumul îngustat şi în clipa următoare văzu cum M.G.-ul trece 
prin el. Îi făcu semn cu mâna, indicându-i unde dorea să 
oprească. Fata trase maşina pe marginea drumului. Şi se opri. 

Cu faţa palidă şi cu ochii scăpărând de furie şi enervare, 
Ginny sări afară din maşină. 

— Idioţii n-au vrut să mă lase să-i depăşesc! A trebuit să 
conduc pe marginea drumului! Daţi-i bătaie! Avea o voce 
încordată şi o faţă palidă. Sunt foarte aproape de noi! 


Înşfăcă o armă din buzunarul maşinii, apoi luă canistra cu 
sânge de porc care se afla pe podeaua automobilului. 

— Unde? 

Morgan îi indică un loc pe drum. 

Ginny scoase dopul de la canistră şi începu să toarne sângele 
pe drum. Morgan şi Bleck puseră răngile şi o răsturnară. 

Forţa lor unită răsturnă maşina cu uşurinţă. O clipă rămase 
în echilibru, apoi se prăbuşi în şanţ. 

— Ia răngile şi ascunde-te! îi spuse Morgan lui Bleck, în timp 
ce deşuruba capacul de la rezervorul de benzină. 

Bleck luă răngile şi se întoarse la ascunzătoare. 

Ginny vărsă sângele pe braţul ei stâng şi peste fustă, 
strâmbându-se de dezgust. 

Morgan turnă benzina pe frânghia de cârpă, o vâri în 
rezervor şi întinse restul, lung cam de trei metri, pe drum. 

— Vin! Îi văd! strigă Bleck. Mai repede! 

Morgan se uită rapid la Ginny. 

Zăcea cu faţa în jos în mijlocul unei bălți de sânge şi, când îşi 
ridică faţa spre el, Morgan văzu că era tensă şi albă. 

— Ai arma? o întrebă el. 

— Da. 

— Nu fi nervoasă, fetiţo. Sunt alături de tine. 

În clipa când aprinse un chibrit, se întrebă brusc dacă nu 
cumva maşina răsturnată nu era prea aproape de ea. Când 
avea să explodeze, căldura mare avea s-o pârjolească. Era însă 
prea târziu ca să mai facă ceva. 

— Grăbeşte-te! strigă Bleck cuprins de panică. 

Morgan dădu foc cu un chibrit la capătul frânghiei de cârpă, 
apoi fugi pe lângă Ginny şi îşi reluă locul din ascunzătoare. 

Flacăra alergă pe cârpă şi intră în rezervorul de benzină. 
Urmă o explozie. O pală de aer fierbinte îl lovi pe Morgan şi-l 
făcu să gâfâie. 

Un fum negru şi o flacără portocalie învăluiră drumul. 

— Are să fie arsă! strigă Bleck apărându-şi faţa de pala de 
căldură. 

Morgan ştia că n-avea ce face pentru Ginny. Renunţă să se 
mai gândească la ea şi se uita în josul drumului. Zări camioneta 
care intra pe drumul îngustat. 

— Uite-o! 

Bleck apucă puşca şi îi fixă patul de umăr. Vizorul tremură în 


faţa ochilor în timp ce încerca cu disperare s-o ţină strâns. 

Flăcările maşinii se potoliră şi fumul se  împrăştie. 
Automobilul continua să ardă cu furie şi căldura radiată era 
înspăimântătoare. 

Ginny zăcea nemişcată în mijlocul drumului. 

Din ascunzătoarea lor, spectacolul părea oribil de realist. 

Fata nemişcată, cu sânge pe braţe şi pe fustă, cu picioarele 
răsucite ca ale unei păpuşi de cârpă, ca şi maşina incendiată, 
sugerau tabloul convingător al unui accident fatal. 

Chiar şi din locul unde se afla, Bleck găsi căldura de 
nesuportat. Fata era cel puţin cu şapte metri mai aproape de 
foc şi Bleck era convins că Ginny era friptă de vie. Dar fata nu 
se mişcă şi nici nu arătă câtuşi de puţin că suferea. 

Camioneta intră prin drumul îngustat. 

Degetele lui Morgan se încleştau de mânerul armei lui, 
calibrul 45. Putea să vadă şoferul şi gardianul. Observă 
schimbarea de expresie când văzură maşina care ardea şi fata 
în mijlocul drumului. Şoferul frână, oprind camioneta cam la 
cinci metri de Ginny. 

Care avea să fie mişcarea lor următoare? se întrebă Morgan. 
Ce-aveau să facă cei doi? Totul depindea de acest moment: 
speranţele şi planurile lui atârnau în balanţă. 

Gardianul se aplecă înainte, uitându-se cu atenţie. 

Morgan observă că ambele ferestre erau deschise. Cel puţin 
acest lucru era conform planului. 

Urmă o pauză care i se păru nesfârşită lui Morgan, în timp ce 
gardianul şi şoferul se holbau prin parbriz la Ginny. Apoi 
şoferul îi spuse ceva gardianului care dădu afirmativ din cap. 

Gestul îl nelinişti rău de tot pe Morgan. Cei doi erau mult 
prea calmi şi neemoţionaţi de ce vedeau. 

Apoi îl zări pe gardian cum întinse mâna şi apucă un 
microfon. 

„Pentru numele lui Dumnezeu!” îşi spuse Morgan. „Are să 
ceară ajutor prin radio!” 

Se întrebă dacă merita să iasă din ascunzătoare şi să încerce 
să-i omoare pe amândoi. Dacă s-ar fi gândit că cei doi aveau să 
procedeze astfel, l-ar fi plasat pe Bleck de cealaltă parte a 
drumului, aşa ca să poată înainta amândoi în acelaşi timp. De 
unul singur nu avu curajul să-i înfrunte pe cei doi. 

Se întrebă cum se simţea Ginny, zăcând acolo şi fiind 


pârjolită încet, fără să-şi dea seama de ce se întâmplă, deşi 
conştientă de oprirea camionetei la câţiva paşi de ea. 

Chiar şi în această criză, Morgan găsi timp să admire nervii 
fetei. Să zaci acolo, fără să ai idee ce se petrece, în căldura 
ucigătoare, era o încercare demnă de cei mai solizi nervi. 

Îl văzu pe gardian că vorbeşte la microfon. Îl putea auzi, dar 
nu înţelegea ce spunea. 

Asta însemna că planul de fugă avea să fie eliminat, îşi spuse 
Morgan. De îndată ce camioneta avea să întrerupă legătura 
prin radio, compania avea să-şi dea seama că se întâmplase 
ceva şi avea să dea alarma. 

Gardianul încetă să mai vorbească şi atârnă la loc 
microfonul. Îi spuse ceva şoferului, apoi deschise uşa 
camionetei şi se dădu jos. 

Şoferul rămase pe loc, uitându-se prin parbriz. 

Morgan se întrebă ce făcea Bleck. Nu-l putea vedea din 
poziţia lui. 

Bleck îl ţinea pe gardian în vizorul puştii automate în timp ce 
acesta se îndrepta spre Ginny, blestemând în surdină că 
mâinile îi tremurau aşa de rău încât nu putea ţine arma ferm. Il 
cuprinse un sentiment de panică. 

Între timp, gardianul se apropiase la câţiva paşi de Ginny şi 
Bleck îşi dădu seama că Morgan avea să iasă în orice clipă din 
ascunzătoare. 

Puşca era aţintită asupra gardianului: când la el, când 
alături. 

Bleck auzi un foşnet şi îl văzu pe Morgan că iese pe drum. 
Făcea ce trebuia să facă. Bleck îşi mută privirea de la gardian 
şi se uită iute la dreapta. 

Morgan se deplasă rapid şi tăcut pe partea ferestrei 
şoferului, ţinând în mână pistolul calibrul 45. 

Gardianul se aplecă asupra lui Ginny, dar fără s-o atingă. 

Poate că avea unele bănuieli că nu era ceva în regulă cu 
scena la care asistase. Se uită brusc peste umăr. 

Morgan se afla la fereastră cu arma îndreptată asupra 
şoferului care paralizase. 

Ginny sări în sus. 

Gardianul se întoarse brusc şi-o lovi peste mână în clipa când 
ea ridică arma. Avea mişcări incredibil de repezi. 

Cu mâna stângă o lovi peste faţă, trântind-o la pământ. Cu 


mâna dreaptă îşi scoase arma din pat. Cele două mişcări erau 
mult prea rapide ca să le poţi urmări. 

Cu respiraţia gâtuită, Bleck împinse trăgaciul în loc să-l 
apese încet. Puşca săltă în momentul exploziei. Glonţul trecu 
peste capul gardianului. 

În clipa când Bleck trase, şoferul, care stătuse nemişcat în 
camionetă, uitându-se la Morgan, se aruncă brusc într-o parte, 
cu mâna întinsă spre cele trei butoane de la bord. 

Morgan îl împuşcă în faţă. g 

Gardianul îşi întoarse arma spre Morgan. În momentul când 
trase, Ginny, încă ameţită de lovitura primită, îi dădu peste 
mână, schimbând traiectoria glonţului. Dar nu suficient. 

Morgan simţi o lovitură grea în coaste, urmată de o durere 
arzătoare. Şocul îl făcu să cadă în genunchi, dar îşi reveni 
rapid. Trase în gardianul de al cărui braţ cu armă se agăţase 
Ginny. 

Glonţul său îl nimeri pe gardian drept în frunte şi îl ucise pe 
loc. Trupul i se prăbuşi peste al lui Ginny în mijlocul drumului. 

Morgan se ridică cu greu în picioare la timp ca să vadă cum 
mâna şoferului se îndreptă spre unul din butoanele de la bord. 
Înainte ca Morgan să mai poată acţiona, degetul tremurător 
ajunse la un buton şi apasă pe el. 

Obloanele de oţel, mişcându-se cu viteza unei curse de 
şoareci, coborâră brusc peste ferestre şi parbriz, transformând 
camioneta într-o cutie de oţel. 

Morgan se ridică blestemând, se bălăbăni şi lovi cu arma 
panoul de oţel ce acoperea fereastra şoferului într-o explozie 
dementă de dezamăgire. În timp ce şedea acolo gâfâind, auzi 
prin oblon un geamăt scos de şofer, apoi zgomotul trupului ce 
se prăbuşea pe podeaua maşinii. 

Bleck ieşi fugind din ascunzătoare, strângând în mână puşca 
şi livid la faţă. 

Morgan se întoarse şi îl privi lung. Avea pe faţă o expresie 
care îl făcu pe Bleck să se oprească brusc. 

— Idiotule! strigă Morgan. Am mare chef să te omor! 

Bleck dădu drumul la puşcă şi îşi agită braţele într-o mişcare 
de implorare. 

— Am încercat să-l nimeresc! urlă el disperat. L-am luat 
greşit în vizor şi apoi arma s-a blocat! 

Morgan îşi dădu seama că sângera şi, descheindu-şi haina, 


văzu o mare pată de sânge pe cămaşă. 

Ginny se apropie cu paşi nesiguri de el. Era roşie la faţă din 
cauza temperaturii înalte a exploziei şi părul îi arăta pârjolit. 

— E grav? întrebă ea neliniştită. 

— Nu-i serios, răspunse Morgan, deşi era alarmat. Simţea 
frisoane reci şi fierbinţi şi era gata să leşine. li dădu fluierul. 
Cheamă-l pe Kitson rapid! 

Ginny suflă în fluier: un fluierat lung şi strident; apoi se opri 
să sufle din nou. 

— Ce se întâmplă cu şoferul? îl întrebă ea pe Morgan în timp 
ce acesta se apuca de marginea camionetei, respirând rapid şi 
uşor. 

— L-am aranjat. A reuşit să apese pe un buton, dar nu cred 
că le-a atins pe celelalte. L-am auzit căzând. 

Bleck se apropie şi rămase neputincios lângă Morgan. 

— Frank! Sângerezi! 

— Pleacă de-aici, golanule! îl repezi Morgan. Ai ratat întreg 
planul! Am dat de dracu! 

— Nu! zise Ginny violent. Îl putem încă duce la capăt! Vino 
încoa şi stai jos. Lasă-mă să te bandajez ca să opresc sângele! 

Se aşeză pe marginea drumului şi fata îi scoase haina şi 
cămaşa. 

Bleck rămase pe loc, neştiind ce să facă. 

Morgan îi strigă: 

— Multă cadavrul şoferului de pe drum! Fă ceva! 

Ginny cercetă dâra lungă de pe lângă coastele lui Morgan. 
Împuşcătura fusese destul de aproape, dar coastele erau 
neatinse. Îşi ridică fusta şi moşmoni la tiv, apoi rupse o bucată 
lungă din material. Luă cămaşa lui Morgan, sfâşie din ea o 
bucată plină de sânge, o făcu ghem şi o puse lângă rană. 

— Asta are să ţină o vreme, zise ea. Va trebui să ne ocupăm 
mai bine de ea când ajungem la parcul caravanelor. Cum te 
simţi? 

Morgan se ridică încet în picioare. Îşi puse haina şi se 
strâmbă de durere. 

— Sunt în regulă. Nu-ţi mai bate capul cu mine. Se uită la 
camionetă. Am dat de dracu. Nu mai putem sui camioneta în 
caravană şi timpul trece. Dacă vrem să ne mai salvăm pielea, ar 
trebui să plecăm de aici imediat. 

În acea clipă Buickul, trăgând după el caravana, sosi în 


viteză pe drum şi trase în dosul camionetei. Kitson, palid şi 
nervos, ieşi din maşină şi se uită întrebător la camionetă apoi la 
Morgan. 

Bleck se întoarse din spatele unui desiş unde ascunsese 
cadavrul gardianului. 

— Ce s-a întâmplat? întrebă Kitson. Am auzit împușcături. 

— Am dat faliment, zise Morgan. Trebuie să ne cărăm. 

— Aşteaptă! zise Ginny. Buickul poate să împingă camioneta 
în caravană. Se poate face. Trebuie să încercăm! N-o putem 
lăsa aici. 

Morgan îşi contractă pupilele şi se uită lung la ea. 

— Mda. Ce se întâmplă cu mine? Fireşte. Se întoarse către 
Kitson. Decuplează rapid caravana! 

Înţelegând urgenţa din vocea lui Morgan, Kitson, încă uluit şi 
fără să ştie ce s-a întâmplat, se repezi la caravană şi o decuplă. 

Morgan îi strigă lui Bleck: 

— Ajută-l! Hai o dată! Mai repede! Întoarce caravana! Ginny, 
du Buickul în dosul camionetei! 

În timp ce Kitson şi Bleck se ocupau de caravană, Ginny 
conduse Buickul dincolo de camionetă, apoi se întoarse aşa 
încât bara de protecţie a Buickului să vină în contact cu bara de 
protecţie din spate a camionetei. 

Kitson şi Bleck împinseră caravana aproape de faţa 
camionetei. 

— Blochează roţile, ca să nu derapeze, zise Morgan. 
Foloseşte răngile, Ed! Ai grijă ca maşina să nu se răstoarne! 

Lucrând cu o grabă disperată, Kitson adună mai mulţi 
bolovani şi îi puse în dosul roţilor caravanei în timp ce Ed 
înfigea răngile în pământ lângă saşiu ca să împiedice caravana 
să alunece înainte. 

— În regulă, spuse Morgan şi făcu un semn cu mâna lui 
Ginny. 

Kitson se întoarse în faţa camionetei şi rămase pe loc 
uitându-se la Morgan care deschisese dosul caravanei. 

— Aveţi grijă! le strigă Morgan. 

Ginny începu să mişte Buickul în direcţia camionetei. Deşi 
frâna de mână a camionetei era pusă, presiunea constantă din 
partea Buickului începu s-o deplaseze. 

Kitson şi Bleck împinseră roţile din faţă, ghidând camioneta 
în interiorul caravanei. Roţile din faţă ale Buickului se urcară 


pe rampă în timp ce împingea camioneta înăuntru. 

— Staţi! le strigă Morgan. Ajunge! Ed, ia răngile şi puşca. 
Kitson, cuplează caravana! Hai mai repede! N-avem un minut 
de pierdut! 

Ginny manevră Buickul în faţa caravanei, apoi merse înapoi 
pentru a permite cuplarea cu cârligul pe care Kitson îl vâri în 
dispozitiv. 

Se aşeză pe locul de alături şi luă loc la volan. Întoarse 
Buickul şi caravana ca să fie în direcţia opusă celei din care 
veniseră. 

Morgan şi Bleck se suiră în caravană. 

Ambii fură uimiţi să vadă cât de mult spaţiu ocupa 
camioneta. Nu existau decât vreo patruzeci şi cinci de 
centimetri pe fiecare parte şi cam vreo şaizeci în faţă. 

Îşi făcuseră socoteala că vor călători în cabina camionetei şi 
drumul petrecut în acest spaţiu restrâns avea să fie foarte 
neplăcut. Dacă Kitson lua o curbă prea repede, camioneta ar fi 
putut să se deplaseze şi să-i strivească. 

— Ai grijă, spuse Morgan, camioneta se mişcă înăuntru. 

Kitson dădu din cap în semn c-a înţeles. 

— Am să am grijă. 

— N-ar trebui să-i blocăm roţile? întrebă Bleck. Ezitând să 
intre. 

— Hai înăuntru o dată! zbieră Morgan. N-avem timp de asta! 
Dă-i drumul, Kitson! 

Kitson încuie dosul caravanei, fugi în faţă la Buick şi se aşeză 
pe locul şoferului. 

Ginny îşi scosese fusta şi bluza pătate de sânge şi se chinuia 
să îmbrace o altă fustă gri. 

Kitson se uită scurt la ea şi observă că era îngrozitor de 
palidă. Schimbă viteza şi porni iute pe drum, conştient de 
faptul că Buickul avea dificultăţi trăgând masa grea din urmă. 

În timp ce Ginny îşi încheia fermoarul de la fustă. Kitson o 
întrebă: 

— Ce s-a întâmplat? 

Cu o voce nesigură fata îi explică pe scurt ce se întâmplase. 

— Vrei să spui că e un om mort în camionetă? întrebă Kitson 
îngrozit. 

— Dacă nu e mort, zise Ginny, va chema ajutor prin radio şi 
am dat de dracu. Morgan spune că l-a omorât. 


— Mergem la parcul de caravane cu omul înăuntru? 

— Încetează odată discuţia! spuse Ginny cu o voce 
descompusă. Îşi întoarse capul de la el şi îl îngropă în mâini. 

În caravană, Morgan stătea cu spatele la perete şi cu 
picioarele proptite de roţile din spate ale camionetei. 

Se gândea: „Da, am pus mâna pe ea! Acum va trebui să ne 
ţinem de ea! Am omorât doi oameni pentru bani. Ghinionul lor. 
Au avut mult curaj. Mai ales şoferul. Ştia c-am să-l omor dacă 
se mişcă, şi s-a mişcat. Avea mai mult curaj ca mine. Eu unul nu 
m-aş fi mişcat. N-aş fi încercat să ajung la butoane atunci când 
am o armă la câţiva centimetri de faţă, dar el a făcut-o şi a 
închis obloanele. Asta ne creează o situaţie teribilă. Am rămas 
şi cu un cadavru înăuntru. Va trebui să intrăm cu forţa în 
cabină şi să-l scoatem de acolo. Sper că-i mort. Dacă îşi revine 
şi acţionează semnalul de radio, totul s-a terminat.” 

Se uită la uşa masivă de oţel a camionetei, spunându-şi că în 
spatele ei se afla un milion de dolari. Durerea încăpăţânată şi 
vie din coaste nu însemna nimic atunci când se gândea la toţi 
banii care se aflau atât de aproape de el. 

De cealaltă parte a camionetei, fără să fie văzut de Morgan, 
Bleck se ghemuise pe duşumea privind camioneta şi foarte 
neliniştit că ar fi putut să-l zdrobească printr-o mişcare subită. 

Îşi recăpătase obrăznicia şi curajul. 

Puseseră mâna pe camionetă şi nu fusese forţat să omoare 
pe nimeni. În ultima aventură a carierei lui criminale evitase să 
facă pasul fatal şi îşi dădu seama că gândul la acel pas îi 
distrusese nervii. Acum însă se credea capabil să înfrunte orice. 
Nu era, la urma urmei, un om aparte, deşi ştia că Morgan n- 
avea să mai aibă niciodată încredere în el şi că va trebui să-l 
urmărească în cazul când va încerca să-i ia partea lui de bani. 

După ce Kitson conduse vreo şase kilometri, îl văzură pe 
Gypo mergând grăbit pe drum şi apropiindu-se de Buick. 

Kitson se opri şi Gypo fugi spre el. 

— Aţi luat-o? întrebă el cu ochii măriţi. A mers în regulă? 

— Da, zise Kitson. Hai, suie-te la spate. 

Se dădu jos din maşină şi deschise dosul caravanei. Se 
apropie împreună cu Gypo şi se uită înăuntru. 

— E în regulă? îl întrebă el pe Morgan care arăta palid şi 
avea gura strâmbată de durere. 

— Mda, dă-i drumul! bombăni Morgan. Hai înăuntru, Gypo. 


Gypo se sui şi se opri brusc. 

— Ce faceţi aici? De ce nu sunteţi în cabină? 

— Încă o dată! se răsti Morgan. Trebuie să plecăm! 

— Nu mă sui în condiţiile astea, spuse Gypo cu o voce 
ridicată. Dacă camioneta se mişcă, are să mă strivească ca pe o 
muscă! 

Morgan scoase pistolul din tocul de la subsuoară. Cu ocazia 
mişcării, Gypo văzu bandajul însângerat de pe pieptul lui 
Morgan. 

— Înăuntru! spuse Morgan. 

Kitson îl apucă pe Gypo şi îl împinse în caravană. Apoi fugi şi 
închise spatele ei. 

Se aşeză la loc la volan. 

Maşina şi caravana o apucară grăbit spre autostradă. 


Capitolul VII 


Gypo rămase cu spatele lui lat sprijinit de peretele ce se 
clătina al caravanei şi cu ochii pironiţi la dosul de oţel al 
camionetei care se afla doar la câţiva centimetri de burta lui 
umflată. 

Bleck venise în jurul camionetei şi stătea la spatele ei, 
uitându-se la locul unde se aflau Gypo şi Morgan. 

Cei trei bărbaţi se forţau să stea calmi în timp ce caravana 
trecea peste hârtoape, trasă de Buickul ce înainta repede. 

— Santa Maria! exclamă Gypo. E un om înăuntru? 

— Da, dar n-are să-ţi facă probleme, zise Morgan. E mort. 
Ascultă, Gypo, trebuie să deschidem obloanele de oţel. Va 
trebui să ne asigurăm că nu semnalizează prin radio. 

Bleck făcu singura lui propunere constructivă de când 
dăduseră lovitura. 

— Radioul e conectat la bateria maşinii, spuse el. Nu putem 
să ne vârâm dedesubt şi să tăiem firele? 

— Asta-i! spuse Morgan. Vâră-te sub camionetă, Gypo, şi 
caută firele. Hai mai repede! 

— Nu vreau să mă vâr acolo! S-ar putea ca să se mişte şi are 
să mă strivească, spuse Gypo cu o figură disperată. 

— M-ai auzit ce-am spus! se răsti Morgan. Dă-i bătaie! 

Gypo deschise bombănind dulăpiorul în care îşi ţinea sculele 
şi luă un cleşte de tăiat şi o şurubelniţă. 

Morgan se uită prin perdelele de pe partea lui. 

Se aflau de un drum secundar şi Kitson conducea grăbit. 
Caravana se balansa primejdios. Dacă dădeau de un agent de 
circulaţie, avea să se ia după ei. Nu aveau cum să-i ceară lui 
Kitson să încetinească. Morgan spera ca Kitson să mai reducă 
din viteză înainte de-a ajunge la autostradă. 

Gypo se întinse pe podea, chinuindu-se să intre sub 
camionetă. Era foarte strâmt şi se simţea foarte speriat. În cele 
din urmă, ajunse unde voia şi Morgan îi dădu o lanternă. 

În timp ce înainta sub motorul camionetei, Gypo văzu 
panourile podelei la câţiva centimetri de faţa lui, apoi o pată 
mare roşie din care sângele se scurgea cald şi lipicios pe gâtul 


lui. 

Îşi trase trupul într-o parte cuprins de groază, ştiind că 
mortul nu era despărţit de el decât de panouri. 

Cu o mână tremurătoare şi cu trupul scuturat de frisoane, 
încercă cu disperare să localizeze firele de la baterie. Dacă n-ar 
fi fost Morgan, care îngenunchease şi se uita pe sub camionetă 
la el, Gypo, ar fi declarat c-a tăiat firele. Dar având pe Morgan 
acolo, cu privirea pironită asupra lui, nu îndrăzni s-o facă. 

În cele din urmă zări un fir dar nu putu ajunge la el. 

— E prea departe, Frank, spuse el gâfâind. Va trebui s-o 
facem din faţă. 

— Capota e încuiată, zise Morgan. Stai o clipă. 

Se duse la dulăpior şi se întoarse cu un cleşte cu mânere 
foarte lungi. 

— Ai să ajungi cu asta, spuse el şi împinse cleştele pe sub 
camionetă. 

Gypo trebui să lase lanterna din mână ca să apuce cleştele. 
După ce se chinui o vreme, ajunse în poziţia de-a le tăia, dar 
între timp nu mai ştia unde erau. 

— Am nevoie de lumină, gâfâi el. 

— Vâră-te sub camionetă şi ţine-i lanterna, îi spuse Morgan 
lui Bleck, făcându-i loc. 

Bleck se strecură cu uşurinţă sub camionetă. Ţinu lanterna în 
sus şi se strâmbă când văzu sângele de pe panou şi de pe 
podea, ca şi faţa îngrozită a lui Gypo. 

Gypo tăie firul. 

— Asta-i, spuse el. Lasă-mă să ies de aici. 

În timp ce Bleck se strecura afară, auzi un sunet care făcu să 
i se ridice părul măciucă. 

Un geamăt de durere răbufni pe sub panou, urmat, de o 
zgârietură. Se trase înapoi, parcă aşteptându-se ca să-l atingă 
ceva. 

— Santa Maria! spuse Gypo cu o voce gâtuită. Vreau să ies 
de aici! 

Era cuprins de o asemenea panică încât începu să-l lovească 
pe Bleck cu picioarele, încercând să iasă pe lângă el. 

Bleck îl pocni în coaste şi-l făcu să-şi piardă răsuflarea. 

— Încetează! 

leşi de sub camionetă şi se ridică în picioare, aranjându-şi 
haina. 


— Ce s-a întâmplat? întrebă Morgan văzându-l cât era de alb 
la faţă. 

Gypo se furişă şi el de dedesubt, sfâşiindu-şi cămaşa de 
camionetă. Se înălţă, având o expresie de mare groază. Sângele 
care picurase pe el îi mânjise gâtul şi obrajii. 

— E viu! spuse el înăbuşit. L-am auzit! Se mişcă! 

Morgan înlemni. 

— Nu mai poate folosi radioul şi nici schimba combinaţia de 
la broască. Butoanele operează de la baterie, sunt convins! Hai, 
Gypo, deschide oblonul! Trebuie să ajungem la tipul ăsta! 

— Nu eu! spuse Gypo, dându-se înapoi. Are o arma, nu-i așa? 
Când am să deschid oblonul, are să mă ucidă! 

Morgan ezită. Se uită din nou afară pe fereastră. Maşina 
încetinea la o intersecţie a drumului secundar cu autostrada. 
Când Kitson opri, Morgan văzu autostrada înainte, plină de 
maşini ce circulau repede. 

Dacă şoferul începe să tragă cu arma, împuşcăturile au să fie 
auzite. 

Era o problemă pe care nu ştia cum s-o rezolve. 

— Aşteaptă mai bine, Frank, zise Bleck. Autostrada e plină de 
poliţai. Dacă are loc vreo împuşcătură... 

— Mda. În regulă, o să aşteptăm. 

Gypo răsuflă uşurat şi se ghemui pe podea, scoțând batista şi 
ştergându-şi sângele de pe gât şi de pe faţă. 

Morgan se apropie de camionetă şi îşi lipi urechea de 
peretele de oţel, ascultând. Nu auzi nimic. Rămase pe loc 
câteva clipe, apoi se uită la Bleck. 

— Nimic. Eşti sigur că l-ai auzit? 

— Da, şi se mişcă. 

— Gypo! strigă Morgan şi se întoarse brusc. Nu sta ca un 
nătâng! Cu cât ai să începi să lucrezi mai repede, cu atât o să 
căpătăm banii mai repede! 

Gypo se forţă în picioare şi îşi croi loc pe lângă Morgan spre 
dosul camionetei. 

Buickul se mişcă din nou şi Morgan, trăgând cu ochiul pe 
fereastră, văzu că circulaţia îi depăşea pe autostrada cu şase 
benzi, plină de maşini. Se simţi uşurat că Kitson nu conducea 
cu mai mult de patruzeci şi cinci de kilometri pe oră. Caravana 
aluneca lin pe suprafaţa netedă a autostrăzii. 

Gypo examină dosul camionetei şi se descurajă. Era aşa cum 


se aşteptase: un lucru efectuat de experţi. Uşa se închidea atât 
de etanş, încât nu exista nicio speranţă s-o arunce în aer. În 
mijlocul uşii se afla un cadran, asemănător celor de pe multe 
seifuri. Lângă cadran se afla e ferestruică, apărată de sticlă 
incasabilă. Gypo putea să vadă numerele prin geam. Ştia că 
dacă avea să mişte cadranul, numerele aveau să se schimbe. 
Pentru a deschide uşa, trebuia să găsească combinaţia exacta a 
numerelor, iar asta însemna să asculte cu enormă atenţie şi, 
mai presus de orice, să opereze cu degete foarte ferme. 

— Cum arată? întrebă Morgan, venind prin dosul camionetei 
şi stând alături de Gypo. 

— E foarte greu, zise Gypo. Ca să găseşti combinaţia exactă, 
va lua multă vreme, cum am mai spus. 

— Există vreo şansă să aruncăm uşa în aer? 

— Nu. Uită-te la materialul din care e făcută. N-o poţi arunca 
în aer. Poate c-aş putea să tai prin ea dacă aş avea destul timp. 

— Încearcă combinaţia, zise Morgan. Mai avem patruzeci de 
minute până ajungem la parcul de caravane. Începe imediat. 

Gypo îl privi de parcă ar fi crezut că Morgan înnebunise 
subit. 

— Acum? Cu tot zgomotul şi mişcarea din jur? răspunse el 
febril. Trebuie să ascult cu atenţie. Nu pot să aud nimic cu 
toată circulaţia asta! 

Morgan făcu un gest de nerăbdare, dar se stăpâni. | 

Durerea din coaste se înrăutăţise şi îl neliniştea. Işi dădea 
seama că ar face o greşeală imensă să-l grăbească pe Gypo. 
Incepu să se gândească la şofer. Prea multe complicaţii se 
adunau, îşi spuse el, în timp ca se aşeza pe podea. Operația s-ar 
fi putut dovedi mult mai grea decât îşi închipuise. 

Bătu cu pumnul în peretele de oţel al camionetei. 

— Inăuntru e un milion de dolari! spuse el. Gândiţi-vă la asta! 
Doar în spatele acestui perete blestemat! Un milion de dolari! 
O să punem mâna pe ei! Dacă ar fi ultimul lucru pe care îl vom 
face! 

Kitson fusese mult prea ocupat cu condusul Buickului pe la 
cotituri mai înainte de-a ajunge pe autostradă ca să mai dea 
atenţie lui Ginny. În clipa însă când intră pe autostradă şi simţi 
sub roţi întinderea netedă şi dreaptă, se mai destinse. 

Ginny se lăsase pe spate, privind circulaţia care trecea pe 
lângă ei. Era încă foarte palidă şi îşi ţinea mâinile între 


genunchi ca să ascundă faptul că tremura. 

Kitson se gândea la omul din camionetă. Îl îngrozea ideea că 
vor trebui să intre în maşină şi să scoată de acolo cadavrul. 
Oare şoferul reuşise să transmită semnalul? Se îndreptau oare 
spre o cursă organizată de poliţie? 

— Dacă omul a apucat să transmită semnalul prin radio, zise 
el incapabil să-şi menţină tăcute gândurile, s-ar putea să avem 
o problemă serioasă. 

Ginny dădu din umeri. 

— Nu-i nimic de făcut. 

— Nu, spuse Kitson descurajat. Îmi pare bine că nu sunt în 
caravană. Trebuie să fie foarte neplăcut înăuntru. 

— Ascultă! spuse ea violent. 

Kitson simţi că i se strânge inima când auzi în depărtare 
sirena unei maşini de poliţie care se apropia. 

Maşinile de pe benzile de circulaţie mai rapide trecură pe 
cele cu circulaţie mai lentă, făcând loc maşinii poliţiei. 

Urletul sirenei crescu. Kitson văzu că prima maşină a poliţiei 
se îndrepta spre ei. Era urmată de patru poliţişti pe 
motociclete, apoi de alte maşini de poliţie. Îşi croiau loc prin 
circulaţie cu ajutorul sirenelor, mergând cu peste o sută şi 
douăzeci de kilometri pe oră. 

Ginny şi Kitson schimbară priviri. 

— Cred c-am ieşit de pe acel drum tocmai la timp, zise Kitson 
răguşit. 

Ginny îl aprobă cu o mişcare a capului. 

Îşi continuară drumul. După câţiva kilometri îşi dădură 
seama că circulaţia constantă încetinea iar departe în faţă 
văzură un lung şir de maşini care aproape se opriseră. 

— Blocaj rutier, spuse Kitson şi inima începu să-i zvâcnească. 
Asta ne poate da de gol. 

— Nu-ţi pierde cumpătul, spuse Ginny. 

Maşinile din faţă încetiniră mult şi apoi se opriră. 

Urmă o lungă aşteptare, apoi maşinile începură să se mişte 
din nou. Kitson înainta uşor de-a lungul şirului de automobile. 
Mâinile îi transpiraseră. Putea să vadă în faţă blocajul rutier. 

Pe autostradă se aflau două maşini ale poliţiei, obligând 
circulaţia la un ritm foarte lent. Lângă maşini se găseau şase 
poliţişti. Unul din ei se apleca în fiecare mașină atunci când 
ajungeau lângă el. După o scurtă convorbire cu şoferul, îi făcea 


semn să-şi continue drumul. 

— Am să vorbesc eu cu el, zise Ginny. Las-o pe seama mea. 

Kitson îi aruncă o privire scurtă, uimit de curajul ei. Se 
întrebă ce gândeau cei trei din caravană. Nu puteau vedea 
blocajul şi trebuie să se fi mirat de ce încetiniseră. Era fericit 
că nu se afla în caravană şi spera ca Gypo să nu facă ceva 
stupid. 

Peste zece minute, timp care întinse nervii lui Kitson la 
maximum, ajunseră la blocaj. 

Ginny îşi ridicase dinadins fusta peste genunchi şi îşi 
încrucişase picioarele. Se aplecă afară pe fereastră. 

Polițistul care veni la maşină o privi de sus şi până la 
genunchi cu mutra lui bătucită de soare şi rânji încântat. Nici 
măcar nu se uită la Kitson. 

— Dar de unde veniţi, domnişoară? întrebă el, sprijinindu-se 
de Buick şi holbându-se la ea plin de admiraţie. 

— De la Dukas, spuse Ginny. Suntem în luna de miere. Ce s-a 
întâmplat? 

— Aţi văzut cumva o camionetă a companiei Welling pe 
drum? întrebă polițistul. N-o puteţi uita, dacă aţi văzut-o. Are o 
reclamă mare pictată pe spate. 

— Vai, nu, spuse Ginny. Apoi se întoarse spre Kitson şi zise: 
Scumpule, am văzut cumva vreo camionetă? 

Kitson clătină din cap. Inima îi zvâcnea atât de violent încât 
se temea că polițistul are s-o audă. 

— Aţi pierdut o camionetă? spuse Ginny şi chicoti. 

Polițistul rânji cu ochii aţintiţi la genunchii ei. 

— Nu vă bateţi capul. Vedeţi-vă de drum. Vă doresc o lună de 
miere plăcută. Se uită la Kitson şi îi făcu cu ochiul. Sunt 
convins c-o să fie aşa. Dă-i bătaie, amice. 

Kitson conduse maşina şi după câteva minute depăşiră 
blocajul şi o apucară pe autostradă. 

— Uuuuh! spuse Kitson cu vocea tăiată de emoție şi cu 
mâinile atât de încleştate de volan încât încheieturile i se 
înălbiseră. Ce bine ai tratat cu tipul ăla! 

Ginny îşi potrivi fusta la loc, acoperindu-şi genunchii şi dădu 
din umeri cu un gest nerăbdător. 

— Dacă îl laşi pe un bărbat să se uite la ceva, ai de-a face cu 
un alt fraier, spuse ea. Îşi deschise poşeta şi scoase un pachet 
de ţigări. Vrei o ţigară? 


— Da. 

Ginny îi aprinse o ţigară şi i-o dădu. Pe ţigară rămăsese o 
urmă de ruj şi Kitson avu satisfacția ciudată de-a şti că ţigara 
atinsese buzele ei mai înainte. 

Ginny îşi aprinse o ţigară pentru ea. 

Pe următorii cincisprezece kilometri merseră în tăcere, apoi 
Ginny spuse: 

— Prima la dreapta. E drumul care duce la Fawn Lake. 

Kitson aprobă cu o mişcare a capului. In timp ce se uita 
înainte, observă un avion zburând în direcţia lor, cam la o sută 
de metri de pământ. 

— Uită-te la ăsta! 

Avionul trecu peste Buick şi caravană, sfidând violent aerul. 

— Au intrat foarte rapid în acţiune, zise Ginny. 

Se uită la ceas. Era ora douăsprezece şi zece. Deşi nu 
trecuseră decât patruzeci şi cinci de minute de când opriseră 
camioneta, li se părea o viaţă întreagă. 

Morgan, Gypo şi Bleck auziseră zgomotul făcut de avion prin 
aer în timp ce trecea deasupra lor şi Gypo se ghemui pe podea. 
Îşi dădu instinctiv seama că avionul îi căuta. 

În timp ce trecuseră prin blocaj, cei trei oameni din caravană 
se ghemuiseră. Morgan ţinea arma în mână, hotărât să tragă, 
în orice poliţist care ar fi încercat să intre înăuntru. 

Când Buickul îşi recapătă viteza, răsuflară cu toţi uşuraţi. 

Morgan îşi descheie haina şi se uită la bandajul pus de Ginny 
în jurul rănii. Era saturat de sânge şi rana se deschisese din 
nou. 

Doritor să intre în grațiile lui Morgan, Bleck se sculă în 
picioare. Trecu peste trupul lui Gypo, se duse la dulăpior şi luă 
o cutie de prim-ajutor pe care Morgan insistase s-o aibă la 
îndemână. 

— Am să mă ocup eu de rană, Frank, zise el. 

Morgan se simțea ametit. Se alarmase la vederea cantității 
de sânge pierdute. Dădu din cap, sprijinindu-se de peretele 
caravanei. 

Gypo îl privi cu groază, întrebându-se ce-aveau să facă dacă 
Morgan avea să moară. Niciunul dintre ei nu era capabil să 
rezolve o situaţie dificilă. Erau pierduţi dacă Morgan murea. 

Bleck se ghemui lângă Morgan şi se puse pe treabă. După 
câteva minute schimbă bandajul şi opri rana să mai sângereze. 


— Ai să fii în regulă acum, zise el şi se frecă la gură cu dosul 
mâinii. Ce-ar fi să bem ceva? 

— În regulă, răspunse Morgan cu amărăciune. Aveţi tot 
dreptul să sărbătoriţi. 

Bleck pregăti trei pahare cu whisky şi dădu fiecăruia câte 
unul. 

În timp ce beau, simţiră că maşina părăseşte autostrada şi 
începe să se balanseze peste hârtoape, săltând pe drumul 
neregulat. 

Cei trei îşi terminară în grabă băuturile. Gura lui Morgan se 
lungi de durere în momentul când fu zgâlţâit pe podeaua 
caravanei. 

După o vreme Buickul încetini şi apoi se opri. 

Urmă o pauză, apoi spatele caravanei se ridică brusc în sus şi 
Ginny şi Kitson se uitară înăuntru. 

— În regulă? întrebă Kitson neliniştit. Felul în care arăta 
Morgan îl ului. 

Morgan se uită peste capul lui Kitson şi văzu că trăseseră la 
marginea drumului la umbra unei păduri de pini. Erau cam la 
zece metri de drumul pustiu. Mai aveau de urcat şi după vreo 
nouă kilometri ajungeau la Fawn Lake. 

Pe deasupra se auzea bâzâitul unui avion, un sunet care îl 
avertiză pe Morgan de primejdia de-a rămâne pe loc. 

— E încă viu, îi spuse el lui Kitson şi arătă cu degetul mare 
spre camionetă. Trebuie să-l scoatem de acolo. Locul ăsta e 
destul de bun. Încuie caravana şi lăsă operaţia pe seama 
noastră. Scoate o roată de la Buick, ca şi cum ai fi avut un 
accident. Dacă vezi o maşină venind, bate în peretele 
caravanei. Ginny, du-te la marginea drumului. la cu tine coşul 
de alimente. Prefă-te că pregăteşti un picnic. Dă-i bătaie! 

Bleck se încruntă şi îi dădu coşul. 

Kitson părea în stare de şoc. 

— Ce-ai de gând să faci cu el? întrebă el. 

Gura lui Morgan se strâmbă într-un zâmbet crud. 

— Tu ce crezi? închide caravana şi fă ce-ţi spun! 

— Aşteaptă! strigă Gypo. Nu vreau să fiu amestecat! Nu 
vreau să am de-a face cu asta! Nu-i treaba mea! Am venit doar 
ca să deschid camioneta... 

— Taci din gură! îl repezi Morgan şi pistolul îi apăru brusc în 
mână, ameninţându-l pe Gypo. Ai să deschizi oblonul ăla 


blestemat! Faci ce-ţi spun sau te omor! 

Expresia de pe faţa lui Morgan îl îngrozi pe Gypo. 

— N-ai să îndrăzneşti, Frank! făcu un gest de implorare cu 
mâna. Vreau să plec de aici! 

Morgan se uită la Kitson. 

— Fă ce ţi-am spus! Închide caravana şi ocupă-te de roată! 

Palid şi tremurând tot, Kitson închise uşa din spute a 
caravanei. Răsuflă greu în timp ce deschise portbagajul 
Buickului şi scoase afară cricul. 

Morgan îi vorbi lui Gypo cu o voce plată, ucigătoare: 

— Ascultă, Gypo, de acum înainte ai să începi să-ţi câștigi 
partea de bani. Până acum a fost uşor pentru tine, dar de acum 
înainte va fi dur. Aşa că hotărăşte-te! Deschide oblonul ăla 
blestemat! 

Gypo respiră din greu pe nas şi se apropie de oblon pentru a- 
l cerceta. 

Bleck îl urmărea, mutându-şi privirea de la Gypo la Morgan 
şi înapoi. 

Gypo văzu că oblonul nu prezenta mari probleme Nu se 
închidea etanş. Nu era de aceeaşi calitate ca uşa din spate a 
camionetei. 

Morgan înţelese imediat cum stăteau lucrurile. 

— Ia o daltă şi un ciocan, spuse el. Îl putem deschide. 

Gypo se îngrozi. Se gândea la clipa când va forţa oblonul. 

— Tipul dinăuntru are să ne aştepte, spuse el răguşit. De 
îndată ce mă vede, are să mă împuște! 

— Dă-i bătaie! se răsti Morgan. 

Gypo deschise dulăpiorul de scule, scoase o daltă de oţel şi 
un ciocan de pe unul din rafturi. Mâinile îi tremurau aşa de tare 
încât de-abia putea ţine uneltele în mână. 

— Hai o dată! mai repede! strigă Morgan furios. Ce te sperie, 
masă de gelatină? 

— Dacă mă împuşcă, cine are să mai deschidă camioneta? 
spuse Gypo gâtuit, jucându-şi singurul atu. 

Morgan respiră adânc şi enervat. 

— Dă-mi uneltele, idiotule! strigă el. Dar te aranjez eu, atât 
pe tine cât şi pe amicul tău Ed. Dacă vă închipuiţi c-o să vă 
primiţi partea de bani, vă înşelaţi! 

În acea clipă Gypo ar fi cedat încântat partea lui din lovitură 
dacă ar fi putut să fie transportat de la această oribilă caravană 


la micul lui atelier pe care îl considera cămin. Se trase înapoi 
când Morgan îi smulse sculele din mână. 

Morgan vâri vârful deltei de oţel în despărţitura dintre 
oblonul de oţel şi fereastră şi o bătu cu ciocanul. Dalta înaintă 
şi forţă niţel oblonul. 

Morgan continuă să ciocănească până când dalta intră cam 
zece centimetri, apoi dădu drumul la ciocan şi se uită la Bleck. 

— Şi tu vrei să faci pe laşul? 

Bleck îşi scoase pistolul calibrul 38 din pat şi se apropie de 
Morgan. 

— Sunt gata dacă şi tu eşti gata, spuse el cu o expresie 
hotărâtă în ochi şi cu faţa încordată. 

Morgan rânji strâmb la el. 

— Încerci să-ţi salvezi partea de bani? 

— Încetează, Frank. Continuă lucrul. Mă ocup eu de şofer. 

În clipa când Morgan era gata să se lase cu toată greutatea 
pe dalta de oţel, auzi trei bătăi în peretele caravanei care îl 
opriră brusc. 

— Vine cineva, spuse el. Aşteptaţi! 

Bleck se apropie de fereastră şi trase cu ochiul prin perdele. 

O maşină, care trăgea după ea o caravană, se oprise la câţiva 
paşi de locul unde stătea Ginny la marginea drumului. Un om 
de vârstă mijlocie, a cărui faţă jovială era înroşită de soare, se 
dădu jos din maşină. O femeie şi un băieţaş, care se aflau în 
maşină, se uitau la Buick şi la ea. 

Bleck îl auzi pe grăsan spunând: 

— Ascultă, domnişoară, pot să-ţi dau o mână de ajutor? Mi se 
pare că ai o pană de cauciuc. 

Ginny îi zâmbi: 

— Totul e în regulă. Vă mulţumesc. Soţul meu se poate 
descurca singur. Din nou, multe mulţumiri. 

— Mergi la Fawn Lake? o întrebă bărbatul... 

— Da. 

— Şi noi tot acolo. Am fost şi anul trecut. Ai fost vreodată la 
Fawn Lake? 

Ginny clătină din cap. 

— O să-ţi placă. E foarte frumos şi oamenii sunt prietenoși. 
Mă numesc Fred Bradford. Vă prezint pe soţia mea, Millie şi pe 
Fred Junior, fiul meu. Ai copii? 

Ginny râse. 


Ascultând conversaţia, Bleck se minună cât de firesc suna 
râsul fetei. 

— O, nu, nu încă, răspunse ea. Suntem în luna de miere. 

Bradford se plezni peste coapsă. Râsul lui plin de încântare îi 
călca pe nervi pe cei din caravană care îl ascultau. 

— Asta-i nemaipomenit! Ai auzit, Millie? Sunt în luna de 
miere şi Gură Spartă a trebuit s-o întrebe dacă are copii! 

Femeia din maşină se încruntă şi îşi arătă dezaprobarea. 

— Termină o dată, Fred! îi strigă ea. O pui pe doamnă într-o 
situaţie penibilă. 

— Bănuiesc că ai dreptate, zise Fred rânjind. Scuză-mă, 
domnişoară... Cum ai spus că te numeşti? 

— Harrison, răspunse Ginny. Regret că soţul meu e atât de 
ocupat. 

— Nu contează. Poate vă văd din nou pe amândoi, spuse 
Bradford. În cazul că nu, vă doresc o lună de miere plăcută. 

— Vă mulţumesc, spuse Ginny. 

Omul se întoarse la maşină, se sui înăuntru şi îi făcu semn cu 
mâna. Apoi îşi continuă drumul. 

Morgan şi Bleck schimbară priviri neliniştite. 

— Dacă golanul ăsta începe să vâneze, zise Bleck, au să audă 
împuşcăturile. 

— Nu mai contează, spuse Morgan, simțindu-se prea prost 
pentru a-i mai păsa. Sunt sigur că se vânează prin aceste 
păduri. Au să creadă că e cineva plecat la vânătoare. Apucă 
dalta. 

— Hai o dată! Hai să ne ocupăm de el. 

Kitson strigă prin fereastră: 

— Ce se întâmplă? 

Morgan se opri ca să ridice niţel fereastra. 

— Stai pe loc, răspunse el. Ai grijă să ne previi dacă mai vine 
cineva. Acum ne ocupăm de şofer. 

Kitson se dădu îndărăt, simțindu-se brusc rău. 

Morgan închise fereastra şi îi făcu semn lui Bleck. 

— Eşti gata? 

— Mda. 

În timp ce Morgan apăsa pe dalta de oţel, Gypo îşi ascunse 
faţa în mâini. 

O 
Dave Thomas, şoferul camionetei, zăcea pe podeaua maşinii 


şi suferea îngrozitor din cauza bărbiei sfărâmate, rezistând însă 
cu curajul stoic al celui ce nu se dă bătut. 

Glonţul lui Morgan îi trecuse prin partea inferioară a feţei, 
zdrobindu-i osul fălcii şi tăind un şanţ pe limbă. 

Durerea şi şocul îl făcuseră să leşine timp îndelungat şi îi 
trebui o vreme ca să-şi revină. Îşi dădu seama pe loc că sângera 
abundent. 

Zăcea pe duşumea doar pe jumătate conştient de ce se 
întâmplase, mirându-se cum era cu putinţă ca această 
camionetă să se mişte şi, în acelaşi timp, să n-o conducă 
nimeni. 

Nu credea că avea prea mult timp de trăit. Nimeni nu putea 
pierde atâta sânge şi să mai supravieţuiască. Moartea nu-l 
speria cu toate acestea. Era sigur că dacă se petrecea un 
miracol şi apuca să trăiască, nimeni nu avea cum să-i mai 
refacă falca zdrobită. Nu dorea deloc să continue să trăiască 
arătând ca un monstru şi probabil incapabil să mai vorbească. 

Singurul lucru care îi mai reţinea atenţia era mişcarea 
bruscă a camionetei. Îşi spuse în cele din urmă, şi după o 
reflecţie îndelungată, că cineva trebuie să fi suit camioneta 
într-un fel de vehicul şi se gândi că nu era o idee proastă, dar 
niciuna grozav de bună. Nu avea decât să apese pe butonul de 
la radio şi să trimită un semnal continuu care avea să pună pe 
urma lui poliţia, indiferent de cât de abil fusese ascunsă 
maşina. 

Simţea că trebuia să facă ceva imediat, dar aparatul de radio 
era exact în spatele lui şi deasupra şi, pentru a ajunge la el, 
trebuia să se întoarcă pe-o parte şi să înalțe braţul deasupra 
capului. 

Îşi dădea seama că dacă ar fi încercat să se mute pe cealaltă 
parte, avea să-şi producă mari dureri în timp ce dacă stătea 
nemişcat, durerea era cel puţin suportabilă. 

Aşa încât rămase pe loc, cu ochii închişi, şi se gândi la omul 
cu faţa crudă care îl împuşcase. Se întrebă cine o fi fost. Fata 
din maşina sport era şi ea complice. Întregul plan se dovedise 
destul de abil. Accidentul păruse convingător şi era mulţumit 
că Mike Dirkson, gardianul, mai avusese timp să cheme 
compania la radio şi să raporteze accidentul, căci altfel cei de 
acolo ar fi putut crede că ei doi se purtaseră ca nişte proşti. 
Avuseseră cel puţin aprobarea companiei de a investiga, fără 


însă ca acest lucru să le fi fost acum de prea mare folos. 

Când te gândeşti că o fată atât de arătoasă, îşi spuse Thomas 
ameţit, a fost în stare să fie amestecată într-o astfel de afacere 
disperată. 

Îi reamintea puţin de Carrie, fiica lui de treisprezece ani. 

Carrie avea aceeaşi culoare a părului, dar nu era nici pe 
departe atât de drăguță ca fata, deşi exista posibilitatea ca 
atunci când va creşte să devină frumoasă. Era ceva de care nu 
puteai fi niciodată sigur: o chestiune de noroc. _ 

Fiica lui îl admirase întotdeauna, spunându-i că-i un erou. [i 
spunea întotdeauna cât era de curajos din partea lui să 
conducă o camionetă plină cu bani. 

Îi spuse: „Foarte bine, poate că n-ar mai gândi că sunt un 
adevărat erou dacă m-ar vedea acum zăcând aici şi incapabil să 
fac ceva ca să salvez camioneta fiindcă nu am curajul să mă 
întorc pe-o parte”. 

Existau două lucruri pe care le mai putea face încă pentru a 
salva camioneta: primul era să declanşeze semnalul radio şi al 
doilea să apese pe butonul care schimba combinaţia broaştei. 

Acest buton se afla lângă volan. Ca să ajungă la el trebuia să 
se ridice în capul oaselor, să se aplece înainte şi la gândul că 
ce-ar fi putut să-i cauzeze acea mişcare fălcii lui zdrobite 
transpiră de groază. 

Carrie s-ar fi aşteptat ca el să salveze camioneta. Soţia lui, 
Harriet, nu ar fi insistat deloc. Ea ar fi înţeles, dar Carrie avea 
regulile ei şi n-avea să mai fie eroul ei dacă nu încerca să 
salveze maşina cu bani. Compania se aştepta, de asemenea, ca 
el să salveze camioneta. Dacă reuşea să facă efortul necesar, 
poate că aveau să fie generoşi şi să se ocupe de Carrie şi de 
soţie. Nu puteai fi sigur de ce-aveau să facă, fireşte, dar era 
aproape sigur că dacă bandiții spărgeau camioneta, compania 
avea să creadă că el nu şi-a făcut datoria, iar asta avea să 
conteze când aveau să-i plătească pensia soţiei lui. Putea să 
conteze enorm de mult. 

Îşi spuse: „Hai o dată, fii curajos. Semnalul de radio e cel mai 
important. Declanşează-l! N-ai decât să te întorci pe o parte şi 
să întinzi braţul. Butonul e exact deasupra capului. Apasă pe el 
şi în mai puţin de-o jumătate de oră o mulţime de maşini ale 
poliţiei au să pornească încoace iar tu ai să fii un erou. Încearcă 
în orice caz. Ce e puţină durere?” 


Îi trebuiră însă mai multe minute ca să-şi adune curajul 
necesar pentru a se mişca şi, când în cele din urmă o făcu, 
durerea fu atât de intensă, încât leşină din nou şi rămase 
nemişcat cu mâinile încă departe de pedala de ambreiaj. 

Zgomotul neaşteptat al unor răpăituri îl treziră şi îşi deschise 
ochii. 

În faţa lui se afla oblonul de oţel care acoperea fereastra 
şoferului. Putea să vadă o fâşie de lumină strecurându-se pe 
lângă oblon. Îşi concentră privirea şi văzu capătul unei dalte 
care era vârâtă între oblon şi rama ferestrei. 

Îşi spuse: „Aşadar, vin să mă termine. E în regulă în ce mă 
priveşte, dar am să iau unul dintre ei cu mine dacă am să am 
prilejul. Asta-i tot ce pot să fac. Mike n-ar avea o părere bună 
despre mine dacă nu îi atac la rândul meu. Mi-ar place să iau 
doi dintre ei cu mine, dar ţinând seama de poziţia în care sunt, 
am să am noroc dacă omor unul.” 

Își caută cu o mână slăbită arma pe care nu avusese ocazia s- 
o scoată când Morgan îl împuşcase. 

Arma era un pistol Colt automat, calibrul 45 şi în timp ce 
ieşea uşor din pat o simţea însă foarte grea. Atât de grea încât 
aproape o scăpă din mână. 

Făcu efortul şi aduse arma lângă el cu vizorul ridicat şi 
îndreptată spre fereastră. 

Îşi spuse: „Foarte bine, n-ai decât să vii, ticălosule! Am ceva 
pentru tine care are să te surprindă! Nu mă face să te aştept! 
N-am să trăiesc prea mult, aşa că grăbește-te!” 

Auzi o voce spunând brusc: 

— Vine cineva! Aşteptaţi! 

Urmă o lungă pauză. Simţi că îşi pierde din nou cunoștința şi 
că numai cu un efort extraordinar avea să învingă senzaţia de 
leşin. 

Mormăi înfundat: 

— Mai repede! mai repede! 

Apoi auzi o voce spunând: 

— Dacă golanul ăsta începe să vâneze, au să audă 
împuşcăturile. 

Apoi o altă voce spuse: 

— Nu mai contează. Sunt sigur că se vânează prin aceste 
păduri. Au să creadă că e cineva plecat la vânătoare. Hai o 
dată! Hai să ne ocupăm de el! 


Arma din mâna lui Thomas se făcea tot mai grea şi îşi dădu 
seama că nu mai putea ţine vizorul îndreptat spre fereastră. 
Trebuia să aştepte până deschideau uşa. Ar putea avea atunci 
un prilej ca să tragă de aproape. 

Auzi dalta trosnind în timp ce cineva de cealaltă parte a 
oblonului se apleca pe ea. Aşteptă, durerea făcându-l să respire 
tot mai greu, dar atent şi la fel de primejdios şi de brutal ca un 
leu încolţit. 

— Mai adu o daltă, spuse o voce, şi vino să mă ajuţi. 

Un alt cap de daltă apăru prin deschizătură. Urmară alte 
trosnituri, apoi un zgomot de ruptură şi oblonul căzu. 

Atât Morgan cât şi Bleck se ţineau departe de fereastră. 
Stăteau de fiecare parte a camionetei şi ascultau. 

Nu auziră nimic şi se priviră. 

— Crezi că se preface? spuse Bleck respirând greu. 

— S-ar putea, răspunse Morgan. 

Fără să apară, Morgan îşi strecura braţul prin fereastra 
deschisă şi apucă clanţa uşii. 

Thomas îl pândea, cu ochii pe jumătate închişi, cu degetul 
încordându-se mai mult pe trăgaciul armei, suportând durerea. 

Morgan reuşi să deschidă uşa. O împinse în direcţia lui 
Bleck, împiedicându-l să privească în camionetă. 

Morgan aruncă o privire rapidă înăuntru, se aruncă înainte şi 
apoi se trase înapoi. 

Zărise un om zăcând ghemuit pe podeaua camionetei, cu 
ochii închişi şi cu o faţă de lut. 

Respirația îi ieşi ca un fluierat printre, dinţi. 

— În regulă, spuse el lui Bleck. E mort. 

Thomas îşi spuse: „Nu încă, amice. Ai să descoperi într-o 
clipă. Aproape mort, dar nu chiar.” 

Îşi forţă voinţa ca să-şi ridice mâna cu arma, care atârna o 
tonă, apoi se mişcă încet în timp ce Morgan intra prin uşa 
deschisă a camionetei. 

Morgan îşi ţinea pistolul îndreptat spre Thomas, dar nu era 
decât un gest de precauţie. Era convins că Thomas era mort. 
Niciun om cu o faţă atât de distrusă nu mai putea să fie viu. 

— Ar trebui să-l scoatem de-aici şi să-l îngropăm, zise el şi se 
uită la Bleck care se aplecase înainte şi se uita pe fereastră, cu 
uşa împinsă spre el şi cu ochii aţintiţi la Thomas. 

Thomas deschise ochii. 


— Fii atent! strigă Bleck şi încercă să-şi scoată arma, dar se 
împiedică de uşa împinsă spre el. 

Thomas apăsă pe trăgaci în timp ce Morgan îl împuşca. 

Cele două arme explodară în acelaşi timp, răsunând ca un 
singur foc. 

Glonţul lui Morgan îl nimeri pe Thomas în gât şi îl ucise 
instantaneu. 

Glonţul lui Thomas îl lovi pe Morgan în stomac. Morgan se 
împletici, căzu în maşină şi rămase cu faţa în poala lui Thomas. 

Gypo scoase un urlet lung şi înspăimântător. 

Bleck rămase o clipă înlemnit. Apoi, împinse uşa maşinii 
înspre picioarele lui Morgan şi se strecură prin spaţiul dintre 
uşă şi peretele caravanei. 

Se aplecă în maşină şi îl răsturnă pe Morgan pe spate. 

Morgan îl privi cu o expresie pierdută. 

— N-a mers, murmură el cu o voce atât de scăzută încât 
Bleck de-abia îl auzi. Îţi doresc noroc, Ed. Ai să ai nevoie de el. 
Toţi o să aveţi nevoie de noroc... 

Bleck se îndreptă din spate. Se pomeni gândindu-se că dacă 
au să reuşească vreodată să spargă camioneta, au să aibă 
fiecare două sute cincizeci de mii de dolari, întrucât acum, în 
loc de cinci, nu mai erau decât patru care să împartă banii 
furaţi. 


Capitolul VIII 


Cabana consta dintr-un dormitor, o cameră de toate zilele, e 
bucătărioară şi un duş. 

Era mobilată plăcut cu două paturi de-o persoană în dormitor 
iar în camera de toate zilele cu două fotolii confortabile şi o 
sofa. Cu unele mici schimbări, putea găzdui patru persoane. 

Avea avantajul de-a fi cea mai izolată cabană de pe marginea 
lacului. Era cabana destinată celor în luna de miere, îi spusese 
lui Ginny îngrijitorul, zâmbind complice. Aveau noroc c-o 
găsiseră. Ultimul cuplu care stătuse acolo plecase cu o seară 
mai înainte. 

Omul, pe nume Hadfield, se suise în Buick alături de Ginny şi 
Kitson şi îi îndreptase spre cabană. 

Din când în când se uita la Kitson şi se întreba de ce-o fi atât 
de încordat şi de ce nu scotea o vorbă. Îşi spuse că poate era 
nervos, pus în situaţia de-a petrece prima noapte ca soţ, deşi nu 
exista niciun motiv ca un bărbat cu o soţie atât de drăguță ca 
Ginny să fie atât de nervos. 

Şi fata era nervoasă, dar asta era de aşteptat. Toate fetele 
drăguţe, îşi spuse Hadfield sentimental, erau nervoase în luna 
de miere şi el unul nu mai ştia ce să facă pentru ea. li arătă 
unde putea parca caravana, chiar alături de cabană şi îi făcu 
semn spre debarcader unde puteau închiria o barcă dacă voiau. 
Le spuse că nu vor fi deranjaţi. 

— Oamenii de pe aici sunt foarte sociabili, doamnă Harrison, 
îi spuse el după ce descuie uşa cabanei şi îi arătă unde se aflau 
lucrurile de care aveau nevoie. Se vizitează între ei, dar 
bănuiesc că doriţi puţină izolare, cel puţin câteva zile, zise el şi 
îi făcu cu ochiul lui Kitson care se uita inexpresiv la el. Am să le 
spun celorlalţi. Nimeni n-are să vă deranjeze până nu vă 
declaraţi de acord. 

Cei patru nu aveau nimic de făcut până la căderea 
întunericului. Aceasta fu cea mai îngrozitoare perioadă din 
acea zi plină de evenimente dramatice. Ginny merse în 
dormitor şi se întinse pe pat. Kitson rămase de gardă, fumând 
şi cu ochii pironiţi la caravană. Bleck şi Gypo fuseseră siliţi să 


rămână în caravană, alături de cadavrele lui Morgan şi ale lui 
Thomas. A fost o perioadă foarte grea. 

Când se întunecă, Bleck şi Gypo intrară în cabană. 

Gypo era distrus. Se prăbuşi într-un fotoliu şi îşi îngropă faţa 
în mâini. Mai avea încă o vânătaie pe bărbie, acolo unde îl 
lovise Bleck. La un moment dat, în drum spre Fawn Lake, Gypo 
încercase să iasă din caravană, începuse să urle şi să bată cu 
pumnii în pereţii ei. Se comportase de parcă ar fi înnebunit. 

Bleck trebuise să-l pocnească rău de tot. Nu exista nicio altă 
cale de a-l calma. Când Gypo îşi revenise, se aşeză pe podeaua 
caravanei, tăcut şi inert. În timpul celor lungi opt ore petrecute 
împreună cu Bleck în caravană, aşteptând să se întunece şi 
stând cu ferestrele închise pentru a nu lăsa muştele să intre, 
fusese o experienţă pe care niciunul dintre ei nu avea s-o uite 
vreodată. 

Bleck şi Kitson se duseră în pădurea întunecată pentru a găsi 
un loc unde să-i îngroape pe Morgan şi pe Thomas. Printre 
altele, Gypo luase cu el o lopată şi, după ce găsiră un loc, 
începură pe rând să sape. 

Munciră în tăcere şi la lumina lunii. Era o muncă enervantă 
pentru că vedeau bărci pe lacul luminat de lună. Auzeau voci în 
depărtare şi, la un moment dat, trebuiră să se ghemuiască, cu 
inimile zvâcnind, în timp ce pe alături trecea un cuplu de 
îndrăgostiţi. 

După miezul nopţii bătură pământul, îl acoperiră cu frunze 
uscate şi ramuri. În acel moment erau atât de epuizați încât de- 
abia reuşiră să mai ajungă la cabană. 

O găsiră pe Ginny într-un fotoliu, cu revolverul ei calibrul 38 
în poală, privindu-l pe Gypo care adormise pe sofa. 

Bleck închise uşa. Apoi se apropie de cel de-al doilea fotoliu 
şi se lăsă să cadă pe el. 

Kitson stătea pe un scaun. Avea faţa de culoarea grăsimii de 
oaie şi un muşchi îi tresărea pe obraz. 

— Vreo problemă? o întrebă Bleck pe Ginny. 

Fata era palidă şi cu cearcăne grele sub ochi. Părea mai în 
vârstă şi mai puţin atrăgătoare, dar vocea îi rămase fermă când 
spuse: 

— Nu, atât că vrea să plece acasă. 

— De îndată ce deschide camioneta, zise Bleck. Se poate 
duce dracului, în ce mă priveşte. 


La sunetul vocilor, Gypo se agită şi îşi deschise ochii. Clipi, 
privind în jur, apoi, văzând că cei trei îl privesc, îşi dădu jos 
picioarele de pe sofa şi se sculă cu faţa încordată şi cu mâinile 
începând să-i tremure. 

— Ed, am de gând să plec, spuse el, cuvintele curgându-i din 
gură. Poţi să iei partea mea de bani. M-am tot gândit la asta. 
Nu vreau să am nimic de-a face cu afacerea asta. Ia banii mei şi 
lasă-mă să plec. Dacă nu era Frank, nu m-aş fi amestecat în 
lovitură. El m-a convins. Voi trei n-aveţi decât să continuaţi, 
dacă aşa vreţi, eu unul mă întorc la atelier. 

Bleck îi studie cu atenţie. 

— Nu cred c-ai s-o faci. 

Gypo îşi frecă mâinile pe genunchi în timp ce sudoarea de pe 
faţă o făcea să lucească în lumina abajurului. 

— Ascultă, Ed, fii înţelegător. Îţi dau partea mea. E o groază 
de bani. Vreau să plec acasă. 

— Nu cred c-ai s-o faci, răspunse Bleck cu aceeaşi voce plată. 

Gypo îl imploră din priviri pe Kitson. 

— Ascultă, amice, lovitura asta n-are să reuşească. N-am voit 
s-o dăm. Frank ne-a convins. Hai să plecăm. Putem să ne 
câştigăm uşor viaţa. Lucrezi cu mine la atelier. O să ne 
înţelegem bine... îţi jur. 

— Scuteşte-ne, spuse Bleck cu o vece înceată. Rămâi aici și ai 
să deschizi camioneta. 

— Nu, Ed, trebuie să plec. Nu mai am nervi pentru treaba 
asta. Am să-ţi spun cum să deschizi maşina. Tu şi cu fata o 
puteţi face, dar eu nu mai stau. Iți dau partea mea. Kitson are 
să-i dea lui Ginny partea lui. O să plecăm... 

Bleck se uită la Kitson. 

— Vrei să pleci? îl întrebă el. 

Moartea violentă a lui Morgan îl năucise pe Kitson, dar acum 
îşi recăpătase cumpătul. Coşmarul de-a fi trebuit să îngroape 
cele două cadavre îi întărise voinţa în loc să i-o slăbească. Ştia 
că ajunsese la punctul când nu se mai putea retrage. Nu avea 
decât de câştigat şi numai viaţa de pierdut. Fie că dorea sau 
nu, nu-l mai interesa să plece. 

— Nu, răspunse el. 

— Ascultă, băiete, nu ştii ce vorbeşti, zise Gypo disperat. 
Trebuie să pleci. Trebuie să vii cu mine. Nu cred c-o să reuşeşti 
lovitura. E mai bine să pleci acum. Hai cu mine. 


— Nu plec, zise Kitson, cu ochii aţintiţi la Ginny. 

Gypo îşi trase din greu respiraţia. 

— Plec, spuse el. Nu-i nimic de făcut aici. Trei oameni au 
murit. Frank a spus c-o s-avem lumea în buzunar. Uite ce i s-a 
întâmplat. Are o gaură în buzunar. Nu vă daţi seama? Se sculă 
în picioare. Eu mă duc acasă. 

Bleck făcu un pas înainte şi luă arma din poala lui Ginny. O 
îndreptă spre Gypo. 

— Ai să deschizi camioneta, Gypo. lar dacă n-ai s-o faci, 
atunci am să te omor şi-am să te îngrop în pădure. 

Tonul rece şi decis al lui Bleck îl făcu pe Gypo să înţeleagă că 
vorbea serios. 

Gypo rămase tăcut o vreme, uitându-se la armă, apoi se 
aşeză la loc încet cu un gest de disperare completă. 

— În regulă, mă sileşti să rămân, spuse el cu o figură 
descompusă, dar te previn că n-are să se aleagă nimic bun. 

Bleck lăsă arma din mână. 

— Ai terminat de bătut câmpii? întrebă el. 

— Nu mai am nimic de spus, zise Gypo şi îşi plecă fruntea. 
Te-am prevenit. Ţine minte. N-are să iasă nimic bun din treaba 
asta. 

— Acum, spuse Bleck, va trebui să ne instalăm. Am rămas 
patru. Înseamnă ca fiecare dintre noi va avea cincizeci de mii 
de dolari în plus faţă de ce-am hotărât. Împărţim partea lui 
Frank. Ne continuăm planul. Kitson, tu şi cu Ginny, jucaţi mai 
departe rolul de proaspeţi căsătoriţi. Gypo şi cu mine ne 
ocupăm de caravană. De îndată ce punem mâna pe bani, ne 
despărţim. De acord? 

Cei doi dădură afirmativ din cap. 

— În regulă. Bleck se sculă, traversă camera şi scoase cheia 
din broască. O puse în buzunar. Am avut destul pentru astă- 
seară. Mă duc la culcare. Se apropie de Gypo şi îl bătu pe 
umăr. la un scaun, borţosule. Cred că merită să dorm pe sofa. 
Se aşeză pe sofa iar Gypo se mută plictisit pe un fotoliu. Bleck 
îşi aruncă pantofii din picioare şi se adresă lui Kitson. Mai 
există un pat în dormitor pentru ginere. N-ai decât să-l iei. 

Kitson era mult prea obosit ca să mai îşi bată capul cu 
insulta. Se întinse pe fotoliu. 

Ginny se duse în dormitor şi o auziră cum încuie uşa. 

— Ai ghinion, ginere, spuse Bleck batjocoritor şi stinse 


lumina. Nu cred că-i pasă de tine. 
— Taci din gură! bombăni Kitson. 
O 

Curând după ora şapte, a doua zi dimineaţa, Ginny intră în 
camera de toate zilele şi ridică jaluzelele sculându-i pe cei trei. 

Bleck se ridică în capul oaselor bombănind, bâjbâind după 
pistol. 

Ameţit de somn, Kitson îşi înălţă capul şi clipi des la Ginny în 
timp ce ea se îndrepta spre bucătărie. 

Gypo scoase un geamăt fiind înţepenit şi se aplecă înainte să- 
şi pipăie bărbia încă dureroasă. 

— E timpul să vă ascundeţi, spuse Ginny. Sunt deja oameni 
pe lac. 

Bleck mârâi nemulţumit, se sculă şi intră în sala de baie. 

Până să termine de făcut un duş, Ginny dusese în camera de 
toate zilele o tavă cu cafea, şuncă, ouă şi suc de portocale. 

— Ar fi mai bine dacă aţi duce tava cu voi în caravană, spuse 
ea şi o împinse în mâinile lui Bleck. 

O sclipire primejdioasă trecu prin ochii lui Bleck. 

— Ascultă, fetiţo, eu dau ordinele acum, spuse el şi luă tava. 
Eu sunt cel care conduce grupul. 

Ochii ei exprimară un amuzament dispreţuitor. 

— Nimeni nu conduce, zise ea. Nici măcar Morgan n-o făcea. 
Lucram conform planului. Am căzut de acord ca tu şi Gypo să 
veniţi în cabană numai noaptea şi că trebuia să staţi ascunşi de 
la vedere în timpul zilei. Dacă nu mai ai chef să urmezi planul, 
atunci spune. 

— În regulă, deşteapto, spuse Bleck. O să mâncăm în 
caravană. Am impresia că eşti nerăbdătoare să rămâi singură 
cu noul tău prieten. 

Ginny îi întoarse spatele şi intră în bucătărie. 

— Las-o în pace, spuse Kitson şi se ridică în picioare. 

— Tacă-ţi gura! îl repezi Bleck. Mai bine du-te afară şi vezi 
dacă e cineva pe acolo, apoi deschide uşa caravanei. 

Kitson ezită, apoi ieşi la lumina soarelui. Se uită la dreapta şi 
la stânga, satisfăcut că nimeni nu-l privea, apoi îl chemă pe 
Bleck şi deschise uşa caravane-i. 

Bleck şi Gypo intrară înăuntru. 

— Nu te gândi la nimic, băiete, spuse Bleck cu ochii sticlind 
de ironie. Să nu încerci să profiţi de faptul că eşti singur cu ea. 


Kitson trase de manivelă cu un gest brutal şi îi închise pe cei 
doi în caravană, apoi se întoarse la cabană. 

Intră în camera de baie, făcu un duş în timp ce Ginny punea 
pe masă o tavă cu şuncă şi ouă. 

— Arată bine, spuse el încurcat. E pentru tine sau pentru 
mine? 

— Nu mănânc micul dejun, spuse ea abrupt, apoi îşi turnă o 
ceaşcă de cafea, se duse la un fotoliu şi se aşeză jos cu spatele 
pe jumătate la el. 

Kitson se aşeză la masă. Descoperi că îi era foame şi începu 
să mănânce. Atât şunca prăjită cât şi ouăle erau exact cum îi 
plăceau lui. 

— Cred c-ar trebui să ieşim după asta, spuse el. Am putea 
închiria o barcă pe lac sau face altceva. 

— Da. 

Kitson fu dezamăgit de răspunsul ei atât de scurt. 

— Are să fie destul de greu pentru cei doi din caravană, 
spuse el, sperând s-o facă să vorbească. Nu-i prea multă umbră 
pe alături. Până la prânz are să se încingă mai rău ca o sobă. 

— Asta-i treaba lor, răspunse ea indiferentă. 

— Mda. Crezi că Gypo are să deschidă camioneta? 

Fata făcu o mişcare de nerăbdare. 

— De unde vrei să ştiu. 

— Dacă nu reuşeşte, ce facem? 

— De ce mă întrebi pe mine? Întreabă-l pe Bleck dacă nu 
găseşti singur răspunsul. 

Ginny se sculă. Îşi luă ceaşca de cafea şi intră în bucătărie. 

Kitson simţea că-i ardea faţa. Brusc nu mai avu chef să-şi 
continue micul dejun, aşa că se strâmbă, îşi termină de băut 
cafeaua, puse farfuriile una peste alta şi le duse în bucătărie. 

— Ascultă, n-am vrut să te calc pe nervi, spuse el în timp ce 
punea lucrurile pe masă. Dar vom fi văzuţi împreună. Nu putem 
fi mai puţin ostili? La urma urmei... se opri încurcat. 

— Pentru numele lui Dumnezeu, du-te în cealaltă cameră şi 
lasă-mă în pace! răspunse ea cu spatele întors la el şi cu o voce 
tremurătoare. 

Izbit de tonul ei răutăcios. Kitson îşi schimbă poziţia ca s-o 
poată vedea mai bine. În clipa aceea îşi dădu scama cât era de 
palidă şi de trasă la faţă. Poate că nu era chiar atât de dură 
cum arăta, îşi spuse el. Întâmplările îngrozitoare de ieri s-ar 


putea s-o fi zdruncinat serios, aşa cum îl zdruncinaseră pe el. 

— Sigur, spuse el. Îmi pare rău. Intră în camera de toate 
zilele, se aşeză în fotoliu şi îşi trecu mâinile prin păr. 

După un moment de tăcere o auzi plângând. Sunetul blând şi 
aproape mut îi întări sentimentul de disperare în această 
lovitură. Dacă Ginny ajunsese să plângă din cauza ei, atunci nu 
mai exista nicio speranţă. 

Rămase pe loc aşteptând şi fumând, încercând să nu asculte. 
Apoi fata ieşi brusc din bucătărie şi, mai înainte ca să aibă 
ocazia să-i vadă faţa, intră în dormitor. Urmă un alt moment de 
tăcere, apoi ieşi din dormitor. 

— Hai să mergem, spuse ea scurt. 

Kitson se uită la ea. 

Se machiase perfect. Numai sclipirea nefirească din ochi şi 
felul studiat în care mergea sugerau că se afla sub mare 
presiune. 

Kitson se sculă în picioare. 

— Ar trebui să cumpărăm un ziar, spuse el, având grijă să n-o 
privească direct. 

— Da. 

Ginny păşi spre uşă. Purta un jerseu uşor şi nişte pantaloni 
verde-deschis. Combinația reliefa mai bine ca orice silueta ei 
feminină plăcută. 

Kitson o urmă afară în lumina soarelui. 

În clipa când ieşiră din cabană, căldura intensă a soarelui îi 
izbi şi amândoi priviră spre caravana care se afla direct în 
bătaia soarelui. Îşi dădură seama de canicula acumulată în 
vehiculul de lemn. 

Îşi continuară drumul unul lângă altul în tăcere. 

În pădure era o cărare care ducea la biroul lui Hadfield. 
Alături se găsea o băcănie. Când ieşiră din umbră şi la vederea 
clădirii de lemn, Ginny îl apucă pe Kitson de mână. Senzaţia 
mâinii ei reci îi trimise un fior pe şira spinării şi se uită rapid la 
ea. 

Ginny îi zâmbi vag. 

— Îmi pare rău de scena pe care ţi-am făcut-o, spuse ea. Am 
nervii foarte încordaţi. Mă simt mai bine acum. 

— Sigur, zise el. Ştiu cum trebuie să te simţi, şi îi strânse mai 
mult mâna. 

Hadfield ieşi din biroul lui şi le zâmbi fericit în timp ce-i 


întâmpina. 

— Salut, domnule Harrison, spuse el şi îi întinse mâna. 
Bănuiesc că sunteţi un om fericit. Nu spuneţi nimic. O pot citi 
pe faţa dumneavoastră. Eu unul... dacă aş fi soţul doamnei 
Harrison, aş fi la fel de fericit. 

Ginny râse şi Kitson dădu mâna forţat cu Hadfield. 

— Vă mulțumesc, domnule Hadfield, e un adevărat 
compliment. Am venit după ziare. Aveţi vreunul? 

— Ziare? Hadfield ridică din sprâncene. Cei în luna de miere 
n-ar trebui să-şi bată capul cu ziare. Fireşte, am toate ziarele 
de dimineaţă. Vă spun de la bun început că singura ştire 
interesantă e răpirea acestei camionete. Buna lui dispoziţie se 
transformă într-un rânjet. Între noi fie vorba, trebuie să-i felicit 
pe tipii ăştia. Au fugit cu un milion de dolari! Închipuiţi-vă! Un 
milion de dolari bani peşin! Nimeni nu ştie unde se află sau 
cum au făcut-o, dar asta a fost o lovitură! Acea camionetă cu o 
broască demnă de cei mai mari experţi, şi plină de dolari, a 
dispărut fără urmă! E formidabil! Îşi împinse pălăria pe ceafă şi 
rânji la ei. Când am citit articolele din ziare, mi-am spus că e 
cea mai reuşită lovitură dată pe aceste meleaguri de mult timp. 
Dispărută! Închipuiţi-vă! O camionetă de mărimea aia şi cu 
poliţia şi jumătate din armată cercetând fiecare drum de pe aici 
pe o rază de o sută şi cincizeci de kilometri, şi fără să-i dea de 
urmă! 

Se duse în birou ca să aducă ziarele. 

Ginny şi Kitson schimbară priviri între ei. 

După o vreme Hadfield ieşi cu patru ziare în mână. 

— Poate că nu le vreţi pe toate, spuse el. Dacă vreţi ultima 
ediţie, citiţi „The Herald.” 

— Am să le iau pe toate, zise Kitson cu o voce strangulată. 
Ce-avem de pierdut? 

Îl plăti pe Hadfield pentru ziare şi le luă cu el. 

— Sunteţi mulţumită de cabană, doamnă Harrison? o întrebă 
Hadfield. Ce pot să fac pentru dumneavoastră? 

— Totul e în regulă, spuse Ginny. Nu aveţi ce să faceţi pentru 
noi. 

Kitson parcurse titlurile şi Ginny intră în băcănie. 

Prima pagină a ziarelor se concentrase asupra loviturii. Văzu 
fotografii ale  camionetei, ale şoferului şi  gardianului. 
Comandamentul armatei oferea o răsplată de o mie de dolari 


pentru orice informaţie care ar fi dus la găsirea camionetei. 

Era şi o aluzie din partea poliţiei că şoferul ar fi putut fi 
membru al unei bande, căci dispăruse fără urmă. 

În timp ce Kitson citea, cu gura uscată de emotie, Fred 
Bradford, omul care îi oferise ajutor pe drumul spre Fawn Lake 
cu o zi înainte, veni să-şi ia ziarul. 

— Salut, domnule Harrison. Văd că ţi-ai luat ziarele. Cum îţi 
place aici? E foarte frumos, nu-i aşa? 

Kitson dădu afirmativ din cap. 

— Sigur că e. 

— Citeşti despre atacul camionetei? Am auzit despre ea azi- 
dimineaţă la radio. Se pare că sunt siguri că maşina e ascunsă 
undeva prin pădurile de aici? Au început să organizeze patrule 
de cercetare. Toate drumurile sunt supravegheate din aer şi 
totuşi niciun semn de camionetă. 

— Mda, zise Kitson şi împături ziarele. 

— Nu mai înţeleg cum de-au reuşit s-o ţină ascunsă cu atâţia 
oameni care îi caută. Se pare că şoferul e unul dintre ei. 
Sărmanul gardian, cum îl cheamă? Dirkson. Cred c-ar trebui să 
se îngrijească de văduva lui. 

Hadfield, care trăsese cu urechea, zise: _ 

— Accidentul a fost un pretext, aşa se spune. Înseamnă ca 
femeia e complice cu banda. Gardianul a transmis prin radio la 
companie înainte de-a fi ucis. Il cercetează pe tipul ăsta 
Thomas, şoferul, ca să vadă dacă nu cumva avea o amantă. 

— Nu m-ar deranja să primesc eu răsplata, zise Bradford. 
Băiatul meu mi-a spus c-are să bată pădurea. Îşi închipuie c-are 
să găsească camioneta. Râse. Sper în felul ăsta să scap de el o 
vreme. O înnebuneşte pe nevastă-mea. 

Hadfield clătină din cap. 

— N-au s-aducă camioneta aici, zise el. Prea mulţi oameni 
prin pădure. Cred că dacă au ascuns-o undeva, atunci e pe la 
Fox Wood. Foarte puţini oameni merg acolo sus şi e foarte 
izolat. 

— Da, dar nu spune asta băiatului meu, zise Bradford. E prea 
departe pentru el ca să plece în explorare. 

Ginny ieşi afară din băcănie, ducând o pungă de alimente. 

— Bună dimineața, doamnă Harrison, spuse Bradford, 
scoţându-şi pălăria. Deci aţi ajuns cu bine? g 

— Am ajuns cu bine, spuse Ginny zâmbind. li dădu punga lui 


Kitson, apoi îşi puse braţul sub al lui şi se aplecă spre el, 
continuând să zâmbească celor doi oameni care o priveau 
admirativ. 

— Aşa şi trebuie, spuse Hadfield. Foloseşte-te de bărbat cât îl 
ai. Nevastă-mea spune că un bărbat nu-i bun decât să ducă 
pachete. 

Ginny se uită în sus la Kitson. 

— Cred că eşti bun şi pentru alte lucruri decât căratul 
pachetelor, iubitule, spuse Ginny. 

Kitson se înroşi şi cei doi oameni râseră. 

— Asta-mi place să aud, spuse Hadfield. Ce n-aş da să audă şi 
nevastă-mea. 

— Putem să luăm o barcă pe lac, domnule Hadfield? întrebă 
Ginny. 

— Nici vorbă. E momentul potrivit, mai înainte de-a se face 
foarte cald. Ştiţi unde e debarcaderul. Vorbiţi cu Joe acolo. Are 
să vă dea o barcă. 

— Atunci, cred c-o să ne vedem de drum, spuse Ginny. 

— Când doriţi niţică companie, doamna Harrison, spuse 
Bradford, suntem în cabana numărul 20, cam la vreo şapte sute 
şi cincizeci de metri de voi. O să ne facă plăcere. 

Hadfield îl înghionti pe Bradford. 

— Sunt în luna de miere. Nu-ţi închipui că vor altă companie 
decât a lor? 

Ginny râse, îl trase pe Kitson de braţ şi o luară în jos pe 
potecă, braţ la braţ, cu capul lăsat pe umărul lui. 

Cei doi oameni se uitară după ei şi apoi se priviră ironic. 

— Ce tip norocos, spuse Hadfield. Ce fată bine! Intre noi doi, 
n-aş ezita să schimb locul cu el. 

Bradford îi rânji niţel reţinut. 

— Fără comentariu, zise el. Dar ştiu la ce te referi. 

Când Kitson şi Ginny ajunseră la cabană, fata lăsă punga de 
cumpărături pe masa din bucătărie în timp ce Kitson, după ce 
se asigură că nu era nimeni prin apropiere, bătu în fereastra 
caravanei. 

Roşu la faţă şi transpirat, Bleck ridică în sus fereastra. 

— Ce s-a întâmplat? se răsti el. E groaznic de cald aici! 
Blestematele de muşte ne scot din minţi! Nu putem nici măcar 
lăsa fereastra deschisă! Ce vrei? 

— Am nişte ziare pentru tine, zise Kitson şi împinse ziarele 


prin fereastră. Vrei ceva? 

— Nu! Cară-te de aici! îl repezi Bleck şi trânti în jos 
fereastra. 

Bleck se întoarse în fundul caravanei unde Gypo stătea pe un 
scăunel luat din cabană, cu urechea lipită de uşa camionetei şi 
cu degetele pe cadran. 

Căldura din caravană era insuportabilă şi Bleck îşi scosese 
haina şi cămaşa. Pe pieptul lui păros şiroia transpiraţia. 

Îl urmări pe Gypo câteva secunde, apoi înălţă indiferent din 
umeri şi se aşeză pe podea ca să citească ziarele. 

După o jumătate de oră, aruncă ziarele şi se sculă ca să vadă 
ce făcea Gypo. 

Gypo stătea liniştit, cu faţa congestionată, cu ochii închişi, 
ascultând atent şi cu degetele pe cadran. 

— Sfinte Dumnezeule! exclamă Bleck. Ai de gând să faci asta 
pentru următoarele zece zile? 

Gypo se uită la el şi deschise ochii. 

— Taci din gură! spuse el furios. Cum vrei să lucrez dacă mă 
ţii de vorbă? 

— Dacă nu respir nişte aer curat, am să fac o criză de 
apoplexie, spuse Bleck ştergându-se la faţă cu dosul mâinii. 
Ascultă, nu putem deschide o fereastră şi să aranjăm perdeaua 
ca să ţinem muştele afară? 

— Aranjeaz-o cum vrei, spuse Gypo. Dacă vrei să deschid 
camioneta, lasă-mă în pace. 

Bleck îl privi furios, apoi se apropie de dulăpior de unde luă o 
cutie cu pioneze şi un ciocan. Bătu perdeaua în pioneze peste 
fereastră, apoi ridică fereastra pe lângă perdea. 

Se uită afară la lac şi îi văzu pe Kitson şi pe Ginny suindu-se 
într-o barcă cu vâsle. În timp ce barca se îndepărta de 
debarcader, un fior de gelozie îi trecu prin suflet. 

— Derbedeul are viaţa uşoară! izbucni el. Eu ar fi trebuit să 
fac asta! Uite cum pleacă... 

Gypo întoarse capul pe lângă camionetă. 

— Vrei să taci din gură! strigă el tare. Cum pot să lucrez... 

— În regulă, în regulă, îl repezi Bleck. Încetează de-a mai 
tipa la mine. 

Gypo îşi şterse degetele chinuite de dosul pantalonilor şi se 
uită fix la cadran. Până acum nu auzise mecanismul dinăuntru 
intrând în acţiune. Putea să stea acolo, îşi spuse el disperat, 


învârtind cadranul zile întregi fără rezultat. Poate că n-avea să 
obţină niciodată un rezultat. 

— Trebuie să mă odihnesc. Nu mai am sensibilitate în 
degete. 

Se apropie şi rămase lângă fereastra deschisă, inspirând 
adânc aerul proaspăt care începuse să circule prin caravană. 

— Nu există şi o altă cale de-a o deschide? întrebă Bleck 
urmărind cu privirea barca deplasându-se rapid, în timp ce 
Kitson vâslea energic. 

— l-am spus lui Frank c-are să fie greu, zise Gypo. Poate că 
n-am s-o deschid niciodată. 

— A, da? Bleck îl privi ţintă. Fă bine şi deschide-o, Gypo. M-ai 
auzit? Fă bine şi deschide-o. 

Sclipirea amenințătoare din ochii lui îl făcu pe Gypo să bată 
în retragere. 

— Nu pot să fac minuni, mormăi el. E cu putinţă ca nimeni să 
n-o poată deschide. 

— Atunci mai bine fă o minune, răspunse Bleck pe un ton 
sălbatic. Dă-i drumul! Hai o dată! Cu cât lucrezi mai mult la ea, 
cu atât minunea are să aibă loc mai repede! Dă-i bătaie! 

Gypo se înapoie la cadran, se aşeză pe scăunel şi începu din 
nou să mişte cadranul, ascultând mişcarea mecanismului. 

La apusul soarelui Gypo era epuizat. Stătea pe scăunel, 
sprijinindu-se de uşă fără să mai încerce să mişte cadranul. 

Văzând dezamăgirea de pe faţa lui, ca şi aerul lui descompus, 
Bleck îl lăsă în pace. 

Gypo nu avusese decât o pauză de-o oră în timpul celor 
douăsprezece ore lungi de lucru. Reuşise să capteze unul din 
mecanisme şi bănuia că mai are de găsit cel puţin alte patru. 
Era un început şi Bleck începuse să se simtă mai optimist. 
Poate că a doua zi Gypo avea să găsească alte două. Poate că 
până la sfârşitul săptămânii reuşeau să deschidă uşa. 

Când se întunecă destul, Kitson le dădu drumul şi se grăbiră 
să intre în cabană. 

Ginny le pregătise o masă cu friptură de porc cu cartofi şi o 
plăcintă de mere. 

Oamenii înfulecară mâncarea. Din când în când Bleck îi 
arunca o privire furioasă lui Kitson, a cărui faţă bronzată 
sublinia faptul că-şi petrecuse ziua în aer liber. 

Gypo se mai însenină când văzu ce are în farfurie şi mâncă 


cu multă poftă. La sfârşitul mesei, faţa lui grasă îşi pierduse 
expresia de oboseală şi de disperare resemnată. 

După masă Bleck se instală într-un fotoliu, aprinse o ţigară şi 
se uită la ceilalţi trei. 

— Am făcut niţel progres azi, spuse el. De acum înainte unul 
din noi va trebui să stea în caravană în fiecare noapte. Nu ne 
putem îngădui riscul ca cineva, văzând caravana, să încerce să 
arunce o privire pe fereastră sau să încerce să intre cu forţa 
înăuntru. E treaba ta, Kitson. Ai avut o ocupaţie plăcută în 
timpul zilei. Poţi să ai una mai puţin plăcută în timpul nopţii. 

Kitson dădu din umeri nepăsător. Nu-i păsa. Avusese o zi 
bună. Ginny dădea semne că începuse să se destindă în 
prezenţa lui. Deşi se mențineau la discuţia unor subiecte 
impersonale, fata părea dispusă să vorbească cu el şi nu mai 
era atât de dură. Vâslise în jurul lacului dimineaţa şi înotase în 
timpul după-amiezii. 

De câte ori întâlneau pe cineva, fata îşi vâra braţul sub al lui 
şi Kitson se simţea fericit. 

După-amiază stătuseră unul lângă altul la soare după ce 
înotaseră, el în chiloţi de baie iar ea într-un costum alb dintr-o 
bucată. La un moment dat se mutase brusc foarte aproape de el 
şi îşi lăsase faţa pe umărul lui, cu braţul peste pieptul lui. O 
clipă îşi închipuise că reuşise să învingă rezistenţa ei finală 
pentru că imediat alţi doi oameni coborâseră la plajă şi 
văzându-i în acea poziţie, se îndepărtaseră, lăsându-i singuri. 

Avusese grijă să nu se mişte, sperând că ea va rămâne aşa, 
dar fireşte acest lucru nu se întâmplase. De îndată ce cei doi 
plecaseră, Ginny îşi ridicase capul şi se uitase la el. 

— Îmi pare rău, spuse ea, n-am vrut să te jenez. 

— Nu m-ai jenat deloc, zise Kitson. Mi-a plăcut. 

Ginny râse şi se ridică în capul oaselor. 

— Sunt sigură, spuse ea. Merg să mai înot puţin, şi, sărind în 
picioare, fugi la malul lacului. 

Kitson rămase pe loc, urmărind-o din priviri. 

Da, fata se destindea în compania lui. Pentru prima oară 
simţi că ar putea avea o şansă cu ea. 

Îşi dădu seama că cererea lui Bleck de-a păzi caravana 
noaptea era justificată. Oricine ar fi orbecăit noaptea prin 
întuneric cu ideea de-a intra înăuntru putea să le rateze 
complet planul. 


— În regulă, spuse el, împingându-şi scaunul în spate, am să 
mă duc acolo chiar acum. i 

Bleck se aştepta la opunere şi fu surprins. Il urmări ieşind 
din cameră. Când uşa se închise, Bleck spuse: 

— Ce-ar fi ca Gypo şi cu mine să ocupăm cele două paturi, 
fetiţo, iar tu să foloseşti sofaua? Noi muncim din greu şi trebuie 
să dormim comod. De acord? 

Ginny dădu indiferentă din umeri. 

— Fireşte. 

Bleck o privi fix. 

— Afară de cazul că Gypo doarme pe sofa. 

Ginny îl privi direct: 

— Mulţumesc, dar prefer sofaua, îi răspunse ea scurt. 

— Cum vrei, zise Bleck şi rânji. Se sculă, luă un pachet de 
cărţi de joc de pe consolă şi începu să le amestece. 

— Vrei să jucăm gin? 

— Nu, răspunse Ginny. Mă duc să fac o plimbare. Aş vrea să 
am camera la dispoziţie când mă întorc. 

Înţelegând despre ce era vorba, Gypo îi privi şi îi ascultă 
jenat. 

— Sigur, spuse Bleck, continuând să rânjească. Gypo, hai să 
mergem în dormitor. Putem folosi un pat drept masă. 

Gypo se sculă şi intră în dormitor. 

— Ai camera la dispoziţie, fetiţo, zise Bleck. Cum te-ai distrat 
azi cu mămăliga de Kitson? Te-ai îndrăgostit de el? 

Ginny se lăsă pe spatele scaunului şi îl privi dispreţuitor. 

— Te-ai fi aşteptat s-o fac? 

— Păi, nu se ştie niciodată. Bănuiesc că trebuie să existe 
câteva fete care să se îndrăgostească de el. E nebun după tine. 

Ginny se ridică de pe scaun şi se îndreptă spre uşa cabanei. 

Bleck o urmări din priviri. 

— Noi doi, scumpo, am putea face o echipă bună. Ce-ar fi să 
reflectezi la asta? spuse el în timp ce fata deschidea uşa. 

— Lasă-mă în pace, îi spuse ea fără ca măcar să 
catadicsească să se uite la el. leşi, afară în întunericul nopţii şi 
închise uşa în urmă. 

O sclipire primejdioasă apăru în ochii lui Bleck care ezită să 
răspundă. Ar fi avut chef să plece după ea şi s-o înveţe minte că 
nu putea vorbi astfel cu el, dar îşi dădea seama că Kitson putea 
ieşi din caravană şi nu era încă pregătit pentru o confruntare 


cu el. 

Înălţă furios din umeri şi se duse în dormitor unde Gypo 
stătea pe pat, frământându-şi nervos mâinile. 

— Ascultă, Ed, lasă fata în pace. Avem destule probleme fără 
să mai ne complicăm şi cu istorii de fuste. 

— Tacă-ţi gura! îl repezi Bleck. Apoi se aşeză pe pat şi începu 
să dea cărţile. 

Pe la ora unsprezece o auziră pe Ginny intrând în cameră iar 
peste câteva minute duşul curgând. 

Bleck îşi stinse ţigara şi adună cărţile de joc de pe pat. 

— Hai la culcare, spuse el. Va trebui să intrăm din nou în 
cutia aia în zori. 

Gypo era gata de culcare şi, în câteva minute, cu lumina 
stinsă, începu să sforăie. 

Bleck rămase treaz, uitându-se în întuneric şi ascultând. O 
auzea pe Ginny mişcându-se în camera de toate zilele şi după 
câteva minute surprinse zgomotul comutatorului care stingea 
lumina. 

Bleck credea în metode directe atunci când avea de-a face cu 
femei. A le face curte i se părea o pierdere de timp. 

Aruncă cearşaful de pe el, se dădu tiptil jos din pat şi se 
apropie de uşa despărţitoare. Se opri ca să se convingă că Gypo 
dormea dus, apoi întoarse clanţa încet, intră în cameră pe 
tăcute şi închise uşa după el. 

Aproape imediat lumina se aprinse şi Ginny se ridică în capul 
oaselor. Purta o pijama albastru-deschis şi îi apăru foarte 
atrăgătoare lui Bleck care rânji fericit în timp ce traversa 
camera. Se opri la marginea sofalei şi se uită în jos la fată. 

— Mi-am zis să vin şi să-ţi ţin companie, scumpo, spuse el. 
Fă-mi loc pe sofa. 

Ginny rămase nemişcată, aţintindu-l cu ochii ei de un verde- 
marin şi cu o expresie complet indiferentă. 

— leşi afară! îi spuse ea încet. 

— Hai, scumpo, zise Block şi se aşeză pe marginea sofalei. 
Nu fi aşa. Am planuri pentru noi doi. După ce terminăm lovitura 
şi punem mâna pe bani, plecăm împreună să vizităm lumea. Te 
iau cu mine la Londra şi la Paris. 'Ţi-ar place, nu? 

— Ţi-am spus să ieşi afară! repetă fata şi tonul ei calm şi 
hotărât îl înfurie pe Bleck. i 

— Poate că te pot convinge, zise el şi o apucă de umăr. In 


clipa următoare simţi ceva dur înfigându-i-se în coaste. 

Se uită în jos şi inima îi zvâcni de panică la vederea pistolului 
automat pe care fata i-l vârâse în piept. 

— Ia-ţi labele de pe mine încet, spuse Ginny şi vocea ei de 
oţel îl sperie pe Bleck. Fă-o încet, altfel te omor! 

Incet şi prudent, Bleck îşi ridică mâna de pe umerii ei. Avea 
un sentiment îngrozitor că nu era decât la un pas de moarte. 

— Scoală-te, continuă ea. Incet. Ţine-ţi mâinile în sus. 

Bleck se sculă şi bătu în retragere. 

— leşi afară de aici! îi spuse ea în timp ce ţinea arma 
îndreptată spre pieptul lui. Data viitoare când ai să mai încerci 
figura asta, te omor. Du-te la tine în odaie şi stai acolo! 

Bleck respiră adânc şi lung. 

— İn regulă, fetiţo, îi spuse el. Ai grijă pe viitor! Te aranjez 
eu! Să nu-ţi faci nicio speranţă! 

— Întinde-o, javră de doi bani! îi spuse ea. 

Bleck se întoarse în dormitor şi închise uşa. Tremura de 
furie. 

Dacă fata îşi mai închipuia, după ce făcuse, c-are să-şi 
primească partea ei de bani se înşela, îşi spuse el în timp ce se 
vâra la loc în pat. 

Are s-o aranjeze el! Are s-o înveţe el minte să-l mai amenințe 
cu o armă! 

Ea şi cretinul de Kitson! Are să-i aranjeze pe amândoi! 

Când avea să scoată banii din camionetă, avea să-l împuşte în 
cap pe Kitson, iar în ce-o priveşte, asta rămânea de văzut. 

Rânji bestial în beznă. 

Şapte sute şi cincizeci de mii de dolari era o sumă mult mai 
frumoasă decât două sute şi cincizeci de mii. 

Ramase o vreme în întuneric, plănuind ce-avea să facă cu 
banii. 

Brusc se hotări că poate n-ar fi deloc o idee proastă să se 
scape şi de Gypo, să se scape de toţi! 

Un milion era mult mai bine decât şapte sute şi cincizeci de 
mii de dolari! 

Atunci poţi să-ţi spui că ai lumea în buzunar! 

Cu un milion de dolari bani peşin, un om putea domni! 


Capitolul IX 


Următoarele două zile se scurseseră la fel. În zori, Bleck şi 
Gypo mergeau în caravană iar Kitson se întorcea la cabană. 

Apoi, după câteva ore de somn, Kitson pleca împreună cu 
Ginny ca să-şi petreacă ziua înotând, plimbându-se sau stând la 
marginea lacului. 

Bleck stătea pe podeaua caravanei citind ziarele iar Gypo 
lucra la uşa camionetei. 

Ştirile din ziare erau încurajatoare. Atât poliţia cât şi armata 
erau pur şi simplu uimite. Deşi vânătoarea continua, exista o 
notă de deznădejde în declaraţiile făcute presei de către poliţie. 
Ajunseseră în cele din urmă la concluzia că acea camionetă 
fusese cărată într-un alt vehicul. Nu puteau găsi nicio altă 
explicaţie faptului că dispăruse fără nicio urmă. Se bănuia că, 
între timp, camioneta fusese scoasă din California. Vânătoarea 
fusese extinsă pe o rază de şapte sute cincizeci de kilometri şi 
răsplata fusese ridicată la cinci mii de dolari. 

Două sute de soldaţi, împreună cu poliţia, cercetau Fox Wood 
iar avioane patrulau în aer deasupra şoselelor. 

Mai devreme sau mai târziu, camioneta avea să fie găsită, 
afirma cartierul general al armatei. Era o imposibilitate fizică 
să dispară şi să rămână dispărută la infinit! 

Dacă poliţia şi armata aveau probleme, la fel aveau şi Gypo şi 
Bleck! 

Rezultatul celor două zile de lucru ale lui Gypo era zero. 

Stătuse pe scăunelul lui toată ziua în căldura sufocantă a 
caravanei, mişcând butonul cadranului, ascultând, transpirând, 
blestemând şi apoi ascultând din nou, dar cel de-al doilea 
mecanism refuzase să fie prins. 

Neavând nimic de făcut în afară de-a privi pe Gypo şi de-a 
citi ziarele, Bleck ajunsese într-o stare de nervi îngrozitoare. În 
afară de zăpuşeala insuportabilă din caravană şi de tensiunea 
aşteptării să audă de la Gypo dintr-o clipă într-alta că a prins 
cel de-al doilea mecanism, mai era chinuit şi de gândul 
înnebunitor că Ginny şi Kitson se aflau în aer liber distrându-se. 

Deşi era sigur că Kitson era un beţivan şi un golan, Bleck 


începuse să se convingă singur că între timp tipul lăsase o 
impresie favorabilă fetei. Niciun om care e compania unei 
femei timp de trei zile nu putea să nu-i lase o bună impresie. 
Dacă el, Bleck, ar fi avut pe Ginny la dispoziţie pentru 
douăsprezece ore, fata ar fi cedat tehnicii lui amoroase. Aşa 
încât ideea că cei doi se aflau împreună înrăutăţea datorită 
geloziei starea lui de nervozitate cruntă. 

Pe la ora şase în cea de-a treia zi, în timp ce soarele apunea 
în dosul munţilor, aruncând o lumină portocalie peste lac, Gypo 
îşi pierdu răbdarea şi cumpătul. 

Trei zile muncise ca un rob la această broască în condiţii 
imposibile şi se simţea complet învins. 

Cel de-al doilea mecanism nu voia să apară. Mişcase butanul 
cadranului cu încetineala unui melc de la un capăt la altul şi nu 
se întâmplase nimic. Însemna că mişca totuşi butonul prea 
repede. Însemna că mâna de care fusese atât de mândru nu 
mai era destul de sensibilă ca să controleze cadranul. 

— Nu mai pot! gemu el brusc, prăbuşindu-se de uşa 
caravanei. Nu pot s-o fac, Ed! E inutil! Chiar dacă încerc 
douăzeci de ani, şi tot n-am să reuşesc! Dacă nu ies de aici, am 
să înnebunesc! 

Alarmat de isteria din vocea lui Gypo, Bleck sări în picioare, 
făcu turul caravanei şi ajunse lângă Gypo, ţinând arma în mână. 

— Gura! se răsti el, vârându-i pistolul în coaste. Ai să faci şi 
pe dracu şi-ai să deschizi camioneta! Altminteri te omor! 

Gypo începu să plângă cu disperare în timp ce trupul lui gras 
tremura de epuizare. 

— N-ai decât! vorbi el cu răsuflarea tăiată. Omoară-mă! Crezi 
că-mi mai pasă? Mai bine mort decât să mai lucrez la 
combinaţia asta oribilă! N-ai decât, omoară-mă! Nu mai pot! 

Bleck îl plezni brutal pe Gypo peste faţă cu patul armei. Gypo 
se trase în spate în timp ce sângele îi curgea de pe o tăietură 
pe obrazul lui gras pe gulerul cămăşii. Se ghemui lângă 
peretele caravanei şi îşi închise ochii. 

— N-ai decât! strigă el cu o voce isterică şi stridentă, ca a 
unei femei îngrozite. Omoară-mă! Nu mai pot continua! Am 
terminat! 

— Vino-ţi în fire, golanule! strigă Bleck, speriat de înfăţişarea 
lui Gypo şi spunându-şi că dacă îşi iese din sărite întregul plan 
are să explodeze şi o să-i rănească. 


— Îți spun că nu pot s-o fac, gemu Gypo şi se prăbuşi pe 
podea ascunzându-şi faţa în mâini. 

În acea clipă se auzi o bătaie discretă în uşa caravanei şi 
sunetul îl îngheţă de teamă pe Bleck. 

Îi văzuse pe Ginny şi pe Kitson plecând în Buick ca să facă 
cumpărături în oraş, aşa încât îşi dădu seama că nu putea 
niciunul dintre ei să bată la uşă. 

Când Gypo începu din nou să geamă, Bleck îl înşfăcă şi îl 
scutură violent. 

— Taci din gură! E cineva la uşă! 

Gypo înlemni şi trase cu urechea. 

Cei doi oameni ascultau şi aşteptau. 

Bălaia în uşă se auzi din nou. 

Bleck îi făcu semn lui Gypo să rămână pe loc. Cu arma în 
mână, se strecură la fereastră. Rămânând într-o parte, încercă 
să tragă cu ochiul prin perdea. 

La uşa caravanei se afla un băieţaş de vreo zece ani, bătând 
şi încruntându-se în timp ce se uita fix la caravană. În mână 
ţinea un pistol jucărie pe care îl îndreptase spre uşă. 

Bleck îl privi cu buzele trase peste dinţi într-un rânjet cinic. 

Băieţelul, îmbrăcat în blugi şi o cămaşă în pătrate albe şi 
roşii, era în picioarele goale şi purta pe cap o pălărie de pai. Se 
uita la uşa caravanei cu o faţă bronzată şi mirată. 

Se lăsă o altă tăcere şi băiatul continuă să se uite la 
caravană, apoi, cu aerul că a luat o hotărâre, înaintă şi îşi 
încleştă degetele de marginea ferestrei, pregătindu-se să se 
uite prin fereastră. 

Gypo, văzând expresia surprinsă şi monstruoasă a lui Bleck, 
se ridică de pe scăunel şi se apropie de Bleck la fereastră. 
Respiră speriat la vederea băieţelului şi îl apucă brusc pe Bleck 
de încheietura mâinii. 

— Nu! şopti el. Nu un copil! Ai înnebunit? 

Bleck îşi eliberă încheietura mâinii când îşi dădu seama că 
băieţelul nu se putea ridica până la marginea ferestrei. 

Băiatul se lăsă la pământ şi se uită lung la caravană cu un 
aer supărat. 

După ce o privi o vreme, se întoarse brusc şi o apucă pe 
poteca ducând spre marginea lacului. 

— Crezi că ne-a auzit? întrebă Bleck neliniştit. 

— Nu ştiu, zise Gypo. Șocul produs de apariţia neaşteptată a 


băiatului îl trezise la realitate. 

— M-a speriat de moarte, zise Bleck şi se şterse pe faţă cu 
mâna. Stai jos, Gypo, şi nu te enerva. Ce-ar fi dacă aş încerca 
eu să deschid broasca? 

— Tu? Gypo se schimonosi la faţă de dezgust. Nu! S-ar putea 
să strici şi primul mecanism dacă nu eşti sensibil la el. Nu te 
apropia de broască. 

Bleck se aplecă şi îl înşfăcă pe Gypo de pieptul cămăşii, 
zguduindu-l puternic. 

— Aşadar, dacă eu n-o deschid şi tu nu vrei s-o deschizi, cum 
o deschidem? îl întrebă el cu o voce foarte mânioasă. 

— Nu pricepi cum stau lucrurile? îi spuse Gypo. N-o să fim în 
stare s-o deschidem! Lucrez de trei zile la ea! Ore şi ore la 
rând! Şi ce s-a întâmplat? Am prins un mecanism, apoi nimic. 
Broasca are cel puţin şase mecanisme. Trebuie să mai găsesc 
cinci. În regulă, poate că într-o săptămână mai prind unul. 
Poate însă că nu. Dacă îl prind, mai am alte patru! Între timp, 
am să înnebunesc la cap! Nimeni nu poate lucra în zăpuşeala 
asta! Nimeni! Mă las păgubaş! Nu mai pot! Nu mai suport! M- 
am săturat! Niciun ban nu merită asta! M-ai auzit? Niciun ban 
nu merită asta! 

— Tacă-ţi gura! strigă Bleck violent. N-o lua de la început! 

Era însă foarte îngrijorat. Îşi dăduse seama că Gypo avea 
dreptate. Ideea de a sta alte trei sau patru săptămâni închis în 
acest cuptor care era caravana îl înspăimânta şi pe el. 

Gypo se prăbuşise la loc pe scăunel, ţinând o mână la faţa 
care îl durea în timp ce se uita pierdut la cadran. 

— Poţi să tai uşa? 

— Aici? Cu neputinţă! Oamenii au să vadă flacără prin 
perdele. Gândește-te apoi la căldură! Caravana are să ia foc! 

— Ce se întâmplă dacă ducem caravana la munte? Frank a 
zis că s-ar putea s-o facem şi mi se pare c-a venit clipa, spuse 
Bleck. Acolo poţi lucra cu dosul caravanei deschis. Asta ar fi în 
regulă, nu? 

Gypo îşi scoase batista şi îşi tamponă obrazul care sângera. 

— M-am săturat. Vreau să plec acasă. Nimeni n-are să 
deschidă blestemata asta de broască, nimeni! 

— O să vorbim cu ceilalţi doi, spuse Bleck răguşit. Unde ţi-e 
curajul! Sunt un milion de dolari în dosul acelei uşi! Un milion 
de dolari! Gândeşte-te la asta! 


— Nu-mi mai pasă nici dacă ar fi douăzeci de milioane! spuse 
Gypo cu o voce tremurătoare. Îţi spun că m-am săturat! Nu 
înţelegi ce vorbesc? 

— Calmează-te o dată, spuse Bleck aşezându-se pe podea. O 
să discutăm cu ceilalţi doi. 

Ginny şi Kitson se întorceau de la oraş la vreo douăzeci de 
kilometri de parcul de caravane după ce făcuseră cumpărături. 
Nu aveau nici cea mai mică idee de criza de nervi a lui Gypo. 

Hotărâseră că nu era prudent să mai cumpere de la băcănia 
locală. Patronul avea să observe cantităţile de alimente 
cumpărate, mult prea mari pentru două persoane, aşa că 
mergeau la oraş în fiecare zi. 

În decursul ultimelor două zile Ginny şi Kitson fuseseră tot 
timpul împreună. 

Ginny încerca încă să se decidă dacă să se alieze cu Kitson 
când vor primi banii. Ştia că acesta era îndrăgostit de ea şi 
descoperise că şi el începuse să-i placă. Spre deosebire de 
Bleck, Kitson nu era primejdios şi se simţea în siguranţă alături 
de el. 

În timp ce mergeau cu maşina pe autostradă, întorcându-se 
la parcul de caravane, Ginny îl privi de mai multe ori. 

În afara nasului lui turtit, era destul de arătos, îşi spuse ea. 
Şi se simţi îmboldită să-i facă confidenţe. 

— Alec... 

Kitson se uită la ea, apoi îndărăt la drum. Când mergea cu ea 
alături, conducea cu mare grijă. 

— Da. Ce te supără? 

— E ceva. Îşi ridică părul arămiu de pe umeri şi apoi îl lăsă 
să cadă la loc. 

— M-ai întrebat o dată de unde ştiam de camionetă şi de 
bani. Te mai interesează? 

Kitson fu foarte surprins. 

— Mda, m-am întrebat, dar nu-i treaba mea, zise el. Ce te 
face să te gândești la asta? 

— Ai fost foarte bun cu mine, spuse Ginny. Cei mai mulţi 
bărbaţi în locul tău mi-ar fi făcut neplăceri. li rămân 
recunoscătoare. Vreau să ştii că nu sunt amanta unor 
gangsteri. 

Kitson clătină din cap. 

— N-am crezut niciodată lucrul ăsta. 


— Morgan a crezut-o. Îşi închipuia c-am furat planurile de la 
un gangster cu care operasem şi le-am adus la el pentru o parte 
mai mare de bani. N-a spus-o pe şleau, dar ştiu că aşa gândea. 

Kitson se foi pe banchetă. Asta era exact ceea ce gândise 
Frank. 

— Poate c-a gândit aşa, dar eu n-am făcut-o. 

— Ştiam de camionetă şi de bani pentru că tatăl meu era 
portar la Centrul de Cercetări, zise Ginny încet. 

— Serios? Kitson îi aruncă o privire rapidă. Deci aşa se 
explică că ai ştiut. 

— Nu încerc să mă dezvinovăţesc, zise Ginny, lăsându-şi 
capul pe spatele banchetei. Mama a fost o descreierată. Cred c- 
am moştenit o mare parte din caracterul ei. L-a părăsit pe tata 
când aveam zece ani. Mama nu vorbea decât de bani, 
spunându-mi că fără ei n-am să fiu nimic în viaţă. Tata era un 
om cumsecade, atât că nu câştiga prea mult. Era bun cu mine, 
dar asta nu mi-a astâmpărat setea de bani. Cu cât creşteam, cu 
atât devenea mai aprigă. N-am avut niciodată haine ca lumea. 
Mă duceam la filme doar rar. Îmi petreceam tot timpul uitându- 
mă la vitrinele magazinelor de mare lux, invidiind oamenii care 
îşi puteau îngădui articolele dinăuntru pe care le admiram sau 
doream. Tata a pomenit deseori de banii de salariu şi mult timp 
am visat c-am să-i am. Apoi, au cumpărat noua camionetă. Tata 
spunea că era nebunie curată ca să nu mai asigure banii de 
salariu. Spunea că n-ar fi fost aşa de greu ca cineva să răpească 
camioneta. Vorbea despre asta pe îndelete. Ideea de-a o 
ascunde într-o caravană a fost a lui. Să nu-ți închipui că i-a 
trecut vreodată prin minte s-o facă. Era un om foarte cinstit, 
dar m-a făcut să reflectez şi gândul de-a fura camioneta a 
devenit o obsesie. 

Kitson conducea încet şi o asculta. Se uita la soare care, 
asemeni unei mingii roşii, se cufunda în dosul munţilor. 

— Tata era bolnav, continuă Ginny, încleştându-şi degetele 
pe genunchi. Mai avea doi ani până la pensie şi încerca să-şi 
ţină postul, dar până la urmă a trebuit să cedeze. I-au dat la 
început un concediu, dar cum nu s-a restabilit complet ca să se 
poată întoarce când trebuia, l-au concediat şi a pierdut pensia. 
M-am dus să vorbesc cu superiorul lui, dar nici n-a voit să 
discute cu mine. M-a tratat ca pe-o cerşetoare. Aşa că după 
moartea tatălui, am decis să mă răzbun. Puteam să realizez 


două lucruri în acelaşi timp: să-mi plătesc poliţa şi să mă 
îmbogăţesc. Am pus la cale întregul plan şi aveam nevoie de 
cineva care să mă ajute. Într-o cafenea, într-o seară, am auzit 
mai mulţi oameni vorbind despre Morgan. Din câte am înţeles, 
am decis că era persoana nimerită căreia să mă adresez. Aşa că 
m-am dus la el. Asta-i tot. A fost planul tatălui meu, dar el nu l- 
ar fi pus niciodată în aplicare. 

— Îmi pare rău de tatăl tău, spuse Kitson. 

— Da. Văzu că îşi încleştează mâinile. Îmi pare rău că m-am 
băgat în asta, Alex. Ştiu că am o fire dură, rea şi lacomă după 
bani. O ştiu prea bine, dar nu mi-am închipuit niciodată că o să 
ajungem în această situaţie. E aşa de uşor de discutat cum să 
omori pe cineva. O vezi în filme şi nu înseamnă nimic, dar când 
se întâmplă în realitate... 

— Ascultă, Ginny. Vocea lui Kitson deveni brusc insistentă. 
Hai să ne vedem de treabă. Am putea merge în Mexico. Dacă o 
întindem imediat, avem o şansă să scăpăm basma curată. De ce 
să n-o facem? 

Ginny ezită, apoi clătină din cap. 

— Nu, nu mai pot să abandonez totul acum. Ar fi trebuit să 
abandonăm mai înainte de-a ucide gardianul şi şoferul şi mai 
înainte să moară Morgan. Am să continui cu ei, Alex. Mai avem 
încă o şansă să punem mâna pe bani. Ce mai am de pierdut? 
Dar tu ar trebui să pleci, Alex. N-ar fi trebuit să fi intrat în 
treaba asta. Se uită la el. De ce-ai făcut-o? N-ai voit. Mi-am dat 
seama. De ce-ai votat pentru lovitură? 

Kitson dădu indiferent din umeri. 

— Din cauza ta, spuse el. M-am îndrăgostit de tine din clipa 
când te-am văzut. 

— Îmi pare rău, Alex. Îmi pare foarte rău. 

— Ascultă, dacă punem mâna pe bani, ne putem alia? o 
întrebă Kitson, uitându-se fix la şoseaua care venea spre ei. Te 
iubesc, Ginny. Eşti singura fată de care am fost vreodată 
îndrăgostit. 

— Nu ştiu. Alex. Poate. Hai să aşteptăm până obţinem banii. 
Mi-e teamă de complicaţii. Lasă-mă să mă gândesc. 

Kitson aproape că ieşi de pe şosea din cauza surprizei. 

— Vrei să spui că există o posibilitate ca să vii cu mine, 
Ginny? 

Ginny îl bătu pe umăr. 


— Lasă-mă să mă gândesc la asta, Alex. N 

Se întunecase până să ajungă la caravană. Imbărbătat de 
discuția avută cu Ginny, Kitson aruncă alimentele pe masa din 
bucătărie şi se duse la caravană. 

Malul lacului era pustiu. Era destul de sigur ca să-i lase pe 
Bleck şi pe Gypo să iasă din maşină. 

În timp ce-i privea ieşind, îşi dădu seama că se petrecuse 
ceva. 

Gypo mergea încet şi opintit, cu umerii lăsaţi. Obrazul drept 
era învineţit şi sângera uşor. 

Kitson îl întrebă ce se întâmplase, dar Gypo nu răspunse, ci 
se mulţumi să intre în cabană şi să se prăbuşească intr-un 
fotoliu. 

Bleck, cu o expresie lugubră şi cu un licăr primejdios în ochi, 
se îndreptă spre sofa, apucă sticla de whisky şi îşi turnă o 
băutură. Apoi se aşeză pe sofa şi se schimonosi. 

— A fost un băiat care a dat târcoale caravanei, spuse el în 
timp ce Kitson închidea uşa şi o încuia. 

— A încercat să se uite înăuntru. 

Bănuind ce-avea să urmeze, Ginny întrebă: 

— Cum merge lucrul la broască? 

Bleck făcu un gest plictisit. 

— Deocamdată nu avem noroc, spuse el lăsându-se pe spate 
şi uitându-se la ea. Al doilea mecanism e imposibil de prins. 
Gypo s-a enervat rău. 

— M-am enervat rău! exclamă Gypo strident. Plec! Broasca 
nu poate fi deschisă! Mă auziţi? Mă dau bătut şi plec! 

Ginny îi spuse calm: 

— Nu poţi să ne laşi baltă. Ce s-a întâmplat? 

— Întâmplat? Gypo se bătu cu pumnul pe genunchi. Nimeni 
nu poate lucra în caravană în căldura aia! Habar n-aveţi ce e 
acolo! De trei zile tot încerc să deschid broasca. E zadarnic. Am 
să plec! 

— I-ai spus lui Frank că va ţine o lună, zise Ginny. Nu poţi să 
abandonezi lucrul după trei zile. 

— Lasă-l în pace, spuse Bleck. Am discutat toate astea până 
m-am plictisit cu golanul ăsta! Căldura din caravană e 
infernală. Va trebui să mergem pe munte cum a spus Frank ca 
să putem lucra cu dosul caravanei deschis. Nu putem face 
nimic încuiaţi înăuntru! Nu-i cu putinţă! 


— Va fi primejdios, spuse Ginny. Aici suntem ascunşi printre 
alte caravane, dar pe munte, dacă ne văd, au să ne cerceteze. 

— Va trebui să ne luăm riscul, răspunse Bleck brutal. Dacă 
Gypo nu poate deschide broasca, va trebui să tăiem prin uşă şi 
n-o putem face aici. 

— Poliţia supraveghează încă drumurile, zise Kitson 
neliniştit. S-ar putea să fim opriţi. Ed. Şi altceva, nu sunt sigur 
dacă Buickul va putea trage această greutate pe panta 
muntelui. Am fost acolo sus. E rău de tot şi o parte din drum a 
fost distrusă de o furtună acum câteva săptămâni. 

— Va trebui să riscăm, zise Bleck. Dacă plecăm mâine la 
prânz, ajungem la drumul de munte seara. Va trebui să 
cumpărăm un cort şi mâncare. Va fi o viaţă aspră până 
deschide Gypo broasca. 

— Scoate-mă din combinaţie! spuse Gypo violent. Mă duc 
acasă! 

Bleck era gata să-i răspundă când auziră o bătaie la uşă. 

Se lăsă o tăcere încordată şi Bleck, cu arma în mână, se sculă 
în picioare. 

Gypo, alb la faţă, sări în picioare şi se uită la uşă. 

Ginny le ordonă în şoaptă: 

— Voi doi, duceţi-vă în dormitor! 

Bleck îl apucă pe Gypo, îl trase în picioare şi intrară în 
dormitor în timp ce Kitson, foarte nervos, traversă odaia şi 
deschise uşa cabanei. 

Fred Bradford stătea în prag. 

— Salut, domnule Harrison, spuse el. lartă-mă că vin la ora 
asta. Bănuiesc că doamna Harrison pregăteşte masa de seară. 

— Da, zise Kitson blocând intrarea. Ce s-a întâmplat? 

— S-a întâmplat ceva. Pot să intru o clipă? N-am să vă rețin 
mult, oameni buni. 

Văzând că Kitson ezită, Ginny se apropie repede de uşă. 

— Fireşte, domnule Bradford, intră în casă, spuse ea 
zâmbind. N-am început încă să pregătesc masa de seară aşa că 
n-are să se strice nimic. 

Bradford intră în camera de toate zilele. Părea jenat şi puţin 
neliniştit. 

— Alex, dă-i o băutură domnului Bradford, spuse Ginny. 

— Nu, vă mulţumesc, nu doresc o băutură, spuse Bradford. 
Se aşeză jos şi îşi frecă genunchii cu palmele. Nu vreau să vă 


răpesc prea mult timp. Băiatul meu a fost pe aici azi după- 
amiază. Bradford se uită direct la Kitson. Mi-a spus că erau doi 
oameni în caravana dumitale. 

Kitson simţi că îi zvâcneşte inima. Se uită la Ginny neştiind 
ce să spună. N 

— Erau doi dintre prietenii noştri, zise Ginny calm. li zâmbi 
lui Bradford. Am promis că le împrumutăm caravana pentru 
vacanță şi-au venit când nu eram aici ca să se uite la ea. 

Bradford se destinse. 

— Asta-i bună! I-am spus şi băieţelului meu ceva asemănător, 
dar nu vrea s-o creadă. Spune că cei doi se certau şi strigau 
unul la altul, aşa că s-a speriat. A crezut că sunt răufăcători. 

Ginny râse. 

— N-aş spune asta, zise ea, dar nici nu m-aş încrede prea 
mult în ei când fac o afacere. Ţipă unul la altul tot timpul, dar 
asta nu-i împiedică ca să plănuiască o vacanţă împreună. 

— Să ştiţi că l-au speriat pe băieţel, zise Bradford. Mi-am 
spus c-ar trebui să vorbesc cu dumneata. Au avut loc mai multe 
spargeri la acest lac, doamnă Harrison. Ei bine, dacă e vorba 
de prieteni de-ai dumitale, doamnă Harrison... 

— Ce amabil din partea dumitale să te deranjezi. Eşti sigur 
că nu vrei o băutură, domnule Bradford? 

— Nu, nu, mulţumesc. Nu trebuie să vă mai rețin, îşi pipăi 
nasul lung şi se încruntă. Ştiţi, că la vârsta lui, băiatul meu e 
deosebit de deştept. I-a venit o idee în ce priveşte camioneta 
dispărută. Ştiţi ce crede? Crede că e ascunsă în caravană. 

Kitson îşi încleştă mâinile şi le vâri în buzunarul pantalonilor. 

Ginny se cambră puţin, dar expresia ei rămase neschimbată. 

— În caravană? De unde i-a venit ideea asta? 

— Bănuiesc din faptul că-i înconjurat de caravane aici, spuse 
Bradford, zâmbind indulgent. Dar, la urma urmei, nu-i o idee 
prea rea. Spune că poliţia n-are să se gândească niciodată să 
caute aici camioneta, şi s-ar putea să aibă dreptate. 

— Presupun că-i cu putinţă, zise Ginny. Are cu siguranţă 
multe imaginaţie. N 

— E adevărat. Vrea să mă duc la poliţie şi să le spun. Işi 
închipuie că dacă au să găsească camioneta ascunsă într-o 
caravană, au să-i dea lui răsplata. Aţi văzut c-au ridicat răsplata 
la cinci mii de dolari? E o groază de bani. 

Se lăsă tăcere, apoi Ginny spuse: 


— Nu-mi pot închipui poliţia dându-i răsplata, nu-i aşa, 
domnule Bradford? zâmbi cam ţeapăn. Ştiţi cum e poliţia când 
ajungi la răsplată. 

— O, da, zise Bradford. Nu mă pot hotări dacă să merg sau 
nu la poliţie. Să ştiţi, eu cred că băiatul are dreptate, dar s-ar 
putea ca poliţia să-mi spună să-mi văd de treabă. 

— Întrucât şi dumneata ai o caravană, domnule Bradford, n- 
aş fi surprinsă dacă te-ar bănui c-ai furat chiar dumneata 
camioneta. Îmi amintesc că tatăl meu a găsit odată nişte perle 
şi le-a dus la poliţie, cerând răsplata. L-au arestat pe loc şi l-au 
ţinut două săptămâni şi-am cheltuit banii ca să-l eliberăm. N-a 
primit niciodată răsplata. 

Bradford se holbă de surprindere. 

— Serios? Nu m-am gândit niciodată la asta. Bănuiesc că vom 
încheia discuţia. Vă las în pace acum. Imi pare bine c-am 
discutat cu dumneata. Nu m-am gândit la afacere din acest 
unghi. 

Se sculă în picioare. 

— La revedere, domnule Bradford, zise Ginny zâmbindu-i. 
Noi plecăm mâine. 

— A, da? Ce păcat! Nu vă place aici? 

— Ne place, dar am plănuit un drum lung. Ne ducem la Stag 
Lake şi de acolo la Deer Lake. 

— Ce călătorie! Vă doresc multă fericire! Bradford dădu 
mâna cu ei. Rămase discutând câteva minute pe prag în timp ce 
Ginny şi Kitson aşteptau să plece o dată. In cele din urmă, le 
făcu semn cu mâna şi o apucă pe poteca luminată de lună spre 
cabana lui. 

Ginny închise uşa şi întoarse cheia în broască. 

— Încheiem discuţia, cum spune domnul Bradford. Trebuie 
să plecăm. 

— Mda, zise Kitson. Ce bine l-ai dus pe tip. Ai fost colosală! 

— În regulă, ţărane, în regulă, zise Bleck din uşa 
dormitorului. Nu te isteriza. Copilul ăla blestemat! Am bănuit 
că ne-a auzit. 

Gypo veni şi el în uşa dormitorului şi rămase în picioare 
ascultând. 

— Perfect, deci plecăm mâine, continuă Bleck. Nu putem 
risca deloc ca băiatul să încerce să intre în caravană. Se 
întoarse spre Kitson. Ce-ar fi să te duci şi să stai în caravană? 


Băiatul s-ar putea să se întoarcă şi să spioneze. 

Kitson dădu afirmativ din cap. Se duse la uşă, o descuie şi 
dispăru în noapte. 

Gypo spuse pe un ton final şi plat: 

— Mâine dimineaţa mă duc acasă. Aţi priceput? M-am 
săturat. Acum mă duc la culcare. 

Se întoarse în dormitor şi închise uşa în urma sa. 

— Am eu grijă de el, spuse Bleck cu o expresie primejdioasă 
în privire. M-am plictisit de tâmpeniile lui. 

Ginny intră în bucătărie ca să pregătească masa. 

Bleck rămase la uşă şi se sprijini de ea. 

— L-ai dus bine pe tip, fetiţo, zise el. Te-ai mai gândit între 
timp la propunerea mea? Sunt deştept. Tu eşti deşteaptă. Aşa 
că vom fi doi oameni deştepţi. Ce părere ai? 

Ginny puse două fripturi mari în tigaie. 

— Nu m-ar interesa nici dacă ai fi ultimul om de pe lume, 
spuse ea fără să-l privească. 

— În regulă, fetiţo. Mai vedem noi. 

Rânjea de parcă ar fi avut la îndemână o glumă secretă. Se 
apropie de fotoliu şi se lăsă în el. 

O 

Kitson se sculă devreme a doua zi dimineaţa şi plecă în oraş 
cu Buickul, lăsând-o pe Ginny de pază lângă caravană, în timp 
ce Gypo şi Bleck se aflau încă în cabană. 

Asta însemna să-şi asume un risc căci Gypo devenise atât de 
dificil încât Bleck nu mai era sigur că-l putea suporta în 
caravană. 

Bleck şi Kitson trebuiseră să-l lege pe Gypo de pat şi să-i 
pună un căluş. lată cât de rău se comporta. 

După ce îl legaseră de pat, Bleck respiră din rărunchi cu o 
expresie crudă pe faţă şi îi făcu semn lui Kitson să iasă din 
cameră. 

— Lasă-l pe golan în seama mea, zise el. Am să-l fac eu să se 
răzgândească. Până ai să te întorci, are să fie de acord să plece 
cu noi. 

Lui Kitson nu-i făcea nicio plăcere să-l lase pe Gypo în acea 
situaţie, dar era perfect conştient că nu ar fi putut să deschidă 
camioneta fără ajutorul lui Gypo. Întrucât acesta părea să-şi fi 
pierdut brusc minţile, Kitson se simţi uşurat la gândul că Gypo 
rămânea în responsabilitatea lui Bleck. 


Ajuns în oraş, Kitson cumpără un cort destul de încăpător şi 
o mare cantitate de conserve. Discutaseră problema 
alimentelor şi căzuseră de acord că nu era prea sigur să 
coboare la oraş ca să facă cumpărături în momentul când 
ajungeau pe munte. Trebuiau deci să se aprovizioneze cu 
destule alimente pentru a le ajunge până în clipa când Gypo 
avea să deschidă camioneta. 

Se întoarse la cabană cu portbagajul plin de cumpărături. 

Ginny se apropie de el în clipa când se dădu jos din 
automobil. 

— S-a întâmplat ceva? întrebă el. 

Ginny clătină din cap. 

— Nu, dar mă bucur că te-ai întors. Mă tot gândesc la Gypo. 
Cu cât plecăm mai devreme, cu atât va fi mai bine. 

Intrară în cabană împreună. 

Gypo stătea într-unul din fotolii. Era tras la faţă şi ochii îi 
căzuseră în orbite. Nu se uită la ei când intrară. 

Bleck străbătea încăperea şi fuma. 

— Gata de plecare? 

— Am luat tot ce ne trebuie. 

Kitson se uită la Gypo apoi la Bleck cu o privire întrebătoare. 

— Gypo e în regulă, zise Bleck. Am vorbit cu el şi e gata să 
coopereze. 

— M-ai forţat s-o fac, zise Gypo cu o voce tremurătoare. N- 
are să se aleagă nimic bun din asta. V-am mai prevenit. Vă 
previn din nou. Se uită brusc la Kitson. Tu ai fost prietenul 
meu! Halal de-aşa prieten! Nu mai vreau să fii lângă mine! Nu 
mai vreau să am de-a face cu tine! 

— Ce s-a întâmplat cu el? întrebă Kitson, uitându-se lung la 
Gypo. 

— A trebuit să mă port puţin brutal cu el, zise Bleck. A 
trebuit să-l conving că dacă nu cooperează, are să dea de 
dracu. 

— Mi-a spus c-are să-mi rupă mâinile, spuse Gypo cu o voce 
joasă şi nesigură. Cum pot să-mi mai câştig existenţa fără 
ajutorul mâinilor? 

Kitson se pregătea să spună ceva când Bleck clătină din cap 
la el. 

— Hai o dată, hai să plecăm, spuse Bleck. E cineva pe afară? 

Ginny şi Kitson ieşiră din odaie. 


Pe lac se aflau bărci, deşi niciuna în imediata apropiere. 
Kitson cuplă caravana de Buick, apoi o trase lângă intrare. 
Bleck ieşi din cabană împreună cu Gypo. 

Kitson deschise spatele caravanei şi Bleck şi Gypo intrară 
înăuntru repede. Kitson închise uşa în urma lor. Operația n-a 
durat decât câteva secunde. 

— Am să stau aici până te duci să plăteşti la birou, spuse 
Kitson şi îi dădu lui Ginny portvizitul său. 

Kitson aprinse o ţigară şi se aplecă de marginea caravanei. 
Era nervos. Aveau să se expună. Însemna că puteau avea 
probleme, dar nu exista nicio altă cale de-a deschide 
camioneta. 

— Hei. Domnule! 

Kitson se întoarse şi se uită repede în jur. 

Un băieţel în blugi şi cu o cămaşă în pătrate albe şi roşii 
apăruse din cealaltă parte a caravanei. 

— Salut, spuse Kitson. 

Băieţelul îl privi cu capul lăsat uşor pe-o parte. 

— Îl cunoşti pe tăticu, zise el. Eu sunt Fred Bradford Junior. 

— Serios? spuse Kitson încercând să pară indiferent. 
Băieţelul se încruntă la el, apoi îşi mută atenţia la caravană. 

— E a dumitale? întrebă el, arătând cu degetul caravana. 

— Da, răspunse Kitson. 

Băieţelul cercetă caravana. 

— A noastră e mai bună. 

Kitson nu spuse nimic. Dorea din tot sufletul ca Ginny să se 
întoarcă o dată şi să plece de acolo. 

Băieţelul se lăsă pe vine şi se uită sub caravană. 

— Ascultă, ai blindat-o cu oţel pe dedesubt, nu-i aşa? spuse el 
şi se uită în sus la Kitson. De ce-ai făcut-o? Asta adaugă la 
greutate, nu-i aşa? 

— N-am idee, răspunse Kitson, aşa era când am cumpărat-o. 

— Tăticu mi-a spus că ieri erau înăuntru doi prieteni de-ai 
dumitale. E adevărat? 

— Da. 

— Şi ce se întâmplă cu ei? 

— Nu se întâmplă nimic. 

Băieţelul îl studie cu atenţie. Lui Kitson i se păru că ochii lui 
aveau ceva extrem de neliniştitor. 

— Era ceva în neregulă cu ei. I-am auzit urlând unul la altul. 


— Urlă tot timpul unul la altul, răspunse Kitson. Asta nu 
înseamnă nimic. 

Băieţelul făcu un pas în urmă şi se uită la caravană. 

— Pot să mă uit înăuntru, domnule? 

— Regret, spuse Kitson şi se roşi la faţă, dar soţia mea are 
cheile. 

Băieţelul păru surprins. 

— Tăticu' meu nu dă niciodată cheile lui mămica. Le pierde 
întotdeauna. 

— Soţia mea nu le pierde. 

Băieţelul se ghemui din nou şi începu să tragă de fire de 
iarbă, risipindu-le în jur. 

— Prietenii dumitale sunt în caravană? 

— Nu. 

— Unde sunt? 

— Acasă. 

— Unde locuiesc? 

— St. Lawrence. 

— Atunci locuiesc împreună? 

— Da. 

— Urlau unul la altul. M-au speriat. 

Kitson dădu plictisit din umeri. 

— Nu înseamnă nimic. Urlă unul la altul tot timpul. 

Băieţelul îşi scoase pălăria şi începu s-o umple cu iarbă. 

— Unul dintre ei l-a făcut pe celălalt golan fricos fiindcă nu 
putea să facă ceva. Ce nu putea să facă? 

— Nu ştiu, zise Kitson şi îşi aprinse o ţigară. 

— Păreau foarte furioşi unul pe altul. 

— Sunt buni prieteni. Nu-ţi faci griji din pricina lor. 

După ce-şi umplu pălăria cu iarbă, băieţelul se aplecă 
înainte, îşi vâri capul în pălărie şi apăsă pe ea. 

— Asta ţine răcoare la cap, îi explică el văzând că Kitson se 
holbează la el. E descoperirea mea. S-ar putea să câștig bani cu 
ea. 

— Mda, zise Kitson. Ascultă, fiule, ce-ar fi să te duci acasă. S- 
ar putea ca tatăl tău să fie neliniştit că nu te găseşte. 

— Nu, n-are să fie. I-am spus că mă duc să caut camioneta 
furată, cea cu banii în ea. Nu mă aşteaptă să mă întorc mai 
înainte de-o oră. Ai citit despre camionetă, domnule? 

— Da, am citit. 


— Ştii ce cred eu? 

— Ştiu, mi-a spus tatăl tău. 

Băieţelul se încruntă. 

— N-ar fi trebuit s-o facă. Dacă spune la toată lumea, pierd 
răsplata. 

Kitson o zări pe Ginny înaintând grăbită pe potecă spre el. 

— Am să primesc răsplata, continuă băieţelul. Cinci mii de 
dolari. Ştii ce-am să fac cu ei când am să-i primesc? 

Kitson clătină din cap. 

— N-am să-i dau un sfanţ lui tăticu. Asta am să fac cu ei. 

Ginny ajunse lângă ei. 

— E tânărul Bradford, zise Kitson. 

— Salut, spuse Ginny şi îi zâmbi. 

— Ai cheile de la caravană? întrebă băieţelul. Mi-a spus că ai 
cheile. 

— Îmi pare rău, spuse Ginny, dar le-am pus într-o valiză. Nu 
le mai pot scoate acum. 

— Sunt convins că le-ai pierdut, zise băieţelul şi o apucă pe 
potecă cu mâinile în buzunar, fluierând strident şi fals. 

— Crezi că...? începu Kitson, apoi se opri. Hai o dată. Hai să 
plecăm de aici. 

Se urcară în Buick. 

În timp ce se îndepărtau, Fred Junior, care părăsise poteca 
de îndată ce dăduse un colţ şi dispăruse de la vedere, se 
întoarse prin desişurile dese şi rămase nemişcat urmărind 
Buickul şi caravana care se pierdeau pe drum. Apoi îşi scoase 
din buzunar un carneţel mototolit şi notă în el numărul de 
înmatriculare al Buickului, folosind un creion bont. 


Capitolul X 


Autostrada cu şase benzi era plină de maşini dintre care 
unele trăgeau după ele caravane. 

Din când în când, câte un avion cobora şi zbura de-a lungul 
autostrăzii, ca şi cum ar fi inspectat circulaţia şi, de fiecare 
dată când o făcea, Kitson tresărea. 

Uneori, câte un camion mare, cu acoperitoare, era oprit şi 
controlat de patrule de poliţişti. Se părea însă că autorităţile 
hotărâseră că o caravană nu era destul de puternică pentru a 
transporta o camionetă, aşa că niciuna nu era oprită. 

Cu toate acestea, era o treabă plină de nervi şi Kitson trebui 
să se controleze ca să menţină o viteză constantă de patruzeci 
şi cinci de kilometri pe oră. 

Conduseră timp de şase ore neîntrerupt. 

Ginny, aşezată alături de Kitson, avea puţine de spus şi nici 
Kitson nu avea chef de vorbă. 

De fiecare dată când depăşeau o maşină a poliţiei sau vedeau 
un poliţist pe motocicletă, inima începea să le bată nebuneşte. 
Nu era genul de drum să îţi vină să vorbeşti. 

Ajunseră la şoseaua care ducea la munte pe la ora şapte 
seara. 

Soarele coborâse în dosul munţilor şi întunericul se lăsă 
rapid în timp ce Kitson conducea Buickul pe o primă serie de 
drumuri strâmte şi întortocheate. 

Condusul deveni dificil. Kitson îşi dădu seama că dacă nu 
aprecia corect o curbă a drumului şi caravana ieşea de pe drum 
nu exista nicio speranţă de-a o mai împinge la loc. 

Kitson simţea presiunea exercitată asupra Buickului ca şi 
răspunsul inert al acceleratorului. Se nelinişti căci ştia că la 
vreo treizeci şi cinci de kilometri mai încolo drumul devenea 
dificil şi abrupt. 

Continuă să se uite la tabloul de temperatură şi observă că 
indicatorul se deplasa lent de la normal la cald. 

— Motorul are să înceapă să se încingă, îi spuse el lui Ginny. 
E din cauza greutăţii. Mai avem de parcurs încă treizeci şi cinci 
de kilometri de drum iar apoi avem de înfruntat probleme 


serioase. 

— Mai grave ca acum? îl întrebă Ginny în timp ce Kitson 
mişca volanul ca să ia o curbă foarte abruptă şi îngustă. 

— Asta nu-i încă nimic. Drumul a fost deteriorat de o furtună 
acum câteva săptămâni. N-a fost reparat de atunci. Nimeni nu 
mai circulă pe aici. Cei mai mulţi folosesc tunelul prin munte de 
la Dukas. 

După alţi cinci kilometri de drum şi cu indicatorul căldurii 
gata să atingă punctul de fierbere, Kitson încetini şi trase la 
marginea drumului. 

— O să aşteptăm câteva minute ca să se răcească motorul, 
spuse el şi se dădu jos pentru a aduna nişte bolovani pe care 
să-i vâre sub roţile din spate ale maşinii. Ginny se dădu şi ea jos 
şi deschise spatele caravanei. 

Kitson ocoli vehiculul şi se uită înăuntru. Era mult prea 
întuneric ca să-l poată vedea pe Bleck sau ca Bleck să-l poată 
vedea pe el. 

— Ce s-a întâmplat? zise Bleck. 

— Motorul a început să fiarbă, răspunse Kitson. Trebuie să-l 
las să se răcească. 

Bleck cobori ţeapăn din caravană şi se îndreptă spre 
marginea drumului pentru a respira aerul rece al munţilor. 

— Am ajuns deci până aici. Cât mai avem de mers? 

— Încă vreo douăzeci de kilometri. Partea cea mai grea va fi 
de acum înainte. 

— Crezi c-o să ajungem acolo? 

Kitson clătină din cap. 

— Mă îndoiesc. Tragem o greutate mult prea mare. Ar fi un 
miracol să duc caravana până sus, fără camionetă. 

Ginny li se alipi. 

— Hai să scoatem camioneta şi să ne continuăm drumul cu 
ea, zise ea. Avem drumul la dispoziţie, şi e destul de întuneric. 

Bleck ezită să răspundă. 

— E singura cale de-a ajunge sus, spuse Kitson. Chiar şi aşa 
n-are să fie uşor deloc. 

— În regulă, dar am dat de dracu dacă ne vede cineva. 

Gypo care stătea lângă caravană şi asculta spuse: 

— Încotro ne îndreptăm? Cât mai e până acolo? 

— În vârful muntelui e o pădure şi un lac, zise Kitson. Ar fi un 
loc ideal dacă ajungem până acolo. 


— Dacă vom conduce camioneta, va trebui să reparăm firele 
de la baterie, spuse Bleck. Hai, Gypo, pune-te pe lucru, în loc să 
stai acolo ca o momâie. 

Pentru a repara firele trebuiră să forţeze capota încuiată a 
camionetei cu o şpangă. Între timp, motorul Buickului se 
răcise. 

— O putem trage niţel mai sus, nu crezi? spuse Bleck care nu 
dorea să scoată camioneta din caravană. 

— Nu cred, spuse Kitson. Drumul devine tot mai prăpăstios. 
Motorul are să se încingă din nou şi va trebui să aşteptăm 
vreme îndelungată. 

Bleck dădu din umeri indiferent. Se sui în camionetă, porni 
motorul şi o dădu jos din caravană. 

— Luaţi-o înainte, îi spuse el lui Kitson. Gypo şi cu mine o să 
vă urmăm. N-am să aprind farurile. Am să mă ghidez după 
luminile din spate ale caravanei. 

Kitson făcu un gest de aprobare şi intră în Buick, aşezându- 
se lângă Ginny care se afla acolo. Când porni maşina, Ginny se 
aplecă pe fereastra Buickului privind în urmă şi urmărind 
camioneta. 

Începură iar să urce. Buickul, eliberat de greutatea 
camionetei, mergea uşor şi frumos. 

— Ne urmăresc? întrebă Kitson. 

— Da, răspunse Ginny. Mergi niţel mai încet. Nu te pot urma 
la cotituri. 

Îşi continuară drumul timp de alte douăzeci de minute până 
când ajunseră la o porţiune a drumului distrusă de furtună. 

Kitson semnaliză cu farurile şi se opri. 

— Stai în maşină, zise el. Mă duc să văd care e situaţia. 

Deschise caravana şi îi explică lui Bleck că avea să cerceteze 
terenul. 

Se uitară la drum în lumina farurilor Buickului. Urca brusc, 
aproape ca un perete de casă şi pe jos se aflau stânci şi pietre. 

— Pentru numele lui Dumnezeu! strigă Bleck. Trebuie să 
urcăm acolo? 

— Da, zise Kitson şi dădu din cap. Va fi extrem de greu. Va 
trebui mai întâi să curăţăm drumul de stânci şi pietre. 

O porni pe drum oprindu-se ca să mute pietrele cele mai mari 
şi să le împingă la margine. 

Le luă celor trei oameni o jumătate de oră ca să curețe 


drumul de stâncile şi pietrele cele mai mari. Partea cea mai 
dificilă ţinea cam cinci sute de metri după care se îndrepta. 

— Bănuiesc că ajunge, spuse Kitson, gâfâind de oboseală. 
Dacă am ajuns până aici, cred c-o să putem continua. 

Cei trei bărbaţi o luară în jos pe drum spre Buick. 

— Mergi cât poţi de încet, îi spuse Kitson lui Bleck, şi stai în 
viteza întâia. Va trebui să aprinzi farurile. Indiferent de ce se 
întâmplă, nu te opri. Dacă te opreşti, n-ai să mai ai destulă 
forţă ca să porneşti din nou. 

— Am înţeles, nu mai mă plictisi, răspunse Bleck enervat. 
Nu-i cazul să-mi dai lecţii de conducere. Ai grijă de maşina ta. 
Eu am să am de-a mea. 

— Aşteaptă până ajung sus mai înainte de-a porni, îi spuse 
Kitson. S-ar putea să trebuiască să mă opresc şi nu vreau să-mi 
fii în cale dacă va trebui să cobor. 

— În regulă, nu mai trăncăni atât, îl repezi Bleck. Dă-i bătaie! 

Kitson înălţă nepăsător din umeri, se duse la Buick şi se sui 
în el. 

Aprinse farurile, puse maşina în prima viteză şi apoi, apăsând 
încet pe accelerator, urcă maşina pe pantă. 

Dispunea de destulă forţă a motorului ca să-l ajute, deşi 
caravana goală era grea şi îl trăgea în jos. Din când in când, 
roţile din spate ale Buickului începeau să se învârtă în gol, 
aruncând pietre şi pietriş la dreapta şi la stânga. 

Ginny stătea aplecată înainte, prevenindu-l pe Kitson de 
bolovani, înainte ca el să-i vadă. 

Înaintau încet şi Kitson, cu mâinile încleştate pe volan, 
mormăia de unul singur, apăsând tare pe accelerator şi simțind 
cum întreaga maşină se clătina. 

În orice clipă, îşi spuse el, o să ne oprim şi atunci am dat de 
dracu. Coti brusc la dreapta, evitând efortul direct, apoi la 
stânga, croindu-şi drum prin spaţiul strâmt care solicita toată 
îndemânarea lui pentru a evita ca Buickul să nu iasă de pe 
drum. 

Viteza crescu. 

Apa din radiator începu să fiarbă şi aerul din maşină deveni 
insuportabil de fierbinte. 

Farurile îi luminară o porţiune de teren plată exact în faţă. 

— Aproape c-ai ajuns! strigă Ginny foarte fericită. Doar 
câţiva metri! 


Kitson păstrase puţină energie în maşină, exact pentru 
această clipă. Impinse acceleratorul până la podea. Roţile din 
spate se învârtiră, spatele maşinii se mişcă spre dreapta, apoi 
cauciucurile muşcară ţărâna şi maşina, împreună cu caravana, 
ajunseră cu bine pe drumul de sus şi Buickul începu să câştige 
viteză. 

Kitson trase la marginea drumului. 

— Am reuşit! strigă el rânjind fericit. Am crezut c-are să ne 
dea de hac! 

— Felicitări, Alex! spuse Ginny. Ai condus extraordinar. 

Kitson îi zâmbi încântat, puse frâna de mână şi ieşi din 
maşină. 

Bleck începea urcuşul. Nu dispunea de forţa motorului 
maşinii lui Kitson, dar nici nu trăgea o caravană grea după el. 

— Vine prea repede, spuse Kitson şi începu să coboare dealul 
în fugă, apropiindu-se de farurile camionetei. 

Bleck forţa dealul, cu piciorul apăsat pe accelerator, fără să 
păstreze energie în cazul unei urgente. 

Camioneta se opintea şi se clătina pe drumul neregulat, 
aruncându-l pe Gypo, care stătea lângă Bleck, de marginea 
maşinii şi buşindu-l rău. 

— Mergi mai încet! gâfâi Gypo. Conduci prea repede! 

— Gura! strigă Bleck. Ştiu eu ce fac! 

Gypo văzu un bolovan în lumina farurilor. 

Bleck nu îl văzu şi aripa din dreapta a maşinii îl lovi iar 
vehiculul viră violent la stânga. Mai înainte ca Bleck să poată 
controla camioneta, maşina era cruciş pe drum şi motorul se 
înecase. 

Alarmat de poziţia primejdioasă a maşinii, Gypo strigă: 

— Se prăbuşeşte! şi încercă să deschidă uşa, dar unghiul era 
atât de abrupt şi uşa atât de solidă încât nu reuşi. 

— Stai pe loc, idiotule! strigă Bleck. Ai să răstorni maşina cu 
noi! 

Kitson sosi în goană. 

Şi el se alarmă la vederea unghiului în care se afla maşina, 
aşa că se cocoţă pe scara ei, adăugând greutatea lui pentru a 
stabiliza maşina ale cărei roţi începuseră să se înalțe în aer. 

— Porneşte motorul şi mergi cu spatele încet, îi spuse el lui 
Bleck. 

— Dacă o mişc, are să se prăbuşească în gol, se răsti Bleck 


transpirat la faţă. 

— Nu-i o altă cale. Porneşte foarte încet şi trage spre 
dreapta. 

Bleck porni maşina cu o mână nesigură, apoi, în timp ce 
motorul mergea, schimbă vitezele. 

— Schimbă încet, îi spuse Kitson. Fără mişcări bruşte. De 
îndată ce începe să se mişte, trage spre dreapta. 

Blestemând de unul singur, Bleck schimbă vitezele. Când 
camioneta începu să se mişte, întoarse volanul. 

Timp de o clipă, cu mare groază, simţi că roţile din spate se 
ridică de la pământ şi fu convins că maşina are să se răstoarne, 
dar greutatea lui Kitson o balansă şi camioneta reveni pe şosea 
cu faţa la peretele de stâncă. 

În timp ce Bleck încerca să schimbe vitezele pentru a merge 
înainte, camioneta începu să alunece în spate şi Bleck trebui să 
frâneze violent. 

Motorul se înecă din nou. 

— În regulă, spuse Kitson dispreţuitor. leşi de acolo. Lasă-mă 
pe mine să conduc. 

Bleck bombăni şi se dădu jos. Era fericit să plece de la volan. 

Kitson se uită la unghi şi clătină sceptic din cap. 

— Adu nişte bolovani. Va trebui să blocăm roţile din spate, 
spuse el şi, mergând la marginea drumului, apucă o piatră 
mare şi o târî până la camionetă. Apoi o înfipse în solul moale 
în dosul uneia dintre roţile din spate. 

Bleck sosi clătinându-se şi ducând un alt bolovan cu care 
blocă cealaltă roată. 

Kitson intră în cabina camionetei şi dădu drumul la motor. 

Apoi se aplecă pe fereastra maşinii şi spuse: 

— Tu şi Gypo pregătiţi-vă să blocaţi roţile dacă motorul se 
îneacă. S-ar putea să fiu silit s-o forţez până sosesc sus. 
Cauciucurile n-au destulă aderenţă. 

— Dă-i bătaie! strigă Bleck furios că împotmolise camioneta. 

Kitson porni motorul din plin, apoi dădu drumul la frâna de 
mână şi lăsă maşina să se sprijine de bolovanii din spate. 

— Pornim! spuse el şi apăsă pe ambreiaj. 

Camioneta se deplasă înainte, alunecă pe roţile din spate 
care se învârtiră în gol, aruncând pietriş şi noroi spre Bleck şi 
Gypo. 

Cei doi, pe jumătate orbiţi, se întoarseră cu spatele şi îşi 


protejară faţa. 

Kitson încerca să menţină camioneta în echilibru, forțând 
motorul la maximum, dar presiunea se dovedi prea mare şi 
motorul se înecă din nou. De-abia avu timp să apese pe frâne, 
după ce avansase câţiva centimetri. 

Chiar şi cu frâna pusă, maşina începu să alunece în spate şi 
Kitson le strigă lui Bleck şi lui Gypo să blocheze roţile. 

Până ca cei doi să proptească bolovani, camioneta pierduse 
un metru. 

La încercarea următoare, Bleck şi Gypo se dădură la o parte 
şi maşina câştigă câţiva metri, apoi motorul se înecă. Cei doi se 
repeziră şi puseră bolovani sub roţi mai înainte ca să alunece 
iar în spate. 

Manevra continuă o jumătate de oră. Kitson urni maşina 
înainte şi Bleck împreună cu Gypo blocară roţile. 

În cele din urmă ajunseră cam la cincizeci de metri de Buick, 
dar cei trei erau atât de epuizați de efort încât Kitson făcu o 
pauză. 

— Să lăsăm blestemata de maşină să se răcească, zise Bleck, 
aplecându-se de marginea camionetei şi gâfâind din greu. 

Kitson se dădu jos din camionetă. 

— Nu mai e mult de mers, spuse el în timp ce Ginny se 
apropia în fugă. Dacă trecem de hopul ăsta, nu mai avem 
probleme. 

— Eşti de felicitat, îi spuse Ginny lui Kitson. 

Kitson îi zâmbi încântat. 

— Grozav şofer, spuse Bleck dispreţuitor. Minunea minunilor 
la condus. 

Ginny îl privi. 

— E un lucru cu care nu te poţi mândri, nu-i aşa? zise ea. 

Bleck îi răspunse în batjocură: 

— Te-ai dat de partea lui. Eşti singura. 

Se îndreptă spre marginea drumului unde se aşeză pe un 
bolovan şi îşi aprinse o ţigară. 

Urmă o lungă aşteptare. Când Kitson hotări că motorul se 
răcise destul, îl chemă pe Bleck şi se sui înapoi în camionetă. 

După zece minute maşina se afla alături de Buick. 

— O pot sui la loc, zise Kitson. E mai bine s-o punem la loc în 
caravană. 

Sui camioneta la loc în caravană şi Bleck împreună cu Gypo 


se suiră înăuntru. 

Kitson închise uşa caravanei, apoi se întoarse la Buick şi se 
vâri la volan. 

— Ai fost nemaipomenit, zise Ginny. Fără tine n-ar fi reuşit 
niciodată. 

Se aplecă înainte şi buzele ei îi atinseră obrajii. 

O 

Soarele pătrunse prin despărţitura de la intrare a cortului şi 
îl sculă pe Bleck. Deschise ochii şi se uită la acoperişul înclinat. 
Îi trebuiră câteva clipe ca să-şi amintească unde se afla. 

Închise ochii şi se încruntă, simțind înţepeneala din oase ca 
urmare a faptului că zăcuse toată noapte pe pământul tare. 

În fine, găsiseră cel puţin o ascunzătoare bună, îşi spuse el. 
Cu puţin noroc, puteau să rămână pitiţi acolo până deschidea 
Gypo camioneta. 

Aveau un lac cu apă curgătoare, o pădure destul de mare 
care îi proteja împotriva cercetărilor aeriene care se 
desfăşurau deasupra lor. În plus, se aflau la mai bine de cinci 
sute de metri de drum. 

Nimeni n-ar fi putut să creadă că acea camionetă ar fi putut 
fi suită atât de sus pe acel drum deteriorat. Nimeni n-avea să-i 
caute acolo. 

Totul depindea acum de Gypo. Dacă nu reuşea să găsească 
combinaţia de la broască, avea să folosească lampa de 
acetilenă. 

Bleck era foarte furios la gândul că avea camioneta în 
posesia lui de patru zile fără să reuşească să obţină banii. 

Îşi deschise ochii şi se uită chiorâş la ceas. Era ora şase şi 
cinci minute dimineaţa. Îşi înălţă capul şi se uita la Ginny care 
dormea ghemuită cu capul pe o haină făcută sul şi acoperită cu 
o pătură. 

Kitson se afla între Bleck şi fată şi continua să doarmă. 

Nu era prea mult loc în cort, dar toţi trebuiseră să doarmă 
înăuntru pentru că se făcea foarte frig noaptea ca să mai 
doarmă în aer liber. 

Bleck se aplecă să vadă dacă şi Gypo dormea. Brusc se 
alarmă şi se ridică în capul oaselor. Gypo nu se găsea în cort. 

O clipă, Bleck se nelinişti, apoi se calmă spunându-şi că Gypo 
era probabil afară pregătind micul dejun. 

Voia însă să se convingă, aşa că aruncă pătura de pe el şi îl 


buşi cu piciorul pe Kitson, sculându-l din somn. 

— Hai o dată! spuse el când Kitson îşi înălţă capul şi se uita 
la el clipind des. Gypo s-a sculat între timp! Avem de lucru. 

Kitson căscă, apoi, fiind cel mai aproape de ieşire, se 
strecură afară continuând să clipească la lumina soarelui. 

Bleck i se alătură, iar Ginny se ridică în capul oasele, 
frecându-se la ochi şi întinzându-şi braţele. 

— Unde-i Gypo? întreba Kitson, uitându-se la mica poiană din 
pădure. 

Bleck privi caravana ascunsă cu pricepere sub pomi. Se uită 
şi peste micul lac. 

Ducându-și mâinile la gură, Bleck răcni cât putu de tare: 

— Gypo! 

Nu primiră niciun răspuns şi cei doi se priviră unul pe altul. 

— Golanul ne-a lăsat baltă! spuse Bleck furios. Ar fi trebuit 
să-l supraveghez! S-a dus! 

Ginny ieşi afară din cort. 

— Nu se poate să fi mers prea departe, zise Ginny. Era în 
cort acum douăzeci de minute. Dormea! 

— Va trebui să-l aducem înapoi! spuse Bleck violent. Fără el, 
suntem pierduţi. Trebuie să fi înnebunit! E mai mult de treizeci 
şi cinci de kilometri până la autostradă şi va trebui să meargă 
până acolo pe jos! 

Kitson se repezi la drum urmat de Bleck. 

Se opriră la marginea poienii verzi şi se uitară la panta lungă 
şi abruptă care ducea spre drumul alb şi în zigzag tăiat pe faţa 
muntelui, şerpuind şi întortochindu-se într-o ceaţă ce acoperea 
întreaga vale. 

Kitson îl apucă brusc de braţ şi îi arătă ceva: 

— Uile-l! zise el. 

Bleck îşi strânse ochii. Nu vedea decât o siluetă minusculă 
care se mişca pe drum cam la vreo doi kilometri de ei. 

— Putem pune mâna pe el! zise Bleck. Am să-l fac să regrete 
că s-a născut când îl înşfac! Hai să luăm maşina. 

— Nu, zise Kitson. Drumul e prea strâmt. N-o să reuşim să ne 
mai întoarcem. Mai bine mergem pe partea abruptă a dealului. 
În felul ăsta putem înainta cam trei kilometri pe oră în timp ce 
el merge doar cu doi kilometri. 

Se dădu jos de pe drum şi o apucă pe panta cam abruptă, 
alunecând, sărind de câte ori putea, dar mai ales alunecând. 


Bleck ezită. I se părea primejdios. O luă după Kitson, dar mai 
încet. 

Kitson ajunse la drum, îl traversă, cobori peste panta verde şi 
începu să coboare din nou dealul. Devenise mai abrupt şi 
trebuia să înainteze cu grijă. La un moment dat, aproape că se 
împiedică şi căzu peste cap, dar se salvă lăsându-se pe spate şi 
alunecând din nou pe un pat de pietriş până la drum. 

Îşi reveni şi se uită în josul drumului. 

Il putea vedea foarte bine pe Gypo. 

Gypo alerga în jos, acoperind distanţa cu un ritm rapid. 

Bleck ajunse lângă Kitson. 

— Uite-l, spuse Kitson. 

Infuriat, Bleck îşi scoase arma. 

— Ce vrei să faci? spuse Kitson şi îl apucă pe Bleck de braţ. 
Gypo e singurul care poate deschide camioneta, nu-i aşa? 

Bleck transpirase rău la faţă şi gâfâia. Işi smulse braţul din 
strânsoarea lui Kitson şi îşi vâri arma la loc. Apoi o apucă pe 
panta următoare. 

Kitson era gata să-l urmeze când văzu că Gypo se opreşte 
brusc, se uită în sus la munte şi rămâne o clipă nemişcat. Apoi 
o rupse la fugă. 

— Ne-a văzut! îi strigă Kitson lui Bleck. Apoi îşi ridică vocea 
şi urlă: 

— Gypo! Opreşte-te! Vino înapoi! N 

Gypo nu se opri însă. Alerga cu încăpățânare. Işi simţea 
picioarele de plumb şi plămânii păreau să explodeze. 

Incepu să înţeleagă inutilitatea încercării sale de-a scăpa. 

Se trezise în cort şi îi văzuse pe ceilalţi trei dormind şi se 
hotărâse să se întoarcă acasă. 

Nu crezuse c-avea să reuşească să iasă din cort fără să 
trezească pe cineva, dar simţea un imbold s-o facă. 

Se strecurase afară din pătură, apoi se aplecase, deschisese 
plasa de la intrare, păşise peste trupul adormit al lui Kitson şi 
ieşise la lumina soarelui, fără să-i vină să creadă că fusese atât 
de simplu. _ 

Apoi ezitase. Işi dădea seama că avea peste treizeci şi cinci 
de kilometri de drum singuratic mai înainte de-a ajunse la 
autostradă unde spera să găsească pe cineva care să-l ducă 
până la atelierul lui. 

Era ora şase şi cinci minute. Era cu putinţă ca cei trei să 


doarmă până la ora şapte sau opt. Avea la îndemână o oră, 
două cu puţin noroc, mai înainte ca ei să afle c-a plecat. 

Asta îl decise şi o porni cu pas rapid în jos pe drum. 

Mersese cam o jumătate de oră şi acoperise o distanţă de 
aproape trei kilometri când auzi zgomotul pietrişului care 
cădea de deasupra. 

Îşi ridică privirea şi-l văzu pe Kitson şi pe Bleck care veneau 
la vale, aproape căzând, şi înaintând cu e viteză neliniştitoare. 

Vederea lor îl umplu pe Gypo de groază, îl auzi pe Kitson 
urlând: 

— Gypo! Opreşte-te! Vino înapoi! 

Incepu să alerge orbeşte. După câteva sute de metri de 
alergătură îşi dădu seama că nu va putea menţine acest ritm. 
Se uită din nou înapoi. 

Bleck se rostogolea pe pantă şi în timp ce Gypo îl privea 
ajunse la drum. Kitson sosea şi el într-un nor de praf, alunecând 
pe călcâie şi dislocând pietrişul, ce aluneca în jos. 

Gypo părăsi drumul ca un animal speriat şi încolţit şi o porni 
nebuneşte în jos pe pantă. După câteva secunde îşi pierdu 
echilibrul şi căzu cu faţa înainte. Mâinile atenuară şocul şi 
începu să se rostogolească la vale. 

Se opri gâfâind lângă drum. Încercă disperat să se ridice în 
picioare şi se uită peste umăr. 

La nivelul la care se afla acum nici Bleck și nici Kitson nu-l 
puteau vedea datorită stâncilor de deasupra care îl ascundeau 
vederii lor. Deşi nu-i vedea, avu un sentiment scurt de 
siguranţă. Le putea însă auzi vocile neliniştitor de aproape. 

Privi disperat în jur, convins că în câteva minute aveau să-l 
ajungă din urmă. 

La dreapta se întindea un teren plin de desişuri pitice care 
creşteau pe munte. În mintea lui înspăimântată se gândi să se 
ascundă şi o porni printre desişuri, înotând până la şold în 
vegetaţia deasă, rupându-şi pantalonii de crengi, dar fără să-i 
pese, până ajunse în centrul terenului. Se culcă la pământ şi se 
întinse acoperit de desişuri ca de o pătură salvatoare. 

Încercă să-şi controleze respiraţia şi rămase nemişcat 
trăgând cu urechea. 

Kitson ajunse primul la drum. Se opri brusc şi se uită la 
dreapta şi la stânga, surprins şi neliniştit să vadă că Gypo 
dispăruse. 


Gâfâind şi blestemând, Bleck îl ajunse din urmă. 

— Unde e? întrebă el răsuflând opintit. 

— Cred că s-a ascuns, răspunse Kitson. 

Amândoi se uitară la întinderea de desişuri. Era singurul loc 
unde cineva se putea piti pe această pantă goală a muntelui. 

— Uite unde e! zise Bleck, arătând cu degetul. Apoi îşi ridică 
vocea şi urlă: Gypo! leşi de acolo! Ştim unde eşti! 

Gypo se cutremură la auzul vocii lui Bleck. Se întinse şi mai 
mult pe pământul nisipos, ţinându-şi răsuflarea şi aşteptând. 

Bleck se întoarse spre Kitson: 

— Hai să mergem după idiotul ăsta! Tu o apuci pe sus, iar eu 
pe aici. 

Se apropie de desişuri şi îşi croi drum printre ele, dar după 
vreo zece metri se opri dându-şi, seama de munca şi de timpul 
necesar pentru a controla întreaga regiune. Afară de faptul că 
avea norocul să dea de Gypo imediat, n-avea probabil să-l 
găsească niciodată. 

Kitson la rândul lui, înaintând cu greu prin masa de desişuri 
dese, înţelese dificultatea operaţiei şi se opri şi el brusc. 

Cei doi se priviră peste oceanul de verdeață şi desişuri 
compacte. 

— Gypo! strigă Bleck cu vocea tremurându-i de furie. E 
ultima ta şansă! Dacă nu ieşi imediat, am să-ţi trag o bătaie pe 
care ai s-o ţii minte toată viaţa! leşi o dată! 

Auzind mânia şi disperarea din glasul lui Bleck, Gypo se 
hotărî să rămână nemişcat. Îşi dădu bine seama că stând pe loc 
avea 0 şansă serioasă de-a scăpa de ei. 

Bleck îşi reluă drumul, dar fără mari speranţe. Gypo îl auzi 
croindu-şi drum prin desişuri şi îndepărtându-se de el. Îl putea 
auzi de asemenea şi pe Kitson zdrobind crengile în calea lui şi 
îndepărtându-se şi el. 

Aşteptă recăpătându-şi respiraţia în timp ce inima începea 
să-i bată regulat. 

După câteva minute zgomotul celor doi care îl căutau se 
pierdu în depărtare şi Gypo se decise că venise clipa să 
acţioneze. 

Dacă Bleck şi Kitson aveau să acopere întreaga suprafaţă, 
era mai prudent dacă se muta de acolo. 

O porni înainte, târându-se pe terenul nisipos, strecurându-şi 
trupul pe lângă tulpinile groase şi scurte ale tufelor, având 


grijă să nu le mişte partea de sus care forma un fel de paravan 
peste trupul lui. 

Se strecurase pe brânci vreo treizeci sau patruzeci de metri, 
aproape destins la gândul că e în siguranţă, când văzu şarpele. 

Tocmai îşi împinsese mâna dreaptă, cu braţul complet întins, 
pentru a săpa în pământul moale şi a trage înainte, când se uită 
în faţă şi văzu şarpele, făcut colac, cu capul lui turtit şi 
triunghiular ca un diamant la câţiva centimetri de mâna lui. 

Gypo îşi trase răsuflarea într-un şuierat de groază. Reflexele 
îi paralizară. I se părea că s-a transformat într-un bloc de 
piatră. Frica îi îngheţă sângele şi inima începu să-i zvâcnească 
atât de violent încât avu sentimentul că se sufoca. 

Şarpele rămase şi el nemişcat. 

După câteva secunde de agonie chinuitoare şi respirând 
şuierat printre dinţi, Gypo îşi smuci brusc mâna înapoi. 

In acea clipă şarpele îl muşcă. 

Gypo simţi o durere ascuţită în dosul palmei. Sări în picioare 
cu un urlet de groază şi o apucă orbeşte, demential, prin masa 
de desişuri. 

Bleck şi Kitson ajunseseră la capătul zonei de tufişuri şi se 
pregăteau să se întoarcă pentru a-şi relua cercetările la alt 
nivel. 

Urletul lui Gypo îi făcu să se oprească şi îi înlemni. 

Apoi îl văzură pe Gypo alergând, bătând aerul cu mâinile şi 
scoțând urlete care le îngheţă sângele în vine. 

— Cretinul şi-a pierdut minţile, spuse Bleck şi o rupse la fugă 
pe urma lui Kitson în direcţia lui Gypo. 

Alergătura dezordonată produsă de panică îl scoase pe Gypo 
din zona de vegetaţie. Ajunse la panta abruptă, se prăbuşi şi 
începu să alunece la vale, ridicând un nor de praf şi dislocând 
pietre în timp ce se rostogolea disperat. 

Kitson, care se afla înaintea lui Bleck, ajunse primul la Gypo. 
Se lăsă în genunchi lângă el. Gypo se afla culcat pe spate şi 
sprijinit de-o stâncă. 

— Gypo! spuse Kitson gâfâind. E în regulă. N-am să-l las pe 
Bleck să se atingă de tine. Ce s-a întâmplat? 

Faţa lividă a lui Gypo ca şi ochii căzuţi pe faţa alb-cenuşie, ca 
nişte găuri, îl îngroziră pe Kitson. 

— Şarpele... apucă Gypo să şoptească. 

Bleck sosi alergând anapoda şi respirând din greu. 


— Şobolanule! răcni el. Am să te omor pentru asta! 

Se pregăti să lovească cu piciorul trupul inert al lui Gypo 
când Kitson îi blocă mişcarea cu braţul. 

— Încetează! spuse Kitson. Nu vezi că s-a întâmplat ceva cu 
el? 

— Şarpele, bâigui Gypo şi încercă să-şi ridice braţul paralizat 
ca să i-l arate lui Kitson. 

Kitson, se aplecă şi observă cât de umflată şi de roşie era 
mâna lui Gypo. Apăsă pe pielea congestionată şi Gypo scoase 
un țipăt de durere care îl înspăimântă pe Kitson. 

— Ce s-a întâmplat? întrebă Kitson ghemuindu-se lângă 
Gypo. 

— Şarpele... gemu Gypo. M-am târât peste el. 

Kitson văzu cele două înţepături pe pielea inflamată. 

— Calmează-te, Gypo, spuse el. Am să mă ocup eu de asta. 
Nu te speria. 

— Du-mă la spital, gemu Gypo. Nu vreau să mor aşa... ca 
fratele meu. 

Kitson îşi scoase batista, o făcu sul şi o legă în jurul 
încheieturii mâinii lui Gypo. 

— Vrei să spui c-a fost muşcat de-un şarpe? zise Bleck, 
apucându-l pe Kitson de umăr. Cum dracu o să mai deschidem 
camioneta? 

Kitson se scutură de el. Scoase din buzunar un briceag şi îl 
desfăcu. 

— Are să doară, Gypo, spuse el, apucând bine mâna lui, dar 
am să te vindec. 

Infipse lama în palma umflată şi fierbinte a lui Gypo şi 
secţiona în jos. 

Gypo urlă, lovindu-l pe Kitson cu mâna slăbită şi încercând să 
se elibereze. 

Rana din mâna lui Gypo începu să sângereze. Ţinând încă 
strâns batista, Kitson încercă să scurgă otrava şarpelui. Se uită 
alarmat la paloarea de moarte a lui Gypo. Omul părea pe cale 
să moară. 

— Alex, gâfâi Gypo, tu eşti prietenul meu. Vorbesc serios. Du- 
mă la... un... spital. 

— Am să te duc. Calmează-te, spuse Kitson. Strânse batista 
în jurul încheieturii lui Gypo apoi se sculă în picioare. Mă duc 
să aduc Buickul. 


— Ce anume? spuse Bleck. 

— Mă duc să aduc maşina şi să-l transport pe Gypo la spital, 
zise Kitson. Uită-te la el! E foarte grav! Se întoarse şi o luă în 
sus pe pantă spre drum. 

— Kitson! tonul răstit al chemării îl făcu să se oprească şi să 
se întoarcă. 

— Ce vrei? 

— Vino încoa! strigă Bleck. Ai înnebunit? Uită-te la cer! Îi 
arătă un avion care circula lent deasupra munţilor. Dacă scoţi 
maşina din ascunzătoare, au s-o vadă. Poliţia are să sosească 
imediat! 

— Ei şi? răspunse Kitson furios. Va trebui să-l ducem la 
spital, altfel moare. Nu-ţi dai seama? 

— N-ai să scoţi maşina din ascunzătoare! spuse Bleck. 

— Sunt doar patruzeci şi cinci de kilometri până la spital, 
zise Kitson. Ce vrei să fac? Să-l duc în spinare? 

— Nu-mi pasă! răcni Bleck. N-ai să scoţi maşina la vedere în 
timpul zilei. Nu ne putem asuma un astfel de risc! 

— Du-te dracului! spuse Kitson şi se întoarse, începând să 
urce panta spre drum. 

— Kitson! 

Tonul amenințător al vecii lui Bleck îl făcu pe Kitson să se 
oprească şi să se uite înapoi la el. 

Bleck îşi scosese arma şi o ţinea îndreptată spre el. 

— Întoarce-te! spuse Bleck. 

— E pe moarte, zise Kitson. Nu-ţi dai seama? 

— Întoarce-te! îi spuse Bleck cu o voce primejdioasă. N-ai să 
scoţi maşina! Vino înapoi şi încă repede! N-am să-ţi mai repet, 
ţărane! 

Inima începu să-i zvâcnească violent şi se întoarse pe pantă. 
„Asta-i momentul!” îşi spuse el. „A venit vremea să mă ocup de 
golanul ăsta! Va trebui să am grijă să-i evit dreapta! Clipa 
răfuielii. N-am să-l las pe Gypo să moară!” 

— Va trebui să facem ceva, spuse el în timp ce se apropia de 
Bleck. Nu-l putem lăsa aici şi să-l vedem cum moare! Trebuie 
să-l ducem la spital! 

— Uită-te la el, idiotule! strigă Bleck. Până ajungi sus pe 
munte, până iei maşina, până o aduci aici, până îl pui în maşină 
şi-l duci la spital are să moară! 

— Va trebui să facem ceva pentru el! răspunse Kitson, fără să 


se uite la Bleck. Trecu prin spatele lui şi din colţul ochiului 
observă că Bleck îşi coborâse arma. 

Kitson se suci brusc, lovind cu latul palmei peste încheietura 
mâinii cu arma. 

Revolverul sări din mâna lui Bleck şi ateriză într-un desiş. 
Bleck se trase în spate şi-l înfruntă pe Kitson. 

Urmă o pauză în timpul căreia se uitară unul la altul. 

— Bine, golane, spuse el încet. Aşa ai vrut. Am avut 
întotdeauna chef să te bat, dar acum am să-ţi arăt ce înseamnă 
asta. 

Kitson îl aştepta cu pumnii strânşi şi ochii contractaţi. 

Bleck înaintă, clătinându-se niţel, cu bărbia în piept şi cu 
mâinile ţinute jos. 

Kitson lansă o lovitură de încercare cu stânga, dar Bleck îşi 
feri capul şi pumnul lui Kitson îi atinse uşor urechea. Bleck se 
trase înapoi în clipa când Kitson îl atacă cu dreapta şi reacţionă 
la rândul lui cu o dreaptă în coastele lui Kitson. Lovitura îl făcu 
pe Kitson să se retragă şi să-şi piardă răsuflarea. 

În timp ce Bleck înainta, Kitson îi dădu o dreaptă şi o stângă 
la cap care îl ameţiră. 

Cei doi se despărţiră, apoi se reuniră simultan, buşindu-se 
unul pe altul, trecând de la lovituri grele la altele mai uşoare, 
depărtându-se şi apropiindu-se prudenţi şi atenţi. 

Kitson văzu o deschizătură în apărarea lui Bleck şi îi trânti o 
stângă, dar Bleck se feri şi pumnul lui Kitson trecu peste 
umărul lui. Bleck se strâmbă şi îl lovi pe Kitson cu o dreaptă la 
inimă. 

Era o lovitură nimicitoare care îl făcu pe Kitson să cadă în 
genunchi. 

Continuând să rânjească, Bleck se apropie de el şi-l pocni pe 
gât. Kitson se prăbuşi pe faţă şi leşină. 

Bleck păși înapoi. _ 

Kitson reuşi să se ridice în genunchi, cu capul tremurând. Îl 
văzu pe Bleck că se apropie şi se aruncă spre picioarele lui, 
încolăcindu-şi braţele de ele. 

În timp ce cădea, Bleck îl lovi pe Kitson peste creştetul 
capului. j 

Cei doi se prăbuşiră la pământ. Incă ameţit, Kitson încercă 
să-l înşface pe Bleck de gât, dar Bleck îl buşi peste tâmplă şi 
apoi se desfăcu din strânsoare. In timp ce Bleck se ridica, 


Kitson se înălţă cu un efort. Până să apuce să-şi apere faţa, 
primi din plin o directă în obraz. Se clătină sub efectul loviturii. 
Înaintând opintit, imobiliză braţele lui Bleck şi o vreme se 
luptară corp la corp, Bleck încercând să scape din strânsoarea 
lui Kitson, iar Kitson zbătându-se să-l menţină imobil pe Bleck 
până i se limpezea mintea. 

Bleck se eliberă în cele din urmă şi încercă o stângă 
ucigătoare pe care Kitson reuşi s-o evite. Îl pocni pe Bleck în 
coaste cu o dreaptă şi văzu cum faţa acestuia se strâmbă de 
durere. _ 

Încurajat, Kitson se lansă înainte. Încercă o dreaptă şi o 
stângă la capul lui Bleck. 

Gemând şi înjurând, Bleck se îndepărta de el. 

Kitson îl lovi c-o stângă care nimeri partea de sus a capului 
lui Bleck. Bleck se împletici şi ridică mâinile în sus. Kitson îl 
lovi în burtă cu pumnul drept. Bleck se retrase răsuflând 
opintit. 

Decis să-l termine, Kitson înaintă imprudent. Voi să dea o 
directă, dar îşi dădu seama prea târziu că Bleck îşi pregătise o 
dreaptă. 

Kitson simţi un şoc pe bărbie, apoi ceva alb şi fierbinte 
explodă în capul lui. În clipa când se prăbuşea înţelese că 
primise celebra dreaptă a lui Bleck, dar nu mai avea ce face. 
Căzu cu faţa la pământ, venind în contact cu pietrişul şi, 
gemând de durere, se rostogoli ajungând cu faţa tăiată în 
lumina caldă a soarelui. 

Rămase pe loc o vreme, ametit, apoi făcu un efort şi îşi înălţă 
capul. 

Bleck era aplecat asupra lui Gypo şi se uita fix la el. 

Kitson clătină din cap, apoi se ridică tremurând. Se apropie 
bălăbănindu-se de Bleck, care îl privi peste umăr cu o expresie 
dură şi contractată. 

— E mort, zise Bleck cu o voce rece şi plată. Golanul ne-a 
făcut figura. 

Kitson clătină din cap, apoi se ridică tremurând. 

Gypo părea liniştit, cu gura deschisă şi cu ochii lui negri şi 
mici aţintiţi la cerul albastru. 

Nepăsător la durerea care îi scutura trupul, Kitson îşi spuse: 
„După moartea lui Gypo ce şansă mai avem să deschidem 
camioneta? Milionul de dolari a devenit un miraj. Cu lumea în 


buzunar! Morgan a ales cu siguranţă o lovitură dezastruoasă de 
data asta.” 

— Lasă-l, zise Bleck. E mort. Nu mai avem ce-i face. 

Kitson nu răspunse. Continuă să ţină mâna lui Gypo şi să se 
uite la mort. 

Dând plictisit din umeri, Bleck o porni în lungul drumului, 
înapoi la camioneta ascunsă. 


Capitolul XI 


Doi oameni coborau poteca de pe marginea lacului în direcţia 
lui Fred Bradford care stătea şi citea ziarul de dimineaţă. 

Tocmai îşi terminase micul dejun. Îşi trimisese soţia şi copilul 
la lac şi acum se bucura de niţică linişte înainte de-a se duce la 
ei. 

Se uită la cei doi care se apropiau şi se întrebă cine erau. 

Unul din ei purta uniforma unui maior de armată. Celălalt 
avea pe el un costum ieftin, făcut de-a gata şi o pălărie cu bor 
mic pusă anapoda pe cap. 

Maiorul era mic de statură, blond, cu o mustață militară şi o 
figură suptă şi bronzată. Ochii îi erau direcţi şi duri. 

Însoţitorul lui era înalt şi gras. Faţa lui congestionată şi 
bătută de vânt era grosolană şi Bradford îşi spuse că avea de-a 
face cu un poliţist în civil. 

— Domnul Bradford? întrebă maiorul oprindu-se în faţa 
omului aşezat pe scaun. 

— Da, fireşte, răspunse Bradford şi se ridică în picioare. Pe 
mine mă căutaţi? 

— Sunteţi Fred Bradford Junior? îl întrebă maiorul. 

Bradford se holbă la el. 

— Nu, nu eu, e vorba de fiul meu. Împături ziarul nervos şi îl 
lăsă pe scaun. Ce treabă aveţi cu el? 

— Sunt maiorul Delaney din Siguranţa Armatei, spuse 
maiorul care făcu un semn cu mâna spre însoţitorul său. Dânsul 
e locotenentul Cooper de la poliţia oraşului. 

Bradford se uită neliniştit la cei doi. 

— Încântat de cunoştinţă, domnilor. Se opri, apoi continuă. 
Ce vreţi cu fiul meu? 

— Unde e? întrebă Cooper. 

— E jos la lac împreună cu mama lui, răspunse Bradford. 
Despre ce e vorba? 

— Am dori să vorbim cu el, domnule Bradford, spuse 
Delaney. Nu aveţi niciun motiv să vă alarmaţi. 

În acea clipă Fred Bradford Junior apăru pe potecă fluierând 
strident. Se opri din fluierat la vederea celor doi oameni, apoi 


înaintă încet cu o expresie îngrijorată pe faţă. 

— Uite-l, zise Bradford. Se întoarse spre fiul său şi spuse: 
Junior, vino încoace. Unde-i mama ta? 

— Îşi pierde timpul la marginea lacului, spuse băieţelul cu o 
voce dispreţuitoare. 

— Eşti Fred Bradford Junior? îl întrebă Delaney. 

— Exact, spuse băiatul şi se uită la cei doi. 

— Tu ai scris asta? îl întrebă Delaney scoțând o scrisoare din 
buzunar iar dinăuntru o foaie de hârtie. 

Bradford recunoscu scrisul lăbărţat al fiului său pe bucata de 
hârtie. 

— Exact, răspunse băieţelul. 

Se lăsă pe vine, îşi scoase pălăria de paie jerpelită şi începu 
s-o umple cu iarbă. 

Bradford întrebă direct: 

— Fiul meu v-a scris? 

— A scris la Cartierul General al Poliţiei, spuse Delaney. 
Pretinde că ştie unde se află camioneta. 

Bradford se holbă la fiul său. 

— Junior? Ce-ai făcut? Ştii că n-ai idee unde se află 
camioneta! 

Băieţelul se uită dispreţuitor la tatăl său, apoi îşi văzu de 
treabă umplând pălăria cu iarbă. Când termină, se aplecă 
înainte, îşi vâri capul în pălărie, o trase pe urechi şi se ridică în 
picioare. 

— Trebuie să procedez aşa, spuse el fără să se adreseze 
cuiva în special. Altminteri, iarba cade din ea. Îmi ţine răcoare 
la cap. E invenţia mea. 

Delaney şi Cooper schimbară priviri, apoi Delaney spuse 
amabil: 

— Unde e camioneta, fiule? _ 

Băiatul se aşeză la loc pe iarbă şi îşi încrucişă picioarele. Îşi 
potrivi pălăria, trăgând-o mai ferm pe frunte. 

— Ştiu unde e, anunţă el solemn. 

— Grozav, spuse Delaney reţinându-şi cu greu nerăbdarea. 
Unde e? 

— Ce se întâmplă cu răsplata? întrebă băiatul uitându-se 
atent la ei. Ochii lui se aţintiseră neliniştitor asupra maiorului 
Delaney. 

— Ascultă, junior, spuse Bradford transpirând de jenă, ştii că 


n-ai idee unde se află camioneta. Ai să dai de dracu dacă îi faci 
pe aceşti domni să-şi piardă timpul. 

— Ştiu sigur unde e, pretinse băiatul calm. Dar n-am să spun 
până nu primesc răsplata. 

— Hai o dată, spuse Delaney şi vocea i se înăspri. Dacă ştii 
ceva, spune. Tatăl tău are dreptate. Ai să dai serios de dracu 
dacă ne faci să ne pierdem timpul. 

— Camioneta e ascunsă într-o caravană, zise băiatul. 

— Ascultă, zise Bradford, am mai discutat asta. Ştii la fel de 
bine ca şi mine că... 

— Stai o clipă, domnule Bradford, îl întrerupse Delaney. 
Lasă-mă să vorbesc, te rog. Se întoarse spre băieţaş. Ce te face 
să crezi că e ascunsă într-o caravană, fiule? 

— Am văzut-o, spuse băieţaşul. Caravana are două plăci mari 
de oţel ataşate la bază, astfel încât camioneta să nu cadă prin 
podea. Ei le-au pus. 

— Ei? Cine sunt ei? 

— Cei care au furat camioneta, fireşte. 

Delaney şi Cooper se uitară unul la altul. 

— Ai văzut camioneta cu adevărat? 

Băiatul dădu afirmativ din cap apoi se încruntă şi îşi scoase 
pălăria. 

— Ţine răcoare când o pui la început, spuse el serios, dar 
după o vreme se pare că iarba se încălzeşte, îşi goli pălăria de 
iarbă. Cred că va trebui s-o umplu tot timpul cu iarbă proaspătă 
ca să ţină răcoare. 

Începu să-şi umple din nou pălăria cu iarbă. 

— Unde ai văzut camioneta? întrebă Delaney cu o voce 
exasperată. 

Băieţelul continuă să smulgă mâini de iarbă pe care le punea 
apoi în pălărie. 

— M-ai auzit ce-am spus? se răsti Delaney la el. 

— Ce anume? întrebă băieţaşul, oprindu-se o clipă ca să se 
uite la Delaney. 

— Te-am întrebat unde este camioneta, zise Delaney. 

Băiatul începu să-şi umple din nou pălăria cu iarbă. 

— Tata spune că poliţia n-are să-mi dea răsplata, zise el. 
Spune c-au s-o păstreze pentru ei. 

Bradford se foi jenat. 

— N-am spus niciodată aşa ceva! răspunse el supărat. Ar 


trebui să-ţi fie ruşine să vorbeşti aşa! 

Băieţelul se uită lung la el, apoi scoase o şuierătură printre 
dinţi, ca şi cum ar fi sfâşiat o pânză. 

— Ce minciună! spuse el când termină de scos sunetul. Ai zis 
că dacă le spunem că acea camionetă e ascunsă într-o 
caravană, au să creadă c-ai furat-o tu. Ai mai zis că toţi poliţaii 
sunt nişte escroci. 

— Ajunge, ajunge! bombăni Cooper. Nu-ţi mai bate capul cu 
ce-a spus tatăl tău. Unde ai văzut camioneta? 

Foarte încet şi foarte grijuliu, băieţelul se aplecă deasupra 
pălăriei, îşi vâri capul în ea şi şi-o trase pe cap. 

— Nu vă spun până nu primesc răsplata, zise el, îndreptându- 
se şi uitându-se fix la Cooper. 

— A, da? Vedem noi mai târziu, spuse Cooper şi faţa i se 
încruntă. Va trebui să veniţi amândoi la poliţie şi dacă ne-ati 
făcut să ne pierdem timpul... 

— Lasă-mă să mă ocup eu de treaba asta, zise Delaney calm. 

— Ascultă, fiule, spuse el, oricine dă informaţii care ne ajută 
să găsim camioneta va primi răsplata. Dacă informaţiile tale ne 
ajută, ai să primeşti răsplata. 

Băiatul îl studie pe maior câteva secunde. 

— Serios? 

Maiorul dădu afirmativ din cap. 

— Serios. 

— N-o să daţi răsplata tatălui meu? O să mi-o daţi mie? 

— O să ţi-o dăm ţie. 

— Cinci mii de dolari? 

— Exact. 

Băieţelul se gândi mult timp. Cei trei oameni îl priveau cu 
atenţie. 

— Nu mă minţi? întrebă el cu privirea aţintită la maior. Ai să- 
mi dai răsplata dacă îţi spun? 

Maiorul dădu din cap cu un zâmbet foarte, foarte larg şi 
foarte sincer. 

— Nu te mint, fiule. Când armata spune ceva, armata îşi ţine 
cuvântul. 

Băiatul se gândi din nou o vreme apoi spuse în cele din urmă: 

— Cred c-am să vă spun. Sunt patru, trei bărbaţi şi o femeie. 
Doi dintre bărbaţi stau în caravană toată ziua. Nu ies decât 
noaptea. l-am văzut după ce s-a lăsat întunericul. Am luat 


numărul plăcii de înmatriculare al maşinii. Au spus că se duc la 
Stag Lake, dar minţeau. Au apucat-o pe drumul spre autostradă 
şi ăsta nu-i drumul spre Stag Lake. Caravana e albă cu un 
acoperiş albastru. Scoase din buzunar un carneţel foarte uzat şi 
rupse o pagină. Uite numărul maşinii. 

— Dar de unde ştii că înăuntrul caravanei se află camioneta? 
îl întrebă Delaney, punând cu grijă bucata de hârtie în portvizit. 

— Am văzut-o când cei doi au intrat în caravană dimineaţa, 
spuse băiatul. M-am sculat mai devreme ca să-i spionez. 

Băiatul îl privi pe maior răbdător. 

— Am citit descrierea ei în ziare. Era camioneta, nici vorbă. 

— Când au plecat? 

— Ieri la prânz. l-am văzut. N-au luat drumul spre Stag Lake. 
S-au îndreptat spre munţi. 

— Am pierdut o groază de timp, spuse Delaney încruntându- 
se. De ce nu i-ai cerut tatălui tău să ne telefoneze? 

— l-am cerut. N-a vrut s-o facă şi nu m-a lăsat nici pe mine, 
din cauza asta v-am scris, spuse băiatul. Tata a spus că toţi 
poliţiştii sunt nişte escroci. 

Delaney şi Cooper se uitară lung la Bradford. 

— Am glumit, răspunse Bradford cu o voce speriată şi roşu la 
faţă. Nu mi-am închipuit că... 

— Poţi să ne descrii pe aceşti oameni? spuse Delaney 
întorcându-se spre băiat. 

— Sigur, zise el şi le dădu o descriere exactă a lui Kitson, 
Ginny, Gypo şi Bleck. 

Cooper notă descrierea în carnetul lui. 

— E în regulă, fiule, zise Delaney. O treabă pe cinste. Am să 
te recomand cu siguranţă dacă găsim camioneta. 

— Sunt sigur c-o s-o găsiţi, zise băiatul. Işi scoase pălăria şi o 
goli de iarbă. E ceva în neregulă cu ideea asta. Iarba se 
încălzeşte prea repede. 

Cooper îi spuse rânjind: 

— Încearcă să pui nişte gheaţă înăuntru. Asta are să te 
răcorească. 

Băiatul se strâmbă. 

— Ce idee tâmpită, zise el. Gheaţa are să se topească. 

Delaney îl bătu pe umăr. 

— Am să-ţi spun eu cum rezolvi problema, zise el. Taie şi 
scoate partea de deasupra a pălăriei. In felul ăsta are să intre 


aer şi ai să lansezi şi o nouă modă. 

Băiatul reflectă şi apoi dădu din cap. 

— O idee bună, zise el. Am s-o încerc. S-ar putea să-mi aducă 
bani. 

În timp ce cei doi se îndreptau spre maşină, Delaney spuse: 

— Sus pe munte. E singurul loc unde n-am cercetat. S-ar 
putea să fie acolo. 

— Nu, nu se poate, zise Cooper. Dacă aş fi crezut că pot să 
urce până acolo, aş fi cercetat zona, dar nimeni nu poate sui 
aşa de sus. Drumul e distrus. Imposibil să conduci caravana pe 
acel drum. 

— S-ar putea să fi avut noroc, zise Delaney. N-avem unde să 
mai căutăm. Am s-o fac. 

— Ai de gând să recomanzi ca băiatul să primească răsplata? 
întrebă el. _ 

Delaney se instală alături de Cooper. În ochi îi apăruse o 
expresie distantă când răspunse: 

— Ce-o să facă un băiat de zece ani cu cinci mii de dolari? 
Tatăl lui are să pună laba pe ei. Se uită la Cooper şi îi zâmbi 
foarte sincer. Ştim cine are să primească răsplata, nu-i aşa? 
Condiţia e ca cei care găsesc camioneta să primească răsplata. 
Cred că noi doi o s-o găsim, aşa că vom primi noi răsplata. 

Cooper îşi supse obrajii. 

— Felul tău de-a vorbi cu băiatul m-a pus pe gânduri. 

Delaney dădu din cap. 

— Ştiu cum să mă port cu copiii, zise el. Trebuie să fii foarte 
sincer cu ei, altfel n-au încredere în tine. Am fost întotdeauna 
un om foarte sincer, spuse el şi râse. 

O 

Trecuse cu puţin de ora nouă dimineaţa când Kitson se 
întoarse la caravană. Ducea pe umeri lopata lui Gypo şi avea 
cămaşa plină de transpiraţie. 

Ginny stătea pe un bolovan la umbra unui pom, albă la faţă şi 
gata să izbucnească în lacrimi. 

Bleck scoase camioneta din caravană. Se sprijinea de uşă, cu 
urechea lipită de broască şi mişcând cadranul foarte încet şi 
grijuliu, în timp ce asculta. 

Kitson lăsă jos lopata, apoi se duse alături de Ginny. Se aşeză 
la picioarele ei şi îşi aprinse o ţigară cu degete tremurătoare. 

Ginny întinse mâna şi îl bătu pe umăr. 


— Ce moarte îngrozitoare, spuse Kitson întinzând şi el mâna 
şi acoperind-o pe-a lui Ginny. N-am putut să fac nimic pentru 
el. A murit în timp ce mă băteam cu şobolanul ăsta. Dar chiar şi 
aşa, n-aş fi putut să-l duc la spital la timp. 

— Să nu mai vorbim despre asta, Alex. 

— Nu mai pomenesc de felul cum l-am îngropat, ca pe un 
câine. Gypo era un om bun. Ar fi trebuit să-l ascult. A încercat 
să mă convingă să renunţ. Ce bine aş fi făcut dacă îl ascultam. 

— E adevărat. 

— A spus că n-are să se aleagă nimic din treaba asta. A avut 
dreptate. Hai să plecăm, Ginny. Noi doi. De îndată ce se 
întunecă, plecăm. 

— Da, zise Ginny, eu sunt vinovată. N-am să-mi iert 
niciodată. Eu am avut ideea loviturii. Când te-ai dus ca să-l 
îngropi, am rămas aici şi m-am gândit. Mi-am dat seama cât de 
mult m-am înşelat şi ce lucruri am făcut. Chiar dacă ar 
deschide camioneta acum, nu m-aş mai atinge de bani. Trebuie 
să fi fost nebună! 

— Vrei să spui c-ai să vii cu mine? spuse Kitson fără să se 
uite la ea. Putem începe o nouă viaţă, Ginny. Vrei să mă iei de 
sot? 

— Dacă aşa vrei, spuse ea. Nu-ţi închipui însă c-o să scăpăm 
basma curată din asta? Mai devreme sau mai târziu au să pună 
mâna pe noi. 

Kitson îşi stinse ţigara şi o aruncă. 

— S-ar putea să avem noroc. Merită să încercăm. Luăm 
Buickul şi plecăm spre graniţa mexicană. Nimeni nu ştie cine 
suntem şi cum arătăm! Când ajungem în Mexic... 

— Hei, Kitson, vino încoa! răcni Bleck. Ce-ţi închipui c-ai să 
faci? Vino şi ajută-mă! 

Kitson şi Ginny schimbară priviri. Kitson se ridică în picioare. 
Se apropie de camionetă. 

— Ştii să foloseşti o lampă de acetilenă? întrebă Bleck. Era 
tras şi tensionat la faţă şi avea o privire sălbatică. 

— Nu. 

— Atunci a venit timpul să înveţi. Va trebui să spargem 
camioneta cu lampa. Hai o dată! Ajută-mă cu cilindri. 

— Am decis ce facem, spuse Kitson calm. 

Bleck îl privi furios. 

— Ce vrei să spui? Trebuie să deschidem camioneta, nu? 


— Nu, nu trebuie, zise Kitson. M-am săturat. N-ar fi trebuit 
să mă apuc de treaba asta. O deschizi tu. Iei toţi banii dacă pui 
mâna pe ei. Eu unul o las baltă. 

Bleck respiră adânc şi lung. 

— Ascultă, golane, nu pot s-o deschid de unul singur! Ajută- 
mă cu cilindrii şi taci din gură! 

— De îndată ce se întunecă, spuse Kitson, Ginny şi cu mine 
plecăm. N-ai decât să faci ce vrei, dar noi plecăm. 

— Deci aşa stau lucrurile, îl repezi Bleck. Voi doi... Asta-i 
bună! Deci ţi-ai atins scopul, ţărane! Pe deasupra, renunţi la un 
milion de dolari! Eşti ţicnit! 

— Asta avem de gând să facem, spuse Kitson liniştit. 

— Aveţi un drum lung de mers pe jos, rânji Bleck. 

— Luăm Buickul. 

— Aşa îţi închipui. Am nevoie de Buick şi n-am terminat 
treaba aici. Bătu cu mâna în peretele camionetei. Am s-o 
deschid chiar dacă are să fie ultimul lucru pe care am să-l fac! 
Nici tu, maimuţă fricoasă, şi nici curva ta n-o să mă opriţi! Dacă 
aveţi chef să plecaţi, n-aveţi decât, dar o să plecaţi pe jos! N-o 
să luaţi maşina! 

Bleck o văzu din colţul ochiului pe Ginny care se sculase şi se 
îndrepta spre ei. 

şi dădu seama că era singur împotriva a doi. Bănui că Ginny 
avea o armă. 

Kitson îi spuse calm. 

— Plecăm la noapte şi plecăm cu maşina. Poţi să vii cu noi 
până la autostradă, dacă vrei, dar după aceea eşti pe contul 
tău. 

Bleck ezită, apoi se uită la Ginny care stătea nemişcată, cu 
mâna dreaptă ascunsă de la vedere. 

Dacă nu acţiona prudent, cei doi aveau să-l omoare, îşi spuse 
el. 

Dădu resemnat din umeri şi îi spuse lui Kitson: 

— În regulă, dacă aşa vreţi. Avem până la lăsatul 
întunericului să lucrăm la camionetă. Asta înseamnă 
douăsprezece ore. Poate avem noroc în timpul ăsta. N-o să staţi 
aici fără să faceţi ceva, nu? Ajutaţi-mă cu cilindrii! 

Surprins de schimbarea bruscă a rezistenţei, Kitson ezită. 

— În regulă, spuse el, dar n-o să folosească la nimic. N-o să 
reuşim să facem nici măcar o gaură în camionetă, chiar dacă o 


să lucrăm douăzeci de ani! 

— Vedem noi. Bleck se uită la Ginny. Fata continua să-l 
privească, dar se destinsese. Trăncăneşti prea mult, ţărane. 
Hai, ajută-mă. 

În timp ce Kitson trecea pe lângă Bleck îndreptându-se spre 
camionetă, Bleck îşi scoase arma şi i-o vâri în coaste. 

— Aruncă arma! strigă el lui Ginny, sau fac o gaură în 
amantul tău! 

Ginny dădu drumul la armă care căzu pe iarbă. 

Bleck se dădu înapoi ţinându-i pe cei doi sub ameninţarea 
revolverului. 

— Dă-te la o parte de lângă armă! îi comandă el lui Ginny. 

Ginny se apropie de Kitson. 

Bleck îl ocoli, ridică arma şi o aruncă în lac. 

— Vreau să daţi atenţie la ce vă spun, spuse el. Va trebui să 
forţăm camioneta. Să nu vă faceţi iluzii că nu mă pot ocupa de 
amândoi. Nu vă mişcaţi de aici până nu am deschis maşina şi 
am luat banii. Dacă nu-i vreţi, am să-i iau eu. Făcu un semn cu 
arma spre Kitson. Du-te şi pregăteşte cilindrii. 

Kitson înălţă nepăsător din umeri şi se apropie de caravană, 
urmat de Bleck. 

— N-o să reuşesc de unul singur, spuse Kitson. Gypo şi cu 
mine ne-am ocupat de cilindri. Ştiu cât atârnă. Va trebui să mă 
ajuţi şi să îi ţii la un cap. 

Bleck rânji. Îşi puse arma la loc în toc. 

— Să nu încerci ceva, ţărane. Mă pot ocupa de tine la orice 
oră. 

Kitson se înălţă şi scoase cilindrul din suporturi. Cei doi 
ieşiră încet din caravană. 

Pe când ieşea din maşină, Kitson dădu drumul brusc la 
cilindru. Şocul neaşteptat al căderii îl dezechilibră pe Bleck. 

Kitson se repezi înainte. Îl lovi violent cu pumnul în gât pe 
Bleck, trântindu-l la pământ. 

Bleck îşi caută arma blestemând, dar se pomeni cu masa de 
greutate a lui Kitson peste el. 

Câteva secunde se luptară ca animalele, apoi Bleck îl buşi cu 
genunchiul în piept pe Kitson şi se eliberă de el. Işi scoase 
arma în clipa când Kitson înainta spre el. 

Kitson îl apucă de încheietură şi simultan trânti o stângă în 
faţa lui Bleck. 


Bleck gemu şi dădu drumul la armă. 

Kitson se ridicase între timp şi îl ţinea pe Bleck la respect, 
încercând să-şi revină de pe urma loviturilor primite. 

Bleck se sculă în capul oaselor cu sângele curgându-i pe faţă 
de la tăietura de sub ochi şi cu buzele trase şi dezgolindu-şi 
dinţii într-un rânjet brutal. 

— Te aranjez eu pentru asta! zise el furios. 

— S-a terminat cu vremea când ne aranjai, îi răspunse Kitson 
răsuflând greu. 

Apoi, pe neaşteptate, auziră zgomotul motorului unui avion 
ca şi pe cel al unui aparat mai mic, de antrenament, care 
zburau pe deasupra capetelor lor, turtind iarba prin presiunea 
aerului în timp ce se urcau brusc şi zburau peste vale. 

Bleck se ridică împleticindu-se şi se uită după avioane. 

— Ne-au văzut! strigă el cu o voce sugrumată. Nu se poate să 
nu ne fi văzut! Au să vină aici după noi! 

Cei trei rămaseră nemişcaţi, urmărind avionul descriind un 
cerc şi întorcându-se în direcţia lor. 

— Ascundeţi-vă! urlă Bleck şi porni disperat spre pădure. 

Kitson şi fata se împrăştiară, fugind şi ei în direcţia pădurii, 
cu avionul pe urmă. 

Aparatul zbura cam la cincizeci de metri şi trecu deasupra 
lor cu un huruit de motor şi lăsând o pală de vânt. Văzură doi 
oameni în carlingă aplecându-se în afară şi uitându-se direct la 
ei. Avionul se înălţă din nou și se îndepărtă. 

Ginny şi Kitson se priviră înfricoşaţi. 

— Ascundeţi-vă, idioţilor! strigă Bleck. Nu staţi acolo! 

Kitson îi ignoră şi spuse: 

— Ne-au văzut. Au să vină aici, Ginny. 

— Da, ţi-am spus c-au să vină. 

Kitson fugi şi traversă drumul ghemuindu-se. Se uită la panta 
de verdeață pe care se întindea drumul într-un lung zigzag, 
uşor vizibil acum în vale. 

Cam la cincisprezece kilometri în jos pe drum văzu trei 
maşini care înaintau rapid, ridicând un nor de praf în timp ce 
dădeau curbele. 

Simţi un val de frică în suflet şi alergă înapoi la Ginny. 

— Vin! spuse el. 

Bleck ieşi din pădure înjurând. 

— Poţi să-i vezi? 


— Da. Au să fie aici în zece minute ţinând seama de viteaza 
cu care conduc. 

— Mai avem o scăpare, zise Bleck cu o voce tremurătoare. 
Adu Buickul! Dacă reuşim să ajungem pe vârful muntelui, mai 
există o şansă! 

— Cam la o mie şi cinci sute de metri în sus drumul se 
opreşte, zise Kitson. Am putea să ne căţărăm până acolo. 

Bleck alergă la caravană şi se întoarse cu puşca automată. 

— N-au să mă prindă viu, spuse el cu ochii strălucind. Nu 
vreau să ajung într-o celulă a condamnaților la moarte! 

Kitson deschise uşa Buickului şi Ginny se strecură alături de 
el. O simţea cum tremura şi o bătu pe genunchi. 

— Calmează-te, zise el. Mai avem o şansă. 

Bleck se sui alături de Ginny şi Kitson conduse maşina peste 
panta cu iarbă şi apoi pe drum. 

Cei trei se uitară la camioneta ce rămăsese sub pomi. 

— Golanii au spus că e cea mai rezistentă din lume, zise 
Bleck furios. Nu glumeau. 

Kitson conduse maşina prin hârtoapele drumului, zgâlţâind-o 
bine. 

Bleck se aplecă pe fereastră ca să mai arunce o ultimă 
privire camionetei. „E mai mult de-un milion de dolari în acea 
camionetă, îşi spuse el. Viitorul şi viaţa mea sunt încuiate 
înăuntru.” 

Kitson conducea repede, alunecând în gropi. Avea o expresie 
încordată şi îşi ţinea ochii aţintiţi la drumul din faţă. 

Ajunseră la prima curbă strâmtă şi încetini, dar calculă 
greşit. Trebui să oprească şi să întoarcă Buickul bombănind de 
unul singur. 

În timp ce îşi reluau urcuşul, avionul reapăru şi, ca un câine 
ciobănesc, începu să le dea târcoale în aer. 

— Dacă aş putea să trag în canalia aia! izbucni Bleck, privind 
avionul care se mişca în cerc. 

Auziră în depărtare sirena unei maşini de poliţie. 

Ginny tresări de groază şi îşi încleşta mâinile. 

Kitson avea mari probleme să menţină maşina pe drumul plin 
de găuri şi de pietre aduse acolo de furtuna de pe munte. 

La stânga se înălța peretele muntelui ca un zid de granit. La 
dreapta era o prăpastie. 

— N-o să mai putem merge prea mult, zise Kitson încetinind. 


Drumul se opreşte de aici. 

La următoarea curbă abruptă se opri. 

O grămadă mare de stânci şi de desişuri le bloca drumul. Era 
cu neputinţă să le ocolească. 

Bleck sări din maşină ţinând arma automată în mână. Nu 
dădu nicio atenţie celor doi şi începu să alerge şi să se caţere 
pe grămada de pietre. 

Kitson se opri şi se uită în sus. 

Sus de tot, deasupra lor, putea vedea vârful acoperit cu 
zăpadă al muntelui. Ezită o clipă apoi o înşfacă pe Ginny de 
braţ şi îi arătă înălțimile. 

— Hai să mergem, Ginny, spuse el. Avem o şansă să ne 
ascundem acolo. Dacă rămânem cu Bleck riscăm să fim prinşi. 

Ginny păli uitându-se la peretele de piatră. 

— Nu mă pot căţăra până acolo, spuse ea. Tu însă, du-te. 

Kitson începu s-o împingă. 

— Mergem împreună, zise el şi privi faţa muntelui. Primii o 
sută de metri fură destul de uşori şi Ginny îl urmă. Kitson se 
oprea din când în când, se apleca şi o ajuta să urce lângă el. 

Sirenele se auzeau tot mai aproape. 

Se simțeau amândoi grozav de expuşi pe faţa goală a 
muntelui. La vreo cincisprezece metri se afla o masă de stânci 
în dosul căreia se puteau piti. Kitson o îndemnă pe Ginny să 
urce mai repede. 

La un moment dat, cuprinsă de panică, Ginny alunecă, dar 
Kitson o prinse şi, fără s-o lase să se odihnească, o trase lângă 
el şi o forţă să continue urcuşul. 

Ajunseră la masa de stânci când auziră maşinile poliţiei 
oprindu-se dedesubt. 

Zăceau unul lângă altul trăgându-şi răsuflarea şi uitându-se 
în jos. 

O stâncă mare ascundea partea inferioară a drumului. 
Uitându-se însă la dreapta, Kitson zări pe Bleck alergând 
disperat pe drum, bătând aerul cu braţul liber şi privind în 
urmă din când în când. 

La curba următoare îl pierdu pe Bleck din vedere. 

Kitson privi în sus, plănuind mişcarea următoare. 

Mult deasupra, imposibil de văzut de la drum, se găsea o 
platformă protejată de desişuri. Îşi spuse că dacă reuşeau să 
ajungă acolo se puteau ascunde până când poliţia avea să 


obosească de-a mai căuta. 

O apucă pe Ginny de braţ. 

— Crezi că mai poţi urca? 

Ginny dădu din cap. 

— Da, cred că pot. 

Kitson îi zâmbi. Aveau feţele foarte aproape şi fata se aplecă 
înainte şi îşi lipi buzele de ale lui. 

— Îmi pare atât de rău, Alex. E numai din vina mea. 

— Am avut o alegere, zise el. Atât că nimic n-a mers. 

Auziră voci dedesubt vorbind agitat. 

— Au găsit Buickul, şopti Kitson. Hai să mergem. 

Incepură să se caţere din nou. 

Era un coşmar pentru Ginny şi n-ar fi reuşit niciodată s-o 
facă fără Kitson, care o ajuta peste porțiunile grele. 

În timp ce se apropiau de platformă, Ginny, se opri brusc din 
urcat. Piciorul i se sprijinea pe rădăcina unui desiş şi mâinile i 
se agăţau de capătul ascuţit al unei stânci. Stătea lipită de 
marginea muntelui şi îşi ţinea ochii închişi. 

— Mergi singur, Alex, gâfâi ea. Eu nu mai pot. Lasă-mă aici. 
Nu mai pot. 

Kitson se uită în jos la Ginny, agăţată lângă el, văzu prăpastia 
ce se întindea spre vale şi îl cuprinse ameţeala. 

Inchise ochii ţinându-se de un desiş şi simțind cum îi curge 
transpiraţia pe faţă. 

Ginny se uită în sus şi îl văzu atârnând deasupra ei şi avu 
sentimentul că în secunda următoare Kitson avea să cadă. 

— Alex! 

— Mă simt bine, spuse el gâfâind. Sunt niţel ametit. Nu te 
uita în jos, Ginny. Stai pe loc. 

O vreme rămaseră acolo ca două muşte pe un zid, apoi 
Kitson începu să se mişte foarte încet. Găsi un sprijin mai bun 
şi întinse mâna spre Ginny. 

— Dă-mi mâna, spuse el Hai. Nu fi speriată. N-am să-ţi dau 
drumul. 

— Nu, Alex! N-ai să reuşeşti niciodată să mă tragi acolo! 
Dacă am să cad... 

— Dă-mi mâna! 

— Alex! Mi-e frică! Am să dau drumul! Nu pot să atârn aici... 

Kitson o apucă de încheietură în clipa când Ginny se lăsa să 
cadă. Ţipătul ei înfundat fu măturat de vânt. Ginny atârna de 


braţele lui, cu fusta înfoindu-se şi cu picioarele ei lungi şi 
frumoase mişcându-se de parcă ar fi mers pe aer. 

Kitson continuă s-o ţină suportând toată greutatea ei. 

— Ginny trebuie să mă ajuţi, gâfâi el. Am să te balansez spre 
perete. Încearcă să te prinzi de ceva şi atunci te ridic. 

O balansă şi călcâiele ei se zbătură disperat să găsească un 
sprijin. Apoi găsi unul şi Kitson simţi că greutatea ei se 
atenuează. 

Se uită la ea în timp ce-o ţinea. 

— E în regulă, spuse el. Stai o clipă. 

Rămaseră în acea poziţie. Trecu un minut lung apoi Kitson 
spuse: 

— În regulă. Acum! şi o trase în sus. 

Ginny alunecă peste marginea platformei şi se prăbuşi 
epuizată lângă el. 

Auziră o împuşcătură. Sunetul răsună foarte tare şi avu ecou. 

Ginny se încordă şi îşi încleştă mâna de încheietura mâinii lui 
Kitson. 

Împuşcătura venise de jos şi de la dreapta. 

Kitson se aplecă prudent şi se uită în jos. Avea o vedere clară 
a drumului de dedesubt. Putea să vadă Buickul şi alături trei 
maşini ale poliţiei. 

La vreo cincizeci de metri în sus pe drum se afla Bleck. Era 
apărat de două stânci mici. Ţinea arma între ele aţintită 
înainte. 

La cincizeci de metri mai în sus pe drum se afla un jeep cu 
trei soldaţi lângă el. 

Kitson îşi dădu seama că jeepul trebuie să fi venit pe cealaltă 
parte a muntelui şi că Bleck era prins în cursă. Simţi un val de 
uşurare că se suiseră pe munte în loc să-l urmeze pe Bleck. 

La o cotitură a drumului, ceva mai sus, zăcea un soldat cu 
faţa în jos şi cu sânge curgând dintr-o rană la cap. 

Soldaţii urcau drumul şi se opriră la cotitură, ţinându-se în 
afara tirului lui Bleck. Erau numai la douăzeci de metri de el. 

Un maior scund, blond şi îmbrăcat frumos, trase cu ochiul 
prudent pe lângă cotitură, văzu soldatul mort şi se grăbi să 
bată în retragere. 

Apoi îşi ridică glasul şi strigă: 

— Ştim unde eşti! leşi de acolo cu mâinile în sus! Hai o dată! 
N-ai nicio şansă! Hai o dată! 


Kitson îl putea vedea pe Bleck întins la pământ. 

Ginny se apropie de el şi se uită în jos. 

Deşi se aflau cam la şaptezeci de metri deasupra soldaţilor, 
oamenii păreau îngrozitor de aproape. 

— leşi de-acolo sau te scoatem noi? strigă maiorul 

— N-aveţi decât să veniţi să mă luaţi de aici, golanilor! urlă 
Bleck cu un glas sălbatic şi îngrozit. 

Maiorul îi spuse ceva unui ofiţer de poliţie care dădu 
afirmativ din cap. 

Apoi maiorul se apropie de un soldat şi îi vorbi. Avu loc o 
scurtă consultare. Soldatul îi înmână arma unui alt soldat, apoi 
scoase un mic obiect dintr-unul din buzunare şi înaintă atent. 

Kitson îl privea. Inima îi zvâcnea nebunește. 

Soldatul ajunse la cotitură şi se opri. 

— E ultima şansă! strigă maiorul. leşi de acolo! 

Bleck îi răspunse cu o înjurătură oribilă. 

Maiorul strigă: 

— În regulă. Hai să-l scoatem! 

Soldatul aruncă obiectul în aer. Obiectul se înălţă, se 
întoarse leneş şi începu să cadă. 

Ginny îşi îngropă faţa în umărul lui Kitson. 

Kitson era cât pe-aci să-l prevină pe Bleck, apoi se opri 
conştient că dacă făcea vreo mişcare avea să trădeze locul 
unde se aflau. 

Grenada căzu drept în faţa celor două stânci în dosul cărora 
se ascundea Bleck. 

Kitson închise ochii. 

Explozia grenadei răsună incredibil de tare şi Kitson auzi 
cum se sfărâmau stâncile ca şi şuieratul fragmentelor prin aer. 

Se trase înapoi fără să mai privească şi îşi puse braţele în 
jurul lui Ginny. 

Fata se agăţă de el tremurând de spaimă. Rămaseră 
încleştaţi unul de altul. 

— Nu-i decât unul din ei aici! strigă cineva. Unde sunt ceilalţi 
doi? Unde e fata? 

— N-au să ne găsească, spuse Kitson şi îşi plimbă degetele 
prin părul arămiu al lui Ginny. N-are să le treacă niciodată prin 
minte să ne caute aici. 

Apoi auziră avionul care se apropia. 

Îşi dădură seama că de sus erau complet expuşi vederii. 


Se uitară unul la altul, apoi Ginny încercă să se ascundă 
vârându-se în el şi făcându-se cât putea de mică. 

Gheara de gheaţă a fricii se încleşta de inima lui Kitson în 
timp ce privea avionul care se apropia. 

Avionul ieşi din soare zburând deasupra lor. Se uitară în sus 
şi îl văzură pe pilot care îi privea. 

Pilotul mişcă aripile avionului ca şi cum ar fi dorit să-i spună 
lui Kitson că-l văzuse, apoi se înălţă. Kitson își putu închipui 
pilotul urlând agitat în microfon, spunându-le celor de jos ce 
văzuse. 

— Ginny, ascultă-mă! zise Kitson ridicându-i faţa şi uitându- 
se în ochii ei îngroziţi. Bleck a avut dreptate. N-am chef să 
ajung în celula condamnaților la moarte. Tu însă poţi să scapi. 
În cel mai rău caz, dacă ai ghinion, te alegi cu zece ani. Eşti un 
copil. Juriul are să fie bun cu tine. Zece ani nu înseamnă nimic. 
Poţi să-ţi refaci viaţa când ieşi de acolo. Dacă rămâi aici, au să 
te coboare cu forţa. 

— Tu ce faci? îl întrebă ea strângându-şi mâna de braţul lui. 

Kitson rânji forţat. 

— Am să sar în prăpastie. E rapid şi vreau să închei aşa. N- 
am chef să ajung în celula condamnaților la moarte. 

Ginny respiră din greu. 

— Mergem împreună, Alex. Nu mi-e teamă, dar nu vreau să 
fiu închisă zece ani. N-am să suport. Sărim împreună. 

Un amplificator răsună brusc: 

— Hei! Voi doi de-acolo! Coborâţi! Ştim că sunteţi acolo sus. 
Nu mai vrem Împuşcături. Coborâţi! 

— Stai aici, Ginny... 

— Nu, vorbesc serios. 

Kitson se aplecă şi o sărută ţinând-o strâns. 

— Mai ţii minte ce spunea Frank? Avem lumea în buzunar! 
Poate că la asta se referea, deşi nu la această lume, poate la o 
alta. Hai să mergem şi s-o descoperim. 

O apucă de mână şi se ridicară. 

Se uitară în josul drumului, unde soldaţii şi poliţia se 
răspândiseră gata să-şi caute apărare şi cu armele îndreptate 
spre cele două siluete de pe platformă. 

— Am înţeles, strigă Kitson. Vocea lui răsună slabă şi 
nesigură celor care îi ascultau jos. Venim. 

Se uită la Ginny. 


— Eşti gata? 

Ginny îl strânse mai tare de mână. 

— Încearcă să nu-mi dai drumul, Alex, spuse ea. Da, sunt 
gata. 

Cei de jos îi văzură păşind brusc de pe marginea platformei 
şi prăbuşindu-se spre ei. 


Sfârșit 


